
TEADAANNE LUGEJALE 


Jean-Christophe'i lugejad ei oota kindlasti seda uut raamatut. See ei üllata aga neid 
rohkem kui mind ennast. Tegin ettevalmistusi teistsugusteks teosteks — draamaks ja 
romaaniks — kaasaegseil aineil ja seda Jean-Chris-tophe'i veidi traagilises 
õhkkonnas. Äkki tuli mul kõrvale panna kõik kogutud märkmed ja kavandatud 
stseenid selle muretu teose pärast, millele ma päev varem ei mõtelnudki.. 

See on reaktsioon kümneaastase vangistuse vastu Jean-Christophe'i raudrüüsse, mis 
algul mulle paras oli, kuid lõpuks liiga kitsaks muutus. Tundsin võitmatut vajadust 
vaba prantsuspärase lõbususe järele, mis ulatub jah kuni häbematuseni. Samal ajal lõi 
külaskäik kodukohta, mida ma oma noorusest saadik polnud näinud, uued sidemed 
mu sünnimaa Burgundiaga ja äratas minus mineviku, mille ma arvasin igaveseks 
uinunud olevat, — äratas kõik mu veres elavad Colas Breugnonid. Ma pidin kõnelema 
nende eest. Need neetud lobamokad polnud oma eluajal veel küllalt rääkinud! Nad 
kasutasid seda, et ühel nende pojapoegadest on õnnelik eesõigus kirjutada osata (nad 
on teda sageli kadestanud!), ja tegid minust oma kirjatoimetaja. Asjata vaidlesin 
vastu: 

«Kuule, vanaisa, sul oli oma elu. Las nüüd räägin mina. Ikka kordamööda!» 

Nad vastasid: 

«Poju, sina räägid siis, kui mina olen rääkinud. Pealegi pole sul midagi eriti huvitavat 
jutustada. Istu maha, kuula ja ära kaota sõnagi... Noh, kulla pojuke, tee seda oma 


vanaäti meeleheaks! Küllap sa hiljem mõistad, kui jõuad sinna, kus oleme meie ... 
Kõige piinavam surmas on vaikimine, tead... » 

Mis teha? Pidin alistuma; kirjutasin - etteütluse järgi. 

Nüüd on see tehtud, olen jälle vaba (vähemalt oletan 

seda). Võin tagasi pöörduda iseenda mõtete juurde, — muidugi, kui veel mõnel mu 
vanadest lobamokkadest pähe ei tule oma hauast väljuda, et mulle dikteerida oma 
kirju järeltulijaile. 

Ma ei julge uskuda, et mu Colas Breugnoni seltsis on lugejal sama lõbus kui oli 
autoril. Võtku nad vähemalt seda raamatut sellena, nagu see on, — otsekohesena ja 
avameelsena; sel pole ülbet kavatsust maailma muuta ega ka seletada; see on raamat 
ilma poliitikata, ilma metafüüsikata, — «hüva prantsuspärane» raamat, mis elu üle 
naerab, sest et elu on hea ja endal tervis käes. Ühesõnaga (nagu ütleb Neitsi, kelle 
nime paratamatult tuleb mainida prantsuspärase = raamatu = algul): = sõbrad, 
võtke heaks! 

Romain -— Rolland 

Mais 1914 


| KÜÜNLAPÄEVA LÕOKE 


2. veebruaril. 

Püha Mart olgu kiidetud! Asi ei edene enam. Ei maksa ennast väsitadagi. Olen oma 
elus küllalt tööd teinud. Tarvis natuke hinge tõmmata. Istun oma laua ääres, viina- 
pudel paremal, tindipott vasakul käel; ilus tuliuus vihik mu ees avab mulle oma 
käsivarred. Sinu terviseks, mu poeg; ajagem juttu! All käratseb mu naine. Väljas 
puhub tuul; ja sõda ähvardab. Ükskõik. Mäherdune rõõm, et me jälle koos oleme, va 
paksmagu, mu lemmik, jälle teineteise vastas istume! (Räägin sinuga, mu punane 
punnpõsk, uudishimutsev, naeruablas punnpõsk pika burgundia ninaga, — ninaga, 
mis näos viltu nagu kübar teise kõrva peal...) Aga ütle ometi, ole hea, mis imelik 
mõnu see on sind jälle näha: ihuüksinda iseenda vana näkku vahtida, lõbusalt mööda 
selle vagusid jalutada ja nagu kaevu põhjast (ei, mingu seenele kaev!), nagu 
viinakeldri põhjast juua oma südamest hea janutäis vanu mälestusi? Olgu veel, et 
inimene unistab, — kuid kirjutada oma unistustest! ... Mis ma ütlesin: unistab! Mu 
silmad on pärani lahti — suured silmad, silmanurkades kurrud. Rahulikud ja kõike 
naervad silmad; tühjad unistused jäägu teistele! Mina vestan sellest, mida ma olen 
näinud, mis ma olen öelnud ja teinud... Kas pole küll suur narrus? Kellele ma 
kirjutan? Muidugi ei taha ma kuulsaks saada: ma pole loll; ma tean, mis ma väärt 
olen, tänu jumalale!... Oma lapselastele? Mis jääb mu paberipahnast järele kümne 
aasta pärast? Mu eit kadestab pabereid, ta põletab ära, mis kätte saab. .. Kellele siis? 
... Noh, iseenesele! Oma lõbuks. 

Kärvan, kui ma ei kirjuta. Ega ma asjata pole oma vanaisa pojapoeg; vanaisa ei 
suutnud uinuda, kui ta une lävel üles ei märkinud, mitu potti ta oli ära joonud, mitu 
välja oksendanud. Mul on tarvis lobiseda, keelevõitlus-test minu Clamecys ei jätku 
mulle. Pean prundi eest ära 

võtma nagu too kuningas Midase habemekaapija. Mu keel on natuke liiga pikk; kui 
mõni mind kuuleks, siis ähvardaks mind tuleriit. Aga mis parata? Kui midagi karta 
pole, siis sure või igavuse kätte. Armastan meie suurte valgete härgade kombel õhtuti 


päevase sööma kallal mäletseda. Hea on kobada, katsuda ja mudida kõike, mis sa oled 
mõelnud, näinud, kogenud; hea on suud maigutada, nautida ja veel kord nautida, keele 
peal sulada lasta, endale jutustades pikkamisi alla neelata seda, mida aja puudusel ei 
saanud rahus maitsta, kuna tuli seda rutates lennult kinni võtta! Hea on luusida mööda 
oma väikest maailma ja endale öelda: «See on minu oma. Siin olen ma peremees ja 
käskija. Ei ole siin ütlemist külmal ega hallal. Ei kuningal, paavstil ega sõdadel. Ei mu 
vanal torisejal...» 


Pean õige pisut arvet ses maailmas! 
ki 


Kõigepealt on mul minu enda isik — see on kogu asja juures kõige parem — mina 
ise, Colas Breugnon, mees mis mees, burgundlane läbi ja läbi, tüse vatsalt ja vaimult. 
Just noor ma enam pole, viiskümmend aastakest kuhjaga turjal, kuid jaksu mul jätkub, 
hambad on terved, silmad kui särjel ja karvad kõvasti peas, kuigi hallikirjud. Ega ma 
ütle, et ma parema meelega poleks ruuge-päine; ega ma vastu hakkaks, kui võiksin 
uuesti alata sealt, kuhu ma jäin kahe-kolmekümne aasta eest. Siiski: viis aastakümmet 
— see on väärt asi! Pilgake pealegi, noored. Ei jõua igaüks nii kaugele. Ärge te 
arvake, et kerge on poolsada aastat Prantsusmaa teid tallata, ja veel säärasel ajal... 
Jumal! Küll on me turjale sadanud vihma ja päikesepaistet, nii et hoia alt! Küll on 
meid küpsetatud ja keedetud, küll vees leotatud! On sellesse pargitud kerre topitud 
rõõmu ja valu, õelust, vempe, kogemusi ja lollusi, õlgi ja heinu, viigimarju ja viina- 
marju, küpset vilja ja toorest vilja, roose ja okkaid; on nähtud ja loetud, higistatud ja 
saadud, saadud ja antud! Kõik see on segi me jahipaunas, täis on see paun kui 
kiilutud! Küll on lõbu selles tuhnida!... Pea, vana sõber! Homme tuhnime. Kui täna 
algust teen, siis lõppu ei tulegi... Praegu peame ülevaadet kõigest, mis mul on ja mis 
mulle kuulub. 

Mul on maja, naine neli poega, üks tütar (abielus, taevale tänu!), väimees (peab ju 
olema!), kaheksateist lapselast, hall eesel, koer, kuus kana ja üks siga. Rikkust mul 
on! Paneme prillid ninale, vaatame lähemalt oma aardeid. Viimaseist räägin küll 
ainult jutujätkuks. Sõjad on läinud, samuti sõdurid, sõbrad ja vaenlased. Siga on soo- 
las, eesel lonkab, viinakelder on tühjaks joodud, kanad kitkutud. 

Kuid naine on mul alles, pagan võtku, see on mul enam kui alles! Kuulake, kuidas ta 
kriiskab. Ei saa ma omä õnne unustada: ta on minu, ta on minu, see linnuke, oleri ta 
omanik. Sind kelmi küll, Breugnon! Kogu maailm kadestab sind... Ega muud kui 
astuge aga ligi, härrased! Kui keegi soovib teda võtta — palun! Aus naine — 
kokkuhoidlik, töökas, kasin ja tulvil voorusi (kasu pole tal sellest midagi; ja mulle 
patusele meeldib üks lihav patt rohkem kui seitse lahja voorust... Kuid olgem 
vooruslikud, kui peab olema ja kui jumal tahab.). Oi, kuidas ta märatseb, mu ilutu illi 
— täidab kogu maja oma kõhetu kehaga, nuusib ja ronib, viriseb, toriseb, uriseb, 
poriseb keldrist pööninguni, ajades taga tolmu ja rahu! Ligi kolmkümmend aastat 
oleme abielus. Kurat teab, miks! Mina armastasin teist, see naeris mu välja; tema aga 
tahtis mind, kuigi ma teda ei tahtnud. Tol ajal oli ta väike kahvatu pruunpea, ta kõvad 
silmamunad oleksid mu elusalt ära söönud ja kõrvetasid kui kaks piiska vett, mis 
terast purevad. Ta armastas mind, armastas et kas või tükid taga. Ei andnud mulle 
hingerahu, kuni minust (mehed on ju lollid!) osalt haletsuse, osalt edevuse ja suurelt 
osalt tüdimuse pärast sai ta mees. Et painajast lahti saada (ilus vahend!), sai minust ta 
mees (loll ronib vette vihmavarju). Ja tema — tema maksab kätte, see hea hing! Mis 
eest? Selle eest, et ta mind armastas. Ta ajab mu marru; tahaks ajada igatahes. Kuid 
ega seda ole: mulle oh mu rahu liiga armas, pole ma ka nii rumal, et sõnade pärast 


laseksin kõrvad lonti. Kui sajab, siis sadagu. Kui müristab, siis möirgan laulda. Ja kui 
ta karjub, siis naeran. Miks ei peaks ta karjuma? Hakkan mina seda naist keelama! Ei 
taha mina ta surma. Kus on naine, seal pole vaikust. Laulgu tema oma laulu, mina 
laulan oma. Kuni ta ei kipu minu suud sulgema (seda ta ei tee: ta teab küll, mis sellest 
tuleks), võib tema suu liikuda, — igaühel oma muusika. 

Muide, olgu me mänguriistad kooskõlas või mitte, oleme nende varal siiski loonud 
mõned ilusad palad: ühe tütre ja neli poega. Kõik toekad inimesed, kõigil luud- 
liikmed terved; polnud mul kahju ajast ega vaevast. Siiski on kogu pesakonnast mu 
tütar Martine see ainus, kes täitsa minusse on läinud, see kelmide kelm! Küll oli 
tegemist, enne kui ta tervelt abielusadamasse sain! Oeh! Nüüd on ta veri jahtunud! ... 
Ega teda küll liialt või uskuda, aga see pole enam minu mure. Pani ta mu alles kepsu 
lööma, tehku nüüd väimees, mis tahab: nüüd on kord tema käes. Las pagar Florimond 
valvab oma leivaahju! Me vaidleme alati, kui kokku saame; kuid kellegi teisega me 
nii hästi läbi ei saa: tubli tüdruk, arukas isegi oma lollustes; ja aus pealegi, kui aga 
ausalt naerda saab: temale On suurimaks ebavooruseks kõik igav. Tööd ta ei karda — 
töö on võitlus, võitlus on lõbu. Ja elu ta armastab, teab, mis on hea. Nagu minagi — 
minu veri soontes. Olin ehk liigagi helde teda luues. 

Poisid pole mul hästi õnnestunud. Ema pani oma osa juurde, ja taigen läks rikki. Nelja 
kohta kaks vagatsejat (nagu ta isegi), ja teine teist usku pealegi: ühel on alatasa 
pistnist mustkuubedega, va pappide-silmakirjatsejatega, ja teine on hugenott. Ei mina 
mõista, kuidas ma need par-dipojad välja haudusin. Kolmas on sõdur, peab sõda, — 
mine tea, kus ta hulgub. Ja neljas — noh, see pole midagi, mitte kui midagi: väike 
poodnik, alandlik ja ilmetu kui lammas; haigutan ta peale mõteldeski. Tunnen omad 
ära ainult siis, kui me kõik kuuekesi mu laua ümber istume, kahvlid käes. Lauas ei 
tuku keegi, kõik töötavad ühel nõul; ilus on vaadata, kuidas me kõik kuuekesi 
liigutame lõualuid, kuidas me vitsutame ja kuidas me atame, viinakest vatsadesse 
matame. 

See oli liikuv vara, räägime nüüd majast. Ka see on minu tehtud. Tükk-tükilt ehitasin 
ta oma käega, ja mitte kord, vaid kolm korda; ehitasin laisa Beuvroni kaldale, kus maa 
pole paljas, vaid rammusast rohust haljas; ehitasin eeslinna ukse ette, sinnapoole silda 
— toda venivillemit linna ees, mille kõht liguneb vees. Otse mu maja vastas on Püha- 
Mardi torn, uhke ja habras oma tikitud seelikus, ja kiriku lilleline peauks, milleni 
viivad mustad ja järsud Vana-Rooma astmed nagu paradiisi. 

Mu majalogu (vana togu!) seisab väljaspool müüri: iga kord, kui tornist nähakse 
vaenlasi väljal, lükatakse lin- 

navärav kinni ja vaenlane on minu kukil. Lobiseda armastan küll, aga ilma nende 
külaHsteta saaksin ka läbi. Enamasti lasen jalga, võtme aga jätan ukse alla. Kui tagasi 
tulen, siis ei leia mõnikord võtit ega leia ustki, — hea kui neli seinagi alles on. Siis 
ehitan jälle. Teised ütlevad: 

«Loll oled! Teed vaenlasele. Jäta oma mutiurg, tule linna. Seal oled varjul.» 

Mina vastan: 

«Tühja ka! Mul hea siingi. Seda ma tean, et paksu müüri taga on julgem. Kuid mida 
ma näen seal paksu müüri taga? Müüri. Igavus närtsitab mu tohluks. Minu ümber 
peab lage olema. Tahan, et ma võiksin siruli heita omat Beuvroni kaldale, kui ma tööd 
ei tee; tahan oma aiakesest näha varjudemängu vaikses vees, tahan näha virvendust, 
kui kala sulpsu lööb; tahan näha karuseid kasve, mis jõe põhjas liiguvad; tahan jõest 
õngitseda kalu, jões loputada oma kotti, jõkke tühjendada oma ööpotti. Taga 
targemat! Siin olen ma ikka elanud, olgu hästi või halvasti, hakka siis nüüd veel 


kolima! Ega mu'ga halvemat ei juhtu, kui seni on juhtunud. Ah, et maja lõhutakse 
jällegi maha? Võib olla küll. Ega mõtlegi ehitada igaveseks, kulla inimesed. Kuid 
sealt, kuhu ma olen juurdunud, mind välja juurida pole kerge, see on enam kui kindel! 
Ehitasin ta kaks korda uuesti, ehitan kümme korda veel. Ega see just lõbuasi ole. Aga 
kolimine poleks niigi lõbus. Linnas oleksin nagu nülitud laip. Pakute mulle teist maja 
— ilusamat, valgemat, uuemat? See lotendaks mu ümber nagu kott või oleks mulle 
kitsas kui tupp. Ei-ei, oma on armsam... » 

Korrakem siis: naine, lapsed ja maja; ons tiir tehtud ümber kogu mu vara? Kõige 
parem on veel ütlemata (selle jätsin viimaseks suutäieks), mul on mu amet. Olen Püha 
Anne vennaskonnast — tisler. Matustel ja rongkäikudel kannan lüüra ja sirkliga 
ehitud saua; selle tipul õpetab Jeesukese vanaema oma tillukest tütrekest lugema, — 
õnnis Maarjake pole suurem kui näpuots. Kirve, peitli ja voolmetega, höövel käes, 
valitsen oma höövel-pingi juures jäsajat tamme ja lauget pähklipuud. Mis ma neist 
valmistan? See oleneb mu tahtmisest... ja tellijate rahakotist. Kui palju kujusid uinub 
puu sees peidus, lümi-tab seal salaja! Et uinuvat kaunitari äratada, tarvis ainult minna 
ja ta ärkvele raputada. Ilu, mida ma oma höövliga loon, pole mõni edev ehtenukk. 
Rohkem kui itaallaste 

kõhetuid Dianasid ilma esimiku ja tagumikuta armastan ma burgundia mööbleid 
pruunika vinetisega — tugevaid ja toekaid, rikkaliku nikerdisega ehitud: mõnd ilusat 
kõhukat kirstu, mõnd meister Hugues Sambini karmi maitse järgi voolitud kappi. 
Riietan maju paneelide ja simssidega. Keerdtreppide rõngaid rullin lahti. Nagu oksi 
õunad, nii ehivad mu tahtmisel seinu avarad ja tüsedad mööblid, — igaüks neist 
loodud just selle koha jaoks, kuhu ma ta pookisin. Kuid mu himuroaks on see, kui 
võin paberile panna, mis mu kujutluses naerab: mõni liigutus, mõni käeviibe, mõni 
selja looklus, rinna paisutis, mõni lülitatud kaarjoon, igasugu pentsikusi; või kui ma 
oma lauale naelutan mõne mööduja koonu. Mina olen see, kes iseenda ja preestri 
lõbuks nikerdas nood Montreali kiriku koori-istmed (mu meistriteos!), kus kaks 
linnameest suure suuga naerdes klaase kokku löövad ja kaks lõvi möirates kondi 
kallal kisklevad. 

Tööd teha, kui oled joonud; juua, kui oled tööd teinud, — milline ilus elu! Näen enda 
ümber saamatuid, kes nurisevad. Nad ütlevad, et nüüd jah on mul paras aeg laulda, — 
et aeg on vilets... Viletsaid aegu pole olemas; on ainult viletsaid inimesi. Mina pole 
säärane, jumal tänatud. Riisutakse üksteist? Uhutakse üksteist? Seda tehakse ikka. 
Võin oma pea anda, et neljasaja aasta pärast me lastelastelapsed samasuguse raevuga 
üksteise karvu kraasivad ja üksteisel ninad peast ära söövad. Ma ei ütle, et nad ei tee 
seda sada korda paremini kui meie. Aga selles olen kindel, et nad ei leiuta uut joomise 
viisi; katsugu nad seda teha paremini kui mina... Kes teab, mis need veidrikud teevad 
neljasaja aasta pärast. Võib-olla võivad nad Meudoni preestri imetegeva rohu 
pantagrueldioni varal külastada Kuu maastikke, välkude töökoda ja vihmade 
punniauke, võivad taevasse korteri võtta ja jumalatega purjutada ... Noh, osa saan 
sellest minagi. Eks nad tule minu külvist ja minu seemnest. Heitke peret, kullakesed! 
Aga kindlam on seal, kus mina olen. Kes kinnitab, et nelja sajandi pärast viin on sama 
hea? 

Naine heidab mulle ette, et ma liiga palju juua armastan. Ma ei põlga midagi. 
Armastan kõike, mis on hea: head sööki, head viina, ilusaid lihalikke rõõme ja ka neid 
õrnema, pehme ja udusulgse nahaga rõõme, mida me naudime unistades, — 
jumalikku mittemidagi-tegemist, mil me teeme nii palju (oleme maailma käskijad, 
noored, 

ilusad, oleme vallutajad, loome maailma ümber, kuuleme rohu kasvamist, kõneleme 
puudega, loomadega ning jumalatega)! Armastan sind, vana kaaslane, kes iial ei 
reeda; sind, mu sõber, mu Achates, minu töö! ... Kui lõbus on seista, tööriist käes, 
oma höövelpingi ees, saagides, höö-veldades, puurides, tahudes, uuristades, siludes, 
purustades ja peenendades ilusat, tihedast ainest, mis vastu paneb ja alistub, — 
pehmet ja rasvast pähklipuud, mis käte all tuksleb nagu näkineiu seljatükk, meie 
metsade haldjate roosa-ruugeid ja kuldseltpruune ihusid, kust loorid on ära kistud ja 
mis kirvega on lõhestatud. Täpse käe rõõm, arukate sõrmede rõõm, — kui hapraid 
kunstiteoseid tuleb nende jämedate sõrmede vahelt! Rõõm vaimule, mis käsutab maa 
jõude, mis raiub puusse, rauasse või kivvi oma õilsa kujutluse tujukaid käske! Tunnen 
end viirastuste-riigi kuningana. Mu põld annab mulle oma ihu ja mu viinamägi oma 
vere. Mahlade vaimud kasvatavad mu oskusele puude ilusaid jäsemeid, mida ma 
kallistan; sunnivad neid pikenema ja paisuma, venitavad ja siluvad neid. Mu käed on 
sõnavõtlikud töölised, mida juhib mu vanem kaastööline, mu vana peaaju; ise minu 
käske kuulates korraldab see mängu, mis meeldib mu unistusile. Keda oleks kunagi 
paremini teenitud kui mind? Oh, missugune tore kuningake! Kas ei ole mul õigust 
juua oma terviseks? Ei tohi unustada ka oma tublide alamate tervist, — ma pole 
tänamatu. Õnnistatud olgu päev, mil ma ilmale tulin! Kui palju ilusaid asju on sel 
keral, silmarõõmustavaid, suulage hellitavaid asju! Suur jumal, kui hea on elu! 
Nuumaku ma ennast kui palju tahes, näljane olen alati, nii et suu jookseb vett. Olen 
vist küll haige: igal kellaajal tuleb mul vesi suhu maa ja päikese poolt kaetud laua ees 


Kuid ma kiitlen, vennas. Päike on looja läinud, külm on minu maailmas. Talv 
tühipaljas on mu tuppa tükkinud. Sulg komistab mu kangeksjäänud sõrmede vahel. 
Jumal andku andeks, mu klaasi tekib jäätükk ja nina on mul kaame — jälestatav värv, 
kalmistu munder! Kõik kahvatu on mulle vastik. Kõpsti püsti ja liikuma! Püha-Mardi 
kellad helisevad ja tilisevad. Täna on küünlapäev... «Tali taganeb või tuleb õige 
südisti maha.»... See riivatu tuleb õige südisti maha! Noh, tehkem nagu tema! Läki 
välja maanteele, otse temale vastu... 

Tore külm! Sada nõela paneb mu põsed kipitama. 

Nurga tagant kargab tuul mulle habemesse. Mul on soe. Kiidetud olgu jumal, mu nägu 
hakkab jälle punetama... Mulle meeldib kuulda, kuidas kõvaks külmunud maa jalge 
all heliseb. Tunnen end päris hakkaja olevat. Mis neil teistel siis kõigil on, et näod neil 
tusased, mokad mossis? 

«No-noh! Tee rõõmsam nägu, naabrinaine. Kelle peale sa pahane oled? Tuulest-ulaka 
peale, kes su seelikusaba üles keerutab? Tal on õigus, ta on noor, — kui oleksin noor 
minagi! Ta teab, kust hammustada, see koer; teab, mis hea maitseb, see maiasmokk. 
Kannatust, vaderike, igaüks tahab elada... Kuhu sa siis jooksed, nagu oleks tuli sabas? 
Kirikusse? Laus Deo!' Temale jääb alati võit vanaõela üle. Taevas naeravad need, kes 
siin nutsid; ja sooja saab taevas see, kes siin külmetab... Noh, sa juba naerad? Kõik 
läheb hästi... Kuhu ma ise jooksen? Kirikusse nagu sinagi. Aga mitte preestri 
kirikusse. Väljade j umalateenistusele.» 

Lähen kõigepealt oma tütre juurde, võtan kaasa oma väikese Glodie. Iga päev 
jalutame kahekesi koos. Ta on mu parim sõber, mu talleke, mu konnake, mu lobasuu. 
Ta käib kuuendat aastat, on väledam kui rott ja nutikam kui rebane. Niipea kui ta 
mind näeb, tuleb ta joostes. Ta teab, et mul on alati paunatäis lugusid kaasas; ta 
armastab neid nagu minagi. Võtan tal käest kinni. 

«Tule, väike, läki lõokesele vastu.» 

«Lõokesele?» 


«Täna on küünlapäev. Kas sa ei tea, et täna lõoke taevast meie juurde tagasi tuleb?» 
«Mis ta taevas tegi?» «Otsis meile tuld.» 

«Tuld?» 

«Tuld, mis päikese paistma paneb. Ja leemepaja keema ajab.» 

«Tuli oli siis ära läinud?» 

«Aga muidugi, kõigi pühade päeval läks. Iga aasta läheb ta novembris taevasse tähti 
soendama.» «Kuidas ta tagasi tuleb?» «Kolm linnukest läks teda tooma.» «Jutusta... » 
Ta sebib mööda teed. Ta on nagu tihane oma soojas val- 

1 Kiitus (olgu) jumalale. 

16 

ges villases kuuekeses, sinine mütsike peas. Ta ei karda külma; aga ta ümmargused 
põsed on punased kui õunad, ja ta ninanöpsist jookseb vett nagu allikast. 

«Noh, põngerjas, kasi ninaalust! Kaks küünalt nina all — kas küünlapäeva auks? 
Taevas süttib lamp.» 

«Jutusta, vanaisa, kolmest linnukesest... » 

(Mulle meeldib, kui mind kaua palutakse. ) 

«Kolm linnukest läks reisima. Kolm vaprat venda: Käblik, Punarind-lepalind ja sõber- 
Lõoke. Käblik, ikka väle ja vilgas nagu väike pöialpoiss ja uhke nagu Arta-ban, nägi 
esimesena taevas veerevat tuldillikest otsekui hirsiterakest. Käblik tulele kallale, et: 
«Mina! Ikka mina! Mul'on ta käes!» Teised ka karjuma: «Mina! Mina! Mina!» Aga 
juba napsab Käblik tule lennult kinni ja lendab alla kui nool... «Appi! Appi! Tuli 
põletab!» Nagu kuuma putru veeretab Käblik tuld ühest suunurgast teise; ta ei suuda 
enam, ajab suu laiali, keel on tal kõrbenud. Ta sülgab tule välja, peidab tiivakese 
alla... «Ai-ai-ai! Appi!» Tiivakesed leegitsevad... (Sa oled ju näinud ta kärtsa-laike ja 
käharaks kiskunud sulgi!) Lepalind-punarind ruttab talle kohe appi. Ta võtab nokaga 
tuleiva ja pistab hardalt oma pehmesse põue. Ja ennäe! Ta põu muutub punaseks, aina 
punasemaks, ja Punarind karjub: «Mul on küllalt! Küllalt! Mu riided on põlenud!» 
Siis tuleb Lõoke, tubli väike sõbrake; lennult püüab ta tulukese — see tahtis plehku 
pista, taevasse tagasi lennata — ja kärmesti, nobedasti, täpselt kui nool langeb ta maa 
peale, matab nokaga meie külmunud põlluvakku kauni päikeseiva, mis vaod teeb 
rõõmust meeletuks.» 

Mu jutt on otsas. Glodie vadistab omakorda. Kui linnast välja saime, võtsin ta oma 
kukile, hakkasin künkale üles minema. Taevas on hall, lumi krigiseb puukingade all. 
Kõhnad puud ja põõsad peente luiega on valgega polsterdatud. Hurtsikute suits tõuseb 
otse üles, laisalt ja sinakalt. Kuulda pole muud kui mu konnakese vadinat Jõuame üles 
tipule. Mu jalge ees on mu linn; laisk Yonne ja mänglev Beuvron piiravad teda oma 
lintidega. Üleni Kimme vajunud, külmast kangestunud, lõdisev ja vabisev linn, — aga 
soe hakkab mu südamel iga kord, kui teda näen... 

Husate vastuhelkide ja nõtkete küngaste linn... Su ümber mässivad endid haritud 
nõlvakute mahedad jooned kui linnupesa õlekõrred. Metsakasvanud mägede 
17 

lained voogavad pehmelt viies-kuues reas; kauguses nad sinavad otsekui meri. Kuid 
sel merel pole midagi ühist salakavala veteväljaga, mis vintsutas Odüsseust ja ta 
laevastikku. Ei siin ole torme. Ei ole püüniseid. Kõik on vaikne. Vaevalt mõni 
tuulepuhang näib paisutavat mõne künka rinda. Ühe laine turjalt teise turjale käivad 
sirged teed; ei nad rutta ega rühi, maha jääb neist otsekui laevavagu. Eemal lainete 
harjal ajab Vezelay Madleena-kirik oma maste sirgu. Ja üsna lähedal, lookleva 
Yonne'i käänaku juures näitavad Basseville'i kaljud padrikust oma metssea-hambaid. 
Küngaste-ringiga ümbritsetud orus lebab linn hooletult ja uhkeldavalt vee ääres, oma 


aedade ja majadega, oma räbalate ja väärisehetega, oma räpasuse ja lebava keha 
kaunidusega, peakatteks pitsõrn torn... 

Nii imestlen karpi, mille tigu ma olen. Minu kiriku kellade helinat kuuldub orust; 
puhas kellahääl levib kui kristalne puhang mööda selget ja külm-karget õhku. Seni kui 
ma rõõmutsen kellade muusikat kuulates, lõhestab päikesekiir (ennäe!) halli katte, mis 
varjas taevast. Ja just sel hetkel lööb mu Glodie käed kokku ja hüüab: 

«Vanaisa! Ma kuulen teda! Lõoke! Lõoke! ... » 

Mind paneb ta värske hääleke õnnest naerma, suudlen pisikest ja ütlen: 

«Ka mina kuulen teda. Kevade-lõoke... » 


II PIIRAMINE EHK KARJANE, HUNT JA TALLEKE 


Tunneme te tallekesi, kolmekesi koos söövad hundi ära. 

Veebruari keskel. 

Mu kelder on varsti tühi. Sõdurid, keda härra de Nevers, meie hertsog, meile saatis 
meid kaitsma, puurisid augu, mu viimasesse vaati. Ei maksa aega viita, läki jooma 
ühes nendega! Kui laostuda, siis laostuda, aga lõbusalt. Ei ole see esimene kord! Kui 
jumal heaks arvab, ei jää see ka viimaseks. 

Toredad poisid! Nad on kurvemad kui mina, kui ma ütlen neile, et jook kahaneb... 
Mõned naabrid võtavad asja traagiliselt. Ma ei suuda, ma olen kõigega harjunud: Olen 
oma elus liiga sageli teatris käinud, näitlejaid ei võta ma enam tõsiselt. Küll olen ma 
näinud lõustu sestsaadik kui siin maa peal elan: Helveetsiast, Saksast, Gas-cogne'ist, 
Lorraine'ist, — lahinguloomi, kel saduldis seljas ja relvad pihus, hallide herneste 
õgijaid, nälginud hurti, kes iial ei väsi väikemeest paljaks söömast! Kes võib kunagi 
teada, mille eest nad sõdivad? Eile sõdisid kuninga eest, täna liiga eest. Kord on nad 
preestrite, teinekord hugenottide poolt. Kõik on nad ühesugused; kõige paremadki 
pole väärt seda nööri, millega nad tuleks puua. Mis on meil sellest, missugune varas 
just õues kelmust teeb? Ja et nad jumala oma asjadesse segavad... pergel võtku! Jumal 
jätke rahule, kulla inimesed! Tema on eakas mees. Kui teil turi sügeleb, siis kratsige 
seda, jumal teid ei vaja. Tal endalgi tugevad kämblad. Kratsib end ise, kui tahab... 
Kõige hullem on see, et nad tahavad mindki panna lolli mängima! ... Issand, ma 
austan sind ja usun ilma kiitlemata, et me teineteist näeme enam kui üks kord päevas, 
— kui vanasõna ei valeta, hea prantsuse vanasõna: «Kes hüva viina joob, see jumalat 
näeb!» Kuid mul ei tuleks iial mõttessegi nende silmakirjateenrite kombel öelda, et 
ma sind põhjalikult tunnen, et sa oled mu sugulane ja räägid mulle kõik südame pealt 
ära. Pead õiglaselt tun- 

nistama, et ma jätan su rahule; Ja ei nõua ma sinult muud: jäta ka mind rahule. Meil 
on kummalgi tegemist küllalt, et oma majas korda pidada: sinul oma universumis, 
minul oma väikeses kodus. Issand, sa kinkisid mulle vabaduse. Tasun sulle samaga. 
Need kergatsid aga näe! tahavad, et ma su asju ajaksin, sinu nimel räägiksin, et ma 
ütleksin, kuidas sa just soovid, et sind söödaks, ja et ma su vaenlaseks (ja minu omaks 
ka!) kuulutaksin need, kes söövad sind teisiti. Minu vaenlaseks? Ei! Minul vaenlasi 
pole. Kõik inimesed on mu sõbrad. Kui nad üksteist peksavad, siis oma lõbuks. Mina 
kaasa ei mängi. Kui see võimalik on... Need kaabakad ju sellega ei lepi. Kui ma pole 
teise vaenlane, siis kipuvad nad mõlemad mu kõri kallale. Noh, kui mind kahe leeri 
vahel alati ähvardab lüüasaamine, siis pole muud, kui löögem kaasa! Mulle meeldib 
ka see. Kui saad aina teistelt lüüa, lüüa, lüüa, siis parem ka teisi lüüa püüa. 


Aga kes ütleks mulle, milleks on maa peale loodud kõik need lojused, kõik need 
«aristokraabid», need poliitikamehed, need suurhärrad — Prantsusmaa kulul endid 
nuumavad härjad, kes aina ta kuulsusest laulavad, ta taskutes puhta töö teevad, ja kui 
meie pennid söödud, siis võõraste aitade kallale kipuvad, ähvardavad sakslast, 
ihkavad Itaaliat ja kipuvad oma nina toppima türklase naistemajja. Poole maailma 
tahaksid nad kokku ahmida ega küsi, kas nad oskaksid seal tööd lahmida, — mitte 
kapsataimegi ei saa nad ise peenrale istutatud!... Noh, rahu, mu sõber, ära ärritu! Kõik 
on hea niigi, — kuni me selle ühel päeval paremaks teeme. Niipea kui saame, siis 
teeme. Kuulsin kord lugu, kuidas jumal (Issand, ma räägin ju täna aina sinust!) ühes 
Peetrusega jalutas ja Bey-anfis1 ühe ukse lävelt naise leidis, kes istus ja igavuse kätte 
surema kippus. Tal oli nii igav, et taevaisa oma südameheaduses olevat käe tasku 
pistnud, sealt sadakonna kirpe võtnud, need naisele rüppe visanud ja öelnud: «Võta, 
tütar, viida aega!» Nüüd tuli naisele elu sisse, algas püüdmine. Ja iga kord, kui ta ühe 
loomakese kinni nabis, naeris ta heameelest. Samasugusest halastusest vist on taevas 
meile meelelahutuseks kinkinud need kahejalgsedki loomad, kes me karvu katkuvad! 
Olgem siis rõõmsad, oi-j ah! Satikad on (näib nii) me tervise tun- 


Petlem — Clamecy agul. (Autori märkus.) 

nuseks. (Satikad, need on meie peremehed.) Rõõmutse-gem, vennad: kui asi nii, siis 
pole keegi tervem kui meie ... Pealegi ütlen teile (kõrva sisse): «Kannatust! Küllap 
hakkab päike meiegi õue paistma. Külmad, hallad, kild- ja õukonna kelmid, kõik nad 
kaovad, kui aeg täis saab. Maa-kullakene — see jääb; ja meie jääme ka, et maad 
tiineks teha. Üheainsa pesakonnaga teeb ta kõik heaks... Vahepeal joome mu 
veinivaadi tühjaks! Tuleb ruumi teha järgmisele, marjasaagile.» Mu tütar Martine 
ütleb mulle: 

«Sa oled kiidukukk. Sind kuulates võiks arvata, et sa ainult kõriga töötadki: vareseid 
vahtida, suu ammuli, keelfpeksa nagu kellakara, janu kurta ja tühja tuult tallata, ikka 
head ja paremat sisse ajada, viina kaanida nagu tühi aam, — muud sa ei oska. Ja 
ometi ei suuda sa päevagi olla ilma tööta. Sa tahaksid, et teised sind peaksid 
tühipaljaks taibutuks pillajaks ja raiskajaks, meheks, kes milleski mõõtu ei pea, kes ei 
tea, mis ta rahakotti sisse läheb ja mis sealt välja tuleb. Ja ometi jääksid sa haigeks, 
kui sul iga päev ja tund poleks korrapärast ritta aetud ja iga töö täpselt paigale 
pandud; tead viimse pennini kõik, mis sa mineva-aastasest lihavõttest saadik oled 
kulutanud, ei ole sind veel keegi haneks püüda saanud, pole säärast nupumeest veel 
nähtud ... Tobu, lollpea! Ilus talleke, jah!... Tunneme neid tallekesi, kolmekesi koos 
söövad hundi ära!» 

Ma naeran; ma ei vasta emand ninatargale. Lapsel on õigus!... Kuid õige pole see, et 
ta seda ütleb. Aga naised jätavad ütlemata ainult selle, mida nad ei tea. Ja mind ta 
tunneb, sest mina olen ta loonud! ... Noh, Colas Breugnon, tunnista aga julgesti, va 
tuisupea: tee sa, mis sa teed, päris lolli sust ikka ei saa. Teadagi, oma vigurid on sul 
sees nagu igaühel; neid sa näitad, kui tuju tuleb; aga kui töö nõuab vaba kätt ja arukat 
pead, siis pole vigureist juttugi. Nagu igal prantslasel, on su peanupus nii palju ruumi 
korraarmastusele ja taibule, et sa oma lõbuks võid ka tola mängida: karta pole selle 
juures midagi, või olgu siis neil vaestel rumalatel, kes sind vahivad, suud ammuli, ja 
tahaksid kõike järele teha. Kaunid kõned, vurisevad värsid, kõrgeleküündivad 
kavatsused, need on kõik meeldivad asjad: inimene satub vaimustusse, võtab tuld. 
Kuid ega me põleta muud kui hagu; puud ise jäävad kuuri, seal on nad ilusti riita 
laotud. Kujutlusvõime 

lõbutseb ja annab etendusi mõistusele; mõistus istub mugavalt ja mängib 
pealtvaatajat. Kõik toimub minu lõbuks. Teatriks on mulle maailm; oma tugitoolist 
jälgin naljamängu, ilma et mul tarvitseks paigast liikuda. Plaksutan Matamore'ile' või 
plaksutan Francatrippale*; naudin võidumänge ja kuninglikke pidustusi, karjun bis 
kõigile neile, kes üksteisel päid purustavad. Nad teevad seda meie meeleheaks! Et 
lõbu suurem oleks, teesklen, nagu võtaksin jandist osa ja usuksin sellesse. Muidugi ei 
mõtlegi ma uskuda, kus sa sellega! Usun ainult niipalju kui mu lõbuks tarvis. Nii 
kuulan mina muinasjutte... Ja mitte ainult muinasjutte! On olemas suur härra seal ülal 
taevalaotuses..-. Peame temast suuresti lugu; kui ta läbi me tänavate läheb, rist ja lipp 
ees, lauljad järel, siis ehime oma majaseinu valgete linadega. Kuid omavahel... Pea 
keel hammaste taga, lobasuu! Tundub ketserluse lõhna.,. Issand, ma pole midagi 
öelnud! Ma paljastan pea... 

kd 

Veebruari lõpp. 

Eesel pügas aasa paljaks, ütles, et seda enam valvata ei maksa, ja läks pügama 
(valvama, tahtsin öelda) mõnda teist aasa kuskil naabruses. Härra de Nevers'i garnisop 
läks minema täna hommikul. Hea meel oli poisse vaadata — rammusad kui 
nuumsead. Olin uhke meie köögi peale. Lahkusime kui sõbrad, — kes südamesse 
näeb? Nad soovisid tuhat korda kõike head ja paremat, et me viljad hästi kasvaksid, et 
külm me viinapuid ära ei võtaks. 

«Tööta hästi, onu,» ütles mulle Fiacre Bolacre, mu seer-sandist-külaline. (Ta kutsus 
mind onuks, ja selle nime olen ma ära teeninud: onu see ju on, kes süüa annab!) «Ära 
sa vaeva pelga, hari hästi oma viinamäge. Mardipäeva paiku tuleme tagasi — viina 
jooma!» 

Tublid poisid, alati valmis appi tulema, kui õiglane mees oma laua ääres maadleb 
kannuga! 

Palju kergem tunne on sest saadik, kui nad ära läksid. Naabrid kougivad pisitasa oma 
peidukohad lahti. Need, kes alles hiljuti tegid kurvad näod ja ägasid nälja käes, nagu 
oleks neil susi vatsas olnud, — need leiavad nüüd aidast õlgede alt või keldrist mulla 
alt mõndagi, mis soele 


Keskaegsete rahvakomöödiate traditsioonilised tegelased. 

hamba alla kõlbab anda. Kõige vaesem ja viletsamgi on osanud kuskile peita oma 
parima viina, ise ohates ja kurtes koledat näljapiina. Mulle endalegi (mitte ei tea, kui- 
das see juhtus) tuli meelde, niipea kui Fiacre Bolacre oli läinud (käisin teda Juudamaa 
aguli lõpuni saatmas), et pagan võtku! olin kogemata unustanud väikese veini-ankru 
hobusesõnniku alla sooja. Olin väga kurb, nagu isegi võite arvata. Aga kui paha on 
tehtud, siis on see tehtud, pole midagi parata, peab sellega leppima. Ma lepingi. 
Bolacre, mu kallis sugulane, oi, millest sa ilma jäid! Mihuke maik, mihuke lõhn! ... 
Ära siiski kurda midagi, sõbrake; ära kurda midagi: joon sinu terviseks! 

Käiakse naabreid kaemas, majast majja. Näidatakse Üksteisele, mis keldreist on 
leitud; pilgutatakse üksteisele silma nagu augurid ja õnnitellakse üksteist. Jutustatakse 
üksteisele ka saadud kahjudest ja kannatusist; naised räägivad oma kaotustest. Naabri 
häda on igaühele lohutuseks ja meelelahutuseks ta oma hädades. Igaüks küsib, kuidas 
käib Vincent Pluviaut naise käsi. Iga kord, kui väed on marssinud läbi linna, avardab 
see vooruslik gallia tütar imeliku juhuse tõttu oma seelikuvärvlit. Soovitakse isale 
õnne, imetledes ta sigilate niuete jõudu ühise katsumuse aegadel. Sõbralikult ja 
naljaviluks, ilma paha tagamõtteta patsutan va õnneseene paksmao pihta, fs? tema 
maja "on ainuke, kus midagi juurde tuleb, kui teised jäävad tühjemaks. Kõik naeravad 


nagu'kord ja kohus, tagasihoidlikult muidugi ja viisakalt: nii et suud on ammuli 
kõrvadeni. Kuid Pluviaut paneb pahaks me õnnitlusi ja ütleb mulle,, et ma valvaku 
parem oma naist. Mille peale ma vastan, et niipalju kui asi puutub minu naisesse, võib 
õnnelik omanik rahulikult magada, — ei maksa tal karta, et keegi röövib ta aarde. 
Sellega olid päri kõik teised. 

* 


Ent ongi vastlapäev käes. Suurt asja meist seekord küll pole, kuid vastlapäeva peab 
ikkagi pühitsema. Seda nõuab meie ja me linna au. Mis ütleksid teised vorstikeste 
pärismaa Clamecy kohta, kui meil vastlapäeval puuduks sinep? Pannid surisevad, 
mõnusat rasvalõhna on kõik tänavad täis. Hüppa, pannkook, kõrgemale! Hüppa minu 
Glodie meeleheaks! 

Trummide põmpõmpõmnm,, vilede lututuu. Naeru ja hõiskeid... Juudamaal härrad 
tulevad oma kaarikul Rooma külastama. 

Kõige ees käivad moosekandid ja sõjakirvestekandjad, rahvasumma oma ninadega 
lõhestades. Lontninad, oda-ninad, sarvninad, puhkpüss-ninad, okastest harevil olevad 
ninad nagu kastanid; ninad, mille tergale on linnud kinnitatud. Nad tõukavad juhmilt- 
vahtijaid, nad tuhnit-sevad kriiskavate tüdrukute seelikuis. Kuid kõik nihkuvad 
kõrvale ja põgenevad ninadekuninga eest; ta rühib nagu müüripurustaja, ta veeretab 
oma nina ratastega alusel nagu kiviviskemasinat. 

Järgneb paastu-kaarik, tursasööjate keiser.” Kaameid, rohekaid, kõhnu, luisi, tusaseid, 
peakottide all lõdisevaid või kalapäisi kogusid. Küll on kalu! Üks hoiab kummaski 
pihus ahvenat või karpkalakest; teine lingutab kahvli otsas praevardatäit maidlaid; 
kolmandal on peaks õlgadel havipea, mille suust vahib särg; neljas pureb saega ise- 
enda vatsa, ja vatsast pudeneb kalu. Mul hakkab kõht valutama kõigi nende kalade 
peale... Mõnedel on lõuad pärani aetud, sõrmedega kisuvad nad neid veel enam laiali 
ja topivad lämbudes kõrri (juua! juua!) mune, mis alla ei taha minna. Vasakul ja 
paremal pool kaariku tipus õngitsevad öökullinägudega mungakuubedes kalurid nöö- 
rijupiga uulitsapoisse, kes hüppavad nagu kitsetalled ja suud püsti, ahmivad lennult 
suhkrumandleid või suhkurdatud pähkleid, mis kellelegi suhu juhtub. Ja taga tantsib 
kokariietuses saatan; ta vehib kastruli ja kulbiga, täidab põrguliku munapudruga kuue 
paljasjalgse patuse suid, kes hanereas käies peadpidi redelipulkade vahel kinni on ja 
hirmsaid nägusid teevad, puuvillased öömütsid peas. 

Nüüd aga tulevad (näe!) võidumehed, päevakangelased! Suitsusinkidest aujärjel, 
suitsetatud keeltest trooni-katuse all istub vorstikeste-kuninganna, tservelaatvorstist 
kroon peas, kaelas siisikute-kee, mida ta eblakalt näpit-seb oma verivorstitaoliste 
sõrmedega. Teda saadavad auvalvurid, mustad ja valged vorstid ja Clamecy vorsti- 
kesed, keda kolonel Ülivorst võidule viib. Praevarraste ja 


1 Juudamaaks hüüti Petlemma-eeslinna, kus elasid Clamecy parvetajad. Roomaks 
hüüti ülalinna; see sai oma hüüdnime. nn. «vana Rooma» trepilt, mis Püha-Mardi 
kiriku väljakult laskub Breuvroni agulisse. (Autori märkus.) 

pikkimisnõeltega relvastatuina on nad väga mõjusad, rasvased ja läikivad. Meeldivad 
mulle ka need aukand-jad, kellede kõhuks on katel või kereks pasteet muretaignas ja 
kes nagu kolm kuningat hommikumaalt kannavad oma ande: üks seapead, teine 
anumaga musta viinamar ja-viina, kolmas Dijoni sinepit. Vaskpleki, simlite, vahu- 
kausside ja käristite müra saatel saabub keset naerulaginaid oma eesli seljas 
sarvekandjate kuningas, sõber Pluviaut. Vincent ise, meie valitu! Silmad eesli saba 


poole, kõrge turban peas, peeker käes, kuulab ta oma kaardiväge, mis koosneb 
parvepoistest-sarvikutest, kes pootshaake või ritvu õlal kandes valju häälega vestavad 
selges ja puhtas prantsuse keeles ta kuulsat lugu, ilma midagi varjamata. Tark mees, 
nagu ta on, ei ilmuta Vincent odavat edevust; ükskõikselt joob ta, kastab keelt ja 
niisutab kurku. Ent kui ta möödub mõnest sama saatuse osaliseks saanud majast, siis 
tõstab ta klaasi ja hüüab: «Sinu terviseks, kaaskannataja, hõi!» 

Viimaks, rongkäigu lõpetuseks, tuleb uus ilus aastaaeg. Värske tütarlaps, roosa ja 
naeratav, sileda laubaga, heledate juustega, väikeste kiharatega, peas pärg hele- 
kollaseist nurmenukkudest, risti üle ümarike rinnakeste võsast toodud sarapuu- 
urbadest vanik. Vöö küljes kolisev täidetud rahakott, käes korvike, laulab ta heledaid 
kulme kergitades, taevassiniseid silmi pärani ajades, suu lahti nagu suur O, nii et 
nõelteravad hambakesed paistavad; heleda häälega laulab ta pääsukesest, kes varsti 
tagasi tuleb. Ta kõrval kaarikus, mida veab neli suurt valget härga, — ta kõrval on 
kehakaid kaunitare parimas eas, ilusaid näitsikuid painduvate ja ümmarguste 
kehadega; on ka kasvueas plikasid, kes noorte puukeste kombel sirgunud, siit-sealt 
liiga pikaks veninud. Igaühel neist puudub veel midagi; aga mis juba olemas on, see 
pole laita... Inetud, kuid ilusad siiski! Nad kannavad puurides rändlinde või 
ammutavad kevadekuninganna korvist ja loobivad vahtijaile kooke, kingitusi, 
paberisse mässitud kompvekke paberisse peidetud tanude ja seelikutega, suhkrus 
pruunistatud mandleid, saatuseennustusi, armulaule, mõnikord ka sarvi. 

Jõudes turu lõpule torni lähedale, hüppavad neitsike-sed kaarikult maha ja hakkavad 
väljakul tantsima kirjutajate ja poesellidega. Vastel, Paast ja sarvekandjate-kuningas 
aga jätkavad oma võidukäiku, iga paarikümne 

sammu tagant peatudes, et inimestele tõtt öelda või klaasipõhjast tõtt otsida... 
Jooma! Jooma! Jooma! 

Lahkuda joomata? 

Ei! 

Meie omad pole nii lollid, et lahkuksid joomata! 

ki 


Kuid liigsest kastmisest tursub keel ja tuju muutub niiskeks. Kui sõber Vincent oma 
saatkonnaga taas peatub ja korki kergitab, siis jätan ta sinnapaika. Ilm on liiga ilus 
puuris istumiseks. Läki nurmede õhku hingama! 

Mu vana sõber, preester Chamaille, on eeslikaarikuga oma külast tulnud Püha-Mardi 
ülempreestri juurde pidutsema; tagasi sõites kutsub ta mind tükk maad kaasa tulema. 
Toon oma Glodie. Istume preestri tagumiku-põrutajasse. Liigu, liigu, emaeesel! ... 
Loomake on nii väike, et panen ette tõsta ta kaarikusse, Glodie ja minu vahele... Ees 
kulgeb valge maantee. Vanaldane päike tukastab; pigemini soendab ta ennast kolde 
ees, kui et meile sooja annab. Eeselgi uinub ja peatub, et mõtelda. Preester hüüab talle 
pahaselt oma jämeda kumalase-hää-lega: 

«Madlike!» 

Eesel võpatab, sibab oma kedrapuudega, tipib kahe rööpa vahel siia-sinna, peatub 
uuesti ja jääb mõttesse ega hooli meie noomimisest. 

«Ah sind neetut! Kui sul ristimärki seljal poleks, — Gi, kuidas ma sulle oma kepiga 
rootsu pihta koputaksin!» toriseb Chamaille, ta tuharaid oma kaikaga materdades. 
Et puhata, teeme peatuse esimese kõrtsi juures teekäänakul, kust maantee pöördub 
alla valge Ärmes'i küla poole, mis heledast vetepeeglist oma ilusat koonukest vaatleb. 
Tüdrukud mängivad ringmängu naabriaasal suure laiutava pähklipuu all, mis tõstab 


jahuse taeva poole oma musti käsivarsi ja uhket paljast kondikava. Läki tantsima!... 
Tütarlapsed käisid harakaemandale vastlakooki viimas. 

«Vaata, Glodie, vaata harakat-varganägu! Seal ta istub oma valge vestiga, istub pesa 
äärel, kõrgel-kõrgel üleval, ja kummardub meid vaatama! Oh seda uudishimu! Et 
midagi varjule ei jääks ta väikeste ümmarguste silmade 

ja lobiseva keele eest, on ta oma maja teinud usteta ja akendeta, kõrgeima oksa tippu, 
kust kõik tuuled mööda puhuvad. Külm tal on, märjaks saab ta ka, — mis sellest? Ta 
võib kõike näha! Ta on halvas tujus praegu. Näib nagu ütleks ta meile: «Mis ma teen 
teie annetistega? Viige nad ära, te mühakad! Kui ma te pannkooke tahaksin, kas 
arvate, et ma neid ise te majadest kätte ei saaks? Süüa seda, mis antakse, — selles 
pole mingit lõbu. Isu teeb mulle ainult see, mida ma varastan.» 

«Aga, vanaisa, miks talle siis kingitakse pannkook nii ilusate paeltega? Miks 
õnnitletakse seda väikest varast?» 

«Sellepärast, et elus (näed sa!) on targem pahadega hästi läbi ajada.» 

«Küll sa annad aga lapsele head õpetust, Colas Breugnon!» torises preester 
Chamaille. 

«Ma ei ütle, et see on ilus; ütlen, et igaüks nii teeb, sina ise kõige esimesena. Pöörita 
pealegi silmi. Kui sul tegemist on mõne vaga eidega, kes kõike näeb, kõike teab, oma 
nina igale poole pistab, kelle suu on kurjust täis kui paun, — no katsu salata, et sa 
sellisel eidel-suud pannkookidega kinni ei topiks, et teda vaikima panna!» 

«Ah jumal, kui jätkuks pannkookidest!» hüüdis preester. 

«Laimasin harakaemandat, — ta on parem kui naised. Vähemalt on ta keelest 
mõnikord kasu.» 

«Mis kasu siis, vanaisa?» 

«Kui tuleb hunt, siis harakas karjub... » 

Ent nende sõnade juures hakkas harakas karjuma. TŠ vandus, ta sõimas, ta peksis 
tiibu, ta lendas, ta kirus tea keda või mida, mis talle paistis Armes'i orust. Metsa 
servalt vastasid ta sulised sõbrad — pasknäär Charlot ja vares Colas — samal 
kriiskaval ja vihasel toonil. Rahvas naeris, rahvas kisas: «Appi, hunt tuleb!» Keegi ei 
uskunud. Mindi siiski vaatama (hea on uskuda, parem näha!)... Ja mida nähti? 
Kirevase pärast! Salkkond relvastatud mehi tuli sörkides nõlvakust üles. Tundsime 
nad ära. Olid need tühipaljad — need Vezelay sõjamehed, kes teadsid, et me linn oli 
valveta, ja lootsid haraka (mitte seÜe seal puu otsas) tabada pesast!... 

Võite isegi arvata, et me aega ei viida nende vaatlemisega! Igaüks karjub: Päästku 
end, kes saab! Tõugeldakse, tormatakse. Tuhat-tulist lastakse jalga, kes teed mööda, 
kes üle väljade, üks nelja kihutades, teine istmiku peal 

libisedes. Meie kolmekesi hüppame eeslikaarikusse. Nagu asjast aru saades kihutab 
Madlike noolena minema; preester Chamaille piitsutab teda kõigest jõust; ärevusega, 
pole tal enam meeleski, et austama peab ristiga märgitud eesli-selgroogu. Kaarik 
veereb keset inimestevoogu, mis karjub kui arust ära. Tolmu ja kuulsusega kaetuina 
jõuame esimestena Clamecysse; meie kannul tulevad kõik teised põgenikud. Ikka veel 
nelja kihutades, kaariku hüpeldes, Madlikese lendu tõustes, preestri piitsutades, 
läbime Beyantfi eeslinna ja karjume: «Vaenlane tuleb!» 

Algul naersid inimesed meie kihutamist nähes. Kuid varsti said nad meist aru. Varsti 
oli eeslinn nagu sipelgapesa, kuhu kepp on sisse pistetud. Igaüks askeldas, tuli välja, 
läks sisse, tuli välja. Mehed relvastusid, naised pakkisid; asju kuhjus kandekorvidesse 
ja kärudesse; kogu eeslinna rahvas jättis kodud-majad maha ja voolas linna, kaitsva 
müüri taha. Parvetajail polnud aega oma vastla-riideid seljast ega lõustu näo eest 


võtta, — sarvilistena, küüsikatena, vatsakatena, mõni nagu Gargantua, teine” nagu 
Peltsebul, jooksid nad pooltornidesse, relvadeks pootshaagid ja tuurad. Ja kui Vezelay 
härrade eelvägi jõudis müüri ette, siis olid sillad üles tõmmatud ja sinnapoole sildu 
polnud muud jäänud kui mõned hoopis kehvad inimesed (kellel midagi kaotada 
polnud ja kes sellepärast polnud seda päästma rutanud) ja sarvekandjate kuningas, 
meie sõber Pluviaut, kelle ta saatjaskond oli unustanud; kaelani täis ja purjus kui Noa, 
norises ta oma peiupoisi-hobu turjal, loomal sabast kinni hoides. 

Nüüd selguski, et on ikka kasulik küll, kui sul vaenlasteks prantslased. Teised 
tölplased — sakslased, helveets-lased või inglased, kes kõhuga mõtlevad ja jõuluks 
taipavad, mis sa suvisteajal ütled, — need oleksid arvanud, et neid pilgatakse. Vaese 
Pluviaut naha eest poleks ma siis andnud redistki. Kuid omainimesed saavad sust 
poole sõna pealt aru; tuldagu kust tahes, Lorraine'ist, Tou-raine'ist, Champagne'ist või 
Bretagne'ist, oldagu Beauce'i hani, Beaune'i eesel või Vezelay jänes, soetagu üksteist 
niisama või löödagu üksteist surnuks: hea nali on lõbuasjaks igale prantslasele... 
Nähes meie joomarit, naeris kogu vaenlasteleer; naerdi suu ja ninaga, kõri ja lõuaga, 
südame ja vatsaga. Oh sa püha pudrunui! Nähes nende naermist, pidime endid lõhki 
naerma oma tornidel. Lõpuks 

vahetasime üle kraavi õige lõbusaid sõimusõnu nagu Ajax ja Trooja Hektor. Kuid 
meie sõnad olid vänguselt mahlakamad. Tahaksin nad üles märkida, kuid aega pole; 
märgin nad kord siiski (kannatust!) kogusse, millesse ma juba kaksteist aastat korjan 
parimaid nalju ja ülemeelikusi, mida ma olen kuulnud, öelnud või lugenud (oleks 
tõesti kahju, kui need kaduma läheksid) oma rännaku jooksul siin pisarate-orus. 
Ainult neile mõteldeski vabiseb mu kõht — tegin siia kirjutades suure tindipleki. 

kd 

Kui me küllalt olime räusanud, siis tuli tegutseda (tegutsemine on puhkuseks pärast 
rääkimist). Ei neil ega meil olnud selleks põrmugi tuju. Nende hoop oli untsu läinud 
— meie olime varjul. Neil polnud mingit tahtmist me müüridele ronida — seejuures 
võib hõlpsasti oma kondid murda. Siiski tuli tahes või tahtmata midagi teha, ükskõik 
mida. Kõrvetati püssirohtu, paugutati õhku nii et küll sai, — ole lahke! Kahju ei 
saanud keegi. Seljad vastu müüri, istusime rahus rinnatise jalal ja ootasime ubade-saju 
möödumist, et oma torud ka paukuma panna — muidugi ilma sihtimata: ega's tohi 
pead välja pista! Välja vaadata julgeti ainult siis, kui kuuldi, kuidas möirgasid nende 
vangid: neid oli tubli tosin, Beyanfi mehi ja naisi. Kõik olid ritta pandud, mitte esi-, 
vaid tagakülg linna poole; neile anti kere peale. Nad röökisid täiest kõrist, kuid häda 
polnud nii suur. Kättemaksuks jalutasime müüri varjus piki keskvalli ja vehkisime 
piikidega — iga piigi otsas sink, mauk või verivorst. Kuulsime piirajate viha- ja 
ihakisa. See tõi meile hea tuju. Et oma tuju veelgi parandada (kel hea nali käes, ega 
see enne jäta, kui naerab end tilgatumalt tühjaks!), viisime õhtu saabudes nõlvakule 
selge taeva alla — müürid olid meile kaitseks — lauatäied sööke ja pudeleid. 
Pidutsesime suure käraga, lauldes ja vastlapäeva auks klaase kokku lüües. Teised 
pidid meeletu viha pärast lõhki minema. Nii möödus päev kenasti, ilma suurema 
kahjuta. Ainult nii palju juhtus, et üks meie omadest, paks Gueneau Pousseaux'st läks 
purjuspäi, klaas käes, teiste kiusuks müürile jalutama, ja musketituli tegi sulbiks ta 
pea ja klaasi kah. Ta auks lasksime oma poolt paar nende meest vigaseks. Kuid meie 
head meeleolu see ei vähendanud. Teada küll, et ühtegi pidu ei saa peetud, ilma et 
riistu ei puruneks. 

Chamaille ootas ööd, et linnast väljuda ja koju minna. Asjata rääkisin talle: 


«Sõber, see on väga kardetav. Parem oota, kuni lugu lõpeb. Küllap jumal su koguduse 
eest hoolitseb.» 

Tema vastas: 

«Mu koht on mu tallekeste seas. Olen jumala käsivars; kui mind oma kohal pole, siis 
on jumal ühe käega. Ei seda tohi juhtuda, kuni minul hing sees on.» 

«Seda ma usun,» ütlesin, «seda ma usun. Tõendasid seda, kui hugenotid piirasid su 
kellatorni ja sa tüseda murdkiviga purustasid nende kapteni Pappideõgija.» 
«Uskmatu imestas isegi väga,» ütles preester, « ja mina niisama. Olen hea inimene 
ega armasta verd näha. See on vastik. Kuid kurat teab, mis inimesele keresse läheb, 
kui ta hullude sekka satub! Inimesest saab hunt.» 

Ma ütlesin: 

«Tõsi jah, tarvitseb ainult karja sekka sattuda, ja mõistus on peast läinud. Pane sada 
tarka kokku, saad tihe lolli, ja sajast lambast ühe hundi... Kuid ütle õige, preester, sel 
puhul, kuidas sinu arvates kokku sobivad need kaks kõlblust: üksiku inimese kõlblus, 
kes oma südametunnistusega üksmeeles elab ja rahu nõuab enesele ja teistele, ning 
inimkarjade või riikide kõlblus, kes sõjast ja roimadest teevad vooruse? Kumb 
kõlblus tuleb jumalalt?» 

«Kena küsimus, kuramus!... Mõlemad muidugi. Kõik tuleb jumalalt.» 

«Siis ta ei tea isegi, mida ta tahab. Või pigemini usun, et ta teab, kuid ei suuda. Kui tal 
tegemist üksiku inimesega, on asi kerge: tal on hõlpus üksikut sõna kuulama panna. 
Aga kui inimene on karjana koos, pole jumalal suuremat pealehakkamist. Mis saab 
üksainus teha hulga vastu? Siis on inimene mulla, oma ema, meelevalla all; muld 
puhub temasse oma verejanulist vaimu... Kas mäletad vana juttu sellest, et inimesed 
teatavail päevil on huntideks ja muutuvad siis jälle inimesteks? Meie vanad 
rahvajutud on targemad kui sinu palveraamat, kallis preester. Riigis esineb iga 
inimene oma hundinahas. Riietugu riigid, kuningad ja nende ministrid küll karjusteks 
ja nimetagu kel-murid end suure karjuse — sinu Hea Karjase — sugulasteks, nad on 
sellegipärast kõik ilvesed, sõnnid, suud ja kõhud, mida miski ei jõua täita. Ja miks? Et 
küllastada mulla määratut nälga.» 

«Sa sonid, pagan,» ütles Chamaille. «Hundid on jumalast 

nagu kõik muugi. Ta on kõik loonud meie kasuks. Kas sa ei tea, et hundi tegi Jeesus, 
et ta kaitseks kitsede ja kitsetallede eest kapsaid Neitsi, oma püha ema aiakeses? Tal 
oli õigus. Kummardugem. Alati kaebame tugevate peale. Kuid, mu sõber, kui nõrgad 
saaksid kuningateks, siis oleks veel halvem. Järeldus: kõik on hea, hundid ja lambad. 
Lambad vajavad hunte, et nad kaitstud oleksid; ja hundid vajavad lambaid, sest sööma 
ju peab... Ja nüüd, Colas, lähen oma kapsaid valvama.» 

Ta kääris preestrikuue kõrgemale, võttis malaka pihku ja läks pimedal ööl teele (kuu 
ei paistnud), Madlikest liigu-tatult minu hoolde jättes. 

Järgmisil päevil polnud nii lõbus. Olime lollist peast esimesel õhtul õginud ilma aru 
pidamata — prassimishimust, hooplusest ja juhmusest. Ja tagavarad olid meil enam 
kui väikesed. Tuli vatsa pingutada; pingutatigi. Kuid kelgiti endistviisi. Kui vorstid 
olid söödud, siis meisterdati uusi: täideti sooled saepuruga, kasteti köied tõrva sisse, 
pisteti need tuurade otsa ja vehiti nendega vaenlaste nina all. Kuid vanakuri paljastas 
kavaluse. Üks kuul sattus vorstile just keskpaika. Ja kes naeris siis kõvemini? Meie 
mitte. Ja nähes, et me müüril seistes jõest kalu õngitseme, tõmbasid need röövlid päri- 
ja vastuvoolu paisusilmale suured võrgud ette ja võtsid meie saagi ära. Asjata tõreles 
meie ülempreester nende pahade ristiinimestega, kes ei lasknud meid paastutoitu 
püüda. Lahja toidu puudusel pidime siis elama oma vanast rasvast. 


Oleksime muidugi võinud härra de Nevers'ilt abi paluda. Kuid õigust öelda ei olnud 
meil just pakilist iha jälle ta vägedele ulualust anda. Odavam oli pidada vaenlast müü- 
ride taga kui sõpru seespool müüre. Olime seepärast vait, kuni nendeta läbi saime; nii 
oli parem. Ja vaenlane omalt poolt oli küllalt tagasihoidlik ega kutsunud neid ka mitte. 
Eelistati kahekesi hakkama saada, ilma kolmandata. Ilma liialt ruttamata alustati 
läbirääkimisi. Ja vahepeal elati kummalgi pool väga mõistlikku elu, heideti vara 
magama, tõusti hilja üles ja mängiti päevad otsa kuuli või korki, haigutades pigemini 
igavusest kui kõhutühjusest ja suikudes nii rohkesti, et me paastudes rasva läksime. 
Liiguti nii vähe kui võimalik. Kuid raske oli paigal hoida lapsi. Need päevavargad 
aina jooksid, kisatsesid, naersid, olid alatasa liikvel, lakkamatult hädaohus, ronides 
müüridele, näidates piirajaile keelt, pommitades neid 

kividega. Neil oli oma kahurvägi leedripuu-pritsidest, nööri-lingudest, lõhkiaetud 
keppidest... põmm ja kärts, otse paksema summa sekka!... Ja meie ahvipojad lausa 
ulusid naerda!... Need, keda kividega pilluti, olid nii maruvihased, et lubasid neile 
otsa peale teha. Meile hõigati, et kihutatakse kuul kerre esimesele poisivemblale, kes 
oma ninaotsa müüril näitab. Lubasime poisse silmas pidada. Aga need lipsasid meil 
näpu vahelt ära — sikuta neid kõrvust või kärgi kui palju tahad. Ja mis kõige hullem 
(see paneb mu praegugi värisema) — ühel ilusal päeval kuulen kisa: see oli Glodie 
(mis häält sa teed!), see uinuv vesi, see vaga talleke (ah! sa koerapoegi mu kallis 
aare!), nõlvakult oli ta alla vallikraavi sadanud... Helde taevas, oleksin talle tüma koha 
peale andnud)... Ühe-ainukese hüppega olin müüril. Ja siis vahtisime kõik alla, pead 
õieli... Vaenlasel oleks lõikust olnud, kui ta oleks tahtnud meid märklauaks võtta; kuid 
vaenlane vahtis nagu meiegi kraavipõhja, kus (Püha Neitsi olgu kiidetud!) mu kullake 
— nagu kassipojuke oli ta pehmelt alla veerenud — suurema kartuseta istus lillelises 
rohus, vahtis üles peade poole, mis kahelt poolt alla vahtisid, tegi naerunäo ja noppis 
lillekesi. Kõik naersid talle vastu. Monsenjöör de Ragny, vaenlaste komandant, keelas 
lapsele paha tegemast; tubli mees viskas talle isegi oma kompvekitoosi. 

Aga sel ajal, kui meil tegemist oli Glodie'ga, kihutas Martine (oh neid naisi küll!) ka 
nõlvakult alla, et oma tallekest päästa: joostes, libisedes, veeredes, kukkudes, nii et 
seelik kaenlani üles nihkus ja kõik piirajad nägid teda eest ja tagant, siit ja sealt, — 
varjule ei jäänud midagi. Ta menu oli põrutav. Ta ei löönud kohkuma, võttis oma 
Glo-die, andis talle suud ja siis mõned head laksud. 

Ta peibutusvahendist vaimustatuna hüppas tüse sõdur oma kapteni keeldu kuulmata 
kraavi ja tuli joostes tema poole. Martine ootas. Me viskasime talle vallilt luua. Selle 
haaras ta pihku ja marssis vaprasti vaenlasele vastu. Kriuh ja krauh, kirts ja kärts — 
kavaler lõi kartma; siuh ja säuh — poiss pani ledima; puhuge, pasunad, ja mürt-suge, 
trummid! Kahe laagri naeru saatel hiivasime võitja ühes lapsega üles. Uhkelt kui 
paabulind vedasin köit, mille otsas üles kerkis mu tütrest-väänkael, kes vaenlasele 
paljastas parima, mis tal on. 

Kulus veel nädal vaidlemise peale. (Lobisemiseks on iga 

ettekääne paras.) Ekslik kuuldus härra de Nevers'i lähenemisest viis meid lõpuks 
kokkuleppele, ja üksmeel ei läinud lõpuks kuigi palju maksma: lubasime Vezelay 
omadele kümnise sügisesest viinamarjasaagist. Hea on lubada seda, mida veel pole, 
mille alles saad... Võib-olla ei saagi seda. Igatahes voolab enne hulk vett silla alt läbi 
— ja palju viina me kõhtudesse. 

Nii olime siis kummaltki poolt teineteisega üsnagi rahul ja iseendiga veel rohkem. 
Kuid vaevalt olime valangu käest pääsenud, kui meid tabas uus vihm. Just ööl pärast 
rahutegemist ilmus taevasse märk. Kella kümne paigu see väljus Semberfi tagant, kus 


ta oli lümitanud, ja libises mööda tähtede-aasa Saint-Pierre-du-Mont'i poole nagu 
järjest pikenev madu. Märk sarnanes mõõgale, mille terk oli otsekui suitsukeeltega 
tungal. Ja mõõgapidet hoidis käsi, mille viis sõrme lõppesid möirgavate peadega. 
Nimetissõrmel oli selgesti näha naine tuules lehvivate juustega. Ja mõõk oli 
käepideme juurest kämblalaiune, otsast seits-me-kaheksa kriipsu laiune, keskelt 
täpselt kaks vaksa ja kolm kriipsu lai. Ja värv oli tal verev, sinililla, pondunud otsekui 
haaval ihu sees. Kõigi me pead vahtisid üles taeva poole, suud ammuli; oli kuulda, 
kuidas hambad lõgisesid. Ja mõlemad laagrid küsisid endamisi, kummale neist on 
määratud ennustav märk. Ja meie olime täitsa veendunud, et vastastele. Äga kõigil oli 
kananahk ihul. Ainult minul mitte. Mina ei kartnud. Peab ütlema, et ma ei näinud 
midagi; läksin kell üheksa magama. Heitsin magama, et kalendri sõna kuulata, sest 
see päev 01? rohuvõtmise päev; olen ma, kus ma olen — mis kalender käsib, seda teen 
vastu vaidlemata: kalender on sama mis jumalasõna. Kuna mulle aga kõik jutustati, 


siis on sama hea, kui oleksin märki ise näinud. Ja ma panin selle kirja. 
kd 


Kui rahu oli tehtud, siis pidutseti koos, vaenlased ja sõbrad. Ja et oli just keskpaastu 
aeg ja paastumise vaheaeg, siis pidutseti nii et las aga olla. Ümberkaudseist küladest 
ifmüs meie pääsemise auks külluses nii sööke kui ka sööjaid. See oli ilus päev. Kogu 
vallide pikkusel oli laud kaetud. Lauale toodi kolm tervelt küpsetatud noort metssiga, 
mis pipraga peeneks hakitud metsseasisikondadega ja haigrumaksadega olid täis 
topitud; lõhnavaid sinke, mis 

koldes kadakaokste suitsus olid suitsetatud; jänese- ja sea-pasteete küüslaugu ja 
loorberi lõhnaga; vorstikesi ja rups-keid; haugi ja tigusid; maonahka, musta 
jäneseraguud, mis enne maitsmist pani suu vett jooksma; vasikapäid, mis keelel 
sulasid; pipardatud vähkide põlevaid põõsaid, mis suulae panid õhetama, ja sinna 
juurde jahutuseks äädikaga tehtud askaloni laugu salatit; toredaid Chapotte'i, Mandre'i 
ja Vaufilloux veine. Ja magusroaks valget kohupiima, jahedat ja sõmer j at, hea oli 
seda puruks rutjuda keele ja suulae vahel; ja kuivikuid, mis terve klaasitäie korraga 
tühjaks imesid nagu käsnad. 

Ükski meist ei liikunud paigast, kuni veel midagi oli suhu pista. Kiidetud olgu jumal, 
kes meile võimu andis nii kitsasse ruumi — meie kõhu pauna — laduda nii palju 
pudeli- ja liuatäisi. Eriti ilus oli võitlus eraku Lühikõrva vahel Saint-Martin-de- 
Vezelay'st, kes Vezelay omadega kaasas oli (seesama suur uurija, kes kuuldavasti 
esimesena märkas, et eesel ei saa karjuda, kui tal saba õhku ei tõuse), ja meie (ma ei 
ütle: eesli) Don Henneguini vahel, kes väitis, et ta pidi kunagi olnud olema karpkala 
või haug, — nii vastik oli talle vesi, mida ta ses eelmises elus muidugi liiga palju oli 
joonud. Ühesõnaga: kui me lauast tõusime, nii Vezelay kui Clamecy omad, siis 
pidasime üksteisest palju rohkem lugu kui lauda istudes, — söömise juures ju õpid 
tundma, mis inimesed väärt on. Kes head asja armastab, seda armastan mina: see on 
tubli burgundlane. 

Lõpuks — et meid täiesti üksmeelseiks teha — ilmusid just siis, kui me sööki 
seedisime, abiväed, mis härra de Nevers saatis meie kaitseks. Naersime rohkesti; ja 
me mõlemad laagrid palusid õige viisakalt, et nad tagasi läheksid. Nad ei julgenud 
peale käia ning läksid häbelikult minema nagu peksa saanud koerad. Ja meie ütlesime 
üksteist kaelustades: 

«Küll olime lollid, et üksteist peksime oma hoidjate kasuks! Kui meil poleks vaenlasi, 
siis pagan võtku! nad leiutaksid vaenlased, et meid kaitsta. Suur tänu! Jumal päästku 
meid päästjate käest. Kaitsta oskame endid isegi. Vaesed lambad! Kui meil tarvitseks 


endid kaitsta üksnes hundi vastu, siis oleks kaitsmine kerge. Aga kes kaitseb meid 
karjuse eest?» 


IIl BREVES'1 PREESTER 


1. aprillil. 

Niipea kui teed vabanesid neist kutsumata külalistest, otsustasin ilma pikema 
viivituseta minna vaatama oma Chamaille'd ta külas. Suurt muret mul tema pärast pol- 
nud. See mees oskab end kaitsta! Ükskõik — süda on siiski rohkem rahul, kui oled 
kauget sõpra oma silmaga näinud... Ja pealegi oli tarvis jalgu sirutada. 

Asusin teele ilma kellelegi sõna lausumata. Vilistades läksin mööda jõekallast, mis 
venib metsaga kaetud küngaste jalal. Noorukeste puude lehtedele sadas kerge vihma 
õnnistatud piisakesi, — kevade pisarad, mis vahel mõneks hetkeks vaikisid, siis 
rahulikult jälle sadama hakkasid. Okste vahel näugus armunud orav. Aasadel 
vadistasid haned. Musträstad vilistasid kõigest jõust ja väike rähn tegi toks-toks... 
Teel otsustasin peatuda ja minna võtta Dornecyst omÄ teine sõber,” notar, isand 
Paillard; nagu graatsiad oleme täies koosseisus ainult siis, kui meid on kolm. Leidsin 
ta oma kirjutustoast, kus ta raamatusse kritseldas, missugune oli ilm, mis ta unes oli 
näinud ja mis ta poliitikast arvas. Ta laual oli avatud seadusteraamat ja selle kõrval 
Nostra-damuse Ennustused. Kui inimene eluaeg toas istub, siis nõuab vaim oma osa ja 
rändab seda rohkem mööda unis-tuste-lagendikke ja mälestuste-nõlvakuid; ja kui ta 
ise ei saa maamuna juhtida, siis loeb ta tulevikust selle kerakese saatust. Räägitakse, 
et kõik on kirja pandud. Ma usun seda, kuid pean tunnistama, et mul pole iialgi 
õnnestunud Centunes'dest tulevikku lugeda, enne kui see tulevik kätte oli jõudnud. 
Mind nähes hakkas hea Paillard särama, ja kogu maja — Tilalt alla — kõlas meie 
naerust. Mul on igakord rõõm teda vaadata, seda väikest mehikest paksmaoga, 
rõugearmilise näoga, lihavate põskedega, punase ninaga, kibrukestega teraste ja 
kavalate silmade ümber ja tusase ilmega; alati toriseb ta ilma ja inimeste üle, kuid 
südame põhjas on ta 

väga lõbus mees, teeb alati nalja ja on veel palju suurem vembumees kui mina. Ta on 
õnnelik, kui saab teisele range näoga ajada kõige hullemat viguri j uttu. Ja tore on teda 
vaadata, kui ta tõsiselt lauas istub, pudel ees, viinavaimude poole hüüab ja laulu 
alustab. Mind nähes oli tal hea meel. Ta hoidis mu kätest kinni oma suurte ja kohma- 
kate kätega, mis sama kavalad on kui ta ise ja saatanlikult osavad iga riista 
käsitsemisel: oskavad viilida, oksi lõigata, raamatuid köita, puutööd teha. Oma majas 
on ta kõik ise teinud; see kõik pole küll ilus kuid on omatehtud — aga olgu see ilus 
või inetu, see on ta enda peegelpilt. 

Et harjumusest mitte võõrduda, kurtis ta ühe ja teise üle; mina leidsin kiusu pärast, et 
hea oli üks ja hea oli teine. Tema on isand Seda-Halvem ja mina olen härra Seda- 
Parem; see on meie mäng. Ta torises oma klientide üle ja peab tõesti ütlema, et neil 
just ruttu pole talle maksmisega: mõni mees on juba kolmkümmend viis aastat ta 
võlglane, tema aga võlgade sissenõudmisega ei rutta, kuigi ta raha vajaks. Mõni jälle 
kui maksabki, siis juhuslikult ja meelde tulles, aga mitte rahas, vaid kaubas: kes toob 
korvitäie mune, kes paari kanu. Nii on kombeks ja igaüks paneks pahaks, kui ta 
nõuaks tasumist rahas. Ta toriseb, kuid ei hakka vastu; ja nende asemel teeks ta ise 
kindlasti niisama. 


Tema õnneks jätkub talle ta varast. Jõukust on tal parajat moodi ja juurde tuleb seda 
järjest. Vajadusi aga on tal vähe. Ta on vanapoiss, plikade järel ei jookse. Mis puutub 
söögi-lõbudesse, siis nende eest hoolitseb meil Loodus: nurmedel on meile laud 
kaetud. Me viinamäed, me puu-viljaaiad, me kalatiigid ja kodujäneselaudad on 
rikkalikud söögikambrid. Kõige suuremaks kuluks on talle raamatud, mida ta näitab, 
kuid eemalt (see lojus ei laena), ja teiseks kuluks on ta kirg vahtida kuud (vana 
vemmal!) oma Hollandist tellitud silmaklaasidega. Pööningule katuse alla korstnate 
vahele on ta kohendanud kõikuva lava, kust ta vahib pöörlevat taevalaotust; tähtedest 
veerib ta me saatuste aapeid, saab aga vaid teadmiste kaapeid. Ega ta oma teadmisi ise 
ei usu, aga uskuda tahaks ta küll, va pusu. Ja sellest ma saan aru: lõbus on oma aknast 
vahtida, kuidas taevatulukesed mööda voorivad nagu tütarlapsed tänaval; omistad 
neile seiklusi ja sepit-susi, pikki armulugusid, — see on lõbus, olgu see tõsi või mitte. 

Rääkisime kaua imest, verevast tulemõõgast, mida ööpimeduses lingutati möödunud 
kolmapäeval. Kumbki seletas taevamärki omal viisil ja kumbki kinnitas kõigest väest, 
et ainult tema seletus on õige. Lõpuks aga avastasime, et näinud polnud me midagi, ei 
tema ega mina. Sest just tol õhtul oli mu taevauurija oma riistapuu ette tukastama 
jäänud. Kui näed, et sa üksi pole sisse kukkunud, vaid teine ka, siis lepid oma osaga 
pikema jututa. Meiegi leppisime sellega ja olime rõõmsad pealegi. 

Siis väljusime kindla otsusega, et preestrile ei räägi me sellest sõnagi. Läksime 
põldude vahelt, vaadeldes noori võrseid, põõsaste roosasid virbeid, pesi ehitavaid 
linde ja lagendiku kohal taevalaotuses rattana tiirlevat raudkulli. Naerdes tuletasime 
meelde, missuguse toreda tüki me kord Chamaille'le mängisime. Kuude kaupa nägime 
Pail-lard'iga tulist vaeva, nii et higi voolas mööda laupa, — õpetasime musträstale 
hugenottide laulu. Siis lasksime linnu preestrihärra aeda lahti. Elu oli tal seal nii hea, 
et ta võttis õppusele kõik külarästad, kel aga vähegi nutikas oli pea. Chamaille luges 
just oma palveraamatut, kui nende laul teda segas; ta lõi risti ette, vandus, arvas et 
kurat oli ta aeda lahti lastud, sajatas teda pühade sõnadega, läks viimaks maruvihaselt 
aknaluugi taha peitu ja saatis vanakurjale kuuli kerre. Ega ta täitsa tüssata ei saanud. 
Sest "mahalastud vanakurja sõi ta ära. 

Lobisedes jõudsime pärale. 

Breves näis magavat. Majad tänava ääres haigutasid, uksed pärani, kevadepäikesele ja 
teekäijatele näkku. Ei ühtegi inimese nägu; ainult kraavikaldalt paistis ühe põngerja 
paljas tagumik ja kaares veejuga. Kuid sedamööda, kuidas me Paillard'iga teineteise 
käe alt kinni hoides ja sõbralikult vesteldes lähenesime alevi keskpaigale mööda 
õlgede ja lehmasõnnikuga ülepuistatud teed, — sedamööda suurenes sumin, mis 
meenutas vihaseid mesilasi. Ja kui me jõudsime kirikuesisele platsile, siis oli see täis 
kätega vehkivaid, suure suuga kisavaid ja lõuga vaid inimesi. Nende keskel, 
preestrimaja poolavatud aiaväraval kisendas Chamaille vihast punetaäes ja näitas 
rusikaid tervele oma kogudusele. Katsusime asjast aru saada, kuid muud me ei 
kuulnud kui häältekõminat: 

«Tõugud ja röövikud ... Lehepõrnikad ja põldhiired ... Ja sinu vaimuga... » 

Ja Chamaille karjus: 

«Ei! Ei! Ma ei lähe!» Ja rahvas samal ajal: 

«Et kurat sind võtaks! Kas oled meie preester? Vasta meile — kas oled või ei ole? Kui 
oled (ja sa oled!), siis pead meid teenima!» 

Chamaille jällegi: 

«Kaabakad! Ma teenin jumalat, mitte teid... » 


Oli kenake käratsemine. Chamaille tegi asjale lõpu, viskas ukse oma koguduse nina 
ees kinni. Läbi väravapulkade oli veel näha, kuidas ta käed vehkisid, — üks neist 
valas oma lambukeste peale vanast harjumusest liigutavat õnnistusevihma, teine neist 
paiskas maa peale needuste-rahet. Viimast korda ilmus veel maja akna ette ta ümmar- 
gune kõht ja lai nägu; kuna ta ei suutnud oma märatsevast karjast üle karjuda, siis 
näitas ta neile vihaselt pikka nina. Seepeale suleti luugid ja maja ei kõssanudki enam. 
Karjujad väsisid; plats tühjenes; lipsasime hõredaks jäänud jõudevahtijate vahelt läbi 
ja saime viimaks preestri uksele koputada. 

Koputasime kaua. Kangekaelne elukas ei tahtnud avada. 

«Hei! Preestrihärra!...» 

Asjata hõikasime (moonutatud häältega, et nalja saada): 

«Isand Chamaille, kas olete seal?» 

«Käige kuradile! Ei ole.» 

Ja kui me ikkagi järele ei jätnud: 

«Kas kaote juba kord! Kui te mu ust rahule ei jäta, siis ristin teid koerapoegi, nii et 
mäletate!» 

Ja oma ööpoti ähvardas ta meile kaela kallata. 

«Chamaille,» karjusime, «kui kallad, siis kalla vähemalt viina!» 

Nende sõnade juures vaikis torm nagu imeväel. Punasena kui päike vaatas Chamaille 
hüva nägu rõõmsasti alla: 

«Pagana pihta! Breugnon, Paillard, teie siin? Ja mina kipun sääraseid tükke tegema! 
Ah teid neetud vigurimehi! Miks te siis kohe ei öelnud?» 

Ja ülepeakaela sadas ta trepist alla. 

«Astuge sisse! Astuge sisse! Olge õnnistatud! Las ma kaelustan teid! Kui rõõmus ma 
olen, kallikesed, et näen inimeste nägusid pärast kõiki neid ahve! Kas nägite nende 
kepslemist? Karelgu nii palju kui süda kutsub — mina ei liigu paigastki. Tulge üles, 
joome natuke. Teil peab kuum olema. Nemad tahavad mind panna püha sakramendiga 
välja minema! Varsti hakkab sadama: saaksime mõlemad 

läbimärjaks — issanda ihu ja mina. Kas meie oleme nende teenijad? Kas mina olen 
mõni talusulane? Kohelda jumalameest kui mõnd matsi. Va tühipaljad! Minu ametiks 
on hoolitseda nende hingede, mitte nende põldude eest!» 

«Kuule õige,» küsisime meie, «mis joru sa ajad? Mis pagan su nii ära on vihastanud?» 
«Läki aga läki,» vastas ta. «Ülal on meil parem olla. Kuid kõigepealt tuleb juua. Ma ei 
suuda enam, ma lämbun... Mis te ütlete selle veini kohta? See pole just kõige halvem, 
ega? Kas usute, sõbrad, et need lojused tahtsid mu ülestõusmispühadest peale panna 
iga päev avalikke palveid pidama .. . Miks mitte kolmekuningapäevast ümberlõikus- 
päevani! Ja kõik lehepõrnikate pärast!» 

«Lehepõrnikate pärast?» ütlesime meie. «Ons sul peas kõik korras? Sa ajad segast 
juttu, Chamaille!» 

«Ma ei aja sugugi segast juttu,» hüüdis ta nördinult. «Ei, see on juba liig! Mina olgu 
nende lolluste märklauaks, ja nüüd tehakse mind ennast lolliks!» 

«Siis räägi nagu arukas inimene.» 

«Teil hea öelda,» ütles ta vihaselt nägu pühkides. «Ma jäägu rahulikuks, kui sasitakse 
mind ja jumalat, jumalat ja mind kogu jumala päev ühtjärge, et me nõustuksime nende 
lobaga!... Olgu teil teada (puh! ma lämbun, see on kindel), et need paganad, kes 
igavesest elust tühjagi ei hooli, kes oma hinge sama vähe pesevad kui oma jalgu, et 
need patused nõuavad oma preestrilt vihma ja kuiva. Pean käsutama päikest ja kuud: 
«Nüüd sooja, nüüd vett, paras jagu kõike, ei liiga palju ega vähe! Nüüd päikest — 
pehmet ja mahedat; nüüd kerget tuulekest, kuid mitte äikest! Veel pisut vihmakest, 


kuid hoia külma eest! Nüüd küllalt, lükka pöörad ette! Ja kupata natuke sooja, mu 
taevane looja... » Kui kuulata neid lurjuseid, siis võiks arvata, et jumalal muud polegi 
teha kui palvetepiitsa all aedniku veskikivi külge seotud eesli kombel vett vinnata. Ja 
mis veel kõige hullem: kokkulepet neil ka ei ole omavahel — kui üks tahab vihma, 
siis teine päikest. Ja siis tulgu pühakud neile appi! Vihmajagajaid on taevas 
kolmkümmend seitse. Kõige ees käib odaga mees püha Medardus, suur »lahistaja. 
Neid aga, kes pilvi laiali ajavad, on kõigest kaks: püha Raimundus ja püha Deodates. 
Kuid appi tulevad Blasius tuulteajaja, Kristoforus rahetõrjuja, Valerianus kõuekeelaja, 
Aurelianus äikesekeelaja; ja püha Klaarus teeb ilma selgeks. Taevaski pole üksmeelt. 
Kõik need suurhärrad 

virutavad üksteisele hoope. Ja püha Susanna, Helena ja Skolastika kisuvad üksteist 
juustest. Ei tea enam jumalgi, mis hädaga teha. Ja kui jumal ei tea, mis peab ta 
preester siis teadma? Vaene preester!... Kuid see ei puutu minusse. Mina pole muuks 
kui palvete edasiandjaks. Nende täitmine on peremehe asi. Ja ma ei lausuks sõnagi, 
kui mitte need tühipaljad ei kipuks mind segama taeva tülidesse (kuigi omavahel 
öelda ka see ebajumalate kummardamine mulle läila on... Mu helde Issand Jeesus, kas 
surid asjata?). Nemad aga (nad on püsti hullud!), nemad tahavad kasutada mind ja 
püha ristikest kui mingit ohutist kõigi satikate vastu, kes nende põldu õgivad. Kord 
söövad rotid neil seemne aitadest, — palverännak, vanakurja ajamine, palve pühale 
Nikastusele: väljas on jõulukuu külmad ja lumi kõrvuni, ma saan lendva... Siis tulevad 
tõugud, — palve pühale Gertrudile ja ristikäik. On märts: vihma valab, sajab lörtsi, 
tuul on külm kui jää, saan nohu ja kohin tänapäevani... Nüüd on lehepõrnikate kord, 
— jälle ristikäiku vaja! Peaksin käima ümber nende puuviljaaedade (päike kõrvetab 
kui sulatina, pilved on vatsakad ja sinkjasmustad kui pajapõhi, äike keedab su 
pehmeks, koju tuled külmavärinate ja palavikuga) ja laulma: «Ibi ceciderunt 
ülekohtutegijad, atgue expulsi sunt ega suuda stare,» — kuid ülekohut tehakse mulle 
endale!... Ibi cecidit Chamaille Baptiste, hüüdnimega Dulcis, ametlik preester...» Ei, 
ei, ei, suur tänu! Mul pole ruttu. Inimene tüdineb pikapeale kõige paremastki naljast. 
Ons minu asi puhastada röövikutest nende välju! Kui põrnikad neid segavad, siis 
tapku ise oma põrnikaid, need vedelvorstid! Aita ennast ise, siis aitab sind taevas! 
Oleks liiga mugav, kui tarvitseks ainult käed kokku panna ja preestrile öelda: «Tee 
seda, tee teist!» Teen seda, mis meeldib jumalale ja mulle endale: ma joon. Ma joon! 
Tehke teie sedasama... Nemad aga piiraku mu maja, kui tahavad! Mul ükskõik, 
sõbrakesed; vannun, et enne lõpetavad nemad mu maja piiramise kui mina siin toolil 
istumise. Joogem!» 

Ja ta jõi, sest pikk jõu ja sõnade raiskamine oli teda väsitanud. Ja meie tõstsime nagu 
temagi klaasid suu-mulgu kohale, vaadates läbi klaasi taevast ja oma saatust, — 
roosad näisid mõlemad. Mõned minutid kestis vaikus. Ainult Paillard laksutas keelt ja 
Chamaille jämedas kõris kulises joomaaeg. Preester jõi suurte sõõmu- 

dega, Paillard aga lonkshaaval. Kui juga kadus kuristikku, siis Chamaille ütles «hm!» 
ja tõstis silmad taeva poole. Paillard aga vahtis oma klaasi ülalt ja alt, varjus ja valges; 
ta nuusutas ja vedas haisu, jõi ninaga ja silmadega sama palju kui suuga. Mis puutub 
minusse, siis nautisin ühes joogiga ka joojaid. Minu rõõmu suurendas nende rõõm ja 
selle nägemine: juua ja näha — see käib koos ja see on kuninglik noos. Klaasi 
kummutasin kähku ja kärmesti, ja ega teisedki must maha jäänud: teistest maha ei 
jäänud ükski meist. Ent kes seda usuks? Kui otsad kokku arvasime, siis käis joomateel 
meist kolmest teiste eel härra seadustetundjai 


Kui keldri-kaste oli mahedasti niisutanud me pugusid ja me eluvaimu jälle painduvaks 
teinud, siis lõid me hinged õitsema ja me näod samuti. Avatud akna ees najatudes 
vaatasime meeleliigutuse ja vaimustusega noort kevadet nurmedel, rõõmsat 
päikesepaistet uuesti lehteläinud paplite kohal, oruõõnde peitunud Yonne'i, mis 
mööda luhti käänles ja väänles nagu mängiv koerapoeg ja mille juurest meieni 
kuuldus kurikate matsatusi, pesupesijate kisa ja partide prääksumist. Chamaille nägu 
läks taas selgeks, ta näpistas me käsivarsi ja ütles: 

«Kui hea on elada sel maal! Kiidetud olgu taevane jumal, kes laskis meid kolme 
sündida just siin! Kas võib olla veel midagi ilusamat, säravamat, liigutavamat, haa- 
ravamat, meeldivamat, lihavamat, mahlakamat ja veetlevamat! Pisarad tulevad silma 
seda nähes. Ära tahaks süüa selle kauniduse!» 

Päid noogutades olime nõus, tema aga hakkas äkki manama: 

«Kurat, kust kukkus talle seal ülal pähe mõte, soetada sellele maale sääraseid lojuseid! 
Tal oli muidugi õigus. Ta teab, mis ta teeb — seda peab uskuma... Kuid mina küll 
eelistaksin, et ta nad tegemata oleks jätnud ja et mu kogudus oleks käinud kus kurat, 
et ta nad oleks pannud elama inkade juurde või türklaste maale: mul ükskõik, kui nad 
aga oleksid mujal, mitte siin!» 

Me ütlesime preestrile: 

«Chamaille, inimesed on igal pool ühesugused. Olgu pigemini siin need kui mõned 
teised! Mis kasu oleks vahetusest?» 

«Tähendab,» vastas Chamaille, «neid ei loodud mitte seks, et mina neid päästaksin, 
vaid et nemad päästaksid 

minu, sundides mind maa peal oma karistust kandma. Tunnistage, vaderikesed, 
tunnistage, et pole viletsamat ametit kui olla külapreestriks, kes oma palehigis peab 
pühi tõdesid taguma nende vaeste juhmide kõvadesse kolpadesse. Asjata söödad neid 
pühakirja mahlaga ja imetad nende põngerjaid katekismusega: vaevalt alla läinud piim 
tuleb nina kaudu tagasi — need laiad kõrid vajavad lihtsamat putru. Kui nad on 
mõnda aega «olgu kiidetud» ühest suunurgast teise veeretanud või lamba kombel 
määgides õhtu- ja tänupalvet laulnud, siis ei jõua ükski püha sõna nende januste 
kõride eesõuest kaugemale. Ei süda ega kõht saa sellest osa. Puhtpaganateks jäävad 
nad nii enne kui pärast. Asjata kitkume juba mitusada aastat vaime ja haldjaid nende 
vainudelt, jõgedest ja metsadest; asjata puhume, nii et kas või põsed ja kops lõhki 
mingu, asjata puhume põrgutõrvikuid pimedaks, et maailm seda suuremas 
ööpimeduses näeks tõelise jumala valgust! Iial ei suuda me tappa neid maavaime, 
neid räpase ebausu sünnitisi, seda ainelikkuse hinge. Vanades tammekändudes ja 
mustades tiirlevais kivides pesitseb ikka see saatanlik tõug. Ja kui palju me ometi 
oleme neid purustanud, hävitanud, rüüstanud, põletanud, välja juurinud! Peaks 
pahupidi pöörama iga mätta, iga kivi, kogu meie gallia maa — meie ema, et lõplikult 
välja kiskuda kõik kuradid ta ihust. Ja veel siiski ei saaks me sellega hakkama. Sest 
neetud loodus libiseb sul käte vahelt ära: sa lõikad ta käpad — tema kasvatab endale 
tiivad! Iga surmatud jumaluse asemele sünnib kümme uut. Neile juhmidele on kõik 
jumal ja kõik kurat. Nad usuvad libahuntidesse, valgesse peata hobusesse ja mustasse 
kanasse, suuresse inimmaosse kodukäijatesse ja võlupartidesse. .. Ütelge nüüd ise, 
missuguse näo peab tegema nende Noa-laevast põgenenud lombakate koletiste seas 
Maarja ja vaga puusepa lahke poeg!» Isand Paillard vastas: 

«Kallis vader, eks vanasõna ütle, et «silm näeb teise silma, ennast ei näe». Su 
koguduseliikmed on hullud, tõsi küll. Aga sina — ons sinul rohkem aru peas? Küree, 
sul pole midagi öelda, sest oled ise just samasugune. Ons su pühakud rohkem väärt 
kui nende majavaimud ja haldjad?... Ei jätkunud veel sellest, et lõite kolmikjumala või 


kolmest koosneva ainujumala ja emajumalanna, — pidite me jumalate valdkonda veel 
rikastama terve karja 

väikestes pükstes või seelikutes jumalakestega, et asendada neid, kes olid purustatud, 
ja täita pesi, mis te olite tühjaks teinud. Kuid jumala eest! need jumalad ei vääri 
endisi. Keegi ei tea, kust nad tulevad; neid ilmub igalt poolt nagu tigusid, kõik 
kohmakad, mühakad, täitanud, kärnased, pesematud, haavu ja muhke täis ja satikatest 
söödud; üks näitab verist käe- või jalatüügast või reiel mädanevat paiset, teine 
edvistab kolgispuuga kaela ümber; üks jalutab pead kaenlas hoides, teine raputab 
näpu vahel uhkelt oma nahka, nagu seljast võetud särki. Ei maksa nii kaugele 
minnagi, — mis sa ütled, küree, oma pühaku kohta, tolle kohta, kes su kirikus aukohal 
istub: sambamehe Siimeoni kohta, kes nelikümmend aastat seisis ühel jalal posti otsas 
nagu kurg?» Chamaille kargas püsti ja kisendas: 

«Pea kinni! Ütle teiste pühakute kohta mis tahad, pole minu kohus neid kaitsta! Kuid 
Siimeon on minu oma, sa pagan; ma elan tema majas. Ole viisakas, mu sõber!» 
«Jäägu su lind pealegi oma õrrele, ma olen sinu külaline. Aga ütle mulle, mis sa arvad 
Corbigny preestrist, kes kinnitab, et ta säilitab pudelis kõige pühama Neitsi piimali Ja 
ütle mulle, mis sa arvad härra de Sermizelles'ist, kes kord, kui tal kõht lahti oli, tegi 
endale klistiiri pühitsetud veest ja pühakute jäänuste pulbrist!» 

«Arvan sedaA» ütles Chamaille, «et sul on hea irvitada, aga kui su oma tagumik haige 
oleks, siis teeksid ehk samuti. Mis aga puutub Corbigny preestrisse, siis tea, et ta on 
munk ja mungad müüksid kas või peainglite piima, inglite koort ja üleminglite võid, 
kui aga saaksid meie eest mõne hingekese ära näpata. Ära räägi neist meestest! Munk 
ja küree on kui kass ja koer.» 

«Sina siis ei usu neisse pühakujäänustesse?» 

«Ei, nende omadesse mitte; usun enda omadesse. Mul on püha Pooliku labaluu- 
tükike, see puhastab kust ja parandab sammaspoolikuid. Ja mul on püha Takutordi 
pealuu-tükk, see ajab lammaste kõhust kurjad vaimud välja... Kas jätad naermise! Sa 
ei usu mitte millessegi! Mul on vastavad kirjad pärgamendi peal (pime, kes kahtleb!), 
lähen toon need siia. Küllap näed, et kiri ei valeta!» 

«Jää istuma, jää istuma ja jäta oma kkjad rahule. $a ei usu oma juttu ise ka. 
Chamaille, su nina liigub... Õlgu kont mis kont tahes, ja tulgu kont kust tahes, kont 
jääb ikka kondiks. Ja kes konti kummardab, see on ebajumalakummardaja. 

Igal asjal olgu oma koht: surnud kuuluvad surnuaeda! Mina usun elusaisse; usun, et 
väljas on valge, et ma joon ja mõtlen, ja mõtlen päris arukalt; usun, et kaks ja kaks on 
neli, et maa on liikumatu täht keset tiirlevat ruumi. Usun Guy CoguilkVsse' ja võin, 
kui tahad, peast lugeda kogu kohaliku seadustiku. Usun ka raama-tuisse, mis 
tilkhaaval nõristavad inimestesse teadust ja kogemusi. Ja kõigele lisaks usun oma 
mõistusesse. Ja ise-enesestmõista usun ka pühakirjasse. Ükski ettevaatlik ega tark 
mees ei kahtle selle juures. Kas oled rahul, preester?» 

«Ei, ma ei ole,» hüüdis mu Chamaille, kes nüüd tõsiselt oli ärritunud. «Oled sa 
kalvinist, ketser, hugenott, kes piiblit mõmiseb, kes kirikust — oma emast — targem 
tahab olla ja ilma preestrita loodab läbi saada (võlts ussi-sugu)?» 

Nüüd pahandus omakorda mu Paillard, protesteerides ja mitte lubades end nimetada 
protestandiks. Ta ütles, et ta on hea prantslane, tubli katoliiklane, kuid arukas ini- 
mene, mitte vigane ei mõistuselt ega kätelt; näeb südapäeval ilma prillidetagi, nimetab 
lolli lolliks ja peab Cha-mailleA kolmekordseks lolliks (või kui ta tahab, siis üheks 
lolliks kolmes isikus). Ta ütles, et jumalat austades austab ta iseenda mõistust, mis on 
suure valguse ilusaim kiireke. 


»* 


Sellepeale nad vaikisid ja jõid, torisedes ja mossitades, mõlemad küünarnukke lauale 
toetades ja teineteisele selga keerates. Ma hakkasin kõvasti naerma. Siis märkasid 
nad, et mina ei olnud midagi öelnud, ja sel hektel märkasin ma seda isegi. Seni oli 
mul tegemist olnud nende vaatamise ja kuulamisega; tundsin lõbu nende väitest, 
jäljendasin neid silmade ja näoga, kordasin tasa nende sõnu, liigutasin hääletult suud 
nagu kapsast näsiv jänes. Kuid mõlemad raevutsevad rääkijad nõudsid nüüd amet- 
likult, et ma teataksin kumma poolt ma olen. Ma vastasin: 

«Mõlema poolt ja veel mõne teise ja kolmanda poolt ka. Eks seda rohkem saa vaielda! 
Mida rohkem hulle koos, 


1 Guy Coguille — prantsuse õigusteadlane ('523—1603), kes koostas kommentaarid 
Nevers'i maakonna kohalike seaduste juurde. 

seda rohkem saab naerda; ja mida rohkem inimesi naerab, seda vähem teeb ta paha... 
Kallid vaderid, kui te teada tahate, mis teil on, siis panete paberile ritta kõik oma 
varanduse-arvud ja arvate need kokku. Miks mitte ilusti ritta laduda ka teie narrused? 
Kõik kokku moodustavad ehk tõe. Tõde naerab teid välja, kui tahate teda vägisi oma 
poole kiskuda. Maailmal, mu lapsed, on palju seletusi, sest igaüks neist seletab ainult 
küsimuse ühte külge. Mina pooldan kõikide jumalaid, nii paganlikke kui kristlikke; ja 
mõistusejumalat pooldan lisaks ka veel.» 

Nende sõnade juures ühinesid mõlemad minu vastu, vihaselt nimetasid nad mind 
pürroonikuks ja jumalasalgajate. 

«Jumalasalgaja! Mis teil tarvis on? Mida te mult tahate? Teie jumal või te jumalad, 
teie seadus või te seadused tahavad minu poole tulla? Palun väga, tulgu! Ma võtan 
nad vastu. Ma võtan iga külalise vastu, olen külalislahke. Jumal meeldib mulle väga, 
ja pühakud veel enam. Ma armastan ja austan neid ja naeratan neile vastu; need head 
olendid ei keeldu minuga natuke juttu ajamast. Kuid et teile õigust öelda, siis 
tunnistan, et ühestainsast jumalast pole mulle küllalt. Mis parata? Olen maias... mind 
pannakse nälgima! Mul on oma mees-ja naispühakud, oma haldjad ja vaimud, need, 
kes elavad õhus, maas, puudes ja vetes; ma usun mõistust; ma usun ka hulle, kes 
näevad tõtt; usun ka nõidu. Mulle meeldib mõelda, et maailm ripub ja õõtsub pilvis; 
ma tahaksin käega katsuda kogu maailma-kella ilusat masinavärki, tahaksin selle 
osadeks lahutada ja uuesti kokku panna. Kuid ega mul sellepärast vähem lõbus ole 
taevaste ritsikate, ümarsilmaliste tähtede laulu kuulata või kuul haokooga meest 
vahtida... Te kehitate õlgu? Jah, teie armastate korda! Noh, kord on hea asi. Kuid ega 
teda muidu saada, tema eest tuleb maksta. Kord tähendab seda, et sa ei saa teha, mida 
sa teha tahaksid, ja et sa pead tegema, mida sa teha ei tahaks. Kord tähendab seda, et 
sa torkad ühe silma peast, et teisega paremini näha. Kord tähendab seda, et raiutakse 
ilusad metsasalud maha ja rajatakse otseteid nende kohale. Nii on mugav, mugav jah . 
.. Ent armas jumal, kui inetu! Ma olen vana gallialane: palju käsutajaid, palju seadusi, 
kõik vennad, ja igaüks hoolitseb enese eest. Usu, kui tahad. Mind lase uskuda või 
mitte uskuda, nagu ma ise heaks arvan. Austa mõistust. Ja eelkõige, mu sõber, 

ära puutu jumalaisse. Neist kihab, neid sajab ülalt ja alt, neid on me nina ees ja jalge 
all, maailm on neist puhevil kui tiine emis. Mina austan neid kõiki. Ja annan teile loa 
mulle veel uusi juurde tuua. Kuid ära võtta ei luba ma teil mitte ühtainustki, ei lase ma 
end veenda ka ühtegi neist vallandama; ehk olgu siis, kui kelmur liiga kurjasti tarvitab 
mu usaldust.» 


Mind haletsedes küsisid Paillard ja preester, kuidas ma teed leian keset sellist 
segadust. 

«Teed leian väga hästi,» vastasin mina, «kõik rajad,on mulle tuttavad, jalutan seal, 
kuidas süda kutsub. Kui ma üksi läbi metsa lähen Chamoux'st Vezelay'sse — kas 
arvate, et vajan siis maanteed? Käin kinnisilmi mööda metsavaraste radu; jõuan võib- 
olla viimasena pärale, kuid Saaki viin koju taskutäie. Kõik on seal oma kohal, korra- 
likult ja märgistatult: jumal kirikus, pühakud oma kabelites, haldjad nurmedel, 
mõistus mu kolba sees. Läbi saavad nad omavahel väga hästi: igaühel on oma 
ülesanne ja oma maja. Neil ei tarvitse alistuda vägivaldsele kuningale, vaid kõik nad 
on omavahel liitunud, niisamuti nagu Berni isandad ja nende liitlased. Nende hulgas 
pole nõrgemaid ega tugevamaid. Kuid ega neid või siiski liialt usaldada! Mõnikord on 
nõrku vaja tugevate vastu! Ja jumal on muidugi tugevam kui haldjad. Kuid neidki 
peab ta hästi kohtlema. Ja jumal üksi pole tugevam kui kõik teised kokku. Tugev leiab 
alati tugevama, kes ta õgib. Söö ise ja lase süüa. Nii on lugu! Mina ei saa kuidagi 
mõttest lahti, et kõige suuremat jumalat pole veel keegi näinud. Ta on väga kaugel, 
väga kõrgel, üsna sügaval, üsna üleval. Nagu isand, meie kuningas. Tunneme (liigagi 
hästi) ta teenijaid, valitsejaid ja käskudetäitjaid. Kuid ta ise elab Louvre'is. Tänapäeva 
jumal, keda kõik paluvad, see on umbes nagu härra de Concini... Hea küll, ära mind 
müksa, Chamaille! Et sind mitte pahandada, ütlen: ta on nagu meie hea hertsog, härra 
de Nivernois. Taevas õnnistagu teda! Armastan ja austan seda meest. Kuid Louvre'i 
isanda kõrval on ta vakka ja peabki olema. Olgu nii!» 

«Olgu nii,» kordas Paillard. «Kuid ei ole nii. Ei saagi kahjuks olla! Kui isandat pole 
kodus, siis mängib teener isandat. Sest saadik kui meie Henri on surnud ja kuningriik 
naiste käes, mängivad vürstid sellega nagu koon-laga.. . Vürstid naeravad, meie 
nutame. .. Need varga-näod õngitsevad kalu suurest tiigist, tühjendavad kullakaste 

ja mängivad maha tulevased võidud, mis puhkavad Arsenalis härra de Sully hoole all 
olevates relvakastides. Ah, et tasuja tuleks ja paneks nad oma päid välja sülgamai 
ühes kullaga, mis nad ära on õginud!» 

Selle asja üle rääkisime rohkem kui ettevaatus lubab kirjutada, sest seda laulu me 
laulsime kõik ühel häälel. Kandsime ka mõned variatsioonid ette seelikuvürstide, 
tuhvleidkandvate vagatsejate, rasvaläinud prelaatide ja logelevate munkade kohta. 
Pean ütlema, et Chamaille improviseeris sel ainel kõige ilusamad ja hiilgavamad lau- 
lud. Ja trio jätkas täies kooskõlas, kõik kolm ühel häälel, kui me pärast mesimagusaid 
käsitlesime kibe-sapiseid, pärast, võltsvagasid liigvagasid, igat mesti usuhullustajaid: 
hugenotte, silmakirjatsejaid, kohtlasi ja lolle, kes armastust jumala vastu sisendavad 
malakaga või pistavad pussiga otse südamesse. Jumal pole eesliajaja, et ta meid peaks 
malga varal juhtima. Kes tahab hukkuda, see hukkugu!? Milleks teda veel piinata ja 
elusalt põletada? Tule jumal appi, jätke meid rahule! Elagu igaüks me maal ja lasku 
kä oma ligimesel elada! Kõige patusemgi on kristlane, sest jumal suri kõigi inimeste 
eest. Ja pealegi on kõige pahema ja kõige parema vahel vähe vahet; ei maksa 
uhkustada kellelgi — kõik on ühesarnased nagu kaks tilka vett. 

Rääkimisest yäsinuina laulsime seepeale kolmehääleliselt kiidulaulu Bakchosele, 
ainsale jumalale, kelle vastu me ükski ei vaielnud, ei mina, Paillard ega preester. Cha- 
maille kuulutas valju häälega, et ta eelistas teda noile teistele, keda oma jutlustes 
levitavad kõik need räpased Lutheri ja Calvini mungad ja muud jahvatajad. Bakchos 
on jumal, keda võib tunnustada, ja väärt, et temast lugu peetaks, õilsast soost jumal: 
täitsa prantsuspärane... mis ma ütlen!... ristiusupärane, mu kallid vennad. Eks kujuta 
Jeesust mõned vanad pildid vahel Bakchosena, kes oma jalgadega surub 
viinamarjakobaraid? Joogem siis, sõbrad, oma lunastaja, oma kristliku Bakchose, oma 


naeratava Jeesuse auks, kelle helepunane veri voolab me nõlvakuil ja lõhnastab me 
viinamägesid, meie keeli ja hingi, valades oma leebet, inimlikku, heldet ja sõbralikult- 
pilkavat vaimu meie rõõmsa Prantsusmaa peale. Terve mõistuse ja terve tõu terviseks! 
Kui me vestlusega nii kaugele jõudsime ja klaasid kokku lõime prantsuse lõbusa terve 
mõistuse auks, mis iga liialduse üle naerab («Tark istub kahe vahele» ... ja istub see- 

pärast sageli põrandale), siis kuulutas meile vali suletavate uste paukumine, raskete 
sammude tatsumine trepil, Jeesukese, Joosepi ja püha Neitsi appihüüdmine ühes 
tugevate, ahastavate ohetega, et lähenes daam HEloise Cur€ — või preestriemand, 
nagu nimetati preestri majahoidjat. Ta ähkis, pühkis põllenurgaga oma laia nägu ja 
hüüdis: 

«Oijeh! Oijeh! Appi, preestrihärra!» 

«Mis on, vana tobu?» küsis preester kärsitult. 

«Nad tulevad! Nad tulevad! Nemad ise!» 

«Kes? Need tõugud, kes põldudele ristikäiku teevad? Ütlesin sulle, et ära räägi enam 
neist paganaist, mu kogu-duseliikmeist! » 

«Nad ähvardavad teid!» 

«Vilistan selle peale. Ja millega nad ähvardavad? Lubavad mu kirikukohtusse 
kaevata? Kaevaku! Ma olen valmis!» 

«Ah, mu isand, kui nad ähvardaksid ainult kohtusse kaevata! » 

«Mida siis? Räägi!» 

«Nad on all suure Picg'i juures, teevad nõiamärke ja loevad sõnu peale ja laulavad: 
«Tulge, põldhiired ja põrnikad, kogunege põldudelt, minge preestri puuviljaaeda ja 
preestri keldrisse söömaaega!»» 

Seda kuuldes hüppas Chamaille püsti: 

«Ah, neid neetuid! Nende põrnikad minu puuviljaaeda! Ja minu keldrisse... Nad 
tapavad mu! Nad ei tea enam, mis nad välja mõtlevad! Ah, Issand, püha Siimeon, 
tulge appi oma preestrile!» 

Katsusime teda rahustada, naersime kõigest kõrist. 

«Naerge, naerge!» karjus ta meile. «Kui te minu asemel oleksite, mu tarkpead, siis ei 
naeraks te nii palju! Teie nahas olles naeraksin minagi: see oleks õige mugav! Kuid 
ma tahaksin näha teid seismas vastamisi sellise uudisega ning ette valmistamas lauda, 
keldrit ja maja nende päevavaraste tuleku vastu!... Nende põrnikad! See on jälk... Ja 
nende põldhiired!... Ma ei taha neid! Löö kas või pea puruks!» 

«Tohoh, mis asja,» ütlesin ma, «kas sa pole preester? Mida sa kardad? Aja kurjad 
vaimud välja! Kas ei tea sa kakskümmend korda rohkem manamisi kui su koguduse- 
liikmed? Kas pole sa tugevam kui nemad?» 

«He-hee, kes teab! Suur Picg on väga kaval! Ah, mu 

sõbrad! Mu sõbrad! Missugune kole uudis! Ah neid röövleid! ... Ma olin nii julge, mul 
oli nii mõnus... Ah, ei miski ole kindel! Jumal üksi on suur. Mis võin ma teha? Olen 
lõksus. Olen neil näpus... Minu HeloTse, jookse; ütle neile, et nad lõpetaksid! Tulen 
juba, tulen, — pole midagi parata! Ah, neid närukaelu! Kui nad kord surisängis minul 
pihus on ... Seni aga (Sinu tahtmine ... ) pean tegema, mis neil vähegi pähe tuleb. Noh, 
tarvis see karikas tühjaks juua. Ma joongi. Olen muudki joonud!... » 

Ta tõusis. Me küsisime: 

«Kuhu sa siis lähed?» 

«Ristisõtta põrnikate vastu,» vastas ta. 


IV UITAJA EHK ÜKS KEVADPÄEV 


Aprillis. 

Aprill, sire kevadetütar, kõhnuke neitsike võluvate silmadega, ma näen su tillukesi 
rindu aprikoosipuu okstel, valgeil okstel, millede teravaid ja roosakaid pungi kallistab 
päike rõõsal hommikul mu akna taga, mu aias. Kui ilus hommik! Missugune õndsus 
mõelda, et saad näha ja näed sellist päeva! Ma tõusen, ma sirutan oma vanu käsivarsi, 
milledes tunnen mõnusat roidumust vihase töö 

järele. Viimase kahe nädala jooksul mu õpipoisid ja mina panime laastud lendama ja 
puu vihisema oma höövlite all, et tasa teha sunnitud puhkust. Meie töönälg on 
õnnetuseks aplam kui tellijate isu. Eh! Ei osteta midagi ja veel vähem rutatakse 
maksma selle eest, mis on tellitud; rahakotid on verest tühjaks jooksnud, pole enam 
tilkagi kotipõhjas; kuid meie käsivartes ja me nurmedel on seda veel 

küllalt: muld on helde, see, millest ma olen tehtud, ja see, millest ma elan (ikka 
seesama). «Tee tööd ja palu jumalat », siis saab sust kuningas. Clamecy omad on 
kõik kuningad või saavad kuningateks, tõesõna, sest täna hommikust saadik kuulen 
veskite vesirattaid sulisevat, lõõtsa vasarduskojas krigisevat, seppade haamreid alasil 
kõlinal tantsivat, hakknuge hakklaudadel liha hakkivat, hobuseid jootmisküna ees vett 
nuuskivat, kingseppa laulvat ja naelu taguvat, kaarikute rattaid maanteel kägisevat, 
puukingi kohisevat, piitsu plaksuvat, teekäijaid lobisevat; kuulen hääli, kellahelinat, 
— kuulen töötava linna hingust. Linn ähib: «Pater noster, me sõtkume panem nost- 
rum' iga päev, enne kui sina seda meile annad: mis kindlam, see kindlam... » Ja mu 
pea kohal sinise kevade ilus taevas, mida mööda tuul jookseb, valgeid pilvi taga aja- 
des. Päike on soe ja õhk on karge. Ja tundub... et noo- 

' Pater noster — meie 1sa; 

panem nostrum — meie leiba. 

rus tuleb jälle tagasi! Ta tuleb nii ruttu kui saab aegade sügavikust tagasi ja ehitab taas 
oma pääsukesepesa rnu vana ootava südame katuse alla. Kaunis äraolija — kui armas 
ta on, kui tuleb tagasi! Palju armsam ja kallim kui esmakordsel nägemisel... 

Sel hetkel kuulen tuulelippu katusel kriuksuvat ja mu eit karjub oma terava häälega ei 
tea mida ei tea kellele, võib-olla minule (ma ei kuula, mis ta karjub). Kuid araks- 
tehtud noorus on läinud. Käigu kuradile tuulelipp!... Märatsev eit tuleb alla ja 
pasundab mu kuulmekiledesse oma laulu: 

«Mis sa teed seal, käed ripakile? Mis sa vahid pilvedesse, neetud logeleja, suu ammuli 
nagu kaevu kurk? Sa hirmutad taevaalused linnud ära. Mida sa ootad? Et praetud 
lõoke sulle suhu kukub või et pääsukese piima alla sajab? Ja mina pean vahepeal 
ennast tapma! Ähin ja higistan, poen või nahast välja, töötan nagu vana hobune seda 
lojust teenides!... Nõrga naisterahva saatus!... No ei, ei; sest kõigekõrgem pole öelnud, 
et meie nähku kogu vaev ja Aadam luusigu mööda maailma, käed selja taga. Tahan, et 
temagi kannataks; tahan, et tal igav oleks. Kui ta lõbutseks, see võrukael, siis peaksin 
usu jumalasse kaotama! Õnneks olen mina olemas, et täita ta püha tahtmist. Kas 
lõpetad naermiise! Tööle, kui tahad süüa saada!... No vaata ometi, kuidas ta mind 
kuulab! Kas liigud paigast?» 

Maheda naeratusega vastan ma: 

«Ja-jah, mu kaunike. Patt oleks majja jääda nii ilusal 

hommikul.» 

Ma lähen töötuppa, ma hõikan õpipoistele: 


«Sõbrad, ma vajan puutükki, mis oleks nõtke, pehme ja tihe. Lähen Riou juurde 
vaatama, kas saan ta laost mõne ilusa plangu. Hopp! Cagnat! Robinet! Läki vaatama 
ja valima!» 

Väljume koos. Ja mu eit karjub. Ma ütlen: 

«Laula aga laula!» 

Kuid seda nõuannet pole tarviski. Mäherdune muusika! Vilistasin, et laul tuleks 
paremini välja. Hea Cagnat ütles: 

«Eh, perenaine, võiks arvata, et läheb pikemaks reisiks! Veerand tunni pärast oleme 
tagasi.» 

«Ei selle kõrilõikajaga tea midagi,» ütles eit. 

Kell lõi just üheksa. Me läksime Beyanfi, tee pole pikk. Kuid Beuvroni sillal jäime 
mööda minnes seisma (peab ju küsima inimeste tervise järele) ja teretasime Fetud, 
Gadini ja Tringuefd ehk ilusat Jaani, kes algasid oma päevakest istudes teetammil ja 
vahtides, kuidas vesi jookseb. Vestleme hetkeks ühest ja teisest, vihmast ja kuivast. 
Siis läheme mõistlikult jälle edasi. Oleme kohusetundlikud mehed, käime kõige 
otsemat teed, ei lobise kellegagi (on küll nii, et me teel ei kohtagi kedagi). Ainult 
looduse ilu paneb meid imetlema taevast, noori võrseid, müüride vahel õitsevat 
õunapuud; vaatame pääsukest, teeme peatuse, vaidleme tuule suuna üle. 

Poolel teel mõtlen, et ma pole täna veel suudelnud oma Glodie'd. Ma ütlen: 

«Minge aga minge. Ma ajan kaks asja korraga. Riou juures saame kokku.» 

Kui saabusin, küüris Martine, mu tütar, parajasti oma poodi, kõike veega üle ujutades 
ja ise vadistades, vadistades, vadistades — ühega ja teisega, oma mehega, ta sellidega, 
õpipoisiga, Glodie'ga ja kahe või kolme lähima naabrinaisega, kellega ta naeris nii et 
pisarad silmis, aina vadistades, vadistades, vadistades. Ja kui ta lõpetas — mitte 
vadistamise, vaid küürimise, siis läks ja viskas ta pange tänavale tühjaks, nii et vesi 
laksatas. Mina olin ukse lähe-dafe seisma jäänud, et teda imetleda (nautisin teda sil- 
made ja südamega — säärane magus palake!), ja sain poole vett oma säärtele. Tema 
naeris seda rohkem, kuid mina veel rohkem kui tema. Ah! seda ilusat gallia naist, kes 
mulle otse näkku naeris! Ah, tema musti juukseid, mis laubale langesid, ta tugevaid 
kulme, ta kõrvetavaid silmi ja veel kõrvetavamaid huuli — punaseid kui söed ja pai- 
suvaid kui ploomid! Kael oli tal paljas, käsivarred paljad ja seelik reipalt üles 
kääritud. Ta ütles: 

«Tere tulemast! Kas läks kõik sinu pihta?» Ma vastasin: 

«Peaaegu. Kuid ma ei hooli veest, kui ma just sunnitud pole seda jooma.» 

«Tule sisse,» ütles ta, «uputusest pääsenud Noa — Noa-viinakasvataja!» 

Läksin sisse, nägin Glodie'd, kes lühikeses seelikus istus kägaras leti all. 

«Tere, väike pagaripoiss.» 

«Vean kihla, et tean, mis su nii vara hommikul majast välja ajas,» ütles Martine. 
«Võidad kihlveo, tunned põhjust — oled ta rinna otsas imenud.» 

«Siis ema?» 

«Kes siis muu?» 

«Küll mehed on arad!» 

Florimond tuli parajasti sisse ja võttis selle oma arvele. Ta tegi vissis näo. Ma ütlesin 
talle: 

«See oli minule öeldud. Ära pahandu, mu poiss!» 

«Jätkub sellest kahelegi,» ütles Martine, «ära ole nii ablas!» 

Florimond etendas ikka veel haavunud väärikust. Ta on tõeline kodanlane. Iial ei pea 
ta lubatavaks, et võidakse tema üle naerda; niipea kui ta näeb meid mõlemaid Mar- 


tine'iga koos, siis muutub ta umbusklikuks ja ootab kahtlustava pilguga neid sõnu, mis 
on väljumas me naervaist suudest. Oh meid vaeseid süütuid! Mäherduses õeluses 
meid kahtlustatakse! 

«Sa naljatad, Martine, ma tean, et Florimond on peremees oma majas, tema ei lase 
end minu kombel maha rõhuda. Pealegi on ta naisuke leebe, sõnavõtlik, tagasihoidlik, 
tahtetu, alistub sõna lausumata. Hea laps on minusse läinud, olen alati olnud vaene 
arglik mees, alandlik ja abitu!»* 

«Kas lõpetad teiste inimeste nöökimise!» ütles Martine maas põlvitades. Juba ta 
nühkis "jälle kivipõrandat ja aknaraame, nühkis ja hõõrus meeletu rõõmuga. 

Ja aina töötades (mina vaatasin pealt) lõhverdasime koos head ja paremat juttu. Kogu 
pood oli täis Martine'i häält, ta tüsedat elavust ja liikumist. Poe tagumises otsas aga 
istus nurkapugenud Florimond tusaselt, süngelt ja upsakalt. Tal pole iial mugav meie 
seltsis; julget nalja ta pelgab ja tüsedaid kõnekäände ta kardab; need vapustavad ta 
väärikust; pealegi ei saa ta aru, et naer on terviseks. Ta on väike mehike, kahvatu, 
kõhn ja nukker; ta kaebab kõige üle, miski pole ta meelest hea, muidugi sellepärast, et 
ta näeb ainult iseennast. Rätik ümber oma kanakaela, vahtis ta rahutult, silmi kord 
siia-, kord sinnapoole käänates. Viimaks ütles ta: 

«Siin puhub igast suunast nagu torni tipus. Kõik aknad on lahti.» 

Martine vastas tööd katkestamata: 

«Tohoh! Ja mul on palav!» Mõned minutid katsus Florimond veel paigal püsida 
(puhus õigust-öelda küll ilus värske tuul)... siis lahkus ta tulivihaselt. Reibas küürija 
põrandal tõstis pead ja ütles heasüdamlikult pilgates: 

«Ta läheb ja istub nüüd ahju.» 

Küsisin vallatult, kas ta saab ikka hästi läbi oma pagariga. Ta ei mõtelnudki öelda, et 
ei saa. Ah, seda jonnakat põikpead, kui ta ongi eksinud, siis ta seda ei tunnista, 
lõigatagu ta kas või tükkideks. 

«Ja miks ma ei peaks hästi läbi saama?» ütles Martine «Ta maitseb mulle väga.» 
«Sööksin minagi,» vastasin ma, «aga sul on suur suu, väikese koogi neelad korraga 
alla.» 

«Mis on, sellega ole rahul,» vastas ta. 

«Hästi öeldud. Siiski: kui mina oleksin väikese koogi asemel, väga rahulik ma ei 
oleks!» 

«Miks? Karta pole tal midagi, ma olen aus ostmises ja aus müümises. Olgu aga tema 
niisama! Sest kui see võrukael mind petab, siis hoidku ennast: veel samal päeval on ta 
laul lauldud ja sarved tal peas. Igaühele oma. Temale tema oma. Minule minu oma. 
Nii siis tehku mis ta kohus!» 

«Ja tehku hästi.» 

«Kuidas siis! Katsugu ta kurta, et suur tükk ajab suu lõhki.» 

«Ah sind saatanat, ega ma ei eksi, kui ütlen, et sina läksid viule vastama, kui viu tõi 
taevast käsu.» 

«Tunnen enam kui ühte viud,» ütles ta, «kuid need on sulgedeta viud. Missugusest 
sina räägid?» 

«Kas sa's ei tunne,» ütlesin ma, «lugu viust, kelle eided saatsid taevaisa juurde 
paluma, et vaevalt sündinud maimud kohe oma jalgel vudiksid? Jumal ütles: «Olgu 
pealegi nii» (ta on naiste vastu viisakas). «Selle eest ei nõua ma oma kalleilt 
koguduseliikmeilt muud midagi kui väikest vastutasu: et siitpeale naised, noorikud ja 
neiud noorukesed magaksid üksikult oma vaiba all.» Viu tõi teate ustavalt oma tiiva 
all; mind polnud seal, kui ta saabus, aga seda ma tean, et teatetooja sai kuulda head ja 
paremat!» 


Martine jättis maas kükitades põranda nühkimise ja hakkas laginal naerma; siis 
hakkas ta mind tuuseldama, ise karjudes: 

«Vana lobasuu! Jahvatab kui tatraveski. Va lobalind, va lobamokk, käi minema; tee, 
et kaod! Tühja jutu ajaja! Mis sust kasu on, ütle! Ainult aega viidad! Noh, lase jalga! 
Ja kuule, võta kaasa ka see sabatu koer, see mu sabas sörkija, see minu Glodie jah, 
kelle nad jälle on küp-setustoast välja visanud, sest ta ajas oma käpad muidugi jälle 
taignasse (tal ninaotski taignane)! Kõtt, välja mõlemad, jätke meid rahule, ahvinäod, 
laske meid tööd teha, või ma võtan luua ... » 

Ta viskas meid välja. Hakkasime kahekesi minema, olime mõlemad väga rahul; 
läksime koos Riou juurde. Kuid me peatusime natuke Yonne'i kaldal. Vaatasime, 
kuidas kalu püüti. Andsime head nõu. Ja meil oli kangesti hea meel, kui kork sukeldus 
või kui nurg rohelisest veepeeglist välja hüppas. Kuid nähes konksu otsas naerust 
väänlevat ussi, ütles Glodie jälkust väljendava näoga: 

«Vanaisa, tal on valus kui ta ära süüakse.» 

«Noh, mu kullake,» ütlesin ma. «Kahtlemata! Söödud saada, see on natuke 
ebameeldiv. Sellele ei pea mõtlema. Mõtle parem sellele, kes ta sööb, heale kalale. 
Kala ütleb: See maitseb!» 

«Aga kui sind ära söödaks, vanaisa!» 

«Noh, ma ütleksin "ka: «Kui hea mul on! Õnnelik lurjus! Küll tal läks hästi — sel 
poisil, kes mu ära sööb!» Vaata, mu laps, vaat nii on vanaisa alati endaga rahul! Sööja 
või söödu — peaasi on see, kuidas sellele asjale vaadata. Burgundlase meelest on kõik 
hea.» 

Selliselt vesteldes jõudsimegi Riou juurde (kell ei olnud üksteist), ilma et seda ise 
oleksime tähelegi pannud. Cagnat ja Robinet ootasid mind, ootasid rahuga, tee ääres 
väherdades; Binet'l oli ettenägelikult õngeritv kaasas ja ta kiusas maidlaid. 

Läksin sara alla. Niipea kui ma satun ilusa lebava puidu sekka, alasti ja paljaks 
kooritud puude sekka, kui mõnus saepuru lõhn mulle ninna kerkib, — noh, peab 
ütlema, siis ei tea ma enam ilmast ega maast. Ei väsi ma nende kintse patsutamast. 
Puu on mulle armsam kui naine. Igaühel oma narrus. Pole sellest midagi, et ma juba 
tulles tean, mida vajan ja mille ma võtan. Kui ma Türgi-maal oleksin ja turul oma 
kallimat näeksin paarikümne ilusa alasti tüdruku seas, kas arvate, et armastus kallima 
vastu keelaks mind mööda minnes silmaga nautimast 

kõigi teiste ilu? Ma pole nii loll! Miks oleks jumal mulle andnud ilu janused silmad, 
kui ma ilu nähes peaksin silmad kinni panema? Ei, silmad on mul pärani kui mõisa 
hooviväravad! Kõik mahub sisse, miski ei lähe kaotsi. Ja nagu ma, vana kavalpea, 
oskan läbi kavalate naiste naha näha nende soove, tigedust ja petiseid mõtteid, nii 
oskan oma puude kareda või sileda koore alt lugeda, missugune hing on koore alla 
suletud; tean, mis munast koorub, kui mina muna välja haun. 

Kuni ma omaga hakkama saan, lõugab kärsitu Cagnat (tal on alati tuli taga; nautida 
oskame ainult meie, vanad) parvetajate kallal, kes luusivad Yonne'i teisel kaldal või 
seisavad ühe jala peal Beyanfi sillal. Sest kummaski eeslinnas on linnud küll 
isesugused, kuid kombed on neil ühed: päevad otsa tõlgendatakse, tagumik sillaserval 
ja loputatakse kõri kõrvalises kohas. Vestlus Beuvroni poegade ja Petlemma poegade 
vahel koosneb harilikult pilgetest. Juudamaa-mehed sõimavad meid matsideks, Bur- 
gundia tigudeks ja sõnnikustuhnijateks. Ja meie vastame nende viisakustele, 
nimetades neid konnadeks ja havilõugadeks... Ma ütlen: meie, sest minugi suu ei 
suuda kinni seista, kui teised häält teevad; ja kus moka-laat on käimas, seal viskan 
sõna sekka. Teen seda viisakusest. Kes sinuga räägib, sellele pead vastama. Kui olime 


viisakalt mõned sobivad laused vahetanud (Vaata ometi, või kell lööb juba kaksteist! 
Võpatan jahmunult... Oi jah, seda aega küll, oi jah! See ju otse lendab! ...), siis 
palusin, et hüvad parvetajad esiteks aitaksid Cagnat'1 ja Robinet'l mu veovankri täis 
laadida ja teiseks selle veak-sid Beuvroni puiduga, mille ma valisin. Nad kisasid 
kõigest kõrist: 

«Pagana Breugnon! Sa pole just häbelik!» 

Nad kisasid palju, kuid tegid, mis ma ütlesin. Õigupoolest nad armastavad mind. 
Nelja kihutades tuleme tagasi. Poe uste ees seisavad inimesed ja imestavad me agarust 
meie möödudes. Aga kui mu veoloomad jõudsid Beuvroni sillale ja me sealt leidsime 
kolm teist varblast — Fetu, Gadini ja Tringuet, kes ikka veel vahtisid, kuidas vesi 
voolas, siis jäid jalad seisma ja keeled hakkasid presto liikuma. Ühed põlgasid teisi, 
sest et need midagi tegid. Teised põlgasid esimesi, sest et need midagi ei teinud. Kogu 
laulude-repertuaar kanti ette. Mina istusin nurgal piirikivil ja ootasin lõppu, et võitjale 
võidupärga anda. Äkki karjus mulle keegi kõrva: 

«Röövel! Nüüd alles tuled tagasi! Ütle ometi, kuhu sa selle aja panid kella üheksast 
saadik Beuvroni ja BEyant'i vahel? Vedelvorsti Küll on häda! Millal sa oleksid tagasi 
tulnud, kui ma sind poleks tabanud? Koju, sa riivatu! Mu lõuna on kõrbenud.» 

Ma ütlesin: 

«Võidupärja saad sina. Sõbrad, tehke mis tahate, — laulu suhtes olete tema kõrval 
poisikesed.» 

Mu kiitus tegi ta veel edevamaks. Ta kandis me rõõmuks veel teise pala ette. Me 
karjusime: 

«Braavo!... Ja nüüd läki koju. Mine ees. Ma tulen järel.» 

ki 

Mu naine niisiis läks koju, hoides mu Glodie käest kinni; mõlemad õpipoisid käisid ta 
järel. Sõnakuulelikult, kuid ilma ruttamata pidin ka mina minema hakkama, kui 
ülalinnast kuulduv rõõmus häältekõmin, sarvepuhumine ja Püha-Mardi torni hele 
kellahelin pani mu — vana nuuskurkoera — õhku nuusutama, uut vaatemängu 
otsima. Peeti härra d'Amazy pulmi preili Lucrece de Champeaux'ga, maksude ja 
lõivude koguja tütrega. 

Et pulmarongi näha, võttis igaüks jalad selga ja kihutas tulistjalu üles lossiplatsile. 
Võite isegi arvata, et mina ei jäänud viimaseks! Sellist ootamatut õnne ei juhtu 
igapäev. Ainult logelejad Tringuet, Gadin ja FEtu ei viitsinud kergitada oma 
jõekaldale tinutatud tagumikke; nad ütlesid, et pole nende, aguliinimeste asi minna 
lossirahvast külastama. Uhkust ma armastan ja iseteadlikkus on ilus asi. Aga sellele 
ohverdada oma meelelahutusi, — tänan, kallike! See oleks sama hea kui preestri 
armastus, kes mind lapsepõlves pekstes ütles, et teeb seda mu enda kasuks... 

Kuigi ma üheainsa hingetõmbega üles kihutasin kolme-kümnekuue-astmelisest 
trepist, mis viib Püha-Mardi juurde, saabusin (oh õnnetust!) platsile liiga hilja ega näi- 
nud pulmaliste sisseminekut. Tuli siis ootama jääda nende väljatulekut, mis seal 
parata! Kuid neetud preestritel ei saa iialgi himu täis üksteise laulu kuulamisest. Et 
aega viita, trügisin ähkides ja higistades kirikusse, lahkelt litsudes vastutulelikke 
paksmagusid ja lihavaid patju; ent 

37 

juba eesruumis jäin inimestemurdu nagu sulgvaipade vahele kinni, oli pehme ja soe. 
Kui ma poleks viibinud pühas paigas, siis tõtt-öelda oleks mulle tulnud mõned 
vallatud mõtted. Kuid aeg ja koht nõudis tõsidust; ja kui tarvis, võin olla tõsine nagu 
eesel. Juhtub aga sedagi, et kõrvaots jääb vahel paistma ja eesel hakkab eeslihäält 
tegema. Nii juhtuski seekord: kuna ma vagalt ja tagasihoidlikult — suu ammuli, et 
paremini näha — jälgisin puhta Lukreetsia rõõmsat ohverdust härra d'Amazyle, hakati 


küti auks ja püha talituse saateks puhuma nelja jahisarve; puudus ainult koerakari, 
sellest oli kahju küll. Mina neelasin naeru alla ja muidugi vilistasin tasakesi fanfaari. 
Aga kui saabus saatuslik hetk, mil mõrsja preestri uudishimuliku küsimuse peale 
vastas «Jah», ja sarvepuhujad põski punni ajades puhusid noorpaari auks, siis ei 
saanud ma parata, vaid hüüdsin: «Hurrjuh!» 

Võite arvata, et naerdi. Kuid kirikuteener tuli ja kortsutas kulme. Tegin enda üsna 
väikeseks ja hiilisin teiste turjade varjus välja. 

Olin kirikuesisel platsil. Seltsist polnud seal puudust. Kõik nagu minagi tublid 
inimesed, kes oskasid silmadega näha, kõrvadega kinni püüda seda, mis teiste silmad 
on kokku ahminud, ja keelega jutustada sellest, mida ei tarvitse ise näinud olla, millest 
aga rääkida võib siiski. Nüüd alles panin suu jahvatama!... Et hästi valetada, seks pole 
tarvis olla kaugel käinud. Nii möödus aeg väga ruttu, igatahes minul, kuni taas avanes 
kirikuuks orelimängu saatel. Jahiseltskond ilmus. Võidukalt kõndis kõige ees Amazy, 
tabatud looma käe alt kinni hoides, see laskis edvistades oma ilusaid hirvesilmi ringi 
käia, vilks paremale, vilks vasakule... Ei mulle küll meeldiks selle ilusa lapse 
valvajaks olla! Küllap temaga saab veel päevi näha. Kes võtab looma, saab sarved 
peale kauba.. . 

Aga rohkem ma ei näinud kütte ega saaki, ajajaid ega aetut; ei oskaks ma kirjeldada 
(seda ei ütle ma enese kiituseks) isegi peigmehe kuue värvi ega mõrsja kleiti. Sest 
parajasti sel hetkel paelus me vaimu ja tähelepanu tähtis küsimus, missuguses 
järjekorras ja kuidas ja kes pidi sammuna saatjaskonnas. Jutustati, et juba sisse- 
mineku juures (oh, miks polnud mind seal!) kohtunik ja lossi prokuraator ühelt poolt 
ja härra raevanem ja tegelik linnapea teiselt poolt põrkasid lävel kokku nagu kaks 

jäära. Kuid linnapea kui suurem ja tugevam oli ette jõudnud. Nüüd oli tarvis teada, 
kumb neist mõlemast väljub esimesena ja näitab oma nina kiriku eesruumis. Me veda- 
sime kihla. Kuid ei väljunud üldse kedagi; nagu pooleks lõigatud madu läks 
pulmarongi esimene ots omateed — kere ei tulnud järele. Lõpuks läksime kirikule 
lähemale ja nägime, kuidas selle sees ukse lähedal me metsloomad seisid vastamisi ja 
kumbki ei lasknud oma võistlejat endast mööda. Kuna nad pühakojas ei julgenud kar- 
juda, siis oli ainult näha, kuidas nad nina ja mokki liigutasid, silmad hirmsasti pärani 
kiskusid, seljad küüru vedasid, laupa kortsutasid, ähkisid, põski punni ajasid, — kõike 
seda ilma sõna lausumata. Meie naersime, nii et vats vabises. Kihla vedades ja 
naerdes jagunesime meiegi kahte leeri. Vanemad mehed olid kohtuniku, hertsogi- 
härra esindaja poolt (kes tahab, et teda ennast austataks, see jutlustab teiste austamise 
vajadust); noored väänkaelad olid meie linnapea, me vabaduste eest võitleja poolt. 
Mina olin selle poolt, kes teise paremini läbi kolgib. Ja igaüks ergutas oma, karjudes: 
«Nii! nii! Lase aga käia, härra Grasset! Hakka tal vatist kinni, härr' Petaud! Nii jah, 
tee talle kõriorelit! Julgust! Julgust, eeslike!... » 

Ent need laiskvorstid ainult turtsusid oma viha teineteisele näkku, kuid ei karanud 
teineteisele kõrri, — kindlasti kartsid nad rikkuda oma ilusaid riideid. Sel kombel 
oleks vaidlus kestnud igavesti (seda polnud karta, et suuvärk neil väsib), kui 
preestrihärra poleks kartnud lõunale hiljaks jääda. Ta ütles: 

«Mu kallid lapsed, jumal kuuleb teid, lõuna ootab teid; toitu ei tohi iialgi oodata lasta 
ega tohi ka Issandale näidata oma paha tuju ta enda templis. Musta pesu peskem 
kodus... » 

Ja kui ta seda ei öelnud (ma ei kuulnud midagi), siis pidi see igatahes ta sõnade mõte 
olema, sest ma nägin lõpuks, kuidas kaks suurt käppa haarasid teineteise kuklast kinni 
ja tõmbasid koonud lähemale, et vastastikku rahusuudlust vahetada. Sellepeale nad 


väljusid, kuid kõrvuti" — otsekui kaks sammast teine teiselpool preestri kõhtu. Ühe 
võitja asemel kolm. Kui isandad vaidlevad, siis on rahval ikka midagi näha. 

Kõik möödusid ja läksid lossi, sööma lõunat, mille nad olid ära teeninud. Meie lollid 
jäime platsile, suud ammuli, nagu oleksime tahtnud söönuks saada söögilõhnadest 
ilma leemepada nägemata. Lasksin endale roogadest jutustada, et saaksin niigi palju. 
Meid oli kolm maiasmokka: härrad Tripet, Baldeguin ja Breugnon, allakirjutanu ise. 
Iga roa juures, mida nimetati, vahtisime üksteist naerdes ja mük-sasime üksteist 
küünarnukiga külje pihta. Ühte rooga kiitsime, teist laitsime; oleks parem olnud, kui 
härrased oleksid nõu pidanud meiesuguste asjatundjatega. Kuid üldiselt polnud ei 
õigekirjutuse vigu ega surmapattu: kõike kokku võttes oli peosöök päris auväärne. 
Ühe jäneseraguu puhul ütles igaüks oma valmistusõpetuse, kuulajad laususid omalt 
poolt ka mõne sõna sekka. Kuid varsti tekkis sel alal vaidlus (sellised kõneained on 
kõrvetavad; ainult õelad inimesed võivad neist rääkida rahulikult ja külmavereliselt). 
Eriti teravaks läks mõttevahetus emand Perrine'i ja emand Jacguotte'i vahel, need on 
võistlejad ja korraldavad meie linnas suuri söömaaegu. Kummalgi on oma pooldajad, 
kumbki erakond kipub vastaspoolt lauas varju jätma. Ilusad võstlused on need! Meie 
linnades on head söömingud kodanlaste piigivõitlusteks. Ent kuigi ma olen maias 
ilusate vaidluste peale, tüütab mind ometi suuresti lugude kuulamine teiste 
vägitegudest, kui ma ise ei tegutse. Pole ma säärane mees, kes end kaua toidaks oma 
mõtte mahlast ja nende söökide varjust, mida ma ise ei söö. Sellepärast oli mul hea 
meel, kui mu Tripet mulle ütles (ka tema vaeseke vaevles samas hädas): 

«Kui liiga kaua söökidest rääkida, Breugnon, siis oled lõpuks samasugune nagu 
armunu, kes liiga palju räägib armastusest. Mina ei suuda enam; olen otsa saamas, 
sõber; olen täis kirge, närbun ja tunnen, kuidas mu sisemus kõrbeb. Läki sisikonda 
niisutama ja toitma elukat, kes mu kõhtu pureb.» 

«Küllap saame selle elukaga hakkama,» ütlesin ma. «Looda minu peale. Nälja vastu 
on söömine parimaks rohuks, ütleb üks vanaaegne tark.» 

Läksime koos Suur-tänava nurgale «Prantsusmaa ja Troonipärija Vapi» 
võõrastemajja, sest kojuminekule nüüd, mil kell oli kaks läbi, me ei mõtelnudki; 
Tripet juures oleks niisama kui minu juureski leem külm ja naine keev olnud. Oli 
laadapäev, saal rahvast tulvil. Ent kui üksi lauas istudes on süüa mõnus, siis heade 
kaaslaste 

vahele kulutult on see tegevus veelgi mõnusam; nii on alati kõik väga hea. 

Tükk aega ei rääkinud me midagi või rääkisime üksnes vaimus, see tähendab südame 
ja lõualuudega, töötades kapsaste ja värskelt soolatud sealiha kallal, mis roosalt ja 
õrnalt lõhnas ja suus sulas. Peale jõime pool toopi punast viina, et silmanägemist 
selgitada, — kes söögi juurde ei jo0, nii ütlevad vanad inimesed, see on kui pime, kes 
ei näe. Kui silmad selged ja kõri pestud, võisime jälle nagu kord ja kohus vaadelda 
inimesi ja elu; pärast sööki tunduvad need alati ilusamad. 

Kõrvallauas oli lähikonnast pärineva preestri lauanaabriks vana talueit, kes ta ees aina 
sulas; eit kummardas, kiskus rääkides kord pea õlgade vahele, kord väänas kaela 
kõveraks ja vahtis imalal ilmel jumalamehe poole üles nagu pihil olles. Ja preester 
kuulas teda, pea viltu, tegi lahke näo, ei pannud küll tähele, mis ta ütles, kuid vastas 
igale kummardusele viisakalt kummardusega, ent ei unustanud seejuures söömist ja 
näis ütlevat: «Mine mu tütar, obsolvo te. Kõik su patud on sulle andeks antud. Sest 
jumal on hea. Lõunastasid hästi. Sest jumal on hea. Ja see verivorst on väga hea!» 
Natuke kaugemal kostitas meie notar, isand Pierre Delavau, üht ametivenda; ta lobises 
kullast ja voorusest, hõbedast ja poliitikast, lepingust ja rooma... vabariigist (ta on 


vabariiklane ladinakeelseis värssides, kuid tegelikus elus on ta ettevaatliku 
kodanlasena truu kuninga-sulane). 

Toa tagumises otsas avastas mu luusiv pilk kokahärra Perrini sinises kõvaks 
tärgeldatud pluusis. See oli Perrin de Corvol-1'Orgueilleux; samal hetkel kohtas ta 
pilk minu pilku, ta hüüatas, tõusis püsti ja hõikas mind. (Võin kihla vedada, et ta 
märkas mind ammugi; kuid kitsipung ei teinud must väljagi, sest juba kaks aastat 
võlgneb ta mulle tasu kahe ilusa nikerdustega sarapuukapi eest, mis ma talle tegin.) 
Ta tuli mu juurde, kallas mulle klaasikese: 

«Kõigest südamest tervitan, tervitan sind...»' 

Kallas mulle teise klaasikese: 

«Teise jala jaoks teine klaas... » 


1 Muistne rahvalik kõnekäänd, mida tarvitatakse kellegi terviseks juues. 

-. Ja kutsus mind endaga koos sööma. Ta lootis, et ütlen ei, sest olin juba söönud. Ma 
püüdsin ta õnge: ütlesin jah. Sain niigi palju ta käest! 

Algasin siis uuesti, kuid seekord rahulikumalt, kaalutult, sest nälga polnud mul enam 
karta. Vähehaaval olid ruumist kadunud need toored sööjad, need ruttavad inimesed, 
kes loomade kombel oskavad süüa ainult seks, et kõhtu täita; järele olid jäänud ainult 
korralikud inimesed — eakad ja andekad inimesed, kes teavad, kui palju väärt on ilus, 
hea ja hüva: kelledele hea söök on hea tegu. Uks oli avatud, õhku ja päikesepaistet tuli 
sisse; sisse tuli ka kolm musta kanakest, kes oma kanged kaelad õieli ajasid, et 
nokkida laua alt raasukesi. Väljast paistsid magava vana koera käpad ja kuuldus naiste 
lobisemist tänavalt, klaasimüüja hõikeid, kalanaiste karjumist: «Kalale, kalale!» ja 
ühe eesli lõvimöirgeid. Tolmuselt platsilt paistis kaks valget, kaariku ette rakendatud 
härga, kes liikumatult maas lebasid, jalad ilusate läikivate külgede all kõveras; ilaste 
lõugadega mäletsesid nad mõnuledes oma mälu. Tuvid kudrutasid katusel 
päikesepaistel. Oleksin meelsasti teinud sedasama. Usun, et me kõik, niipalju kui 
meid oli, oleksime hakanud nurru lööma, kui keegi oleks meid üle selja silitanud, — 
nii mõnus oli meil olla. 

Algas vestlus kõikide vahel, lauast lauda; kõik olid ühendatud, kõik olid sõbrad, kõik 
vennad: preester, kokk, notar, tema kaaslane ja magusa nimega võõrastemaja 
perenaine (nimeks on tal Baiselat1: nimi on paljutõotav; ta on täitnud, mida see 
tõotab, ja enamgi). Et parem oleks vestelda, käisin ühe juurest teise juurde, istudes 
kord siia, kord sinna. Räägiti poliitikast. Pärast sööki on üsna meeldiv mõelda aegade 
viletsusele, et õnn oleks täielik. Kõik meie härrad hädaldasid hädade, kalliduse, 
tööpuuduse, me kodumaa hukatuse, me tõu mandumise, valitsejate ja salasepitsejate 
üle. Kuid ettevaatlikult. Nad ei nimetanud kedagi nimepidi. Suurtel on suured kõrvad; 
ei või iial teada, kas mõni kõrvaotsake ei paista kuskilt ukse alt. Et aga tõde, va hea 
tüdruk, elab ankrupõhjas, siis hakkasid me sõbrad vähehaaval aina kõvemini karjuma 
nende meie isandate vastu, kes olid kõige kaugemal. Eriti ühes nõus ki-sati itaallaste 
ja Concini — nende satikate vastu, keda kuninganna, Florentsi lihamägi, oma 
seelikutes kaasa tõi. Kui 


1 Sõnademäng: Baiselat = baise-la: suudle teda. 

leiate kaks koera praadi närimast ja üks neist on võõras, teine oma, siis kihutate oma 
koera minema, võõra koera aga lööte maha. Oigluse tundest ja vasturääkimise ihast 
ütlesin, et karistama peaks mõlemaid koeri, mitte ühte-ainust; ütlesin, et inimeste jutte 


kuulates võiks arvata, nagu polekski Prantsusmaal muid hädasid peale itaallaste, kuigi 
meil tänu taevale puudust polnud teistestki hädadest ja kelmureist. Seepeale vastasid 
kõik kui ühest suust, itaalia kelmur väärivat kolme meie kelmurit ja kolm ausat 
itaallast ei väärivat kolmandikkugi ühest ausast prantslasest. Vastasin, et olgu siin 
või seal, kus on inimesed, seal on nad ikka samasugused elukad; et üks elukas yäärib 
teist; et hea inimene on hea, olgu ta kus ta on ja kes ta on; et minule on hea inimene 
armas ikka ja alati, olgu ta või itaallane. Siis kargasid kõik mulle ninna kinni, pilkasid 
ja naersid, ütlesid, et minu maitset juba tuntakse, ja nimetasid mind vanaks lolliks, 
püsimatuks, igaveseks luusijaks ja hulkujaks, teedetahujaks... Tõsi küll, varem 
rändasin ma palju. Kui meie hea hertsog, praeguse hertsogi isa, mu saatis Mantuasse 
ja Albissolasse uurima vaapu, fajansse ja kunstkäsitöid, mis me hiljem oma maale 
ümber istutasime, siis ei säästnud ma teid ega oma jalataldu. Kogu vahemaa Püha- 
Mardist kuni Mantua Püha-Andreseni käisin, kepp käes, oma kahel jalal. Meeldiv on 
näha, kuidas maa su taldade all kahaneb; meeldiv on sõtkuda maailma teid... Kuid ei 
maksa sellele liiga palju mõelda: hakkaksin uuesti otsast peale... Nad pilkavad mind! 
Noh, olen gallialane; olen nende lapselaps, kes rüüstasid universumit. «Keda kuradit 
sa rüüstasid?» öeldi mulle naerdes, «ja mis sa kaasa tõid?» — «Tõin kaäSa niisama 
palju kui mu esivanemad. Ahnitsesin silmadega. Taskud olid mul tulles tühjad, see on 
tõsi. Kuid pea oli kuhjaga täis... » Jumal, kui hea on näha, kuulda, maitseda, mäletada! 
Kõike näha ja teada on võimata, tean seda küll; kuid näha ja teada vähemalt nii palju 
kui saab!... Olen nagu käsn, mis imeb ookeani. Või pigemini olen kõhukas, küps 
viinamarjakobar, lõhkemiseni täis maa häid mahlu. Mäherdune saak, kui see kobar 
tühjaks litsuda! Võta näpust — joon ta ise tühjaks! Sest teie ei oskaks tast lugu 
pidada. Noh, seda parem minule! Ega ma teid ei sunni. Varem tahtsin teiega jagada 
oma kogutud õnneraasukesi, kõiki oma kauneid mälestusi valgusemaa-delt. Kuid 
meiepool pole inimesed uudishimulikud mitte 

millegi muu kui selle kohta, mis teeb naaber, ja eriti: mis teeb naabrinna. Kõik muu 
on liiga kaugel, et sellesse uskuda. Kui tahad, mine vaatama! Mul on siingi küllalt 
näha. «Lapp ees, tallukas taga, — kes Roomas käinud, see vaeseks läinud.» Hea küll! 
Minu pärast öeldagu mis tahes; mina ei sunni kedagi. Kui te mulle pahaks panete, siis 
jätan endale, mis näinud olen, jätan oma laugude taha, oma silmade põhja. Ei pea 
tahtma inimesi vägisi õnnelikuks teha. Parerri olla õnnelik ühes nendega nende kom- 
bel ja pärast jälle oma kombel. Kaks õnne on enam kui üks õnn. 

Sellepärast ma kuulan ja laulangi (ise salaja joonistades Delavau nägu ja rääkimise 
juures tiibu laotavat preestrit) nende laulukest: «Mis uhkus ja rõõm olla Cla-mecy 
kandist!» Ja tõesõna, nii mõtlen minagi. Clamecy on hea linn. Linn, mis minu on 
loonud, ei saagi olla halb. Inimeste kasv on siin vaba ja lihav, ilma okaste ja ogadeta, 
kui mitte arvestada keelt: see on meil terav küll. Kuid ligimesi taga rääkides (nemad 
teevad sedasama) ei tee me neile kurja; seda armsamad nad meile on, ei raatsiks me 
neil kõverdada juuksekarvagi. Delavau meenutab meile me Nevers'i koiga rahulikku 
pilget (ja me oleme sellele kõik uhked, isegi preester) muu maa meeletuste keskel; ta 
meenutab, kuidas meie raevanem Ragon keeldus ühinemast göösidega, liiduga, 
ketseritega, = katoliiklastega, Rooma või Genf iga, hullude koerte või ilvestega; ja 
kuidas Pärtliöö tuli meie juurde oma veriseid käsi pesema. Tihedasti oma hertsogi 
ümber liibudes moodustasime arukuse-saarekese, mille vastu murdusid vood... 
Kadunud hertsog Louis ja õnnis kuningas Henri — neist ei saa rääkida ilma 
liigutuseta! Kuidas me üksteist armastasime! Nad olid loodud meie jaoks, meie 
olime loodud nende jaoks. Neil olid muidugi oma vead niisama kui meilgi. Kuid need 
vead olid inimlikud ja tõid nad meile lähemale, tegid nad vähem kaugeteks, öeldi 


naerdes: «Hertsog on kange mees!» või: «Tuleb hea aasta. Lastest ei tule puudust. 
Kuningas tegi meile veel ühe... » Ah, siis olid meil head ajad! Sellepärast 
armastasimegi kõik rääkida tollest ajast. Delavau tundis hertsog Louis'd nagu minagi. 
Kuid mina üksi nägin kuningas Henri'd, ja seda ma kasutan: enne kui teised hakkavad 
paluma, jutustan neile sajandat korda (minule on see lugu alati uus ja loodetavasti ka 
neile, kui nad on head prantslased), kuidas ma nägin halli kuningat 

hallis kübaras, hallis kuues (küünarnukkide kohal olid augud), halli ratsu seljas, 
hallide juuste ja hallide silmadega, — väljast üleni hall, seest läbi kuld... 

Õnnetuseks segab mind notarihärra esimene kirjutaja; ta tuleb teatama, et üks kliente 
on suremas ja nõuab notarit. Kahjuks peab notar minema, kuid enne jutustab ta meile 
100, mida ta valmistas tund aega (nägin, kuidas ta seda keele otsas veeretas, kuid mina 
jõudsin oma looga temast ette). Olgem õiglane, lugu oli hea, ma naersin tublisti. Pole 
teist, kes oskaks nii hästi nalja teha kui Delavau, 

» 

Kui olime sel kombel oma meeleliigutusest toibunud, kõrist taldadeni lõdvendatud ja 
pestud, siis väljusime üheskoos... (Kell võis olla siis kolmveerand viis või vaevalt 
viis... Kolme tunnikese jooksul olin põimanud peale kahe hüva lõunasöögi ja lõbusate 
mälestuste veel notarilt tellimise kahe kirstu peale... ) Kastsime apteeker Rathery 
juures igaüks ühe kuiviku kahe tolli mustasõstra-likööri sisse, siis läks seltskond 
laiali. Delavau jutustas apteekri juures oma loo lõpuni ja saatis meid teist lugu 
kuulates kuni Mirandole'ini, kus me lõplikult lahku läksime, pärast seda kui me vatsa 
müüri najale toetades olime välja puistanud oma viimased südamlikkused. 

Kuna kojuminekuks oli liiga hilja ja liiga vara, siis laskusin Petlemma ühe 
söekaupmehega, kes sarve puhudes oma käru järel käis. Lourdeaux torni juures tuli 
mulle vankritegija vastu, joostes ja ratast enda ees veeretades; kui ratas hakkas 
aeglasemalt veerema, siis tegi ta hüppe ja andis rattale vopsu pihta. Näis, nagu 
jookseks ta õnnejumalanna ratta järel, mis põgeneb, kui tahad seda tabada. Ma 
märkisin pildi üles, et seda hiljem kasutada. 

Kõhklesin, kas koju minna kõige lühemat või kõige pikemat teed mööda. Äkki nägin 
haigla poolt tulevat rongkäiku, ristiga eesotsas. Risti kandis vaevalt põlvepikkune 
põngerjas, toetades seda oma vatsale nagu odavart; ise näitas ta keelt teisele 
kooripoisile ja vahtis kõõrdi oma püha kandani tipu poole. Tema järel kandis neli 
komberdavat rauka oma punaste ja pondunud kätega palaka alla peidetud suiküjat, kes 
preestri tiiva all läks mullas jätkama oma uinakut. Viisakusest saatsin teda ta elamuni. 
On lõbusam, kui sa üksi ei ole. Möönan, et läksin kaasa osalt kä selleks, et kuulata 
leske, kes vana kombe järgi 

käis kurtes preestri kõrval ja jutustas kadunu haigusest, ta joodud arstimeist, ta 
surmatunnist, ta voorusist, ta hädisest tervisest ja iseloomust, ta enda ja ta abikaasa 
elust. Naise kaebed vaheldusid preestri lauludega. Me käisime uudishimulikult järel; 
ei tarvitse öelda, et kogu aeg tuli juurde häid südameid kaasa tundma ja häid kõrvu 
halisemist kuulama. Lõpuks saabusime kodu- ja rahu-paika, viimse une puhkekohta; 
suikuja pandi ühes sargaga lahtise augu äärele, ja kuna kerjusel pole õigust kaasa viia 
oma puusärki (sama hea on magada alasti), siis tõsteti lina kaanelt ja kaas kastilt ja 
tühjendati see augu põhja. 

Viskasin ta peale labidatäie mulda, et aset kohendada, ja tegin ristimärgi, et halbu 
unenägusid eemaldada. Siis läksin rahuldatult minema: olin kõike näinud ja kuulnud, 
osa võtnud rõõmudest ja muredest; mu veersekk oli täis. 


Tagasi läksin jõe äärt mööda. Kavatsesin kahe jõe kokkuvoolu kohal Beuvroni 
kaldale pöörduda, et koju minna; kuid õhtu oli nii ilus, et sattusin kogemata linnast 
välja. Ahvatlevat Yonne'i jälgides jõudsin La Foret väina juurde. Vaikne ja sile vesi 
voolas, ilma et ühtegi kortsu oleks tekkinud ta heledale kleidile; silmad jäid ta külge 
kinni, nagu kala jääb õnge otsa; kogu taevas oli niisama kui minagi püütud jõe võrku: 
see suples seal oma pilvedega, mis hõljudes rohtude ja kõrkjate külge kinni jäid; päike 
pesi vees oma kuldseid juukseid. Istusin ühe vanamehe lähedale, kes jalga järel 
vedades karjatas kaht kõhna lehma; küsisin ta tervise järele ja soovitasin tal 
kõrvenõgestega täidetud sukka jalga tõmmata (jõudeajal mängin tohtrit). Ta jutustas 
mulle oma eluloo, rääkis lõbusalt oma hädadest ja kurbustest, näis pahaks panevat, et 
ma pidasin teda viie või kuue aasta võrra nooremaks (ta oli seitsmekümne viie 
aastane); oma vanusele oli ta uhke, edvistades sellega, et ta oli kauem elanud ja 
kauem kannatanud. Tema meelest oli loomulik, et inimene kannatab, et parimad 
kannatavad ühes pahadega, sest tasuks valab taevas oma heldusi ilma vahet tegemata 
pahadele ja headele. Lõpuks on niiviisi kõik võrdne, ja see on hea: rikkad ja vaesed, 
ilusad ja inetud, kõik uinuvad kord rahus sama isa käte vahel... Ja ta mõtted, ta 
murdunud hääl — samasugune kui ritsikatel rohus, paisusilmas kohisev vesi, puu-ja 
tõrvalõhn, mida tuul sadamast tõi, liikumatult voolav vesi ja kaunid vastuhelgid, — 
kõik sulas ühte ja ühines õhturahuga. 

Vana läks ära, ma hakkasin üksi tasapisi tagasi minema, ahtides vees tiirlevaid ringe, 
käed seljal. Süvenesin nii väga Beuvroni kohal ujuvaisse piltidesse, et ei märganudki, 
kuhu ma läksin või kus ma olin, kuni äkki võpatades kuulsin, kuidas mind teispoolt 
jõge hõikas liigagi tuttav hääl... Olin oma maja ette jõudnud, ilma et oleksin seda isegi 
märganud! Aknast näitas mu magus eluseltsiline, mu armas naine, mulle rusikat. 
Teesklesin, nagu ei näeks ma teda, vahtisin ainiti jõevoolu, oma suureks lõbuks 
nägin teda jõepeeglis rabelevat ja kätega vehkivat, pea alaspidi. Olin vait; kuid 
omaette naersin, nii et Vats vabises. Mida enam ma naersin, seda vihasemalt sukeldus 
ta jõkke' ja mida sügavamale ta oma pea pistis jõkke, seda enam ma naersin. Lõpuks 
viskas ta viha pärast ukse ja akna paukudes kinni ja väljus nagu tuulekeeris, et 
mind koju tooma tulla... Jah, kuid jõgi oli vahel. Kuhu pidi ta pöörduma: vasakule? 
paremale? Olime kahe silla vahekohas... Ta valis hüvakpoolse purde. Ja mina muidugi 
suundusin seda nähes teisele poole ja läksin üle jõe suurt silda mööda, kuhu Gadin oli 
hommikul pikameel-selt seisma jäänud nagu kurg. 

Olin taas kodus. Oli öö. Kuidas, tont võtaks, mööduvad päevad! Õnneks pole ma 
Tituse, tolle logeleja, tolle roomlase taoline, kes alati soigus, et oli oma aja kaotanud. 
Mina ei kaota midagi, olen rahul oma päevaga, olen selle teeninud. Vajaksin ainult 
kahte päeva iga päev; ühest ei jätku mulle iialgi. Vaevalt hakkan jooma, kui mu klaas 
on tühi; klaasil on mõra sees. Tunnen inimesi, kes oma klaasist vähehaaval rüüpavad 
ja klaasi kuidagi tühjaks ei saa. Ons neil ehk suurem klaas? Pagan võtku, see oleks 
kisendav ülekohus. Hei, sina seal ülal, Päikese-sildi all töötava võõrastemaja 
peremees, sina, kes sa päevi kallad, vala mulle täis mõõt! ... Kuid ei, kiidetud olgu sa, 
mu jumal, kes mulle oled osaks andnud alati näljasena lauast tõusta ja päeva nii väga 
armastada (ka öö on hea), et ma kummastki iialgi küll ei saa!... Kuis sa põgened, 
aprill! Nii ruttu jõuad lõpule, päev! ... Ükskõik! olen teid põhjalikult nautinud, olen 
teid omanud, olen teid evinud! Olen suudelnud su tillukesi rindu, kõhnuke neitsike, 
kevade habras tütar... Nüüd on sinu kord, — tere, öö! Võtan sind. Kummalgi oma aeg. 
Läki koos magama... Oi siiruviirulist, me vahele heidab veel keegi kolmas... Mu eit 
tuli koju .. . 


V NIRK 


Maikuu. 

Kolme kuu eest telliti mult kapp ja suur sööginõude laud Asnois lossi; tahtsin enne 
töö alustamist taas oma silmaga näha maja, tuba ja tellitud asjadele määratud kohta. 
Sest kaunis mööblitükk on kui puuvili, mida peab noppima puust; vili ei kasva ilma 
puuta, — missugune on puu, niisugune ka vili. Ärge te rääkige mulle ilust, mis võiks 
asetseda ükskõik kus ja kohaneda iga paigaga nagu parima maksjaga leppiv plika. See 
on ristteede Veenus. Meile on kunst perekonnaliige, kodukolde hea vaim, sõber ja 
kaaslane, kes meist paremini väljendab seda, mida me kõik tunneme; kunst on meie 
kodu-jumal. Kui tahad teda tunda, pead tundma ta maja! Jumal on loodud inimese 
jaoks, teos koha jaoks, mida see täiendab ja täidab. Ilus on see, mis kõige ilusam on 
oma kohal. 

Läksin siis vaatama kohta, kuhu asetada oma teos; viitsin seal ühe osa päevast, 
muuseas ka sõin ja jõin, sest vaimu pärast ei pea keha unustama. Kui mõlemad olid 
rahuldatud, hakkasin tuldud teed tagasi tulema ja kõmpisin reipalt kodu poole. 

Olin juba teelahkmel; kuigi mul vähimatki kahtlust polnud, kumba teed minna, 
kõõritasin ometi teise tee poole, mida nägin ojana voolavat üle aasade, õitsevatest 
põõsastaradest mööda. 

«Kui hea oleks luusida seal kandis!» ütlesin enesele. «Käigu kuradile suured teed, mis 
otse sihile viivad! Päev on pikk ja ilus. Ei maksa, sõber, kõndida päikesest kiiremini. 
Pärale jõuame ikka. Ega eit oodates kaagutamast väsi... Jumal, kui ilus on see väike 
valge näoga ploomipuu! Lähen talle vastu. Ainult viis või kuus sammu. Tuuleke 
paneb ta sulekesed õhus lendlema: näib nagu sajaks lund. Kui palju siristavaid linde! 
Oi, mäherdune rõõm! ... Ja see oja seal, mis nurru lüües libiseb rohu alt läbi, nagu 

kassipoeg lõngakera taga ajades jookseb põrandavaiba alla... Läki talle järele! Nüüd 
paneb puude-eesriie tal tee kinni. Kohe on ta lõksus... Ah sa väike kelm, kust kaudu ta 
läbi puges? ... Siit, siit selle kärbitud ladvaga jalaka vanade, pahklike ja muhklike, 
jooksvast pondunud koibade vahelt. Kas sa näed jultunut! ... Kuid kuhu pagan see tee 
mu võib viia? ... » 

Nii ma vestlesin, kõndides oma lobiseva varju kannul; ja mina, silmakirjatseja, 
teesklesin, et ei tea, kuhu poole see ahvatlev teerada mind viia tahab. Kui hästi sa 
valetad, Colas! Leidlikumalt kui Odüsseus vead iseennast ninapidi. Tead küll, kuhu sa 
lähed! Teadsid seda, va salakaval, sest hetkest peale, mil sa Asnois väravast väljusid. 
Tunni tee kaugusel on sealpool Celine'i meie ammuse armu talu. Läheme teda 
üllatama... Kumb meist üllatub rohkem: tema või mina? Nii mitmel aastal pole ma 
teda enam näinud! Mis on mu Nirgi kelmlikust näokesest ja kaunist suukesest järele 
jäänud. Mina võin julgesti tema ette astuda; nüüd ei tarvitse enam karta, et ta oma 
teravate hammastega mu südant närib. Mu süda on ära kuivanud nagu vana väät. Ja 
ons temal veel hambaid? Ah, Nirk, mu Nirgike, kuis oskasid su hambakesed naerda ja 
hammustada! Kas sa vähe narrisid seda vaest Breugnoni! Kas sa vähe teda tiirutasid, 
keerutasid ja pöörlema panid kui vurrkanni! Noh, kui see sind lõbustas, mu piiga, siis 
oli sul seks õigus. Küll olin ma suur vasikas! ... 

Näen end jälle ammuli sui ja küünarnukke laiali ajades kahe käega toetuvat meister 
Medard Lagneau, mu peremehe vaheaiale, kes õpetas mulle õilsat nikerduskunsti. Ja 
teispool müüri, suures keeduviljaaias, mis külgnes meile töötoaks oleva hooviga, 
kõndis salati- ja maasika-peenarde vahel, roosade rediste, roheliste kurkide ja kuldsete 
kõrvitsate vahel paljajalu, paljaste käsivarte ja poolpalja rinnaga vilgas tüdruk, — 
ainsaks riietuseks rasked ruuged juuksed, kollakas linane särk, mida kergitasid kõvad 


rinnad ja põlvini ulatuv lühike seelik. Kummaski pruunis ja tugevas käes kandis ta 
veega täidetud kastmis-kennu, õõtsutades neid taimede kaharate peade kohal, mis oma 
väikesed suud lahti ajasid, et juua... Ja mina ajasin jahmunult pärani oma sugugi mitte 
väikese suu, et paremini näha. Tüdruk tuli ja läks, tühjendas oma kannud mõlema 
käega korraga, käis neid kaevu juures täitmas, ajades end sirgeks kui osi; tuli siis 
kitsaid radu kaudu 

69 

tagasi, niiskel maal ettevaatlikult asetades oma arukaid jalgu pikkade varvastega, mis 
mööda minnes näisid kobavat maasikaid ja kapreid. Põlved olid tal ümmargused ja 
tugevad nagu noorel poisikesel. Õgisin teda silmadega. Tema ei tundunud nägevatki, 
et ma teda vaatasin. Kuid ta lähenes, oma vihmakest külvates; ja kui ta üsna ligidal 
oli, siis laskis ta lendu oma silmade noole ... Ai! Tundsin õngekonksu ja enda ümber 
mässitud võrgu tihedaid silmi. On õige, kui öeldakse, et «naise pilk on kui ämblik.». 
Vaevalt olin tabatud, kui hakkasin rabelema... Liiga hilja! Ma, rumal kärbes, 
kleepusin müüri külge, tiivad lumised ... Tema ei hoolinud enam sellest, mis tegin 
mina. Kandadel kükitades istutas ta kapsaid ümber. Aeg-ajalt vaid veendus salakaval 
loom vargsi heidetud kõrvalpil-guga, et saak püsis püünises paigal. Nägin teda 
saiakesi irvitavat. Asjata mõtlesin: «Vaene sõbrake, mine ära, plika teeb nalja su 
kulul!» Nähes teda irvitavat, irvitasin ise ka. Küll pidi mul juhm nägu olema!... Äkki 
hüppab ta kõrvale! Ta astub üle ühe peenra, üle teise ja kolmanda; ta jookseb, 
kepsleb, püüab lennust ühe õhuteedel loiult hõljuva võililleseemne, vehib kätega ja 
karjub mu poole vaadates: 

«Veel üks armunu käes!» 

Seda öeldes pistis ta udusulgse laevukese oma särgi avausse, kahe rinna vahele. Mina 
olen küll loll, kuid päris tobu ma ka ei ole, ütlesin talle: 

«Pange mind ka sinna!» 

Siis hakkas ta naerma. Käed puusas, jalad laiali, ütles ta mulle otse näkku: 

«Kae ahnepäitsu! Ei küpse mu õunad sinu suu jaoks ... » 

Nii tutvusin ühel augusti-lõpu õhtul temaga, selle Nirgiga, ilusa aednikuga. Nirgiks 
nimetati teda, sest nagu nirgil-teravninal oli tal pikk keha, väike pea, kaval nina, pisut 
esileulatuv lai suu naermiseks ja pähklite või südamete puremiseks. Kuid ta 
tumesiniseist silmist, mis uppu-sid äikese-eelse päikesepaiste vinasse, ja hammustava 
naeratusega nägusa haldja huulte nurgast harunes niit, millega ruskepäine ämblik 
kudus oma võrku inimeste ümber. 

Poole oma ajast viitsin nüüd töötamise asemel müüril vahtimisega, kuni meister 
Medard'i tugev jalahoop mu tuharate vahele mu taas tõsiellu alla tõi. Mõnikord karjus 
Nirk kannatust kaotades: 

«Oled mind küllalt vahtinud eest ja tagant! Mida sa eel näha tahad? Pead mind juba 
tundma!» Mina pilgutasin kavalalt silma ja ütlesin: «Naist ja kõrvitsat ei tunne enne 
kui süües.» Kui meelsasti oleksin ma endale lõiganud ühe lõigu!... Võib-olla, et mõni 
teine vili oleks sama otstarvet täitnud. Olin noor, mu veri oli kuum, olin armunud 
üheteistkümnesse tuhandesse neitsisse; kas armastasin just teda? Elus on tunde, mil 
armuda võib isegi kitsesse, kui tal on tanu peas. Aga ei, Breugnon, see on pühaduse 
teotus, seda ei usu sa isegi. Esimene, keda armastatakse, see on see õige ja hea, on 
see, keda sa armastama pidid: tähed on ta sünnitanud, et su janu kustutada. Ja 
arvatavasti sellepärast, et ma temast ei joonud, ongi mul janu, aina janu, ja saab olema 
mu eluotsani. 

Kui hästi me teineteisega läbi saime! Muud me ei teinudki, kui õrritasime teineteist. 
Keeled olid meil mõlemal paraja pikkusega. Tema ütles mulle õelusi, mina andsin iga 


toobi eest vaka tagasi. Mõlemal oli väle silm ja väle keel, aina valmis salvama. Selle 
üle naersime mõnikord lämbumiseni. Pärast mõnda õelust naerdes vajus ta kükakile 
maha, nagu oleks ta oma naereid ja sibulaid haududa tahtnud. 

Õhtul tuli ta lobisema minu müüri lähedale. Näen, kuidas ta kord rääkides ja naerdes 
julge pilguga mu silmist otsis mu südame nõrkust, et seda õhutada; näen, kuidas ta 
käsi üles tõstes tõmbas enda ligi kirsioksa punaste ripatsitega, mis pärjana ta ruskete 
juuste ümber kõlkuma jäid; ja ilma marju noppimata nokkis ta neid puu küljest, rind 
õieli, suu püsti, jättes seemned rippuma. Hetkeline pilt, igavene ja täiuslik, — noorus, 
ahne noorus, imemas taeva-nisi! Kui sageli olen tarbeasjade puusse lõiganud ta kahe 
käsivarre, ta kaela, ta rindade, selle maia suu, selle kuklasse heidetud pea piirjooni, 
ümbritsedes neid õitsva lehtvanikuga!... Ja oma müüri üle kummardudes sirutasin käe, 
haarasin ja kiskusin ägedasti puu küljest lahti oksa, mille ta paljaks oli söönud, 
surusin oma suu selle vastu, imesin ahnelt niiskeid seemneid. 

Kuid me kohtasime ka pühapäeviti puiesteel või Beaugy Keldri juures. Me tantsisime. 
Olin painduv kui teivas, armastus andis mulle tiivad: räägitakse, et armastus paneb 
karudki tantsima. Usun, et me ühekski hetkeks ei 

lakanud lahinguid löömast... Kui torkav ta oli! Küll vadistas ta hammustavaid õelusi 
mu pika viltuse nina kohta, mu suure ammuli suu kohta, kus ta sõnade järgi oleks 
võinud kakku küpsetada, mu kingsepa-habeme kohta ja kogu mu näo kohta, mis 
preestrihärra arvates sarnanevat pildile jumalast, kes mind on .loonud! (Küll saab siis 
naerda, kui ma preestrit jälle näen.) Tüdruk ei andnud mulle minutikski rahu. Ja 
polnud minagi ei öki-taja ega käsitu. 

Selle kestva mängu jooksul hakkasime (tõesõna!) mõlemad kuumaks saama... Kas 
mäletad, Colas, viinamarja-noppimist meister Medard Lagneau viinamäel? Ka Nirk 
oli kutsutud. Teineteise kõrval seisime kummargile ridade vahel. Me pead puutusid 
peaaegu kokku, ja viinapuud rüüstates tabas mu käsi vahel kogemata tema turja või 
säärt. Siis tõstis ta oma õhetava näo; nagu noor sälg andis ta mulle jalahoobi või 
määris mu nina viinakobara mahlaga; ja mina litsusin ühe tumeda ja mahlase kobara 
puruks ta kullakarvalisse põue, mida päike kõrvetas... Ta kaitses ennast kui naiskurat. 
Kuidas ma ka püüdsin — kordagi ei saanud ma teda kätte. Kumbki meist varitses 
teist. Tema õhutas tuld ja vaatas, kuidas ma põlesin, ise mõnitades: 

«Sa ei saa mind, Colas... » 

Mina lümitasin süütu näoga oma müüril nagu suur kägarasse tõmbunud kass, kes 
teeskleb magajat ja pool-avatud laugude kitsa pilu vahelt luurab tantsivat hiirt. Juba 
ette lakkusin huuli: 

«Ära naera enne õhtut!» 

Kord ühel pärastlõunal (oli lehekuu nagu nüüdki) üsna mai lõpul (kuid palju soojem 
oli siis kui praegu) oli õhk rammestav; valendav taevas puhus oma kõrvetavat hinge- 
õhku nagu ahjusuust; helendava taeva pesas haudus äike juba ligi nädal aega oma 
mune, mis kooruda ei tahtnud. Inimesed sulasid kuumusest; höövel oli higist vesimärg 
ja puur hakkas mu käte külge kinni. Ma ei kuulnud enam Nirki, kes veel äsja oli 
laulnud. Otsisin teda silmadega. Aias polnud kedagi... Äkki nägin teda eemal, onni 
varjus, trepiastmel istuvana. Ta magas lävel, suu lahti, pea kuklas. Teine käsi rippus 
kastmiskannu kõrval. Uni oli ta äkki võitnud. Ta andus unele vastupanuta; kogu ta 
poolpaljas leegitseva taeva all nõrkenud keha lebas kaitsetult 

nagu Danae'. Pidasin ennast Zeusiks. Ronisin müürile, purustasin oma'teel kapsaid ja 
salateid, haarasin ta oma käte vahele, suudlesin teda otse suule. Ta oli soe ja paljas ja 
higist märg; poolunes laskis ta end võtta, iharusest paisudes; ilma silmi avamata otsis 


ta suuga minu suud ja vastas mu suudlustele suudlustega. Mis toimus minus? 
Mäherdune hälbimus! Ihavoog voolas mu naha all; ma olin purjus, ma embasin seda 
armunud ihu; himustatud saak oli mul käes, praetud lõoke kukkus mulle suhu... Ja siis 
(mind lolli küll!) ei julgenud ma teda võtta. Ei tea, mäherdune rumal 
kaksipidimõtlemine mind keelas. Armastasin teda liialt; piinlik oli mul mõelda, et 
uni teda sidus, et ma hoidsin ta ihu, mitte ta vaimu, et ma oma uhke aedniku pidin 
omandama reetmise varal. Ma kiskusin end lahti õnnest; ma vallandasin me 
käsivarred, me huuled ja sidemed, mis meid ühte aheldasid. See polnud kerge: mees 
on tuli ja naine takud, — me põlesime mõlemad; ma värisesin ja ähkisin nagu too 
teine loll, kes võitis Antiope. Lõpuks võitsin, see tähendab: põgenesin. Veel 
kolmekümne viie aasta pärast tõuseb puna mu laubale selle mõtte juures. Ah, ogar 
noorus! ... Kui hea on mõelda, et oled olnud nii juhm! Kuidas see teadmine värs- 
endab südant! ... 

Sellest päevast peale oli ta minuga elus kurat. Tujukas nagu kolm karja kepslevaid 
kitsi, isemeelsem kui muutlik ilv, läbis ta mind täna teotava põlgusega või ei teinud 
linust väljagi; homme pommittas ta mind raugete pilkude ja ahvatleva naeruga; puu 
taha peidetuna sihtis ta mind salakavalalt mullatükiga, mis mu kuklas purunes, kui 
olin selja keeranud, või — mis veel hullem — ploomi-seemnega, kui ma nina tõstsin. 
Ja puiesteel ta vadistas, dvistas ja halpis igaühega. 

Kõige halvem oli see, et ta minu kiusamiseks hakkas õksu püüdma teist minusugust 
musträstast, mu parimat aaslast Ouiriace Pinoni. Olime teineteisega nagu kaks "he 
käe sõrme. Nagu Orestes ja Pylades käisime koos igal äkilisel, igas pulmas ja igal 
peol — vaeva nähes lõu-ade, kinnerde ja rusikatega. Pinon oli pahkiik nagu amm; 
jändrik, kõva pea ja kõva turjaga, nobeda keele ja lobeda meelega. Ta oleks tapnud 
igaühe, kes mulle oleks ippunud liiga tegema. Just tema valis tüdruk mu kah- 

1 Danae — Argose kuninga Akrisicse tütar, kellele Zeus lähenes üldse vihma näol. 

justajaks. Suurt vaeva ei tarvitsenud tal näha. Jätkus neljast silmaheitmisest ja poolest 
tosinast tavalisest näo-moonutusest. Kui tüdruk mängib süütust, teeb rauge näo, siis 
häbitu näo, siis irvitab, sosistab, vaatab mesimagusalt, pilgutab silmi, vabistab lauge, 
näitab hambaid, pureb huult või lakub seda oma terava keelega, keerutab kaela, 
õõtsutab puusi ja sipsutab saba nagu linavästrik — mäherdune mehepoeg ei lase 
ennast püüda ussiseemne tembu-tuste võrku? Pinon kaotas oma viimsegi 
arunatukese. Nüüd kükitasime kahekesi müüril, hingeldades ja hingetult varitsedes 
Nirki. Ilma suud lahti tegemata vahetasime juba raevutsevaid pilke. Tüdruk õhutas 
tuld; et see paremini leegitsema hakkaks, piitsutas ta seda mõnikord jääkülma veega. 
Kuigi olin vihane, naersin kastmise üle. Pinon, see suur hobune, aga tammus mööda 
hoovi. Ta vandus vihast, needis ja ähvardas, märatses. Ta oli võimetu naljast aru 
saama, — ehk olgu siis, kui nali oli ta enda tehtud (ja sel juhul ei saanud sellest aru 
keegi muu kui tema; tema aga naeris siis kõikide eest). Näitsik aga rõõmutses nagu 
kärbes piimapütis, kuuldes armunu sõimu; see jäme käitumine erines minu omast; 
ja kuigi see kaval gallia tütar, hea pilkaja, reibas naljategija oli minule palju lähem kui 
sellele hirnuvale, tagant üles löövale, jalgu pilduvale ja haisevale lojusele, — 
vahelduse himust ja minu piinamiseks saatis ta ainult temale töötavaid pilke, 
peibutavaid naeratusi. Kui aga tuli lubadusi täita, kui loll kiidukukk juba valmistus 
rõõmupasunat puhuma, siis naeris tüdruk talle näkku ja jättis ta juhmi sinnapaika. 
Mina muidugi naersin ka, ja pettunud Pinon pööras oma raevutseva viha minu poole; 
ta kahtlustas mind oma kaunitari ülelöömises. Ning juhtus, et ta ühel ilusal päeval 
lihtsalt palus mind, et ma ennast ta teelt koristaksin. Ütlesin leebelt: 


«Vend, pidin just sinult sedasama paluma.» 

«Siis, vend, tuleb kakelda.» 

«Mõtlesin sellele; kuid, Pinon, see on mulle raske.» 

«Mulle veel raskem, minu Breugnon. Mine siis minema; jätkub ühest kukest ühele 
kanakuudile.» 

«Õigus,» ütlesin ma, «mine minema, sest kana on minu oma.» 

«Sinu oma? Sa valetad,» karjus ta, «maamats, mullas-müttaja, kohupiimasööja! Ta on 
minu, mina teda ära ei anna, keegi teine tast osa ei saa.» 

«Mu vaene sõber,» vastasin. «Sa pole siis iseennast näinud! Auvergne'i naeriõgija, 
igaühele omasugune! See peen Burgundia kook on minu; mulle see meeldib, mul on 
isu selle järele. Sina ei saa sellest suutäitki. Mine oma kaalikaid kaevama.» 
Ähvarduse juurest ähvarduse juurde — ja jõudsimegi hoopideni. Kahju oli meil siiski, 
sest armastasime teineteist väga. 

«Kuule,» ütles ta, «jäta ta mulle, Breugnon; ta eelistab mind.» 

«Sugugi mitte,» ütlesin ma, «mind eelistab ta.» 

«Noh, küsime talt. Kelle ta hülgab, see läheb minema.» 

«Oigu! Valigu ta ise!» 

Jah, aga mine tüdrukut paluma, et ta valiks! Ootuse pikendamine teeb talle liiga palju 
lõbu; see võimaldab tal vaimus võtta kord seda, kord teist, kord üldse mitte kumbagi; 
see võimaldab tal amelejaid nagu tulistel sütel keerata ühtepidi ja teistpidi... Võimata 
on teda otsustama panna! Kui me talle asjast rääkisime, siis vastas Nirk meile 
naerulaginaga. 

Tulime töötuppa tagasi, võtsime kuued seljast. 

«Ei aita enam miski muu. Teine meist peab kärvama.» 

Teineteisest kinnihaaramise hetkel ütles mulle Pinon: 

«Musuta mind!» 

Suudlesime teineteist kaks korda. «Nüüd pihta!» 

Tants algas. Nalja ei teinud kumbki. Pinon virutas mulle vopse, nii et kolp pidi 
silmade kohalt purunema; mina pidin põlvehoopidega ta vatsal põhja sisse lööma. 
Pole vihasemaid vaenlasi kui head sõbrad. Mõne minuti pärast olime üleni verised; 
punaseid renne jooksis meil ninadest, jooksis nagu vana burgundia veini... Tõesõna, 
ma ei tea, millega see oleks lõppenud, teine meist oleks kindlasti teisel naha üle 
kõrvade tõmmanud, kui meie õnneks meid poleks lahutanud kokkujooksnud naabrid 
ja parajasti koju jõudnud meister Medard Lagneau. Kerge meid lahutada ei olnud: 
olime nagu verekoerad, tuli meid vaeseomaks peksta, et meid sundida teineteisest 
lahti laskma. Meister Medard oli sunnitud voorimehe-piitsa võtma, ta andis meile hea 
keretäie, tegi me kõrvad tuliseks, hakkas siis meid noomima. Keretäis teeb meiemaa 
mehe arukamaks. Kui oled hästi sugeda saanud, siis muutud mõttetargaks ja kuulad 
palju meelsamini mõistlikku 

juttu. Väga uhked me polnud teineteisele näkku vaadates. Ja siis ilmus kolmas 
kelminägu. 

Tüse mölder, aetud habeme ja punaste juustega Jean Gifflard oma metssea-peaga ja 
väikeste pealuu põhjas olevate silmadega näis alati pasunat puhuvat. 

«Kus mul kaks ilusat kukke!» ütles ta laia suuga naerdes. «Palju nad saavad, kui nad 
teineteist selle plika pärast kogu karvadega nahka panevad! Vigurivändad! Kas te 
siis ei näe, et ta on heameelest ja uhkusest lõhkemas, kui näeb, kuidas te karvupidi 
koos olete? Naispool-sele on mokkamööda, kui ta saab oma seelikusabas vedada 
armunud lolle, kes ta järele karjuvad nagu põdrad kevadel ... Kas tahate head nõu 


kuulda? Annan selle tasuta. Leppige omavahel ära, vilistage tüdruku peale, tema vilis- 
tab teie peale. Laske kannad välkuda ja minge mõlemad minema. Las kahetseb! Siis 
tuleb tal tahes või tahtmata oma valik teha; eks me siis näe, kumba teist kahest ta 
tahab. Noh, teele kähku! Kaduge! Ei maksa aega viita. Pea püsti! Julgust! Kuulake 
minu nõuannet, vaprad poisid! Seni kui te oma tolmuste kottadega lohistate Prantsus- 
maa teid mööda, olen mina siin, sõbrad, — olen siin ja teie teenistuses: vennad 
peavad üksteist aitama! Ma varitsen näitsikut, teatan teile ta halisemisest. Niipea kui 
ta on valinud, on võitjal sõnum käes; teine pangu endale silmus kaela... Ja sellepeale 
läki jooma! Juues upub janu, juues kustub arm ja mälu... » 

Uputasime ja kustutasime nii tublisti (jõime kui vaadid), et õhtul kõrtsist tulles tegime 
oma pambud ja võtsime oma kepid. Ja olime teel sel kuuta ööl — mina ja too teine 
kohtlane loll, ise uhked kui kalkunid, ja tänu täis hüva Gifflard'i vastu, kes heameelest 
paisus ja kelle silmakesed paksude laugude all naersid rasvast läikivas näos nagu 
pipraivad. 

Järgmisel hommikul polnud me enam nii uhked. Kuid ei lausunud me sõnagi, 
teesklesime kavalpäid. Kumbki aga mugis mõtelda ega mõistnud enam imestusväärset 
tegutsemisoskust — jalga lasta, et kindlust vallutada. Mida kaugemale veeres päike 
taevalaotuses, seda enam vajusid meil ninad norgu. Kui õhtu käes oli, siis piilusime 
teineteist silmanurgast, kumbki rääkis hooletult vihmast ja kuivast, ise mõteldes: 

«Kui hästi sa räägid, sõbrake! Ja ometi tahaksid sääred teha. Kuid seda pole karta. 
Oled mulle liiga armas, 

vennike, ei jäta ma sind üksi. Kuhu sa ka läheksid, kavalpea, mina käin su kannul... » 
Pärast paljusid asjatuid kavalaid katseid kuidagi varvast visata (ei jäänud teine maha 
teisest isegi siis, kui teine läks oma asjale) kargas Pinon südaöösel asemelt püsti — 
teesklesime norskamist, kuna meid õlgedel puresid kirbud ja pures armastus, — 
kargas püsti ja karjus: 

«Kuradi kurat! Ma põlen, ma kõrben, ma küpsen! Ma ei suuda enam! Lähen tagasi... » 
«Läki,» ütlesin mina. 

Kulus päev otsa, enne kui me koju saime. Päike hakkas looja minema. Pimeduse 
tulekuni olime metsas peidus. «Polnud suurt himu teistel vahtida lasta, kuidas me 
tagasi tulime; teised oleksid meid nöökinud. Ja pealegi tahtsime Lbada Nirgi 
kurtvana, üksildasena, nutvana, ennast süüdistavana 

«Ah, sõber, sõbrake, miks jätsid mu maha!» Polnud kahtlust, et ta ohkas ja sõrmi 
näris, — kuid kumb meist oli sõbrake? Kumbki vastas: «Mina!» 

Ent käratult saabudes piki aiamüüri (tume rahutus kõpitses me südameis) nägime 
avatud akna all heledal kuupaistel ühe õunapuu oksal rippuvat... mis te arvate? õuna? 
... Ei, möldri kübarat!... Kas jutustan veel edasi? Liiga palju tahate, head inimesed! 
Näen juba, kuidas teil, irvhammastel, näod särama hakkavad. Naabri õnnetus on teile 
meelelahutuseks. Petetuil on alati hea meel, kui nende vennaskond suureneb ... 
Ouiriace võttis hoogu ja hüppas nagu põder (sarved tal ju olid). Ta sööstis jahuga 
üleriputatud vilja kandva õunapuu otsa, ronis müürile, sukeldus tuppa; otsekohe 
kuuldus sealt karjumist, kriiskamist, vasika-ammumist, vandumist.. . 

«Eluvõtja, hingevõtja, kiidukukk, kadekops, röövlid! mõrtsukad! appi! va tüssatu, va 
petetu, va ninapidiveetu! libu, reo, varganägu, lurjus, kaabakas! kisun sul kõrvad 
peast, lasen sul sooled sülle, teen sulle kõrioreleid, panen sjlmad sädemeid pilduma ja 
päkad taeva poole vahtima, teen su tagumiku sulbiks, keeran su nina rõngasse! ... » 
Kauh, vastu kõrvu! JVlauh, lagipähe! .. . Vops ja pots ja kärts! Prõmm! aknaklaasid 
puruks, riistad kildudeks, ööblid uppi; kehakate kerede müdin, plika piiksumine, 

meeste möirgamine... Võite isegi arvata, kuidas selle saatanliku muusika juures 
(puhuge nii et põsed punnis!) kogu ümbruskond kihama hakkas. 

Ma ei jäänud vahtima ega järge ootama. Olin küllalt näinud. Läksin tagasi sama teed, 
kust ma tulnud olin, teise silmaga nuttes ja teisega naerdes, kõrvad lontis ja nina püsti. 
«Noh, mu Colas,» ütlesin, «pääsesid veel sinise silmaga!» 

Kuid hingepõhjas oli Colas kurb, et tal endal polnud nahka üle kõrvade tõmmatud. 
Mängisin naljameest, meenutasin kogu segaputru, etendasin ühte, siis teist, — 
möldrit, plikat, eeslit; ohkasin, nii et süda kippus lõhkema ... 

«Oh, küll on naljakas! Kui kole valus mul on! Oi, suren,» ütlesin ma, «naeru kätte... 
ei, valu kätte. Vähe puudus ja see lipakas oleks mu rakendanud abieluvankri ette 
piitsa alla! Oh, et ta seda ei teinud! Miks pole ma petetud abikaasa! Vähemalt oleks ta 
mu oma olnud! Juba seegi on midagi, kui sind koormat vedama paneb armastatu! ... 
Delila, Delila, oh elu on lilla!» 

Kaks nädalat rebiti mind sel kombel siia-sinna naeruhimu ja nutuhimu vahel. Mu 
viltukistud nägu koondas endasse kogu muinasaegse tarkuse, piriseva Herakleitose ja 
naeruse Demokritose. Kuid teised inimesed naersid mulle kõik armutult näkku. Oli 
tunde, mil ma oma kullakesele mõeldes oleksin elule otsa teinud. Need tunnid ei 
kestnud igavesti. Õnneks! ... Väga ilus on armastada; kuid uskuge, sõbrad, armastada 
nii, et inimene selle kätte sureb, — see on liig! See kõlbab üksnes Amadisidele ja 
Galaoridele! Meie burgundlased pole romaani-kangela-sed. Meie elame: me elame. 
Kui meid sündida lasti, siis ei küsitud meilt, kas see meile meeldis; keegi ei kuulanud 
järele, kas me elada tahtsime; aga kui me kord olemas oleme, siis pagana pihta! mina 
elan edasi. Maailm vajab meid... Või vajame meie maailma. Olgu maailm hea või 
halb, — et me sellest lahkuksime, peab meid välja visa-tama. On viin kord laual, siis 
tuleb juua. On see joodud, siis kasvatavad me rinnakad kallakud uut jälle. Pole sul 
aega surra, kui oled Burgundia poeg! Mis puutub kannatanusse, siis ärge olge nii 
uhked: hakkama saame kannatustega niisama hästi kui teiegi. Neli või viis kuud kan- 
natasin, nii et elasin päris koeraelu. Kuid aeg möödub ja viib meid üle jõe, kannatused 
aga jätab ta teisele 

kaldale — see koorem on talle liiga raske. Praegu ütlen endale: 

«On sama hea, nagu oleks ta mu oma olnud... » Ah, Nirk, Nirgikene!... Siiski ei ole ta 
mu oma olnud. Ja too vorstisoolikas, too Gifflard, too jahukott, too kõr-vitsanägu, too 
omab teda, käperdab teda, kaelustab teda, mu Nirki, juba kolmkümmend aastat... 
Kolmkümmend aastat! ... Ta isu peab täis olema! Olen kuulnud, et tal isu kadus juba 
päev pärast pulmi. Selle apla õgija jaoks pole allaneelatud palal enam maitset. Kui 
poleks seda kisa-kära olnud, kui poleks linnukest pesalt tabatud (ah, see Pinon, see 
kisakõri!), ei oleks see maiasmokk iialgi oma «jämedasse sõrme lasknud kitsast 
rõngast panna... Oh seda abieluõnne! Hästi püütud, vennike! Veel paremini langes 
lõksu mu Nirk: kui mölder on pahane, siis on eesel süüdi. Ja kõige hullemini sisse 
kukkunud olen ikkagi mina. Naergem siis, Breugnon (põhjust seks on); naergem teda, 
temakest ja mind ... 

Ja naerdes märkasin paarikümne sammu kaugusel teekäänaku taga (helde jumal! kas 
olen siis kaks tundi järjestikku lobisenud!) maja punase katusega, roheliste 
aknaluukidega; viinapuu varjas oma madudena looklevate vaatide häbelike lehtedega 
maja valget vatsa. Ja avatud ukse ees, pähklipuu varjus, kivimõhu kohal, kust jooksis 
karget vett, küürutas naine, kelle ma otsekohe ära tundsin. (Ometi polnud ma teda nii 
mitmel aastal näinud!) Ning jalad läksid nõrgaks mu all... 

Pidin kohe minekut tegema. Kuid ta oli mind näinud ja vahtis mind, ise ikka veel 
allikast vett ammutades. Ja siis nägin, et temagi mu äkki ära tundis... Oo, ta ei näi- 


danud seda mingil viisil, ta oli seks liialt uhke; kuid ämber libises ta käest vette. Ja ta 
ütles: 

«Egas härral pole ruttu... Ära siis kiirusta.» 

Mina vastasin: 

«Sa's ootasid mind?» 

«Ei tea milleks,» vastas ta, «mõni mure mul sinust!» «Niisama on lugu ka minuga,» 
ütlesin ma. «Hea meel gn mul siiski.» «Ja mind sa ei sega.» 

Nii me seal seisime vastamisi, tema märgade kätega, mina särgiväel, mõlemad 
ükskõiksust mängides. Vahtisime teineteist ega olnud meil jõudu teineteist nähagi. 
Ämber jõi edasi allika põhjas. Tema ütles: 

«Tule siis sisse; natuke aega sul on?» 

«On minut või kaks. Mul on rutt.» 

«Seda on näha jah. Mis sind siis siia tõi?» 

«Mind? Ei miski,» sõnasin iseteadlikult, «ei miski; ma jalutan.» 

«Oled siis õige rikas,» ütles tema. 

«Rikas — mitte vara poolest, vaid oma kujutlusvõimelt. » 

«Ei ole sa muutunud,» ütles ta, «oled ikka seesama hull.» 

«Kes hulluks on sündinud, see hulluks jääb.» 

Me astusime õue. Ta sulges värava. Olime üksinda keset kaagutavaid kanu. Kogu 
talurahvas oli väljale läinud. Et midagi teha, või ka lihtsalt harjumusest, arvas ta heaks 
sulgeda (või avada, ma ei mäleta enam hästi) küüniukse, ise koeraga tõreldes. Ja 
mina, et sundimatult käituda, lobisesin tema majast, kanadest, tuvidest, kukest, 
koerast, kassist, partidest, seast. Oleks ta lasknud, ma oleksin loendanud kogu Noa 
laeva täie loomi. Äkki ütles ta: 

«Breugnon!» 

Mul jäi hing kinni. Ta kordas: 

«Breugnon!» 

Ja me vaatlesime teineteist. «Suudle mind,» ütles ta. 

Ma ei lasknud end paluda. Kui ollakse nii vana, siis ei tee see kellelegi kurja, kuigi 
see ka suurt head enam ei tee. (Natuke head siiski.) Kui tundsin oma põskedel, oma 
vanadel karedail põskedel tema vanu kortsunud põski, siis kippus mul nutt peale, nii 
et silmad hakkasid kihe-lema. Kuid ma ei nutnud, nii loll ma ei ole! Ja ta ütles: «Sa 
torgid.» 

«Ja-noh,» ütlesin ma, «oleksin hommikul habet ajanud, kui keegi mulle oleks öelnud, 
et saan sind suudelda. Kolmekümne viie aasta eest oli mu habe pehmem, siis kui mina 
tahtsin ja sina mitte... Kui tahtsin oma koonu su põse vastu nühkida, väike 
aednikuplika. Ja-jah.» 

«Sa siis mõtled sellele ikka veel?» 

«Oh ei, ei mõtle ma sellele iialgi.» 

Silmitsesime teineteist naerdes, oodates, kumb meist enne sunnib teise maha vaatama. 
«Sind kõrki, kangekaelset põikpead, kuidas sa mulle sarnanesid!» ütles tema. «Sa 
hallivatimees ei taha ju vanaks jäädagi. Muidugi, Breugnon, mu.sõber, ilusamaks 

sa pole läinud; kanavarbad on sul silmade juures ja nina on sul jämedam kui enne. 
Aga kuna sa eluilmaski pole ilus olnud, siis polnud sul midagi kaotada ja sa polegi 
kaotanud mitte midagi. Võiksin vanduda, sa enesearmastaja, et sa pole kaotanud isegi 
mitte üht juust. Vaevalt et su karvad siin-seal natuke halliks on läinud.» Ma ütlesin: 
«Hullu pea halliks ei lähe, tead isegi.» 


«Oh teid tühipaljaid mehi küll; te ei lase oma elu kibedaks teha, kõik on teile kui hane 
selga vesi. Aga meie, naised, meie vananeme, vananeme kahe eest. Vaata seda varet! 
Oi jah, oi jah, kus on see vetruv ilu, mida nii hea oli vahtida, veel parem kallistada? 
Kus on see kael, see rind, need nimmed, see jume, see mahlakas ja kõva ihu, mis oli 
nagu noor puuvili? Kus olen mina? Kuhu olen ma jäänud? Kas oleksid mu äragi 
tundnud, kui oleksid mind turul näinud?» 

«Oleksin su kinnisilmi ära tundnud kõigi naiste seast,» vastasin mina. 

«Kinnisilmi, jah; kuid avasilmi? Vaata neid lohkuvaju-nud põski, seda hambutut 
suud, seda pikka, noaterast õhemaks muutunud nina, neid punetavaid silmi, seda när- 
bunud kaela, seda lõtva nahklähkrit, seda inetut kõhtu... » 

Ütlesin (olin isegi näinud kõike, millest ta rääkis): 

«Kena lambuke näib ikka nooruke.» 

«Sa ei märka siis midagi?» 

«Mul on head silmad, Nirk.» 

«Ah! Kuhu on jäänud su Nirk, su Nirk?» 

Ma ütlesin: 

«Kuhu ta jäi, see ilus metsloomake? Peidus on ta, põgeneb ja varjab ennast. Aga mina 
näen teda ikkagi; näen ta kitsast koonukest ja kavalaid silmi, mis mind varitsevad ja 
tema urgu meelitavad.» 

«Ei tarvitse karta, et sa ta urgu lähed!» ütles tema. «Oled aga endale vatsa kasvatanud, 
rebane! Armuvalu ei ole sind kõhnaks teinud ühti!» 

«Mis kasu mul sellest oleks olnud!» ütlesin ma. «Iga valu tuleb nuumata.» 

«Tule, anname siis valulapsele juua.» 

Läksime sisse ja istusime lauda. Ma ei tea enam hästi, ida ma jõin ja sõin; mu hing oli 
mujal. Kuid raisku ei asknud ma minna ühtki sõõmu ega pala. Tema vahtis 

mind, küünarnukke lauale toetades; viimaks ütles ta pilgates: 

«Kas oled nüüd vähem kurb?» 

«Kui keha hele, siis hing hale; kui kõht on täis, siis meel on hea,» vastasin mina. «Nii 
ütleb laulusalm.» 

Ta suur ja kitsas, pilkav suu jäi vait. Kuna ma kergatsit mängides rääkisin ei tea mida 
— puhusin kerglast juttu, vaatlesid me silmad teineteist ja mõtlesid minevikule. Äkki 
ütles ta: 

«Breugnon! Kas tead? Ma pole seda iialgi öelnud. Nüüd võin seda küll öelda, nüüd 
pole sellest enam külma ega sooja. Armastasin sind.» 

Mina ütlesin: 

«Ma teadsin seda.» 

«Sa teadsid seda, riivatu! Ja miks sa seda mulle ei öelnud?» 

«Vasturääkimisvaim, mis muud. Mul oleks tarvitsenud sellest ainult viiksatada, ja 
sina oleksid öelnud ei.» 

«Mis võis sul sellest olla, kui ma mõtlesin vastupidist? Eks suudelda ju suud, mitte 
seda, mis suu ütleb. » 

«Sinu oma kahjuks ei leppinud ka ütlemisega. Seda märkasin tol ööl, mil leiti su 
ahjust mölder.» 

«Sinu süü,» ütles ta, «ahju ei köetud möldri jaoks. Muidugi olen ka mina süüdi, kuid 
mind karistati küllaldaselt. Sa tead kõik, Colas, aga seda sa ei tea, et ma võtsin ta 
pahameelest: sest et sina ära läksid. Ah, kui vihane ma su peale olin! Vihane olin juba 
tol õhtul (kas mäletad?), mil sa mu ära põlgasid?» 

«Mina!» ütlesin ma. 


«Sina, võllaroog. Tol õhtul, kui tulid mind noppima mu aeda, kuna ma magasin; ja 
siis jätsid mu põlglikult noppimata.» 

Hakkasin hädaldama ja seletasin talle, kuidas asi oli. Tema ütles mulle: 

«Sain aru küll. Ära nii palju vaeva näe. Sind rumalat küll! Olen kindel, et kui saaks 
kõik taas otsast alata... » 

«Siis teeksin sedasama,» ütlesin ma. 

«Loll!» sõnas ta. «Sellepärast ma sind armastasingi. Ja et sind karistada, lõbustasin 
ennast sinu piinamisega. Kuid ma ei arvanud, et oled nii ogar ja põgened õngekonksu 
eest, selle asemel et seda alla neelata. Küll mehed on arad!» 

«Suur tänu!» ütlesin ma. «Rünt armastab sööta, kuid veel rohkem oma sisikonda.» 
Ta naeris ilma silmi pilgutamata oma suletud huulte nurgaga. 

«Kui kuulsin,» jätkas ta, «su kisklemisest tolle teisega, tolle teise lojusega, kelle nime 
ma enam ei tea (pesin parajasti oja ääres pesu; mulle öeldi, et ta sind tapab), siis 
pillasin kurika käest (las laevuke ujub!), nii et see pärivett minema läks. Jaluli pesu 
peal tampides, teisi pesijaid upakile paisates, lippasin paljajalu nii et hing kinni. 
Tahtsin sulle karjuda: «Breugnon! Ega sa hull ole? Kas sa siis ei näe, et ma sind 
armastan? Kui kaugele sa jõuad kui lased sel soel enda küljest mõne parema suutäie 
ära hammustada? Ma ei taha vigast ja tükeldatud meest! Tahan sind tervikuna, et 
miski ei puuduks... » Võta näpust: kuna mina oma südames lõokesena laulsin, lakkus 
too tuulepea kõrtsis, ei teadnudki enam, miks ta oli kakelnud, ja läks hundiga käsikäes 
omateed (oh sind argpüksi!), — põgenes lambukese eest!... Breugnon, kuidas ma sind 
vihkasin! Kui ma sind nüüd näen, mehike, kui ma täna näen meid mõlemaid, siis 
tundub see naljakas. Siis aga, sõber, oleksin su rõõmuga paljaks nülginud, oleksin su 
elusalt küpsetanud. Ja et ma sind ei saanud karistada, siis karistasin ennast — 
karistasin ennast, sest armastasin sind. Veskimees juhtus käepärast olema. Oma 
suures vihas võtsin ta. Kui poleks seda eeslit käepärast olnud, siis oleksin võtnud 
mõne teise. Ega eeslitest puudus ole. Ah, kuidas ma kätte maksin! Mõtlesin ainult 
sinule, kuna ta... » 

«Ma mõistan!» 

«Kuna ta kätte maksis minu eest. Ma mõtlesin: «Tulgu ta nüüd tagasi! Kas su turi 
sügeleb, Breugnon? Kas said nüüd, mis tahtsid? Tulgu ta tagasi!... » Ah, sa tulid 
tagasi veel rutem kui ma oleksin soovinud... Mis edasi juhtus, seda sa tead. Oma lolli 
külge olin seotud eluajaks. Ja eesel (kas tema või mina?) jäigi veskile.» 

Ta jäi vait. Ma ütlesin: 

«Ons sul siin vähemasti hea?» 

Ta kehitas õlgu ja ütles: 

«Sama hea kui temal.» 

«Kurat!» sõnasin ma. «See maja peab olema paradiis!» Ta naeris: 

«Ütlesid õieti, sõbrake.» 

Rääkisime muist asjust, oma põldudest ja teenijaist, loomadest ja lastest; kuid millest 
me ka rääkisime, ikka jälle tulime tuhatnelja sama aine juurde tagasi. Arvasin, et ta 
õige meelsasti kuuleks mu elu üksikasjust, mu kodustest ja majast; kuid ma nägin (oh 
uudishimulist naissugu!), et ta teadis sellest kõigest peaaegu sama palju kui ma ise. 
Sõna sõnast, jutt jutust, — nii me lobisesime iida-mast ja aadamast, ühest ja teisest, 
heast ja paremast, et aga keelekara liikuda saaks, ei asja ees, teist taga. Teineteise 
võidu ajasime vigurijuttu; suud käisid kui tatraveskid, ilma et aega oleks olnud 
hingegi tõmmata. Ei olnud seal vaja sõnu seletada: enne kui päts ahjust välja sai, 
neelas teine selle kuumalt alla. 


Olin tublisti naernud ja kuivatasin parajasti silmi, kui äkki kuulsin, et tornikell lõi 
kuus. 

«Helde taevas,» ütlesin ma, «peaks minema hakkama.» 

«Aega on,» sõnas ta. 

«Su mees tuleb koju. Pole mul suurt himu teda näha.» 

«Arvad, et mul on!» vastas ta. 

Köögiaknast paistis aas, mis hakkas end juba õhtuks ehtima. Loojeneva päikese kiired 
hõõrusid kullatolmuga tuhandeid vabisevate ninakestega rohukõrsi. Üle siledate 
kivide hüppas ojake. Lehm lakkus pajuoksa; kaks hobust unistas pärast söömist 
liikumatult päevarahus — üks oli kõrb, valge täpiga otsa ees, teine oli õunik, ja üks 
toetas pead teise laudjale. Jahedasse majja voolas päikese, sirelite, sooja rohu ja 
kullakarvalise sõnniku lõhna. Ja toa sügavas, pehmes, pisut kopitanud hämaruses 
kerkis mu pihus olevast liivakivi-napakesest burgundia rnustsõstra-viina lahket 
hõngu. Ma ütlesin: 

«Mõnus on siin!» 

«Nii oleks see võinud olla eluaeg iga päev!» Ja ta haaras mu käe. 

Mul oli kahju, et olin teda vaatama tulles ta meele haledaks teinud, ja ma ütlesin: 
«Oh, tead, mu Nirk, kõike arvesse võttes on ehk parem, et see nii läks! Sina pole 
kaotanud midagi. Üheks korraks on sihuke olemine hea küll. Aga eluajaks — tunnen 
sind ja tunnen ennast: see oleks su varsti ära tüüdanud. Sa ei tea, mäherdune peletis 
ma olen: päevavaras, logard, joomar, naistekütt, lobasuu, tuisupea, põikpea, prassija, 
salakaval riiukukk, unistaja, äkiline, isemeelne, tuuletallaja. Oleksid olnud, mu piiga, 
õnnetu kui kivi ja oleksid selle 

eest kätte maksnud. Sellele mõteldeski tõusevad mul juuksed peas püsti. Kiidetud 
olgu jumal, kes teab kõike! Kõik on hea, nii nagu see on.» 

Pilk tõsine ja kaval, kuulas ta mind. Siis kirtsutas ta nina ja ütles: 

«Räägid õigust, poju. Tean, tean, sa oled va kuriloom. (Ega ta seda ise uskunud.) 
Kindlasti oleksid mind peksnud, mina oleksin sind petnud. Aga mis teha, kui peab 
peksma ja peab petma (nii on see taevast määratud), eks oleks siis parem olnud, kui 
oleksime seda teinud omavahel?» 

«Kahtlemata,» sõnasin, «kahtlemata... » «Sa ei näi just veendunud olevat... » «Olen 
veendunud küll,» ütlesin. «Tuleb siiski läbi ajada ilma selle omavahelise õnneta.» Ja 
püsti tõustes lõpetasin nõnda: 

«Mitte kahetseda, Nirk! Kas nii või naa — praegu ei tähendaks see enam palju. Kas 
teineteist armastatakse või ei armastata, kui ollakse teekonna lõpul nagu meie, siis on 
kõik möödas, mis möödas, nagu poleks seda iial olnudki.» 

Tema ütles mulle: 

«Valelik!» 

Ja kui väga õigus tal oli! 

Kaelustasin teda, tulin tulema. Ta jälgis mind silmadega, seistes lävel ja toetudes 
uksepiidale. Meie ees ulatus suure pähklipuu vari kaugele. Ma ei vaadanud tagasi, 
enne kui jõudsin teekäänaku taha ja olin täitsa kindel, et ma ei näe enam midagi. Siis 
jäin seisma ja tõmbasin hinge. Õhk lõhnas magusasti mu kohal rippuvaist glütsiinia- 
õitest. Ja eemal ammusid valged härjad aasal. 

Hakkasin taas minema; läksin otse, jätsin tee sinnapaika. Ronisin nõlvakule, läksin 
viinapuude vahelt läbi ja tungisin metsa. Siiski mitte sellepärast, et rutem koju jõuda! 
Sest poole tunni pärast olin ikka veel metsa-harvikul tamme okste all; seisin 
liikumatult paigal ja vahtisin õhku, suu ammuli. Ma ei teadnud, mis ma tegin. Ma 
mõtlesin, mõtlesin. Punetav taevas kustus. Vaatasin, kuidas kuma kahvatus viinapuu 


vastseil väikesil, läikivad, libedad, punakail ja kuldseil lehtedel, ööbik laulis... Mu 
mälestuste sügavikus, mu kurvas südames laulis teme ööbik. Oli samasugune õhtu kui 
see siin. Olin oma kullakese seltsis. Rändasime ülespoole mööda nõlvakut, mida 

katsid viinapuu väädid. Olime noored, rõõmsad; olime suured lobisejad ja naerjad. 
Äkki käis läbi õhu kellade helin, maa hingus; oli kuulda, kuidas maa end õhtul sirutas 
ja kuidas see ohkas ja kuidas see ütles: «Tule mu juurde.» See oli mahe nukrus, mis 
langeb kuult... olime mõlemad vait jäänud; äkki võtsime teineteise käest kinni; sõnagi 
lausumata ja teineteise näkku vaatamata seisime liikumatult paigal. Siis tõusis ööbiku 
hääl viinapuudelt, milledele oli laskunud kevadöö. Et mitte uinuda viinapuudel, mille 
reetlikud köitraod aina pikenesid ja pikenesid, ikka pikenesid ja pikenesid, püüdes ta ] 
alakeste ümber käänduda, et mitte uinuda, laulis armastuse-ööbik täiest kõrist oma 
vana laulu: 

«Köitraod kasvavad ja kasvavad, 

Mul pole und, pole und ... » 

Ja ma tundsin, kuidas Nirgi käsi ütles: 

«Võtan su ja olen ise võetud. Kasvage, köitraod, ja siduge meid kokku!» 

Tulime künkalt alla. Kodu lähedal lasksime teineteise käed lahti. Pärast seda ei 
ühinenud me käed enam kordagi. Ah, ööbik, sa laulad ikka veel! Kellele sa laulad? 
Viinapuu kasvab. Kellele valmistad sidemeid, armastus? ... 

Ja siis tuli öö. Ja nina taeva poole, vahtisin üles, toetudes tuharatega kätele, kätega 
oma kepile nagu rähn oma sabale. Vahtisin aina puu ladva poole, kus õitses kuu. Kat- 
susin end lahti kiskuda võlu käest, mis mind kõvasti kinni hoidis. Kahtlemata sidus 
puu mind oma lummutava varjuga, mis paneb kaotama tee ja ka soovi taas teed leida. 
Kord, kaks korda ja kolm korda käisin ümber puu ja ikka jälle ümber puu; iga kord 
saabusin aheldatuna samasse kohta. 

Siis alistusin. Heitsin rohusse pikali ja puhkasin sel ööl lageda taeva all. Ma ei 
maganud palju ses võõrastemajas. Kurvameelselt mäletsesin oma mälestusi. Mõtlesin 
sellele, missugune mu elu oleks võinud olla, missugune see oli olnud; mõtlesin oma 
purunenud unistustele. Jumal! Kui palju kurba leiab inimene oma mineviku põhjast 
öötundidel, mil hing on nõrkenud! Kui vaesena ja paljana ta ennast näeb siis, kui 
pettunud vanaduse ette kerkib lootustesse riietunud nooruse kuju!... Võtsin oma arved 
kokku, loendasin kehvi varasid oma paunas: oma naist, 

kes pole ilus ega ka hea; oma poegi, kes must kaugel on, kes iga asja kohta on teisel 
arvamisel kui mina, kel minust on vaid väline kest; sõprade reetlikkust ja inimeste 
rumalusi; tapvaid usundeid ja omavahelisi sõdu; oma lõhestatud Prantsusmaad; oma 
vaimu unistusi, oma laialipillu-tud kunstiteoseid; oma elu, mis polnud muud kui 
peotäis tuhka; ja läheneva surma hingust... Ja vaikselt nuttes, huuled vastu puu üska 
vajutatud, usaldasin talle oma südamevalud; surusin end ta juurte vahele nagu isa käte 
vahele. Ja ma tean, et ta mind kuulas. Tean kindlasti, et pärast rääkis tema omakorda 
ja lohutas mind. Sest kui ma mõni tund hiljem ärkasin, nina mulla sees ja norsates, siis 
polnud mu nukrusest enam midagi järel, ainult natuke roidumust haigetsaanud 
südames ja kramp sääremarjas. 

Päike tõusis. Puu oli täis linde ja laulis. Puust nirises laulu, nagu käte vahel pigistatud 
viinamarjakobarast. Vint-sõbrake, väike punarind-lepalind, saeteritaja, hall lobiseja 
põõsaslind ja vana tuttav laulurästas, kes mulle kõige armsam on, sest ta ei hooli 
millestki, ei külmast, ei tuulest ega vihmast, vaid naerab alati, on ikka heas tujus, 
laulab koidu ajal esimesena ja õhtul viimasena ja tal on heledavärviline nina nagu 
minulgi. Ah, neid väikesi häid jõnglasi, missuguse rõõmuga nad kisasid! öö-õuduste 


käest olid nad äsja pääsenud. Kadunud oli öö — rikas püünistest — mis igal õhtul 
laskub nende peale nagu võrk. Lämmatav pimedus... kes neist hukkub... Kuid 
trallallallaa!... niipea kui avaneb öö-eesriie, niipea kui kauge koidu kahvatu naeratus 
hakkab taas elustama olemasolu tardunud nägu ja valgeks muutunud huuli... siuks- 
siuks, silk-solk, tiit-tiit-tiit, trrr-tirrr... mäherduste karjatustega, sõbrakesed, 
mäherduse ülevoolava armastusega nad tervitavad päeva algust! Kõik kannatused, 
kõik kartused, tumm õudus ja unetardumus, ööpimedus ja kõik tiuk-tiuk-tiuk... kõik 
vrrrhhh... on unustatud. On päev, oh uus päev! ... Õpeta mulle, mu laulurästas, oma 
saladust, kuidas iga uue koidu ajal uuesti sündida sama kõikumatu usuga valgusesse! 


Ta vilistas edasi. Tema tüse pilge tegi mu jälle vilkaks. Maas lümitades vilistasin nagu 
temagi. Kägu «kuku ja kuku, kuhu ma kukun» mängis peitust metsa sügavuses. 
«Kuku, käokene, kuku me kuku lapsele!» 

Enne kui ma tõusin, lasin kukerpalli. Mööduv jänes 

tegi sedasama; ta naeris; ta mokk oli lõhki naermisest. Ma asusin jälle teele, täiest 
kõrist lauldes: 

«Kõik on hea, kõik on hea! Kallid kaaslased, maailm on ümmargune. Kes ujuda ei 
oska, see läheb põhja. Mu viis meelt on pärani avatud nagu avarad aknad, mõlemad 
aknapooled lahti; astu sisse, maailm, voola mu verre! Kas hakkan eluga jonnima nagu 
loll sellepärast, et ma talt ei saa kõike, mida tahaksin? Kui hakkad tahtma «Oleks 
mul... Saaksin ma...», siis ei tule enam pidamist, oled ikka pettunud, soovid ikka 
rohkem kui sulle on antud! Isegi härra de Nevers. Isegi kuningas. Isegi jumal taevas. 
Igaühel on oma piirid, igaühel oma ala. Kas maksab mul erutuda ja ohata, et ma oma 
piiridest pole üle saanud? Kas mul mujal parem oleks? Olen oma alal — sinna ma 
jään, pagan võtku, nii kauaks kui saan! Ja mille üle ma kurdaksin? Ei võlgne mulle 
keegi midagi: oleksin võinud üldse mitte elada... Armas jumal! Kui ma sellele mõtlen, 
käib mul külm juga üle selja. See ilus väike maailm ja see elu ilma Breugnonita! Ja 
Breugnon ilma eluta! Kui kurb, oh sõbrakesed!... Kõik on hea, nii nagu see on. Ei küsi 
ma sellest, mida mul pole! Mis mul on, sellest hoian kinni küünte ja hammastega... » 


»* 


Päevase hilinemisega-jõudsin tagasi Clamecysse. Arvake ise, kuidas mind vastu võeti. 
Ma ei hoolinud sellest mõhkugi, ronisin pööningule — nagu isegi näete — ja panin 
nina vangutades paberile (iseendaga rääkides, keel viltu suust väljas) oma valud ja 
rõõmud, oma valude rõõmud... ! 

Mida kibe on tunda, 

Sellest pärast magus on vesta. 


VI RÄNDLINNUD EHK SERENAAD ASNOIS'S 


Juuni. 

Eile hommikul kuulsime, et läbi Clamecy sõitis kaks tähtsat- külalist: preili de Termes 
ja krahv de Maillebois. Nad ei peatunud, vaid jätkasid oma teekonda kuni Asnois 
lossini, kuhu nad pidid jääma kolmeks või neljaks nädalaks. Raevanemate nõukogu 
otsustas vana kommet mööda läkitada järgmisel päeval õilsate lindude juurde 
saatkond, et neile linna nimel esitada me õnnitlused hästiläinud reisi puhul. (Nagu 
oleks see mingi ime, kui mõni neist elukaist saabub oma soojas polsterdatud tõllas 
Pariisist Nevers'i ilma teelt eksimata ja luid murdmata!) Ja vana kommet mööda 


otsustas nõukogu ühes õnnitlusega saata neile suhupistmiseks mõned maitsvad 
koogid, mis olid me linna uhkuseks: mõned vaabatud biskviidid, mis on meie erialaks. 
(Mu pagarist-väimees Florimond läks hoogu ja tegi neid kolm tosinat. Nõukogu 
isandad leppisid kahe tosinaga; kuid meie Florimond, kes ka on raevanem, tegutseb 
ikka suurejooneliselt: eks linn maksa.) 

Et võluda kohe kõiki külaliste meeli korraga, ja et,muu-sika saatel kuuldavasti on 
parem süüa (mina muusikast ei hooli, kui ma söön-joon), siis tehti neljale valitud 
mängumehele (kaks viiulit, kaks puhujat ja trumm veel peale kauba) ülesandeks oma 
tiristitega viristada lossikülalistele serenaadi, et koogid magusamad maitseksid. 
Mina läksin oma vilespilliga ilma kutsumata kaasa. Ei saanud kasutamata jätta 
võimalust uusi nägusid näha, eriti kui tegemist oli hoovist tulnud lindudega (mitte 
kanala-hoovist; olge tunnismeesteks, et ma midagi säärast pole öelnud). Armastan 
nende peent sulestikku, nende lobisemist ja käitumisviisi, kui nad oma sulgi siluvad 
või kõnnivad uhkeldades, tagumikku väänates, nina püsti ajades, tiibu, jalgu ja 
tambitsaid türutades. Muide: tulgu 

ta hoovist või mujalt, kes mulle uudist toob, see on ikka ilus. Ma olen Pandora poeg, 
armastan kergitada iga kasti kaant ja iga hinge kaant, olgu ta valge või räpane, lihav 
või lahja, õilis või alatu; armastan nuhkida südameis; tahan teada, mis seal toimub; 
pärin asju, mis minusse ei puutu, pistan oma nina igale poole, nuusutan, haistan, 
maitsen. Uudishimust laseksin ennast või piitsutada. Kuid sealjuures ei unusta ma 
(ärge kartke!) kunagi lõbu ühendamast kasulikuga; ja kuna mul parajasti oli töötoas 
Asnois isanda jaoks kaks suurt nikerdatud paneeli, siis leidsin päris mugava olevat 
neid kaasa viia lasta (ilma et see mulle midagi oleks maksma läinud) ühel kaarikutest, 
koos saadikute, viiulite, puupasunate ja vaabatud kookidega. Kaasa võtsime ka minu 
Glodie, Florimond'i tütre, et teda vankril sõidutada ilma rahata (juhus oli hea). Ja üks 
teine raevanem võttis kaasa oma poju. Lõpuks ladus apteeker vankrisse siirupeid, 
leotisi, mesi jooke ja keediseid, mida ta kavatses oma tooteina Clamecy kulul küla- 
listele annetada. Mainin, et mu väimees laitis seda väga; ta ütles, et sellist kommet ei 
olevat olemas ja et linn laostuks, kui nii teeks iga meister, lihunik, leibur, kingsepp, 
habemekaapija ja mine tea kes veel. Õigus tal ju oli; kuid teine oli samasugune 
raevanem kui Florimond; polnud midagi ütelda. Väikesed alistugu seadustele; 
suuremad teevad seadusi. 

Hakati minema kahel vankril: linnapea, paneelid, kingid, lapsepõngerjad, neli 
mängumeest ja neli raevanemat. Aga mina läksin jala. Lasku võimetud endid kärutada 
nagu vasikaid tapamajja või vanaeiti turule! Tõtt öelda: ilm ei olnud just kõige ilusam. 
Taevas oli raske, äikese-karvaline, jahune. Phoebus sihtis oma ümmargust ja kõr- 
vetavat silma meie kuklasse. Teelt tõusis tolmu ja kärbseid. Kuid peale Florimond'i 
(kes hoiab oma valget jumet rohkem kui mõni näitsik) olime kõik rahul: jagatud vaev 
on lõbustus. 

Kuni Püha-Mardi torn paistis, tegid kõik need tähtsad härrad tõsise näo. Aga niipea 
kui oldi linna silma alt väljas, läksid kõigil näod selgeks; igaüks heitis oma vaimul 
kuue seljast nagu mina ja jäi särgiväele. Esiti vahetati mõned nilbused. (See on meie 
pool ikka sissejuhatuseks.) Siis hakkas üks laulma, siis teine. Jumal andku mulle 
andeks, kuid ma usun, et linnapea isiklikult alustas esimest laulu. Mina mängisin oma 
vilespilli. Teised aitasid 

kõik kaasa. Ja läbi häälte ja puupasunate tungides tõusis mu Glodie hele hääleke 
lenneldes ja kääksudes aina kõrgemale, kilades kui varblane. 


Ei liigutud väga ruttu. Tõusukohtadel jäid hobused iseenesest seisma, ähkisidja 
paugutasid tagumikuga. Teekonna jätkamisega oodati, kuni nende muusika oli välja 
auranud. Boychault nõlvakul laskis meie notar, isand Pierre Delavau meid teelt 
kõrvale põigata (ei saanud talle seda keelata: ta oli ainus raevanem, kes midagi polnud 
soovinud), et mööda minnes ühe kliendi juures koostada testamendi kavand. Igaüks 
kiitis selle heaks, kuid see kestis natuke kaua; ja meie Florimond leidis — sel puhul 
apteekriga ühel nõul olles — jälle põhjust nurisemiseks. «Parem kas või roheline 
viinamari minule kui kaks viigimarja sinule!» Sellegipärast lõpetas isand Pierre 
Delavau ilma ruttamata oma asjatalituse; apteekrihärra pidi tahes-tahtmata pool-viina- 
, pool-viigimarjaga leppima. 

Lõpuks me saabusime (lõpuks saabub igaüks) — nagu sinep pärast lõunasööki. 
Linnukesed tõusid parajasti söögilauast, kui sisse astus meie kätest kantud magusroog. 
Kuid lauast-tõusnud arvasid heaks uuesti sööma hakata: linnud söövad alati. Meie 
nõukoguhärrad olid lossile lähenedes teinud eelviimase peatuse, et riietuda oma 
pidukuube-desse, mis päikese eest olid hoolikalt varjule pandud, — oma ilusaisse 
värviküllaseisse pikkadesse rüüdesse, mis silmi soojendasid ja südant rõõmustasid; 
linnapea oma oli rohelisest siidist ja ta nelja kaaslase omad helekollasest villasest: 
nagu värske kurk ja neli kõrvitsat. Oma muusikariistu tilistades astusime sisse. Kära 
peale pistsid tegevusetud teenrid oma pead aknast välja. Meie isandad — neli 
villasesse ja üks siidi riietatud — läksid astmetest üles ukse ette, kuhu suvatsesid 
ilmuda (ma just väga hästi ei näinud) kaks pead kahel kroogitud krael («igal loomal 
oma rangid»), mõlemad pead krässu põletatud nagu lambad ja lintidega ehitud. Me 
teised — mängumehed ja lihtrahvas — jäime keset õue seisma. Seepärast ei 
kuulnudki ma sellest kaugusest ilusat ladinakeelset kõnet, mille pidas me, notar. Kuid 
väga kurb ma ei olnud; usun, et isand Pierre ise oli ainsaks kuulajaks. Selle-eest ei 
jätnud ma aga vaatamata, kuidas mu väike Glodie tillukeste sammudega läks trepist 
üles, otsekui Maarjake templisse viimise päeval, ja kahe käekesega vastu kõhtu surus 
korvi kookidega, mis olid ülestikku laotud, nii et kuhi ulatus ta 

lõuani. Ta ei kaotanud neist ühtegi, ta hoidis neid silmade ja käsivartega, see 
maiasmokk, see kelmike, see kallike ... Jumal! Ma oleksin ta ära söönud . .. 
Lapse-veetlus on kui muusika, see tungib kindlamini südamesse kui too 
kääksutamine, mida meie ette kandsime. Kõige kõrgimadki muutuvad inimesteks, 
saadakse taas lasteks, unustatakse hetkeks oma uhkus ja kõrge seisus. Preili de 
Termes naeratas mu Glodie'le lahkelt, suudles teda, pani ta oma sülle istuma, võttis ta 
lõuast kinni, murdis koogi pooleks ja ütles: «Aja suukene õieli, jagame...» Siis pistis 
ta suurema tüki väikesesse ümmargusesse ahjusuhu. Mina hõikasin oma heameeles 
siis täiest kõrist: 

«Elagu hea ja ilus Nevers'i õis!» 

Ja oma vilespillil puhusin lõbusa viisikese, mis õhu lõhestas nagu pääsuke oma ereda 
häälega. 

Kõik pöördusid kohe naerdes minu poole, Glodie plaksutas käsi ja hüüdis: 
«Vanaisa!» 

Härra d'Asnois nimetas mu nime: «See on hull Breugnon ... » 

(Ta tunneb asja. On teine ise samasugune veidrik kui mina.) 

Ta kutsus mind käeviipega. Läksin oma vilespilliga, astusin reipal sammul trepist üles 
ja kummardusin. (Ole viisakas, käi kübar käes; see ei maksa midagi, kuid on kasulik.) 
Kummardusin paremat ja pahemat kätt, otse ette ja selja taha, kummardusin igale 
mehele ja naisele. Samal ajal vaatlesin tagasihoidliku pilguga preilit, kes oma laias 
kalaluu peale ehitatud kleidis rippus nagu kara kella sees; võtsin tal riided seljast 


(vaimus muidugi) ja naersin, kui ta üsna tillukesena ja paljana koorus oma mähiseist. 
Ta oli pikk ja peenike, natuke tõmmu nahaga, kuid puudriga väga valgeks tehtud; ta 
ilusad pruunid silmad särasid nagu kalliskivid, väike põrsanina oli uudishimulik ja 
maias, suu meelitas suudlema, oli lihav ja punane, põskedele langesid kiharate 
narmad. Mind nähes ütles ta armulikult: 

«On see ilus laps teie oma?» 

Vastasin osavalt: 

«Kes sellist asja teab, mu daam! Siin on mu väimehe-isand. Vastaku tema. Mina ta 
eest ei vastuta. Igatahes on see meie ühine vara. Keegi meilt seda endale ei nõua. Pole 

siin ju rahaga tegemist. Lapsed on vaeste inimeste rikkuseks.» 

Ta suvatses naeratada, mu härra d'Asnois aga pahvatas suure käraga naerma. Ka 
Florimond naeris; kuid tema naer oli hapu. Mina jäin tõsiseks, mängisin kollanokka. 
Siis suvatsesid krookkaelusega isand ja kellakujuline daam mind armulikult küsitella 
(mõlemad pidasid mind maa-pillimeheks) selle kohta, kui palju ma oma tööga teenin. 
Vastasin tõtt mööda. 

«Mitte kui midagi...» 

Ilma seejuures oma ametit nimetamata. Miks pidin seda tegema? Nad ei küsinud. 
Ootasin, tahtsin näha, mul oli lõbus. Vägagi naljakas on mu meelest see tuttavlik ja 
pidulik upsakus, millega kõik rikkad ja tähtsad härrased vajalikuks peavad kõnetada 
neid, kel pole midagi ja kes on vaesed! Näib, nagu annaksid nad vaestele ikka õpetusi. 
Vaene on kui laps, tal pole aru peas... Ja pealegi (seda ei öelda, kuid seda mõeldakse) 
on vaesed ise süüdi: jumal on neid karistanud, nii peab see olema; jumal olgu kii- 
detud! 

Nagu poleks mind seal olnudki, ütles Maillebois valjusti oma eidele: 

«Teha pole meil niikuinii midagi, mu daam, kasutagem seda vaest mehikest. Nägu on 
tal natuke kohtlane; ta käib oma vilet puhudes siin ja seal: ta peab kõrtsirahvast hästi 
tundma. Kuulakem temalt, mis maakond arvab, kui see üldse ... » 

«TSSS... » 

«... Kui see üldse mõtleb.» Niisiis küsiti minult: 

«Noh, heamees, ütle, missugune vaim valitseb maal?» 

«Vaim?» kordasin ma ja tegin tobukese näo. 

Ja ma pilgutasin silma oma tüsedale Asnois-härrale, kes habet silus ja mul tola 
mängida laskis, oma laia käe varjus naerdes. 

«Vaimu näib provintsis üldse vähe olevat,» ütles teine isand pilkavalt. «Küsin sult, 
heamees, mida mõeldakse, mida usutakse. Kas inimesed on head katoliiklased? Kas 
nad on kuningale ustavad?» 

Ma vastasin: 

«Jumal on suur, ja kuningas on väga suur. Neid mõlemaid armastatakse väga.» 

«Ja mida mõeldakse printsidest?» 

«Need on suured härrad.» 

«Kas ollakse siis nende poolt?» 

«Oi jah, monsenjöör, jah.» 

«Ja Coneini vastu?» 

«Ollakse ka tema poolt.» 

«Kuidas, kurat võtku, kuidas? Nad on ju vaenlased!» 

«Ei tea ... Võib-olla .. . Ollakse mõlema poolt.» 

«Tuleb valida, jumal appi!» 


«Kas tuleb, härra? Ons see tarvilik? Siis ma valin. Kelle poolt ma olen? ... Ütlen teile 
seda, härra, sügisel nädala pärast. Mõtlen järele. Kuid see võtab aega.» 

«Mida sa siis veel ootad?» 

«No seda ikka, härra, kumb on tugevam.» 

«Kelm, kas sul häbi pole? Kas sa ei suuda teha vahet päeva ja öö vahel, kuninga ja ta 
vaenlaste vahel?» 

«Oh ei, härra. Nõuate mult liiga palju. Ma näen küll, et on päev, pime ma ei ole; kui 
aga valida tuleb kuninga meeste ja printsihärrade meeste vahel, siis tõesõna! ma küll 
ei tea öelda, kummad rohkem joovad ja kahju teevad. Ma ei ütle neist midagi halba; 
neil on hea isu: see tuleb tervisest. Head tervist soovin teilegi. Tublid sööjad meel- 
divad mulle, sööksin isegi tublisti. Aga et mitte midagi varjata — mulle meeldivad 
need sööjad rohkem, kes söövad teiste kulul, mitte minu kulul.» 

«Veider mees, sa ei armasta siis midagi?» 

«Härra, mina armastan oma varanatukest.» 

«Kas sa ei või seda ohverdada kuningale, oma isandale?» 

«Võin küll, härra, kui teisiti ei saa. Tahaksin siiski teada, mis kuningas hamba alla 
paneks, kui Prantsusmaal poleks inimesi, kes oma viinamäge ja põldu armastavad! 
Igaühele oma amet. Ühed söövad. Teised... teisi süüakse. Poliitika on söömiskunst. Ei 
saa meie vaesed sellega hakkama. Teile, poliitika, meile maa! Pole meie asi omada 
arvamisi. Meie oleme harimata inimesed. Ei oska me muud kui oma isa Aadama 
kombel (räägitakse, et ta oli teiegi isa; mina seda küll ei usu — vabandage; kaugelt 
sugulane ta ehk teile oli) maad väetada ja viljakaks teha, kaevata ja ta üska künda, 
seemendada, kaera ja nisu kasvatada, viinapuid kärpida ja vääristada, niita ja põimata, 
vilja peksta, kobaraid suruda, viina teha ja leiba valmistada, puid lõhkuda, kive 
tahuda, riiet lõigata, nahka õmmelda, rauda taguda, peitliga töötada, puutööd teha, 
kraave kaevata ja teid rajada, linnu ja kirikuid ehitada, oma kätetööga 

94 

Maa laupa ehtida aedadega, müüridel ja puuseintel värvide-võlu mänglema panna, 
kauneid valgeid ja paljaid raidkujusid kivitupest välja koorida, õhust põgusaid helisid 
püüda ja neid vangistada oigava viiuli kuldpruuni rüppe või mu õõnsasse vilespilli, 
valitseda ja käskida Prantsusmaa mulda, tuld, vett, õhku — kõiki nelja loodus-jõudu 
— ja kasutada neid teie lõbuks... mida muud me oskame ja kuidas võiksime ülbelt 
uskuda, et mõistaksime mõhkugi avalikest asjust, printside tülidest, kuninga pühadest 
kavatsustest, poliitika mängudest ja muust metafüüsikast? Ei tohi kõrgemale kärtsu 
lasta, kui on oma tagumik, härra. Oleme veoloomad ja loodud selleks, et peksa saada. 
Selle vastu ma ei vaidle! Kuid kelle rusikas meile rohkem meele järgi on ja kelle 
matar me turjale pehmem tundub — see, härra, on tõsine küsimus, millest minu taip 
jagu ei saa. Tõtt öelda, loeb see mulle küll vähe, kumma käsi mind lööb! Et teile 
vastust anda, tuleks mõlemad malgad kätte võtta, kaaluda ühte ja teist, proovida mõle- 
maid. Kui seda ei saa, siis — kannatust! Kannata, alasi, kannata! Kannata, kuni oled 
alasi! Kui sust saab vasar, siis löö... » 

Härra vahtis mind kõhklevalt, kirtsutas nina ega teadnud, kas naerda või vihastuda; 
äkki ütles üks saatjaskonda kuuluv kilbikandja, kes mind oli vanasti me kadunud hea 
Nevers'i hertsogi juures näinud: 

«Hiilgus, ma tunnen seda omapärast meest, — hea käsitööline, peen tisler, suur 
lõuamees. Ametilt on ta puu-nikerdaja.» 

Õilis krahv jäi sellest teatest hoolimata oma endisele arvamisele Breugnoni kohta. 
Alles siis ilmutas ta mu kõhetu kogu vastu («kõhetu», mu pojukesed, ütlen tagasi- 
hoidlikkusest: kaalun natuke vähem kui kaksteist leisikat) pisut huvi, kui kuulis 
kilbikandjalt ja majaperemehelt, härra d'Asnois'lt, et mu teoseid hindas see ja see 


prints. Siis ei olnud ta laisk imetlema minu tehtud purskkaevu, mida talle õues näidati 
ja mis kujutas üleskääritud seelikuga tüdrukut, kes põlle sees kannab kaht parti, 
partidel nokad laiali ja tiivad pekslevad. Sellejärel nägi ta lossis mu mööbleid ja 
paneele. Härra dAsnois paabutses. Neid rikkaid elukaid! Võiks arvata, et nad ise on 
loonud need teosed, mille eest nad oma raha on maksnud!... Et mind austada, arvas 
Maillebois heaks imestust avaldada, miks ma jäävat sesse umbsesse kolkasse, kaugele 
Pariisi suurtest 

vaimudest, miks ma piirduvat töödega, mis ilmutavad püsivust ja tõepärasust, 
milledes ei olevat midagi väljamõeldut — ainult tähelepanu, ei mingit hoogu — ainult 
hoolt, ei mingeid aateid, sümboleid, allegooriaid, mütoloogiaid — ühesõnaga: ei 
midagi sellest kõigest, mis asjatundjale ütleb, et tegemist on kõrge kunstiga. (Kõrged 
härrad ei imetle ju muud kui seda, mis on kõrge.) 

Ma vastasin malbelt (olen ju malbe ja natuke kohtlane), et tundsin väga hästi oma 
vähest väärtust ja et igaüks jäägu oma piiridesse. Meiesugune vaene mees pole midagi 
näinud, midagi kuulnud, ei tea midagi; kui ta tark on, siis jääb ta Parnassi alumisele 
korrusele, kus hoidutakse kõige avara ja üleva eest; ta ei pööra oma hirmunud silmi 
kõrgustiku tipu poole, kust püha peegasuse tiivad paistavad, vaid kaevab alla mäe j 
alale kivimurru, et saada kive, milledest ta ehitab oma maja. Vaesuse tõttu piiratud 
mõistusega ei tee ta midagi ega 100 midagi, mida ei saaks kasutada igapäevases elus. 
Tarbekunst — see on tema osa. 

«Tarbekunst! Need sõnad ei sobi kokku,» ütles mu Tarkpea. «Ilus on ainult see, mis 
on tarbetu.» 

«Te sõnad on suured,» nõustusin mina. «See on tõsi küll, mis te ütlete. Igal pool, nii 
kunstis kui ka elus. Pole midagi ilusamat kui teemant, prints, kuningas, suurnik või 
lilleke.» 

Ta läks minema ja oli minuga väga rahul. Härra d'Asnois võttis mu käsivarre ja ütles 
mulle kõrva sisse: 

«Neetud vembumees! Kas lõpetasid teiste kulul naljata-mise? Jah, mängi aga lolli, sa 
süütu talleke, küllap mina sind tunnen. Ära vaidle vastu. Seda ilusat Pariisi maasik- 
taime katku nii palju kui tahad, pojuke! Kui sul aga kunagi peaks mõttesse tulema ka 
minu kallale kippuda, siis hoia end, Breugnon, mu poiss! Siis saad keppi.» 

Ma kinnitasin: 

«Mina, mu härra? Mina peaksin kallale kippuma Teie Kõrgusele! Oma heategijale!! 
Oma kaitsjale! Ons võimalik oletada Breugnonist sellist alatust? ... Ja kui ta olekski 
alatu, kuid loll ta ei ole! See jäägu teistele! See pole minu ala. Tänan väga, mu nahk 
on mulle liiga armas; oskan lugu pidada neist, kes panevad endist lugu pidama. Ei topi 
mina oma nina sinna, kuhu pole tarvis, ei ole ma nii rumal! Te pole ju mitte üksi 
tugevam (see on iseenesest mõistetav), vaid ka palju kavalam kui mina. Mina olen 
ainult rebase pojuke lossis elutseva vana rebase kõrval. Kui 

palju on teil peas vigureid! Püüate lõksu noori ja vanu, lolle ja tarku!» 

Ta nägu läks naerule. Kõige meelepärasem on see, kui inimest kiidetakse ande eest, 
mida tal on kõige vähem. 

«Hea küll, meister lobiseja,» ütles ta. «Jätame nüüd minu pea; vaatame, mis sinu 
nupus on. Ei usu, et tulid niisama.» 

«Kas näete,» ütlesin ma, «jällegi arvasite õieti! Teie ees oled kui klaasist. Loete 
südamest nagu taevaisa.» 

Pakkisin välja oma kaks paneeli ja ühe itaalia teose (Fortuna oma rattal; ostsin selle 
kunagi Mantuast), mille ma, vana juhm, ei tea kuidas esitasin oma tööde pähe. Seda 


kiideti mõõdukalt. Selle järel (seda segadust küll!) näitasin üht oma teost (noort neidu 
kujutavat medaljoni) ja esitasin seda itaalia tööde pähe. Küll nüüd kiideti ja ülistati, 
ohiti ja ahiti. Päris meeletud olid nad imetlusest. Maillebois unustas suu lahti ja 
seletas, et sel teosel peegeldub itaalia taevas ja jumalatest kaks korda õnnistatud 
maapind, — algul Jupiterist, siis Jeesusest Kristusest. Härra d'Asnois möirgas 
heameelest ja ladus mulle kolmkümmend kuus tukatit pihku; teise asja eest sain kolm. 


»* 


Õhtu eel hakkasime tagasi minema. Teel jutustasin teiste lõbuks, kuidas kord 
Bellegarde'i hertsogihärra tuli Clamecysse linde laskma. Hüva härra ei näinud nelja 
sammu kaugusele. Minu ülesandeks oli ta laskmise ajal puitlind maha kukkuda lasta 
ja selle asemel kähku ja osavasti üle anda teine, keda otse südamesse oli tabatud. 
Naerdi palju; pärast mind vestis igaüks omakorda mõne kena loo me käskijatest... 
Need head käskijad! oma suuruses kuninglikku igavust tundes ei tea nad aimatagi, kui 
palju nad meile nalja teevad! 

Medaljonist aga ei jutustanud ma enne, kui me kodus suletud ukse taga olime. 
Florimond tegi mulle kibedaid etteheiteid, et ma itaalia töö oma töö pähe nii odavalt 
ära müüsin, kui härrased nii suure naudinguga kallist hinda maksid selle eest, mis 
ainult nimepidi oli itaalia teos. Vastasin, et ma tahtsin teiste kulul küll nalja saada, 
kuid ei tahtnud kaugeltki neid koorida. Ta ägestus ja küsis vihaselt, mis kasu mul 
sellest oli', et lõbustasin end oma kulul. Oma raha eest teisi pilgata pole kuigi lõbus, 
ütles ta. 

Siis ütles talle Martine, mu hea tütar, väga targasti: «Sellised me oleme, Florimond; 
säärane on meie perekond; nii suured kui väikesed on seal alati rahul, on rahul ja 
jutustavad lugusid, jutustavad lugusid ja naeravad ise nende üle. Ära kaeba, mu hea 
mees! Üksnes sellele võlgned tänu, et sa pole kümnekordne sarvekandja. Teadmine, et 
ma sind iga silmapilk võin petta, teeb mulle nii palju lõbu, et ma sind tõeliselt petma 
ei hakkagi... Ära tee nii sünget nägu! Kahetseda pole sul midagi. Siis on sama hea, 
nagu oleks see tehtudki. Peida oma sarved, tigu. Näen nende varju.» 


VII KATK 


Juuli esimesil päevil. 

öeldakse õieti, et «õnnetus läheb jala, aga tuleb ratsa». Seekord hakkas õnnetus 
postipoisiks Orleans'ist tulevas postitõllas, et meid külastada. Möödunud nädala 
esmaspäeval* külvati üks katkujuhus Saint-Fargeau'sse. Umbrohi kasvab ruttu. 
Nädala lõpuks oli kümme uut haigestumist. Järjest meile lähemale tulles ilmus katk 
eile Coulanges-la-Vineuse'i. Küli siis oli kaagutamist pardiparves! Kõik vaprad võtsid 
jalad selga, tegid sääred. Ladusime koormasse oma naised, lapsed ja hanekesed, 
saatsime nad kaugele — Montenoisoni. Mõnikord on hädast kasu ka. Pole enam 
kaagutamist mu majas. Ka Florimond läks ühes naistega minema; see jänespüks tõi 
ettekäändeks, et ta ei võinud üksi jätta oma Martine'i, kes oli mahasaamisel. Paljud 
paksud härrad leidsid häid põhjusi, et kaasa sõita, kui hobused kord ette olid 
rakendatud; nende arvates oli just paras aeg vaatama minna, kuidas nende põldude 
käsi käib. 

Meie, mahajääjad, mängisime tembutajaid. Tegime nalja nende kulul, kes 
ettevaatusest plehku pistsid. Härrad raevanemad olid linna väravate ette Auxerre'i 
teele vahid pannud ja neile karmi käsu andnud minema kihutada kõik väljast tulevad 


vaesed ja talupojad, kes katsuksid sisse pääseda. Tuttkübaratega härrased ja tüseda 
kukruga kodanikud aga pidid alistuma vähemalt meie kolme arsti — härra Etienne 
Loyseau, härra Martin Frotier ja härra Philbert des Veaux — väisangule; arstid olid 
kaitseks tõve rünnakute vastu endid katnud pikkade, võietega täidetud ninadega, 
maskidega ja prillidega. See pani meid suuresti naerma. Härra Martin Frotier on hea 
inimene, ka tema ei saanud tõsiseks jääda. Ta kiskus pika nina peast, ütles, et ta ei 
taha olla teiste narriks ja et ta ei usu sellistesse lollustesse. Jah, kuid selle kätte ta ka 
suri. On küll tõsi, et suri ka härra Etienne Loyseau, kes oma ninasse 

uskus ja sellega magas. Ellu jäi üksnes härra Philbert de Veaux, kes oli targem kui ta 
ametivennad ja lahkus, — ei mitte oma ninast, vaid ametist... Kuid ma jõuan asjast 
ette; olen juba loo lõpu juures, enne kui algusega õieti oleksin hakkama saanud. 
Alustagem uuesti, mu poeg, ja haarakem taas sikul sarvist kinni. Seekord me lahti ei 
lase! 

Niisiis: me mängisime Richard Lõvisüdameid. Olime üpris kindlad, et katk meid oma 
külastusega ei austa! Räägiti, et tal oli peen nina, et meie parkali-töötubade lõhn teda 
häiris (igaüks teab, et pole midagi tervislikumat kui see lõhn). Kui katk viimati meie 
maal käis (see oli 1580. aastal; ma olin neljateistkümneaastane, sama vana kui eakas 
härg), siis pistis ta nina meie ukse läveni, nuusutas ja pani kannad välkuma. See oli 
siis, kui (hiljem sai sellest palju nalja) Chätel-Censoiri rahvas oma kaitsepühaku, 
suure ja püha Potentianuse peale vihastas, sest et ta neid küllalt ei kaitsenud, nad 
viskasid ta uksest välja, võtsid prooviks teise, siis kolmanda. . . Nad vahetasid 
pühakuid seitset puhku, kordamööda valides Sabinianuse ja Peregrinuse, Philibertuse 
ja Hilariuse. Kui nad hädaga enam ei teadnud, missugusele pühakule pühenduda, siis 
valisid nad — hakkajad mehed! — lõpuks naispühaku ja võtsid Potentianuse asemele 
püha Potentianna. 

Naerdes tuletasime seda lugu meelde; olime lustlikud ja vaprad, hooplesime ja 
kelkisime. Näitasime, et me pole ebausklikud, ei usu ka arste ega raevanemaid, ja 
läksime vahvasti Chastelot värava juurde üle kraavide lobisema nendega, kes teisele 
kaldale olid kinni jäänud. Hoobeldes lipsasid mõned koguni väljagi ja käisid lähedal 
olevas kõrtsis õllekanne tühjendamas nendega, kellede nina eest paradiisiuks oli 
suletud, või nende inglitega, kes olid pandud seda ust valvama (need ei võtnud oma 
ülesannet tõsiselt). Mina tegin sedasama mis teisedki. Kas võisin neid üksi jätta? Kas 
võisin taluda, et teised mu silma all lõbutsesid, meelt lahutasid ja maitsesid värskeid 
uudiseid koos värske viinaga? Oleksin pahameelest kärvanud. 

Väljusin siis, nähes üht vana talumeest, keda ma hästi tundsin; see oli isa Grattepain 
Mailly-le-Chäteau'st. Lõime koos klaase kokku. Ta oli lõbus, ümmargune, punetav ja 
ässakas taat; päikesepaistel läikis ta higist ja tervisest. Ta uhkeldas veel rohkem kui 
mina, mõnitas tõbe ja ütles, et see on arstide väljamõeldis. Tema sõnade järgi surid 

ainult kehvad kirikurotid — ja mitte haiguse, vaid hirmu kätte. 

Ta ütles mulle: 

«Annan teile jumala-muidu oma rohutähe: 

Hoia jalad hästi soojas, 

Soolikaid ära ummista, 

Ära naiste manu mine, 

Siis pole häda midagi.» 


Tubli tund aega puhusime teineteisele hambasse. Tal oli kombeks rääkides teise kätt 
patsutada ja ta kintsu või käsivart mudida. Ma ei pannud seda siis üldsegi tähele. See 
meenus mulle järgmisel päeval. 

Järgmisel päeval oli esimeseks sõnaks, mis mu õpipoiss ütles: 

«Kas teate, peremees, isa Grattepain on surnud.. .» 

Ah, nüüd polnud ma ülbe; külm judin käis mul üle selja. Ma mõtlesin: 

«Nüüd, vaene sõber, sea end reisivalmis. Su lugu on lauldud. Varsti on minek. .. » 
Läksin höövelpingi juurde, hakkasin üht-teist nokitsema, et meelt lahutada; võite 
uskuda, et mu mõtted polnud selle juures, mida ma meisterdasin. Ma mõtlesin: 
«Rumal lojus! See õpetab sind teinekord kavalam olema.» 

Kuid meil Burgundias ei murta tagantjärele pead selle üle, mis oleks tegema pidanud. 
Elame tänasele päevale. Ja sellest hoiame kinni, — aita, püha Mart! Veel pole ma 
vaenlasel pihus. Korraks mõtlesin, et lähen õige tohtri manu. Kuid võtsin siiski aru 
pähe ega läinud ühti. Erutusest hoolimata olin säilitanud küllalt meiekandi inimeste 
arukust, et enesele öelda: 

«Pojuke, ei arstid tea rohkem kui meiegi. Nad võtavad su raha ja siis saadavad su 
lihtsalt katkuhaigete-laagrisse pikutama; seal imbud sa lõplikult katkuga läbi. Hoidu 
sa neile sõnagi lausumast! Ega sa hull ole! Kui tarvitseb vaid surra, siis sellega saame 
hakkama ilma nendetagi. Teeme nii, nagu on kirjutatud: «Arstide kiuste elame surma- 
laupäevani.» 

Aga kuidas ma ka end lohutasin ja julgustasin — midagi hakkas mu sees siiski 
pöörlema. Kobasin end siit ja sealt ja tealt... Ai! Seekord pole pääsemist... Ja mis 
kõige halvem — kui tuli lõunatund, siis polnud mul rammusate, 

sealiha-lõikudega, viinas keedetud punaste ubade liua ees (praegu sellest rääkides 
nutan kahetsusest) julgust lõualuid avada. Südamevaluga mõtlesin: 

«Nüüd on kindlasti minek käes. Söögiisu on surnud. See on lõpu algus...» 

Ega siis muud, kui ajame vähemalt oma asjad joonde. Kui ma siia suren, siis 
põletavad raevanematest-röövlid mu maja maha, ettekäändel (tühi jutt kõik!), et teised 
sealt katku saavad. Täitsa uus maja! Küll maailm on kuri või on ta rumal! Pigemini 
kärvan oma sõnniku sees. Tuleb neid ninapidi vedada! Ei maksa aega viita... 

Tõusen, panen kõige vanemad riided selga, võtan kolm või neli head raamatut, mõned 
ilusad mõtteterad, Gallia tüsedad jutukesedL Rooma apoftegmad, Cato «Kuldsed 
sõnad», Bouchet «Õhtulugemised» ja Gilles Corrozet «Uue Plutarchose»; pistan need 
tasku ühes küünla ja leivatükiga, saadan õpipoisi minema, keeran majaukse lukku ja 
lähen vaprasti oma coüttfsse' väljaspool linna, teispool viimast maja, Beaumonfi tee 
ääres. Elamu pole suur. Väike maja-logu. Kolikamber, kuhu tööriistad panna, vana 
õlekott ja katkise põhjaga tool. Kui tulebki need põletada, siis pole kahju kuigi suur. 
Vaevalt jõudsin sinna, kui hakkasin nokka laksutama nagu ronk. Palavik kõrvetas 
mind, külje sees torkis ja kõhus kiskus kokku, nagu oleks tahetud mind pahupidi 
pöörata... Mis ma siis tegin, mu head inimesed? Mida ma teile jutustan? Mäherdusi 
kangelaslikke tegusid, missugust vaprat vastupanu suurte Rooma härrade eeskujul 
vaen-lase-võimule ja kõhuvalule? ... Head inimesed, ma olin üksi, keegi ei näinud 
mind! Võite isegi arvata, et ma ei hakanud etendama rooma Regulust müüride taga! 
Visku-sin õlgkotile ja hakkasin möirgama. Kas teie midagi ei kuulnud? Mu hääl oli 
väga kõva. Kuuldus ei-tea kuhu. 

«Ah!» ägasin ma,/Issand, ons võimalik, et sa kiusad nii head mehikest, kes sulle mitte 
midagi pole teinud? ... Oi, mu pea! Oi, mu küljed! Kui raske on ära minna oma pari- 
mais aastais! Ah, kas tahad tõesti mu ära kutsuda nii vara? ... 00, 00! mu selg!... 
Muidugi oleks rõõmustav — tahtsin öelda: austav — sind külastada; aga kuna me 


teineteist niikuinii kindlasti näha saame, milleks siis rutata: natuke varem või hiljem, 
kas pole see ükskõik! 

1 Viinamägi ja aed künkanõlvakul. 

Aa, mu põrn! ... Mul pole ruttu ... Issand, ma olen ainult vaene ussike. Kui see nii 
olema peab, siis sündigu sinu tahtmine. Sa näed, ma olen alandlik ja pehme, ma alis- 
tun ... Oi alatust, — kas kaod juba: mis see elukas peaks purema mu külge? ... » 

Kui küllalt olin möiranud, siis polnud mu valu väiksem, kuid mu pateetiline jõud oli 
otsas. Ma mõtlesin: 

«Sa raiskad aega. Ei ole temal kõrvu — või ta ei taha kuulata. Kui on tõsi, mis 
räägitakse, ja sa oled tema kuju, siis teeb ta ikkagi oma tahtmist mööda ja sa kisendad 
asjata. Ole oma hingeõhuga kokkuhoidlik. Sul jätkub seda võib-olla kõigest tunniks 
või paariks ja sina, rumal, pillad seda asjata. Nautigem seda, mis veel alles on jäänud 
ilusast vanast kondikavast, millest nüüd tuleb lahkuda. (Ah! sõbrad, see toimub küll 
vastu mu enda tahtmist.) Surra tuleb üksainus kord. Rahuldagem siis vähemalt oma 
uudishimu. Vaatame, kuidas toimub oma naha seest väljumine. Kui ma laps olin, siis 
ei osanud keegi minust paremini meisterdada kauneid vilepillikesi pajuokstest. Oma 
noa päraga koputasin koorele, kuni see lahti läks. Usun, et see, kes mind ülalt vaatab, 
nüüd samamoodi end lõbustab minu koorega. Julgust! kas koor tuleb lahti? ... Ai! see 
oli hüva hoop!... Kas nii vana mees tohib aega viita lapsejuttudega? ... Siiski, 
Breugnon, ära anna järele; kuni koor veel vastu peab, vaadelgem ja pangem tähele, 
mis selle all toimub. Uurigem seda rinnakorvi, koorigem vahtu oma mõtete pealt, 
jälgigem, mäletsegem ja mälugem mahlu, mis mu kõhualuses näärmes liiguvad, 
tiirlevad ja tülitsevad kui sakslased; nautigem neid voolmeid, sondee-rigem ja 
kobagem oma soolikaid ja neere...'» 

... Niisiis, ma vaatlen ennast. Aeg-ajalt katkestan oma uurimised, et möirata, öö ei 
tahtnud kuidagi lõppeda. Süütan oma küünla, pistan selle vana pudeli kaelasse. 
(Pudelist tuli sõstraviina lõhna, kuid sõstraviin ise oli kaugel; võrdkuju sellele, mis 
minust tõotas saada veel enne homset päeva! Ihu oli läinud, järele jäi ainult hing.) 
Oma õlgkotil kõverdudes katsusin lugeda. Kangelaslike roomlaste apoftegmadel 
polnud mingit menu. Kuradile 

1 Siin võtame vabaduse mõned read vahele jätta. Jutustaja ei kingi meile ainustki 
üksikasja oma kellavärgi seisukorra kohta; huvi, mida ta selle vastu tunneb, paneb ta 
pikki seletusi andma asjust, mis just hästi ei lõhna. Lisagem, et füsioloogilised 
teadmised, milledele ta uhke on, jätavad natuke soovida. (R. R.) 

need hooplejad! «Igaüks pole sündinud Rooma minejaks!» Ma vihkan lolli uhkust. 
Tahan, et mul oleks õigus kurta nii et küll saab, kui mul voolmed on ... Jah, aga kui 
neid enam pole, siis tahan naerda, kui saan. Ja ma naersin ... Te ei usu mind? Ise päris 
hale — nagu pähkel vakas — lõgistasin hambaid, kui juhtusin hea härra Bouchet 
«Nalja-tempude-raamatu» avama just sellisest kohast, kust leidsin ilusa krõbeda ja 
kullakarvalise lookese... et oh sa mu meie! Naersin, nii et mürises. Ise mõtlesin: 

«See on ju liiga loll. Ära ometi naera. Teed endale paha...» 

Ma lakkasin naermast, et karjuda, ja karjumast, et naerda. Ma karjusin ja naersin... 
Katk naeris ka. Ah, sa mu vaene väike mehike, küll ma röökisin ja küll ma naersin! 
Kui hakkas koitma, olin küps maha matmiseks. Jalul seista ma enam ei suutnud. 
Lohistasin ennast põlvedel kuidagi nii kaugele, et sain ainsa maanteepoolse katuse- 
luugi juurde. Esimest möödujat hüüdsin hädise häälega. Tal ei tarvitsenud mind 
kuulda, mõistis selletagi. Ta nägi mind — ja pistis plehku, risti ette lüües. Ei 
möödunud veerandtundigi, kui mul oli au näha kaht valvurit oma maja ees; anti kõva 


käsk, et ma ei astuks üle selle ukseläve. Noh, ma ei mõtelnudki seda teha. Palusin, et 
üles otsitaks mu vana sõber, notar Paillard Dornecyst. Tahtsin lasta oma viimse tahte 
kirja panna. Kuid valvureil oli nii suur hirm, et nad kartsid isegi mu hingeõhku. 
Ausõna, et nad katku kartes hoidsid käed kõrvade ees! Lõpuks puges akna lähedale 
väike karjapoiss — «utehoidja» (väike hea hing), kes mind armastas, sest ma tabasin 
ta kord oma kirsse nokkimast ja ütlesin: «Nopi mulle ka, varblane, kui parajasti puus 
oled!» 

Pojuke kuulas akna taga ja hüüdis: 

«Ma käin seal ära, härra Breugnon!» 

-.. Mis pärast seda juhtus, sellest oleks mul õige raske teile jutustada. Tean, et ma 
tundide kaupa oma õlgkotil aelesin, palaviku-kuumusest keel suust väljas kui vasikal . 
.. Piitsa plaksatused, kurinad teel, tuttav tüse hääl... Mõtlen: «Paillard on tulnud ...» 
Katsun tõusta . .. Oh hädade häda! Mul oli tunne, nagu kannaksin Püha-Mardi kirikut 
oma kuklal ja Semberfi oma tagaotsal. Mõtlesin: «Pean enda üles kangutama, olgu või 
Basse-ville'i kaljud mu turjal... » Tahtsin kõigest väest testa- 

menti sisse võtta (öö jooksul oli mul aega seda mõtet läbi sõeluda) teatavat korraldust: 
lisandit, mis mul oleks võimaldanud soodustada Martine'i ja ta Glodie', ilma et mu 
neli poissi oleksid saanud vastu vaielda. Hiivasin aknast välja oma pea, mis kaalus 
rohkem kui meie suur kirikukell Henriette. Pea vajus vasakule ja paremale... Näen teel 
kaht head paksu nägu, need ajavad silmad pärani ja vahivad kohkunult. Need olid 
Antöine Paillard ja preester Chamaille. Tublid sõbrad olid sinna kihutanud, et mind 
veel elusalt näha. Pean ütlema, et mind nähes nende tuli hakkas suitsema. Kahtlemata 
selleks, et pildist paremat ülevaadet saada, astusid mõlemad kolm sammu tagasi. Ja 
too pagana Chamaille aina kordas, et mind julgustada? 

«Issand, kui otsas sa oled!... Ah, mu vaene poiss! Sa oled otsas, otsas ... Näost kollane 
kui kõrbenud rasv ... » 

Mina ütlesin (nende tervist haistes tundsin oma elujõudu toibuma hakkavat): 

«Kas te sisse ei astugi? Teil näib kuum olevat.» 

«Ei tänan, ei tänan!» hüüdsid nad mõlemad. «Siin on väga hea.» 

Veelgi taandudes kindlustasid nad endid vankri jwures aitsekraavidesse. Et midagi 
teha, sikutas Paillard ohjadest oma süütut setukat. 

«Ja kuidas sul läheb?» küsis mult Chamaille, kes oli harjunud hingeheitjatega 
vestlema. 

«Noh sõber, kui inimene on haige, ega tal siis hästi ei lähe,» vastasin ma pead 
tuiutades. 

«Säärane on inimese loomus. Näed nüüd, mu vaene õlas, mis ma sulle alati ütlesin. 
Jumal on kõigevägevam. Meie oleme ainult suits ja sõnnik. Täna terve, homme hauas. 
Täna naerad, homme nutad. Sa ei tahtnud mind uskuda, sa mõtlesid ainult 
lõbutsemisele. Head oled sa joonud, nüüd jood põhjapärmi. Noh, Breugnon, ära kur- 
vastu! Jumal kutsub sind oma juurde. Ah! mäherdune au, mu poeg! Kuid tema ette 
minnes pead puhtalt riietuma. Tule, ma pesen sind. Valmistugem, patune!» 

Ma vastasin: 

«Kohe. Aega ju on, preester!» 

Ta vehkis kätega: 

«Breugnon, mu sõber, mu vend! ... Ah, ma näen küll, ripud ikka veel maiste petlike 
varade küljes. Mis on siin maailmas siis nii meeldivat? Ei ole siin muud kui tühisus, 

viletsus, pettus, püünised, valu, vanadusenõrkus. Mis me siin teeme?» Ma vastasin: 
«Sa lõhestad mu südame. Iialgi poleks mul julgust sind siia üksi jätta, Chamaille.» 


«Me näeme teineteist jälle,» ütles tema. 

«Miks ei lähe me koos? ... Noh, ma lähen ees. «Ikka kordamööda!» nagu ütles härra 
de Guise. Tulge mu järel, head inimesed!» 

Nemad nähtavasti ei kuulnud. Chamaille tõstis häält: 

«Aeg kaob, Breugnon, ja sina kaod ühes ajaga. Vanakuri, va paharett, varitseb sind. 
Kas tahad, et haisev lojus su räpase hinge haarab ja oma toidukambrisse viib? Noh, 
Colas, noh, loe oma Confiteor; valmistu, tee seda, mu pojuke; tee seda minu 
meeleheaks, vader!» 

«Küllap teen,» ütlesin ma, «küllap teen, sinu, minu ja Tema meeleheaks. Hoidku 
mind jumal ebaviisakas olemast kogu seltskonna vastu! Aga luba, et ma enne räägin 
paar sõna oma notarihärraga.» «Räägi hiljem.» «Ei. Enne härra Paillard.» 

«Kus sa sellega, Breugnon! Igavesele jumalale eelistad sa kohtukirjutajat!» 

«Igavene võib oodata või jalutama minna, kui soovib; küllap ma ta leian. Kuid 
maailm jätab mu maha. Viisakus nõuab, et enne tuleb teha visiit sellele, kes sind vastu 
võttis, siis alles sellele, kes su vastu võtab... võib olla.» 

Ta nõudis, palus, ähvardas, karjus. Mina oma jonni ei jätnud. Notar Antoine Paillard 
võttis oma kirjutusvahendid välja; piirikivil istudes koostas ta keset uudishimulike ja 
koerte ringi mu testamendi. Seepeale lahendasin viisakalt oma hingeasjad, nagu ma 
olin teinud oma rahaasjadega. Kui kõik oli tehtud (Chamaille jätkas ikka veel mu 
manitsemist), siis ütlesin kustuva häälega. 

«Baptiste, tõmba hinge tagasi. Väga Uus on see, mis sa ütled. Kuid janunevale 
inimesele on sõõm vett enam kui kapatäis õpetuste-mett. Nüüd, mil mu hing on 
valmis teele minema, tahaksin juua viimase lonksu enne lahkumist. Üks pudel, head 
inimesed!» 

Ah, neid tublisid poisse! Mitte ainult head ristiinimesed, vaid mõlemad ka head 
burgundlased, — kui hästi mõistsid nad mu viimast soovi! Ühe pudeli asemel tõid nad 
mulle kolm: chablis,  pouilly; irancy. Oma -laevukese 

aknast heitsin köie välja. Karjapoiss sidus selle külge vana pajuvitstest korvi, ja 
viimase jõuga vinnasin oma viimased sõbrad üles. 

Sellest hetkest peale ei tundnud ma taas õlgkotil lebades — teised olid jälle läinud — 
end enam nii üksikuna. Kuid ma ei katsu teile jutustada järgnevaist tundidest. Ma ei 
tea, millest see tuleb, et ma kuidagi jagu täis ei saa; vist on mul neid kaheksa või 
kümme tükki taskust ära varastatud. Tean, et ma süvenesin suurde vestlusse pudelite 
kolmikus peituva vaimuga; kuid sellest, mis me rääkisime, ei mäleta ma vähimatki. 
Olen kaotanud Colas Breugnoni — kuhu kurat ta on jäänud? ... 

Kesköö paiku näen teda taas. Ta istub oma aias, mõlemad tuharad rammusate, 
mahlakate ja värskete maasikate peenral, ja vahib taevast läbi väikese pirnipuu okste. 
Kui palju tulukesi seal ülal ja kui palju varje siin all! Kuu näitas mulle sarvi. Mõne 
sammu kaugusel minust "näis hunnik vanu musti keerdutõmbunud ja kuusikuid viina- 
puuvääte väänlevat kui ussipesa ja mulle kuratlikke lõustu näitavat... Kuid kes 
seletaks mulle, mis ma siin teen? ... Mulle näib (mu rikkalikus mõttemaailmas läheb 
kõik segi), et ütlesin enesele: 

«Jalule ristiinimene! Rooma keiser ei sure, tagumik aluskotil! Sursum corda!' Pudelid 
on tühjad. Consumma-tum estl Pole siin enam midagi teha. Pöördugem kõnega 
kapsaste poole!» 

Samuti näib mulle, et ma tahtsin noppida küüslauke, sest räägitakse, et küüslauk 
olevat parim rohi katku vastu; võib-olla kippusin neid noppima ka sellepärast, et kui 
pole viina, siis tuleb leppida küüslauguga. Igatahes on kindel, et niipea, kui ma viisin 
oma jalad (ja kõik muu ühes nendega) toitvale mullale, haaras mind öövõlu. Taevas 


laiutas mu kohal oma kuplit nagu suur ümarik ja mustav pähklipuu. Ta okstel rippus 
tuhandeid pähkleid. Pehmelt õõtsudes ja särades nagu õunad küpsesid taevatähed 
soojas pimedikus. Mu aia puuviljad näisid mulle tähtedena. Kõik: kummardusid mu 
poole, et mind vaadata. Tuhandeid silmi tundsin ennast jälgivat. Kerged naeru * 
kohinad käisid üle maasikateistandiku. Mu kohal puu 


1 Ühendagem oma südamed! 

2 See on tehtud! 

otsas laulis mulle väike punakuldsete põskedega pirn heleda ja suhkurmagusa 
häälekesega: 

Viirpuu, 

Juurdu, 

Mehike! 

Nagu viinapuu väät Hoia must kinni Ja tõuse taevasse. Juurdu, juurdu, Mehike!' 

Ja kõigilt taevase ja maise viljapuuaia okstelt kordas sosistavate, mökitavate ja 
laulvate häälekeste koor: Juurdu,juurdu! 

Siis surusin käed oma mullasse ja ütlesin: 

«Kas tahad mind? Mina tahan sind küll.» 

Küünarnukkideni pugesin oma rammusa ja pehme mulla sisse; see sulas nagu 
naiserind ja ma tuhnisin selles põlvede ja kätega. Võtsin tal piha ümbert kinni, jätsin 
temasse oma jälje varbast laubani; valmistasin endale temasse aseme, heitsin sellesse 
siruli; pikutades vahtisin taevast ja ta tähtede-kobaraid, — suu ammuli, nagu oodates, 
et mõni neist kukub mulle nina pihta. Juulikuu öö laulis ülemlaulu. Purjus ritsikas 
karjus, karjus, karjus, nii et kas või hing seest välja. Äkki lõi Püha-Mardi hääl 
kaksteist või neliteist või kuusteist (igatahes polnud see harilik kellalöömine). Ja siis 
hakkasid tähed — taeva tähed ja mu aia tähed — helisema... Oh jumal! mäherdune 
muusika! Mu süda puhkes selle mõjul, mu kõrvad kumisesid nagu aknaklaasid, kui 
väljas müristab. Ja oma augu põhjast nägin Jesse puud üles kerkivat: täitsa sirge ja 
kummaltki poolt üleni harudega kaetud viinapuu tõusis mu kõhust; ma tõusin ühes 
sellega; ja kogu mu aed saatis mind lauldes; kõige kõrgema oksa küljes rippus täht ja 
tantsis kui meeletu; pead kuklasse ajades, et tähte näha, ronisin üles, et seda noppida; 
ise karjusin täiest kõrist nagu põder: 

Ära mine ära, 

Viinamarja-tera! 

Julgust, Colas, 

Ta on küps! 

Halleluuja. 

Arvan, et pidin vist hea hulga ööst ronima. Sest ma laulsin tundide kaupa, nagu mulle 
hiljem öeldi. Laulsin igasuguseid kiriklikke ja ilmalikke laule, De Profundis't 
pulmalaule, jõululaule, Lemdate'sid, jahi- ja tantsulaule, meeltülendavaid laule ja ka 
lõbusaid laule; ise mängisin väntorelit või puhusin pasunat. Naabrid hoidsid kõhtu 
kinni ja ütlesid: 

«On aga toru!... Colas hakkab surema! Ta on hull, ta on hull!... » 

Järgmisel päeval austasin päikest, nagu räägitakse. Ma ei vaielnud tema õiguse vastu 
esimesena" tõusta. Keskpäev oli läbi, kui ma ärkasin. Ah, missuguse rõõmuga ma 
taas.nägin iseennast oma asemel! Ei või öelda, et ase oleks pehme olnud või et mul 
nimmed poleks koledal kombel valutanud. Ent kui hea on teada, et sul on veel 
nimmed. Kuidas? Sa polegi läinud, Breugnon, mu hea sõber! Las ma kaelustan sind, 


mu poeg! Las ma koban seda keret, seda va tublit nägu! See oled tõesti sina. Kui hea 
meel mul on! Kui sa must oleksid lahkunud, iialgi poleks mind lohutada suudetud, ei. 
Tervist, oh minu aed! Mu kõrvitsad naeratavad mulle heameelest. Küpsege, mu 
kullakesed .. . Kuid mõtiskelust kiskus mind kaks lambapead, teispool müüri lõuates: 
«Breugnon! Breugnon! Kas oled surnud?» 

Need olid Paillard ja Chamaille, kes mitte midagi enam kuuldes halisesid ja juba mu 
kadunukese voorusi ülistasid — muidugi maanteel. Ma tõusen püsti (ai! mu neetud 
nimmed!), liigun üsna tasakesi, pistan äkki pea aknast välja ja kisendan: 

«Kuk-kuu! Siin ma olen!» 

Nad hüppavad kui kalad kuival. 

«Breugnon, sa pole surnud?» 

Nad naeravad ja nutavad rõõmust. Mina näitan neile keelt: 

«Elame veel... » 

Kas usute, et neetud kaasinimesed ei lasknud mind kahel nädalal mu tornist välja, 
kuni nad veendusid, et mul polnud enam häda midagi! Tõtt tunnistades pean lisama, 
et nad ei lasknud mul puudust tunda ei mannast ega kaljuveest (ma mõtlen Noa vett). 
Neil koguni sai harjumuseks kordamööda mu akna all käia, et mulle päevauudiseid 
tuua. 

Kui ma võisin välja tulla, siis ütles preester Chamaille mulle: 

«Mu hüva sõber, suur pühak Rochus päästis su. Poleks liig, kui sa läheksid teda 
tänama. Tee seda, palun!» Ma vastasin: 

«Ma usun pigemini, et mu päästis püha Irancy, püha Chablis või püha Pouilly.» 
«Noh, Colas,» ütles ta, «tehkem, mis saab; olgu siis kirik keset küla. Käi sina minu 
meeleheaks püha Rochuse juures. Ja mina tänan sinu eest püha Pudelit.» 

Kuna me koos teostasime seda kahekordset palverännakut (truu Paillard oli 
kolmandaks), ütlesin ma: 

«Tunnistage, sõbrad, et te sama meelsasti poleks minuga klaase kokku löönud tol 
päeval, kui palusin teilt viimast lonksu? Teil ei tundunud himu olevat minuga kaasa 
tulla.» 

«Armastasin sind väga,» ütles Paillard, «vannun seda. Kuid mis teha — ma armastan 
ka iseennast. Õieti öeldakse, et mu ihu on mulle lähemal kui mu särk.» 

«Mea culpa, mea culpa,» torises Chamaille, tagudes endale vastu rinda nagu vastu 
trummi: «Olen pelgur, see on mu loomuses.» 

«Kuhu jäid, Paillard, Cato õpetused? Ja mis oli sul, preester, kasu su usust?» 

«Ah, sõber, nii hea on elada!» ütlesid nad mõlemad ja ohkasid sügavasti. 

Siis suudlesime üksteist kõik kolmekesi, naersime ja ütlesime: 

«Vapper mees pole palju väärt. Tuleb teda võtta säärasena kui ta on. Jumal on ta 
teinud, mis jumal teeb, on hästi tehtud.» 


VIII EIDE SURM 


Juuli lõpul. 

Hakkasin elust jälle maiku tundma. See polnud mulle kuigi raske, nagu isegi võite 
arvata! Ei tea miks, kuid elu tundus mulle veelgi maitsvam kui enne: õrn, mahlakas ja 
kullakarvaline, parajal määral küps ja krõbe, hamba all prõksuv ja keele peal sulav. 
Uuesti elluärganu isu! Kui hästi pidi Laatsarus sööma!... 

Ühel päeval, kui ma olin rõõmsalt töötanud ja pärast seda oma kaaslastega Simsoni 
relvade abil vehklesin, astus äkki üks Morvanist tulnud talupoeg sisse: 


«Meister Colas,» ütles ta, «nägin üleeile teie emandat.» 

«Sind kelmi! Sul veab,» ütlesin ma. «Ja kuidas käib eide käsi?» 

«Väga hästi. Ta teeb minekut.» 

«Kuhu?» 

«Kähku pagema maailma poole.» 

«Siis pole see enam parem maailm,» ütles keegi halba nalja tehes. 

Ja keegi teine ütles: 

«Tema teeb minekut. Sina jääd. Sinu terviseks, Colas! Õnn ei tule iialgi üksinda.» 
Et teistest mitte maha jääda (ma olin siiski liigutatud), vastasin ma: 

«Löögem klaasid kokku! Jumal tahab mehele head, kui võtab talt naise, kellega enam 
midagi pole peale hakata.» 

Kuid viin tundus mulle äkki hapu, ma ei saanud oma klaasi tühjaks. Võtsin kepi ja 
hakkasin minema, ilma et oleksin teisi jumalaga jätnudki. Nad karjusid: 

«Kuhu sa lähed? Mis kärbes sind torkas?» 

Mina olin juba kaugel; ma ei vastanud, mu süda valutas... Kuigi sa oma eite ei 
armasta, kuigi teineteist olete kakskümmend viis aastat vihastanud nii ööd kui päe- 
vad, — aga kui Liiva Hannus tuleb inimese järele, kes liiga kitsas voodis su vastu 
litsutuna oma higi segas sinu 

higiga, kes oma kõhnas üsas kasvatas sinu külvatud sugu-võsa-seemet, siis tunned, et 
miski su kõri kinni vajutab; tundub, nagu oleks tükk sind ennast ära minemas, kuigi 
see tükk pole ilus ja kuigi see sulle sageli on tülinaks olnud. Kahju on sul sellest siiski 
ja kahju iseendast: sa haletsed, sa haletsed.. . Jumal andku mulle andeks, sel hetkel sa 
armastad seda osa iseendast! 

Teise päeva videviku ajal jõudsin sinna. Esimese pilguga nägin, et suur nikerdaja oli 
hästi töötanud. Läbi pragunenud liha-eesriide paistis surma traagiline nägu. Kõige 
kindlamaks lõpu tunnuseks aga oli mulle see, et ta mind nähes ütles: 

«Vaene mees, ega sa liiga väsinud ole?» 

Neid häid sõnu kuuldes olin päris liigutatud ja mõtlesin: 

«Pole kahtlust. Vaesel eidel on ots käes. Ta muutub heaks.» 

Istusin voodi juurde ja võtsin ta käe. Ta oli liiga nõrk, et rääkida; silmadega tänas ta 
mind tulemise eest. Et teda ergutada, katsusin nalja teha ja jutustasin, kuidas ma liiga 
kärmele katkule pika nina tegin. Ta ei teadnud sellest midagi. See erutas teda nii väga 
(oh mind käpardit küll!), et ta nõrkes ja peaaegu hinge heitis. Kui ta jälle 
meelemärkusele tuli, siis sai ta kõnevõime tagasi (Kiidetud olgu jumal! Kiidetud olgu 
jumal!) ja oma kurjuse ka. Pobisedes ja värisedes (sõnad ei tahtnud suust välja tulla 
või tulid hoopis teised sõnad, kui tema tahtis: siis hakkas ta raevutsema) sõimas ja 
manas ta mind; ütles, see olevat häbiasi, et ma talle midagi polnud teatanud; ütles, et 
mul polnud südant, et ma olin hullem kui koer, et oleksin väärt koera kombel 
ihuüksinda voolmete kätte surema oma õlgkotil. Ta külvas mind üle veel igasuguste 
muude lahkustega. Teised püüdsid teda rahustada. Nad ütlesid mulle: 

«Mine ära! Sa näed, et mõjud temasse halvasti. Eemaldu hetkeks!» 

Kuid mina naersin ta voodi kohale kummardudes ja ütlesin: 

«Õnneks tunnen su jälle ära! On siiski veel lootust. Sa oled sama kuri... » 

Ja ma võtsin ta pea, ta vana vabiseva pea oma suurte käte vahele ja suudlesin teda 
kõigest südamest kaks korda kummalegi põsele. Teise korra juures hakkas ta nutma. 
Jäime siis rahulikult ja sõidzgi rääkimata kahekesi üksi 

tuppa, kus toonesepp seina sees kuivalt tiksutades märkis surmaeelseid tunde. Teised 
inimesed olid kõrvaltuppa läinud. Eit ähkis vaevaliselt ja ma nägin, et ta tahtis 
rääkida. 

Ma ütlesin: 

«Ära ennast väsita, mu eideke. Kahekümne viie aasta jooksul oleme teineteisele kõik 
öelnud. Saame teineteisest aru ilma rääkimatagi.» 

Tema ütles: 

«Midagi me pole öelnud. Pean rääkima, Colas, muidu oleks mulle paradiis . .. kuhu 
ma sisse €i saa...» 

«Saad, saad,» ütlesin ma. 

«... muidu oleks mulle paradiis kibedam kui põrgu sapp. Olin sulle, Colas, kuri ja 
riiakas ... » 

«Ei-ei,» ütlesin ma. «Natuke haput on tervisele kasulik.» 

«. .. kade, äkiline, torisev ja põrisev naine. Oma tusaga täitsin kogu maja; mis imet ma 
sinuga kõik tegin... » 

Ma patsutasin ta kätt: 

«Sellest pole midagi. Mul on paks nahk.» 

Tema rääkis üsna tasa edasi: 

«Kõik sellepärast, et ma sind armastasin.» 

«Oleksin ma seda teadnud!» sõnasin naerdes. «Noh, igaühel oma viis! Aga miks sa 
mulle seda ei öelnud? Põlud kerge seda mõista.» 

«Mina armastasin sind,» rääkis ta edasi, «ja sina — sa ei armastanud mind. 
Sellepärast olid sina hea ja mina olin paha: ma vihkasin sind selle eest, et sa mind ei 
armastanud, ja sinul polnud sellest midagi... Sina naersid, Colas, naersid nagu tänagi... 
Jumal! Kuidas see mulle haiget tegi! Sina mässisid ennast vihma eest naeru sisse ja 
mina võisin vihma sadada nii palju kui tahtsin, — iial ei õnnestunud mul sind riivatut 
märjaks teha! Ah, kuidas sa mulle alu tegid! Enam kui kord, Colas, pidin selle kätte 
kärvama.» 

«Mu vaene naine,» ütlesin talle, «ma ei armasta vett.» 

«Sa naerad veelgi, võllaroog!... Ah, see on hea, et sa aerad. Naer annab sooja. Nüüd, 
mil mulla külmus mu jalgadesse kerkib, nüüd mõistan, mis su naer väärt on. Naera nii 
palju kui tahad, mu mees, ma ei pane seda enam pahaks. Ja sina, Colas, anna mulle 
andeks.» 

«Sa olid tubli naine,» ütlesin ma, «aus, tugev ja truu. Sa võib-olla polnud igapäev 
meeldiv. Kuid keegi pole täiuslik, see poleks aupaklik selle vastu, kes elab ülal taevas 
ja kes ainuüksi on täiuslik, nagu räägitakse (ma pole 

vaatamas käinud). Ja tumedail tundidel (ma ei räägi öö-tundidest, mil kõik kassid on 
hallid, vaid viletsuse- ja kehvuseaja tundidest) polnud sa enam nii inetu. Sa olid 
vapper, iial ei tõrkunud sa vaeva nägemast, ja su tusasus näis mulle peaaegu ilus, kui 
sa tusane olid halva saatuse vastu ega tahtnud sammugi ta ees taganeda. Ärgem nüüd 
enam mineviku pärast piinelgem. Jätkub sellest, et oleme seda kord kandnud ilma 
murdumata, ilma karjumata, ilma endid häbistamata. Mis tehtud, see tehtud, seda ei 
saa enam uuesti teha. Koorem on nüüd maha pandud. Kaalugu seda nüüd Peremees, 
kui tahab! See ei puutu enam meisse. Uhh! Tõmmakem hinge, vana! Nüüd pole enam 
muud kui vallandame rihmad, mis me selga rõhusid, hõõrume kangeksjäänud sõrmi ja 
katkisi õlgu ja teeme mulla sisse augu, et magada, suu lahti, norisedes nagu orel. 
Reguiescat!' Rahu neile, kes on hästi töötanud! Rahu pikas igaviku-unes!» 

Ta kuulas mind, silmad suletud ja käed risti. Kui ma lõpetasin, siis avas ta silmad ja 
sirutas mulle käe. 


«Head ööd, mu sõber. Ärata mind homme.» 

Korda armastava naisena ajas ta enda terves oma pikkuses sirgu, tõmbas linad lõuani, 
kuni neis enam ühtegi kortsu polnud, ja surus ristikuju oma tühjadele rindadele. 
Kindlameelse naisena jäi ta siis ootama, nina terav, silmad liikumatud, valmis minema 
hakkama. 

Kuid ta vanad kondid pidid enne rahu leidmist veel viimast korda puhastuseks käima 
läbi viletsuse maise tule (see on meie saatus). Sest just sel hetkel avanes kõrvaltoa 
uks, majaperenaine sööstis tuppa ja hüüdis hingeldava häälega: 

«Ruttu! Tulge, meister Colas!» 

Ma ei saanud asjast aru ja küsisin: 

«Mis on? Rääkige tasemini.» 

Kuid tema, kes oma voodis oli juba pikale teekonnale asunud, tema näis ülalt tõllast, 
kuhu ta äsja oli istunud, ümber pöördudes üle meie peade nägevat, mida mina ei 
näinud; ta ajas enda istuli oma surisängis — kangena nagu see, kelle Jeesus ellu 
äratas, sirutas käed meie poole ja karjatas: 

«Minu Glodie!» 

Nüüd mõistsin minagi, kui mind läbistas see karjatus ja kõrvaltoast kuulduv kare 
köha. Jooksin sinna, leidsin oma 

' Reguiescat in pace — puhaku rahus! 

vaese väikese lõokese, kes käekestega püüdis vabastada oma kõri, mis oli nagu kinni 
nööritud; üleni punetav ja kuum, palus ta oma hirmunud silmadega abi ja viskles nagu 
haavatud lind ... 

Missugune öö see oli, seda ei suuda ma jutustada. Nüüd on sellest tervelt viis päeva 
möödas, aga meelde tuletades lähevad mul ikka veel jalad nõrgaks ja ma pean istuma. 
Puhh! Las ma tõmban hinge. .. Kas tõesti on taevas Peremees, kellele meeldib 
pikkamisi vaevata neid väikesi olendeid, tunda, kuidas ta sõrmede all prõksub nende 
habras kael, näha, kuidas nad visklevad, ja suuta taluda nende pilku täis imestavat 
etteheidet! Saan aru, et võib sugeda minutaolist vana eeslit, et võib haiget teha neile, 
kes jaksavad ennast kaitsta, — toekatele meestele ja tüse-daile naistele. Kui tahad, siis 
pane meid oma lõbuks röökima, armas jumal! Inimene on sinu näo järgi tehtud. Kui 
sa niisama nagu inimenegi poleks iga päev päris hea, vaid oleksid tujukas ja tige, 
tahaksid aeg-ajalt kahju teha paljast hävitamisihast, oma jõu näitamiseks, vere 
kibedusest, halvast tujust või lihtsalt ajaviiteks, — see mind üldiselt väga suuresti ei 
imestaks. Meie oleme vanad küllalt, et vastu panna; kui sa meid vaevad, süs oskame 
seda sulle öelda. Kuid märklauaks võtta vaeseid tallekesi, kellel piim veel suu ümbert 
kuivanud pole, — pea! see on liig, seda me ei luba. Tehku seda jumal või kuningas, 
aga seda tehes ta läheb üle oma võimupiiride. Hoiatame sind, Issand, kui sa nii jätkad, 
siis oleme sunnitud sind troonilt tõukama oma suureks kahjuks... Kuid ma ei taha 
uskuda, et see on sinu tegu; ma austan sind liiga väga. Et sellised häbiteod võimalikud 
on, meie Isa, siis emba-kumba: kas ei ole sul silmi või ei ole sind olemas. .. Ai! See 
on sündmatu sõna, võtan selle tagasi. Kui me praegusel hetkel kahekesi juttu ajame, 
siis on see tõenduseks, et sa olemas oled. Kui palju oleme koos vaielnud! Ja omavahel 
öelda: kui palju kordi olen ma sind vaikima pannud! Kas ma sel õnnetuseööl sind küll 
ei kutsunud, teotanud, ähvardanud, eitanud, palunud, anunud! Kas ma su poole küll 
ei sirutanud oma kokkupandud käsi, kas ma sulle küll ei näidanud oma suletud 
rusikat! Sellest polnud kasu midagi, sa ei teinud sellest väljagi. Vähemalt ei saa sa 
öelda, et ma su liigutamiseks midagi tegemata jätsin! Ent kui sa ei taha, hea küll! Kui 
sa ei suvatse mind kuulata, seda pahem sulle, Issand! Tunneme teisigi, pöördume 
mujale.. 

Üksi ma valvasin ühes vana perenaisega. Martine'il olid teel vaevad alanud; ta oli 
Dornecysse jäänud ja Glodie vanaema hoolde andnud. Kui me hommikul nägime, et 
me väike kannataja oli hinge heitmas, siis võtsime viimased vahendid tarvitusele. 
Tõstsin oma kätele ta tillukese äravaevatud keha, mis raskem polnud kui sulg (sel 
polnud enam jõudu visklemisekski, pea ripakile, tuksles see vaevalt nagu varblane, 
aeg-ajalt võpatades). Ma vaatasin aknast välja. Tuul puhus ja vihma sadas. Üks 
roosiõis kummardus oma varrel akna poole, nagu oleks ta tahtnud sisse astuda. 
Surma kuulutus! Ma tegin ristimärgi ja väljusin kõigest hoolimata. Tugev niiske 
tuul kihutas uksest sisse. Peitsin oma linnupojukese pea oma käe alla, kartes, et 
tuulekeeris ta eluküünla kustutab. Hakkasime minema. Perenaine käis ees ja kandis 
kinke. Astusime tee-äärseisse metsadesse ja nägime varsti ühe soo kaldal värisevat 
haaba. Painduva pihaga kõrkjate kohal valitses ta pikana ja sirgena nagu torn. Käisime 
kord, kaks korda, kolm korda tema ümber ringi, Väikene oigas, ja tuul lehestikus 
lõgistas hambaid nagu temagi. Lapse käekese külge sidusime paela, teist otsa pidi 
sidusime paela vana väriseva haava külge. Hambutu perenaine ja mina kordasime: 
Värise, värise, kullake, 

võta mu värinad. 

Palun ja vannutan sind 

püha kolmainsuse nimel. 

Kui aga vastu punnid 

ja minuga jonnid, 

siis raiun su maha. 


Siis kaevas vanaeit juurte vahele augu, kallas sinna kannutäie liiva, pani sinna kaks 
küüslaugu-sibulat, peki-kääru ja kõige peale vaskkrossi. Siis käisime veel kolm korda 
ümber mu kübara, mis oli maha pandud ja kõrkjaid täis topitud. Kolmanda korra 
juures sülgasime sinna sisse ja ütlesime: 

«Kärnkonnad, räpased rabade rajakad, rabagu haigus teid!» 

Kui metsast hakkasime ära tulema, siis põlvitasime metsaveerel viirpuu ette, panime 
lapse puu alla maha ja palusime Jumalapoega Püha Okka nimel. 

Kui me viimaks koju jõudsime, siis näis väikene surnud olevat. Vähemalt olime 
teinud kõik, mis me võisime. 

Vahepeal aga mu naine ei tahtnud surra. Armastus oma Glodie vastu sidus teda elu 
külge. Ta rabeles ja karjus: 

«Ei, ma ei lähe ära, hea Jumal, Jeesus, Maria, — ei lähe, enne kui ma tean, mis te 
lapsega teete ja kas ta saab terveks või mitte. Terveks ta peab saama, ma tahan seda. 
Ma tahan, ma tahan, ma tahan — ja sellega lõpp.» 

Polnud veel päris lõpp, sest vaevalt lõpetanud, algas ta jälle. Küll oli temas aga 
hingeõhku! Ja mina uskusin alles hiljuti, et ta on hinge heitmas! Kui see oli ta viimane 
hingetõmme, siis oli see õige kopsakas ... Breugnon, sa paha poiss, sa naerad, kas sul 
häbi ei ole! ... Mis teha, mu sõber! t)ien, mis ma olen. Naermine ei keela mind kanna- 
tamast; kannatamine aga ei keela head prantslast iialgi naermast. Ja naergu ta või 
nutku, kõigepealt peab ta nägema. Elagu Kahenäoline Jaanus oma igavesti pärani 
olevate silmadega! ... 

Niisiis, mul polnud sugugi vähem valus kuulata, kuidas vanamemm ohkis ja puhkis 
vaeneke; ja kuigi ma olin sama suures ahastuses nagu tema, tahtsin teda rahustada; 
rääkisin temaga, nagu lastega räägitakse, ja mässisin teda kenasti vaiba sisse. Kuid 
tema rabeles metsikult lahti ja karjus: 


«Sa tühipaljas! Kui sa mees oleksid, siis oleksid leidnud nõu, kuidas teda päästa. Mis 
on sinust kasu? Sina oleksid pidanud surema.» 

Ma vastasin: 

«Tõepoolest, ma olen samal arvamisel, mu vanaeit, sul on õigus. Annaksin oma naha, 
kui keegi seda tahaks. Kuid nähtavasti pole seda tarvis seal ülal: see on kulunud liig- 
sest tarvitamisest. Meiesugused kõlbavad ainult kannatamiseks (nagu sinagi), see on 
tõsi. Kannatagen siis ilma sõna lausumata. Võib-olla võetakse sedagi arvesse ja 
vaesel süütukesel jääb sedavõrd vähem kanda.» 

Siis toetus ta vana pea minu pea vastu ja me silmade soolvesi segunes me põskedel. 
Toas tundus surmaingli tiibade tumedat varju... 

Ja äkki läks ingel ära. Toas muutus valgeks. Kes tegi selle ime? Kas oli see jumal 
taevas või metsade jumal? Kas oli see halastaja Jeesus või kohutav Maa, mis tõbesid 
toob ja viib? Kas mõjusid palved või mu naise hirm, või aitas mu altkäemaks 
haavapuule? Me ei saa seda iialgi 

teada. Ja oma teadmatuses tänan ma (mis kindlam, see kindlam) kogu seltskonda, 
isegi neid, keda ma üldse ei tunne (need on võib-olla kõige paremad). Kindel igatahes 
ja minule ainuüksi tähtis on see, et tollest hetkest peale, kui palavik langes, hakkas 
hingeõhk hapras kõris voolama nagu kerge oja; ja mu väike surnu ärkas ellu, 
põgenedes ingli käte vahelt. 

Siis tundsin oma vana südant sulavat. Hakkasime mõlemad laulma: Nunc dimittis', 
Issand!... Ja mu eit vajus rõõmupisaratega seljali, langetas oma pea taas padjale nagu 
maasse nõguneva kivi ja ohkas: 

«Viimaks ometi võin ma minna!... » 

Otsekohe kustus ta pilk ja ta nägu vajus lohku, nagu oleks hingus temast kadunud ühe 
tuulepuhanguga. Mina aga seisin kummargile aseme kohal, kus teda enam ei olnud, ja 
vaatasin nagu jõe võrengu põhja, kuhu kadunud keha kuju hetkeks oma jälgi jätab ja 
siis tiireldes kustub. Ma sulgesin ta laud, suudlesin ta vahakarvalist laupa, aheldasin 
teineteise külge ta tööinimese-käed, mis oma eluajal polnud iialgi puhanud; ilma 
nukrutsemata eemaldusin kustunud lambist, mille õli oli ära põlenud, ja istusin uue 
leegi kõrvale, mis nüüd pidi maja valgustama. Vaatasin, kuidas ta magas; valvasin 
teda, liigutatult naeratades, ja mõtlesin (kes saab keelduda mõtlemast!): 

«Kas pole imelik, et inimene nii väga kiindub sellisesse väikesesse olendisse? Ilma 
temata pole midagi meile olemas. Temaga on kõik hea, isegi kõige halvem, — mis 
puutub see meisse? Ah! Mina võin väga hästi surra, võtku mind kurat! Kui aga tema 
elab, kui tema elab, siis vilistan kõige muu peale!... See on siiski natuke liig. Kuidas, 
ma olen olemas, ma elan ja olen terve, olen isand oma viie meele ja lisaks veel 
mõnede meelte üle ja kõigist kõige kaunima — oma auväärt Härra Mõistuse — üle. 
Ma pole iialgi eluga jonninud ja mu kõhus on kümme küünart tühje soolikaid, 
milledega elu auks pidutseda; mu pea on selge, käsi täpne, jalg tugev ja samm kindel; 
olen tubli tööline ja hüva burgundlane, — ja ma oleksin valmis kõike seda ohverdama 
väikese loomakese pärast, keda ma ei tunnegi! Sest mis ta õieti on? Kleenuke kapsa 
juurikas, kena mänguasjake, nooruke papagoi, olend, mis ei ole mitte midagi, kuid 
millest võib-olla saab midagi... Ja 


1 Nüüd lased (oma sulasel minna, issand). 

selle «võib-olla» pärast ma raiskasin oma «ma olen, ma olen siin ja mul on siin hea! ... 
» Ah! Kuid see «võib-olla» on mu kauneim lill, tema pärast ma elan. Kui ussid mu 
lihaga endid nuumavad, kui mu ihu sulab rammusasse kalmistumulda, siis ärkan taas 


ellu, Issand, iseenda teisikus: ilusamas, õnnelikumas ja paremas .. . Eh, mis tean ma 
sellest! Miks oleks see teisik enam väärt kui mina? Sellepärast, et ta astub jaluli mu 
õlgadele ja näeb kaugemale üle minu haua kõndides... Oh teie, kes te minust sünnite, 
kes joote valgust, milles enam ei suple minu silmad, mis valgust armastasid, — teie 
silmade kaudu ma naudin tulevaste päevade ja ööde viljasaaki, näen üksteisele 
järgnevaid aastaid ja aastasadu, maitsen ühteviisi seda, mida ma ette näen, ja seda, 
millest ma ei tea. Kõik möödub minu ümber, kuid ainult sellepärast, et mina möödun. 
Mina lähen ikka kaugemale, ikka kõrgemale, teie kannate mind! Ma pole enam seotud 
oma väikese omandiga. Teispoole mu elu, teispoole mu põldu pikenevad mu itsmed; 
nad embavad maad, nad sammuvad üle ruumi; nagu Linnutee, katavad nad oma 
võrguga kogu taevassinise laotuse. Teie olete mu lootus, mu soov ja mu seeme, mida 
ma olen igavikku külvanud suurte pihutäitena.» 


IX MAHAPÕLENUD MAJA 


Pooles augustis. 

Kas panna kirja tänane päev? See on karm palake. Ma pole seda veel täiesti seedinud. 
Noh, julgust, vana! Nii saab sellest kõige kergemini üle. 

Räägitakse, et suvevihm toob rikkust. Sel juhul peaksin. olema rikkam kui Kröösus, 
sest tänavusel suvel sajab lakkamatult mu turjale; ja ometi olen ma ilma särgi ja 
püksteta — nagu mõni Ristija Johannes. Vaevalt pääsesin kahekordsest katsumisest 
— Glodie oli paranenud ja mu vana naine ka: üks haigusest, teine maisest elust, kui 
ma sain maailma-juhtivatelt võimudelt (seal ülal peab olema mõni naine, kes mind ei 
salli; mis pagan ma olen talle teinud? ... Ta kindlasti armastab mind, ega muud!) 
pöörase valingu, millest ma väljusin paljalt, löödult ja vaeseomaks pekstult kontideni, 
kuid (see on lõpuks peaasi!) kõigi oma kontidega. 

Kuigi mu tütretütar oli nüüd terve, ei rutanud ma koju tagasiminekuga; jäin tema 
juurde, nautides ta paranemist veel rohkem kui ta ise. Paranevat last vaadata — see on 
nagu vaataksid maailma loomist, kogu maailm oleks nagu äsja munast tulnud ja 
piimjas. Nii ma siis uitasin, hajameelselt kuulates uudiseid, mida eided turule minnes 
kaasa tõid. Kuni äkki ühel päeval kõrvad kikki ajasin nagu vana eesel, kes näeb ajaja 
malga lähenemist. Räägiti, et Clamecys põleb Beuvroni agul ja majad leegitsevad 
nagu haokood. Mingit muud teadet ma eitedelt välja pinnida ei saanud. Sellest hetkest 
peale istusin nagu tulistel sütel. Asjata räägiti mulle: 

«Ära muretse! Pahad sõnumid on kärmed kui pääsukesed. Kui asi puutuks sinusse, 
siis teaksid seda juba. Kes räägib sinu majast? Lolle on Beuvronis palju ... » 

Ma ei püsinud enam paigal, ma mõtlesin: 

«See on minu oma... Minu maja põleb; tunnen kärtsa-haisu... » 

Võtsin oma kepi, tulin tulema. Ma mõtlesin: «Mind lolli küll! Esimest korda tulin 
Clamecyst ära, ilma et ma midagi oleksin varjule pannud. Iga kord enne — kui 
vaenlane lähenes — viisin müüride taha üle silla oma kodu jumalad, oma raha ja 
kunstiteosed, milledele ma kõige uhkem olen, oma tööriistad ja mööblid ja kogu selle 
kolu, mis on inetu ja tülikas, kuid mida inimene kõigi maiste aarete eest ära ei annaks, 
sest et see on ta kehva õnne mälestus... Seekord jätsin kõik sinnapaika ... » 

Ja ma kuulsin, kuidas mu eit teisest maailmast kärkis minuga mu lolluse pärast. Mina 
vastasin talle: 

«See on sinu süü, sinu pärast ma ruttasin nii väga!» 


Kui'me temaga küllalt olime riielnud (see andis mulle natukesekski ajaks tegevust), 
siis püüdsin meid mõlemaid veenda, et ma asjata muretsesin. Kuid vastu mu tahtmist 
tuli mõte tagasi ja istus kui kärbes ikka jälle mu nina otsa; nägin teda alatasa ja külm 
higi nirises mul mööda selgroogu ja nimmeid alla. Kõndisin õige kähku. Jõudsin läbi 
Villiers'i ja hakkasin pikast metsaga kaetud nõlvakust üles minema, kui nägin 
mäeküljel vankrit tulevat ja vankris isa Jojofd, Moulot möldrit, kes mind ära tundes 
peatus, piitsa tõstis ja hüüdis: 

«Sa vaene mees!» 

Oli, nagu oleksin hoobi kõhtu saanud. Suu ammuli, jäin tee äärde seisma. Ta jätkas: 
«Kuhu sa lähed? Pöördu tagasi, Colas! Ära mine linna. Teed endale asjata tuska. Kõik 
on põlenud ja maatasa tehtud. Sul pole enam midagi.» 

Elajas käänas iga sõnaga mu sooled pahupidi. Tahtsin vaprat meest mängida, neelasin 
sülje alla, ajasin enda sirgu ja ütlesin: 

«Noh, seda ma tean!» 

«Mida sa siis sealt veel otsid!» pani ta pahaks. 

Ma vastasin: 

«Riismeid!» 

«Pole seal enam midagi, ma ju ütlen sulle, ei midagi, mitte kui midagi, mitte 
pihutäitki.» 

««Jojot, sa liialdad, sa ei saa mind uskuma panna, et mu mõlemad õpipoisid ja mu 
tublid naabrid vaatasid mu maja põlemist, ilma et nad oleksid tulest midagi välja 
toonud, nagu vendade vahel tehakse ... » 

«Su naabrid, õnnetu? Nemad ju tule süütasidki!» 

See hoop lõi mu oimetuks. Võidurõõmsalt ütles ta: 

«Näed nüüd, et sa ei teadnud mitte midagi!» 

Mina ei tahtnud järele anda. Tema aga oli nüüd kindel, et esimesena jutustab mulle 
halba uudist; rahustatult ja kurvalt hakkas ta mulle vestma mu maja kõrvetamisest: 
«Seda tegi katk,» ütles ta. «Nad läksid kõik hulluks. Miks jätsid meid maha linna- ja 
lossivalitsuse härrad, raevanemad ja prokuraator! Ei ühtegi karjast enam! Lambad 
kaotasid pea. Kui Beuvronis juhtus uusi haigestumisi, siis karjuti: «Põletame katkused 
majad maha!» Mis öeldud, see tehtud. Kuna sind seal polnud, siis süüdati muidugi 
kõigepealt sinu oma. Töötati hoolikalt, igaüks aitas kaasa; arvati, et tehakse tööd linna 
kasuks. Siis hakkas üks ergutama teist. Kui kord hakatakse hävitama, siis mina ei tea, 
mis inimestes toimub: ollakse purjus, pole enam pidamist, ei suudeta enam lakata ... 
Kui nad maja olid põlema pannud, siis tantsisid nad selle ümber. See oli nagu 
märatsus ... «Beuvroni sillal me tantsime, jah tantsime...» Oleksid sa neid näinud... 
«Näe, kuidas me tantsime... » Oleksid sa neid näinud, võib-olla sa oleksid ise kah 
tantsima hakanud ühes nendega. Võid arvata, kuidas puukraam su töötoas leegitses ja 
paukus... Ühesõnaga: kõik põletati ära!...» 

«Oleksin tahtnud seda näha. See pidi ilus olema,» ütlesin ma. 

Ja seda ma ka mõtlesin. Kuid ma mõtlesin ka: 

«Ma olen surnud! Nad on mu tapnud.» 

Seda hoidusin Jojofle ütlemast. 

«See ei tee sulle siis midagi?» ütles tema tusaselt. 

(Ta heamees armastas mind väga, kuid keegi ei pane pahaks — säärane on see neetud 
inimestesugu, kui näeb aeg-ajalt oma naabrit hädas: kas või selleks, et saaks teda 
lohutada oma lõbuks.) 

Ma ütlesin: 

«Kahju, et ei oodatud jaanipäevani selle ilusa tulega.» 


Pidin minema hakkama. 

«Ja sa lähed siiski sinna?» 

«Lähen. Head aega, Jojot.» 

«Pagana veidrik!» 

Ta andis hobusele piitsa. 

Kõndisin või pigemini teesklesin kõndimist, kuni vanker kadus teekäänaku taha. Ma 
poleks suutnud astuda kümmet sammugi, jalad olid mul nagu tainast. Kukkusin 
piirikivile nagu kott. 

Järgnevad hetked olid halvad hetked. Mul ei tarvitsenud enam hooplejat mängida. 
Võisin olla õnnetu, õnnetu nii palju kui tahtsin. Ja seda ma endale ei keelanud. 
Mõtlesin: 

«Kaotasin kõik, oma peavarju ja lootuse, et veel kunagi saan endale uue teha; kaotasin 
oma tagavarad, mida ma kogusin päevast päeva, kross-haaval, visa tööga, mis on 
parimaks lõbuks; kaotasin seintesse sööbinud mälestused oma elust; kaotasin 
minevikuvarjud, mis põlesid kui tunglad. Ja ma kaotasin veel enam — kaotasin oma 
vabaduse. Mis saab minust nüüd? Tuleb elama minna mõne juurde oma lastest. Ja 
ometi vandusin, et hoidun säärase õnnetuse eest, maksku mis maksab! Ma armastan 
neid, seda küll; nemad armastavad mind, kuidas muidu! Kuid ma pole nii rumal,” et 
ma ei teaks, et iga lind peab jääma oma pessa, et vanad on noortele tülinaks ja noored 
segavad vanu. Igaüks mõtleb oma munadele — neile, mis ta ise on munenud — ega 
hooli enam neist, kust ta välja on tulnud. Vana, kes kangekaelselt edasi elab, on 
kontvõõras, kui ta tükib uue pesakonna sekka; olgu ta kui tagasihoidlik, talle võlgne- 
takse austust. Käigu kuradile austus! See on kõige paha põhjus: sa pole enam 
nendega ühesugune. Olen teinud kõik, mis võimalik, et mu viis last ei lämbuks 
lugupida-misse minu vastu, see on mul korda läinud. Kuid tee sa, mis sa tahad, ja 
armastagu nad sind ükskõik kuidas, — nad vaatavad sinule ikka natuke nagu võõrale: 
sa tuled maadest, kus neid pole iialgi olnud, ja sina ei tunne maid, kuhu nemad 
lähevad. Kuidas võiksite siis üksteisest täiesti aru saada? Te olete üksteisele 
tüliks, ja see ärritab teid ... Ja siis — hirmus on seda öelda: kõige armastatumgi 
inimene peab nii vähe kui võimalik katsele panema omaste armastust, sest see on 
jumala kiusamine. Ei tohi liiga palju nõuda inimese loomuselt. Head lapsed on head, 
mul ei ole põhjust kurtmiseks. Nad on veelgi paremad, kui pole tarvis nende juurest 
abi otsima minna. Võiksin selle kohta paljugi öelda, kui tahaksin... Eks mulgi ole oma 
uhkus. Ma ei armasta koogitükki ära võtta neilt, kellele ma selle olen andnud. See 
oleks samahea nagu ütleksin: «Nüüd makske!» Palad, mida ma pole ära teeninud, 
jäävad mulle kõrri kinni; mulle tundub, nagu näeksin silmi, mis mu suutäisi 
loendavad. Ma ei taha midagi võlgneda muule kui oma kätetööle. Pean olema vaba; 
pean olema peremees oma kodus; pean saama tulla ja minna oma tahtmist mööda. 
Minust pole asja midagi, kui tunnen ennast alan- 

datuna. Ah, häda on olla vana, sõltuda omaste halastusest; see on veel halvem kui 
sõltuda kaaskodanike heldusest, sest lapsed on sind aitama sunnitud; iial ei või teada, 
kas nad seda teevad hea meelega, ja pigemini sa sureksid, kui teeksid neile tüli.» 

Nii ma oigasin, kannatades oma uhkuses, oma kiindumuses, oma iseseisvuses, kõiges, 
mida ma olin armastanud, suitsuga äralennanud mineviku-mälestustes, kõiges, mis 
mul oli parimat ja halvimat; ja ma teadsin, et tehku ma mis tahes, pangu ma vastu 
kuidas tahes, — seda ainust teed tuleb mul käia. Tunnistan, et ma ei mõtelnud sugugi 
mõttetargana. Tundsin ennast viletsana nagu puu, mis juurelt on maha saetud ja 
halgudeks lõhutud. 


Oma kivil istudes otsisin enda ümbert midagi, millest kinni haarata. Siis nägin mitte 
just kaugelt Cuncy lossi hambulist torni, mida loorisid puiestee puude juuksed. Mulle 
meenusid äkki kõik ilusad teosed, mis ma kahekümne viie aasta kestes sinna olin 
kätkenud — mööblid, paneelid, nikerdatud trepp, kõik, mis hea isand Philbert mult oli 
tellinud. . Kuulus veidrik! Mõnikord pani ta mu kuradi moodi raevutsema. Tuli tal ju 
ühel ilusal päeval pähe lasta mul teha oma armukeste kujud Eeva riietes ja iseenda 
kuju Aadama nahas — reibas ja ettevõtlik Aadam pärast pattulangemist! Ja 
relvadesaalis, eks seal tulnud tal tuju, et kõigil relvakogu nikerdatud põdrapeadel 
oleksid ümbruskonna heade sarvekandjate . näod? Selle üle saime tublisti naerda... 
Kuid seda kuradit oli raske rahuldada. Kui olid lõpetanud, siis pidid uuesti algama... 
Ja mis puutub tema rahasse, siis seda nägid harva.. . Ükskõik! Ta suutis armastada 
ilusaid asju — niihästi puust kui lihast — ja ta armastas neid peaaegu ühteviisi (see on 
ainus Õige viis: kunstiteost peab armastama nagu oma armukest — iharalt, vaimu ja 
kehaga). Ja kuigi ta, kitsipung, mulle ei maksnud, siiski päästis ta minu. Siin kerkin 
jälle pinnale, kui seal põhja vajusin. Mu mineviku puu on hävitatud, kuid vili jääb 
mulle alles, see on varjul külmade ja tuulte eest. Ja mul tuli himu neid uuesti näha ja 
neisse hammustada, et elust jälle maiku tunda. 

Läksin lossi sisse. Mind tunti seal hästi. Peremeest polnud seal. Kuid ettekäände all, et 
pidin mõõtu võtma uute tööde jaoks, läksin sinna, kus teadsin oma lapsed olevat. Ma 
polnud neid mitmel aastal näinud. Kuni kunstnikul on jõudu nimmetes, seni sünnitab 
ta ega mõtle enam sellele, 

mis ta on sünnitanud. Pealegi kui ma viimati tahtsin sisse astuda, siis takistas härra de 
Cuncy mind veidra naeratusega. Arvasin, et ta peidab kindlasti mõnd linnukest, mõnd 
abielunaist, ja kuna ma kindel olin, et see minu oma polnud, siis ei tundnud ma mingit 
muret. Kes hakkabki vaidlema suurhärrade tujude vastu, targem on vaikida. Cuncy 
lossis ei katsu keegi isandast aru saada: ta on natuke nii... 

Läksin siis vaprasti suurtrepist üles. Kuid ma polnud kümmet sammugi ära käinud, 
kui muutusin soolasambaks nagu Loti naine. Viinamarjakobarad, virsikupuuoksad ja 
õitsvad ronitaimed, mis endid mässisid nikerdatud käsipuu ümber, olid suurte 
noahoopidega puruks lõigatud. Ma ei uskunud oma silmi, kogu pihuga haarasin kinni 
vaeseist vigastatuist, tundsin oma sõrmede all nende haavu. Ma oigasin ja jooksin 
hingeldades trepist üles, neli astet korraga võttes. Värisesin nüüd selle ees, mis ma 
veel leian!... Kuid see ületas mu kujutlused. 

Söögisaalis, relvadesaalis ja magamistoas oli kõigil mööbleil ja seinatahveldisi 
ehtivail kujudel kas nina, käsivars, andur või viinapuuleht ära lõigatud. Kirstude 
mõnukatel külgedel piki kaminaid, nikerdatud sammaste kõhnadel kintsudel 
kirendasid vermetena sügavad noaga tehtud kirjutised, — kord omaniku nimi, kord 
mõni lollakas mõte või aga selle Herkulese-töö kuupäev ja kellaaeg. Suure pildisaali 
otsas oli mu ilusat paljast, põlvega karvase emalõvi kaelale toetuvat Yonne'i nümfi 
tarvitatud märklauaks: ta kõht oli haakpüssi paukudega auke täis lastud. Ja igal pool 
oli umbropsu laskejälgi ja lõikehaavu, ärahööveldatud laaste, tindi- või viinalaike, 
juurdelisatud mokahabemeid või räpaseid naljatempe. Oli kõike, mida igavus, kõike, 
mida üksildus, kõike sündmatut, mida tem-butamisiha ja nürimeelsus võib sisendada 
rikkale lollpeale, kes ei tea, mis oma lossis peale hakata, ja võib ainult hävitada, kuna 
ta muuks millekski ei kõlba.. . Oleks ta seal olnud — ma usun, et oleksin ta tapnud. 
Ma ägasin, ma ohkasin hingepõhjast. Hulk aega ei suutnud ma rääkida. Mu kael 
punetas ja sooned laubal olid tursunud, ma pungitasin silmi nagu vähk. Lõpuks sain 
kuidagi mõned vandesõnad suust välja. Oligi aeg! Veel natuke — ja ma oleksin 
lämbunud... Kui prunt kord eest ära oli, siis (heldeke!) tuli sõnu kui kapast. Kümme 


minutit ühtejärgi ja ilma hinge tõmbamata vandusin kõigi jumalate nimel ja sülgasin 
välja oma viha: 

«Ah sa koer,» karjusin ma, «kas ma selleks su räpasesse pessa tõin oma ilusad lapsed, 
et sa neid piinaksid, vigastaksid, vägistaksid, rüvetaksid ja reostaksid! Oh mu armsaid 
lapsukesi, keda ma rõõmuga sünnitasin, kelledest ma lootsin, et saavad mu pärijad! . .. 
Oh teid, keda ma lõin terveina, tugevaina ja ümarikena, kelledele ma andsin kaunilt- 
lihavad ihuliikmed, ilma et miski oleks puudunud! ... Oh teid, kes tehtud olite puust, 
mis elab tuhat aastat, — mäherduses seisukorras ma teid jälle näen. Olete vigaseks 
tehtud ja purustatud ülalt ja alt, eest ja tagant, ninast ja pärast, keldrist ja pööningult. 
Olete rohkem vermete ja haavadega kaetud kui sõjast tagasitulnud vanade riisujate 
kari!... Sellise seegi isa pean mina olema! ... Suur jumal, anna mulle andeks, luba 
heldesti (võib-olla tundub mu palve sulle ülearusena), et ma pärast surma ei läheks 
paradiisi, vaid põrgusse, just selle prae-varda kõrvale, millega Lucifer küpsetab 
hukkamõistetuid, et ma oma käega võiksin keerata ja käänata oma laste timukat, kui 
ta päraku kaudu on vardasse aetud!» 

Olin nii kaugel, kui vana Andoche — teener, keda ma tundsin — tuli paluma, et ma 
lõpetaksin möirgamise... Mind ukse poole tõugates püüdis hea mees mind lohutada: 
«Kuidas võib inimene nii märatseda puutükkide pärast! Mis sa ütleksid siis, kui 
peaksid selle hulluga elama nagu meie? Kas pole parem, kui ta lõbutseb (selleks on tal 
õigus) plankudega, mis ta sulle välja on maksnud, selle asemel et lõbutseda sinu- ja 
minusuguste heade ristiinimeste kulul?» 

«Eh,» vastasin ma, «materdagu ta sind! Kas arvad, et ma ei laseks endale kere peale 
anda iga sellise puutüki eest, mille mu sõrmed on elavaks teinud? Inimene pole 
midagi, teos on püha. Kolmekordne mõrtsukas on see, kes tapab mõtte! ... » 

Oleksin rääkinud veel paljugi ja sama ilusti, kuid ma nägin, et mu kuulaja polnud 
midagi mõistnud ja et ma Andoche'i meelest olin peaaegu niisama hull kui ta isand. Ja 
kui ma uksel veel kord ümber pöördusin, et viimast korda pilku heita sellele 
lahinguväljale, siis taipasin äkki, kui kentsakad olid mu vaesed jumalad ilma ninata ja 
tagumikuta, kui veider oli Andoche mind haletsevate rahulike silmadega ja kui 
naerma ajav olin ma ise — suur loll — oma sülge raisates, et ohata ja üksikkõnesid 
pidada aampalkidele.., Vrrr! käis nagu rakett see mõte läbi mu pea, 

236 

nii et ma paugupealt unustasin oma viha ja valu. Naersin jahmunud Andoche'ile 
näkku, ja tulin tulema. 

Olin jälle maanteel. Ma mõtlesin: 

«Seekord võeti mult kõik. Olen paras mulda panna. Mulle ei jää muud kui mu nahk ... 
Jah, pagan võtku, kuid jääb ka see, mis on naha sees. Nagu too piiratav kord vastas 
neile, kes ähvardasid ta lapsed tappa, kui ta alla ei anna: «Tapke, kui tahate! Mul on 
riist kaasas, millega uusi teha,» nii on minulgi kirevase päralt mu riist alles, seda pole 
mult võetud ega saadagi võtta... Maailm on põudne lagendik, kus siin-seal kasvab vii ] 
aval ju, mis on meie, kunstnike, külvatud. Maa ja taeva elajad nokivad neid, närivad 
ja tallavad neid. Luua nad ei suuda, võivad ainult tappa. Purege ja hävitage, lojused, 
tallake jalge alla mu vili, ma kasvatan uue vilja jälle. Küps kõrs, surnud kõrs, — mis 
puutub minusse lõikus? Maa üsas käärivad uued seemned. Mina olen see, mis tuleb, 
mitte see, mis on olnud. Ja kui tuleb päev, mil mu jõud kustub, mil mul enam pole 
silmi, lihavaid sõõrmeid ega suumulku nende all, kuhu viina saab kallata ja kus ripub 
mu siplev keel, kui mul pole enam käsivarsi, käteosavust ega värsket jõudu, kui ma 
olen väga vana, ilma vereta ja täie aruta... siis, minu Breugnon, ei ole mind enam 
olemas. Ära muretse! Ons võimalik kujutella Breugnoni, kes enam ei tunne, 


Breugnoni, kes enam ei 100, Breugnoni, kes enam ei naera, kes enam sädemeid ei 
pillu nelja kabjaga korraga? Ei ole. See tähendaks, et Breugnon pole enam Breugnon: 
et temast on ainult püksid järel. Need võite siis põletada. Oma räbalad jätan teile ... » 
Seepeale hakkasin Clamecy poole astuma. Ja kui ma jõudsin nõlvaku harjale, 
kiideldes ja keppi keerutades (ma polnudki enam nii õnnetu), siis nägin, kuidas mu 
poole tuli joostes ja nuttes heledapäine mehike — mu väike õpipoiss Robinet ehk 
Binet. Kolmeteistkümneaas-tane põngerjas, kes töö juures rohkem kärbseid vahtis kui 
õpetusi kuulas ja vähem töötoas viibis kui väljas, kus ta kive pildus või mööduvate 
plikade sääremarju vahtis. Kõrvakiile sai ta mult kakskümmend korda päevas. Kuid ta 
(Ai osav ja kaval nagu ahv, sõrmed olid tal sama osavad ja töötasid hästi, ja kõigest 
hoolimata armastasin ma ta igavesti lahti olevat suud, ta väikese närija hambaid, ta 
kõhnu põski, teraseid silmi ja püstnina. Ta teadis seda, kelm! Asjata tõstsin rusikat ja 
kärkisin kõuena — ta nägi 

naerusädet Jupiteri silmanurgas. Kui olin talle mööda kõrvu andnud, siis raputas ta 
ennast rahulikult nagu eesel ja hakkas jälle otsast peale. Ta oli täiuslik logard. 

Ma ei imestanud seepärast vähe, kui nägin teda purskkaevu vetejumala kombel 
kulinal pimnisuurusi pisaraid valavat silmist ja ninast. Siis kargas ta mu kallale ja haa- 
ras mul kere ümbert kinni, ujutades mu rüppe oma pisaratega ja ise lovätes. Ma ei 
saanud aru millestki ja ütlesin: 

«Ei noh! Mis sul siis on? Lase'nd mind lahti! Pagan võtku, enne pühitakse nina 
puhtaks, siis tullakse suudlema. » 

Aga selle asemel, et lahti lasta, hoidis ta mu ümbert veel kõvemini kinni, libises nagu 
puu otsast maha mu jalge ette ja nuttis aina hullemini. Läksin rahutuks: 

«Kuule nüüd, mu poisu! Tõuse üles! Mis sul on?» 

Võtan tal kätest kinni, tõstan üles. .. Hoplaa! ... Siis näen, et tal on käsi kinni 
mässitud, verd jookseb läbi nartsu, riided räbalates ja silmakulmud põlenud. Ütlen 
(oma hädad olin juba unustanud): 

«Sa kelm oledr jälle juba mõne rumaluse teinud?» 

Ta oigas: 

«Ah, peremees, mu süda valutab nii koledasti!» 

Panen ta enda kõrvale nõlvale istuma ja ütlen: 

«Kas räägid nüüd?» 

Ta karjatab: 

«Kõik on põlenud!» 

Ja uuesti hakkab vesi sorinal jooksma. Siis alles mõistsin, et kogu see suur 
südamevalu oli minu pärast — tulekahju pärast; ma ei suuda öelda, kui suurt heameelt 
see mulle tegi. 

«Mu vaene väike,» vastasin, «siis sellepärast sa nutad!» 

Ta ütles jälle (ta arvas, et ma aru ei saanud): 

«Töötuba põles ära!» 

«Seda küll, see on ju vana lugu, tunnen su uudist. Kümme korda tunnis helistatakse 
seda mulle kõrvadesse. Mis parata? See on õnnetus!» 

Kergendatult vaatas ta mulle näkku. Süda oli tal siiski raske. 

«Sa siis armastasid oma puuri, sa musträstas, kuigi sa aina mõtlesid, kuidas sealt välja 
karata? Kuule,» ütlesin ma, «mul on kahtlus, et sa marakratt ümber tule tantsisid nagu 
teisedki.» 

(Muidugi ei uskunud ma seda põrmugi.) Ta tegi pahase näo: 


«See pole tõsi,» hüüdis ta, «pole tõsi! Ma kaklesin nendega. Kõik, mis me teha saime, 
et tuld seisma panna, peremees, kõik me tegime; aga meid oli kõigest kaks. Cagnat 
(see oli mu teine õpipoiss) hüppas voodist välja, ise päris haige, ja jäi elumaja ukse 
ette seisma, kuigi ta palavikust värises. Aga kes saab seakarja peatada! Meid pühiti 
minema, paisati maha, tallati jalge alla, muditi ja muljuti. Asjata tagusime ja peksime 
nagu meeletud. Nad läksid meist üle nagu Jõgi, kui vesiväravad on lahti tehtud. 
Gagnat ajas enda jalule, jooksis neile järele; nad pidid ta peaaegu tapma. Kuni nad 
võitlesid, pugesin mina põlevasse töötuppa. .. Jumal, missugune tuli! Kõik lõken-das 
korraga. See oli nagu tungal pika valge ja punase vilistava keelega. Tuli sülgas mulle 
lendavaid leeke ja suitsu näkku. Ma nutsin, köhisin, hakkasin küpsema. Mõtlesin: 
«Robin, sa hakad särisema nagu verivorst! . .. » Mis parata — ma võtsin hoogu, tegin 
nagu jaanipäeval, hüppasin, mu püksid läksid põlema, mu nahk kõrbes ära. 
Kukkusin paukuvate laastude hunnikusse. Ma paugatasin ka, kargasin jälle püsti, 
komistasin ja kukkusin siruli, pea vastu höövelpinki. Jäin oimetult maha. Mitte 
kauaks. Kuulsin, kuidas tuli mu ümber norskas, ja need elajad väljas aina tantsisid, 
aina tantsisid. Katsusin tõusta, kukkusin jälle, olin igalt poolt muljuda saanud. Ajasin 
enda neljakäpuli ja nägin kümne sammu kaugusel teie väikest püha Madleenat, ta 
lihavat väikest armast paljast keha pikkade juuste sees juba limpsis tuli. Ma 
karjusin: «Pidage!» Jooksin ta juurde, haarasin tast kinni, kustutasin kätega ta ilusad 
jalad, mis juba lõõmasid. Ma kaelus-tasin teda, ma ei tea — ma ei tea isegi enam, mis 
ma tegin. Suudlesin teda, nutsin, ütlesin: «Mu aare, sa oled mul käes, ma hoian sind, 
ära karda, hoian sind kõvasti, sa ei põle ära, usu mu sõna! Ja sina aita mind ka! 
Madlikene, me päästame teineteist...» Polnud enam aega raisata ... Kõmm! kukkus 
lagi sisse! Võimata oli tagasi minna sealt, kust ma tulin. Olime üsna selle ümmarguse 
akna juures, kust jõgi paistab. Ma lõin rusikaga klaasi puruks ja me hüppasime nagu 
läbi rõnga, jätkus parajasti ruumi meile kahele. Veeresin ülepeakaela alla otse 
Beuvroni põhja. Õnn, et põhi on pealispinna lähedal; kuna põhi oli hästi libe ja 
pehme, siis ei saanud Madleena kukkudes ühtegi 

muhku. Minul oli vähem õnne: ma ei lasknud teda lahti ja rabelesin seotud kätega, 
nina potipõhjas, jõin ja sõin sealt rohkem, kui ma tahtsin. Lõpuks sain sealt välja. Ja 
ilma pikema jututa: siin me mõlemad oleme! Anna andeks, peremees, et ma paremini 
ei teinud!» 

Siis harutas ta hardalt oma kompsu lahti ja võttis kuuesse keeratud Madleena välja. 
Oma süütute ja edevate silmadega naeratades vaatas see oma põlenud jalgu. Ja ma 
olin nii liigutatud, et nutsin (seda ei olnud ma teinud oma eide surma, oma Glodie 
haiguse, oma laostumise ega teoste tapmise puhul). 

Madleenat ja Robinefd kaelustades meenus mulle teine õpipoiss ja ma ütlesin: 

«Aga Cagnat?» 

Robinet vastas: 

«Ta suri kurbuse kätte.» 

Ma põlvitasin maanteele, ma suudlesin mulda, ma ütlesin: 

«Tänan, mu poiss.» 

Vaadeldes oma põlenud käte vahel puukuju hoidvat last, ütlesin teda näidates taevale: 
«See on minu ilusaim teos: hinged, mida ma olen voolinud. Neid ei võta mult keegi. 
Põletage puu! Hing on minu!» 


X MÄSS 


Augusti lõpul. 

Kui ma oma meeleliigutuse olin ära seedinud, siis ütlesin Robinetle: 

«Küllalt! Mis tehtud, see tehtud. Vaatame nüüd, mis veel teha tuleb.» 

Lasksin teda jutustada, mis linnas oli toimunud selle viieteistkümne või kahekümne 
päeva jooksul, mil ma sealt ära olin. Kuid käskisin jutustada lühidalt ja selgelt, ilma 
obisemata, sest eilse lugu on vana lugu, oluline on teada, uidas asi on praegu. Kuulsin, 
et Clamecyd valitses katk ja hirm, hirm veel enam kui katk: see näis juba oma õnne 
katsuvat mujal, ruumi tehes teeröövlitele, keda lõhn igast suunast ligi meelitas ja kes 
tulid katkul saaki käest ära kiskuma. Nemad olid kogu piirkonna peremeesteks. 
Nälginud ja jumalavitsa õudusest hullunud parvetajad lasksid neil vabalt talitada või 
talitasid ise niisama. Mis puutub seadustesse, siis need puhkasid. Seadusekaitsjad olid 
läinud oma põlde kaitsema. Meie neljast raevanemast oli üks surnud, kaks põgenenud; 
prokuraator oli putku pannud. Lossipealik — vana vapper mees, kuid jooksvahaige, 
üheainsa käega, paistetanud jalgadega ja vasika-aruga — oli lasknud ennast tükkideks 
raiuda. Jäi üksainus raeva-nem, Racguin, kes üksi seisis nende ahelaist lahti lastud 
loomade ees. Hirmust, nõrkusest ja kavalusest pidas ta targemaks neile järele anda, 
selle asemel, et vastu panna, ja laskis neil tule süüdata. Ühes sellega rahuldas ta, ilma 
$da enesele tunnistamata (ma tunnen teda ja sain sellest aru), oma kättemaksuhimulist 
hinge, ässitades tulesüütajate-karja ühe või teise kallale, kelle õnne peale ta kade oli 
või kellele ta tahtis kätte maksta. Nüüd mõistan, miks valiti minu maja!... Kuid ma 
ütlesin: «Ja mis teevad kodanikud?» 

«Mis nad teevad! Ütlevad: mää!» sõnas Binet. «Lambad 

on nad, ehh! Ootavad kodus, kuni neid veristama tullakse. Neil pole enam karjast, 
pole koeri.» 

«Noh, Binet, ja mina? Vaatame veel, poju, kas mu kihvad alles on. Tööle, poisu!» 
«Üks inimene ei saa midagi teha, peremees.» 

«Katsuda võib ikka.» 

«Aga kui nad närakad teid õnneks võtavad?» «Mul pole enam midagi, vilistan nende 
peale. Eks sa kammi kuradit, kel enam juukseid pole!» Ta hakkas kepslema: 

«Küll saab nalja! Tilulilulii, taramtataa, kärts ja põmm, anna pihta, anna pihta!» 

Ja oma põlenud käel viskas ta hundiratast mööda maanteed, nii et pidi peaaegu pikali 
lendama. Tegin karmi näo: 

«Kuule, ahvinägu,» ütlesin ma, «ons see mõni tegu — sabapidi puu otsas keksida? 
Püsti jalule! Ja olgem tõsised! Tuleb kuulata.» 

Ta kuulas mind säravi silmi. 

«Pole sul naerda midagi. Asi on nii, et ma lähen jalamaid üksi Clamecysse.» «Ja 
mina? Ja mina?» 

«Sinu läkitan saadikuna Dornecysse, sa viid sõna isand Nicole'ile, meie raevanemale. 
See on ettevaatlik mees, süda on tal hea, jalad veel paremad, ennast armastab ta 
rohkem kui oma kaaskodanikke, kuid veel rohkem kui ennast armastab ta oma vara. 
Sa ütled talle, et homme hommikul joovad teised ta viina. Sealt lähed kuni Sa.r-dy'ni, 
käid härra Guillaume Courtignoni — prokuraa-tori — juures ta tuvikongis ja ütled 
talle, et kui ta tagasi ei tule, siis põletatakse täna öösel ta maja Clamecys tingimata 
maha, riisutakse tühjaks ja nii edasi. Ta tuleb. Sellest tööst jätkub sulle. Küllap sa 
taipad isegi, mis öelda. Ei tarvitse mul sind valetama õpetada.» 

Poiss kratsis kõrvatagust ja ütles: 

«Mitte see pole raske. Aga ma ei taha teist lahkuda.» 


«Kas ma olen sult küsinud, mida sa tahad või ei taha?» Mina tahan. Sina täidad 
käsku.» 

Ta vaidles vastu. Ma ütlesin: 

«Küllalt!» 

Ja kui väikemees muretses mu saatuse pärast, siis ütlesin: 

«Võid joosta, seda ma ei keela. Kui tagasi jõuad, võid minu seltsi jääda. Kõige 
paremini aitad mind sellega, kui tood mulle abiväge.» 

«Kihutan nelja,» ütles ta, «toon nad higistena ja vanustena — Courtignoni ja Nicole'i, 
kui ma ka peaksin neile plekkpanni sappa siduma!» 

Ta pistis jooksu nagu nool, peatus siis veel korraks: 

«Ütelge vähemalt, peremees, mis te mõtlete teha!» 

Tähtsa näoga vastasin salapäraselt: 

«Eks näe!» 

(Tõtt öelda, ei olnud mul sellest aimugi!) 


»* 


Õhtul kella kaheksa ajal jõudsin linna. Kuldsete pilvede taha oli punane päike looja 
läinud, öö oli vaevalt alanud. Mäherdune kaunis suveöö! Kuid polnud kedagi, kes 
oleks seda nautinud. Turuvärava juures polnud ühtegi jõude-vahtijat ega ühtegi 
valvurit. Mine sisse nagu veskisse. Suur tänaval näris kõhn kass leivatükki; mind 
nähes ajas ta karvad turri, tegi siis sääred. Suletud silmadega majad võtsid mu vastu 
puiste nägudega. Ei ühtegi häält. Ma mõtlesin: 

«Nad on kõik surnud. Tulin liiga hilja.» Siis aga kuulsin, et kinniste luukide tagant 
varitseti mu kõmisevaid samme. Ma koputasin, ma karjusin: «Tehke lahti!» 

Ei keegi liigatanud. Läksin teise maja juurde. Koputasin jälle —jala ja kepiga. Keegi 
ei avanud. Kuulsin, kuidas sees hiired kähistasid. Nüüd mõistsin: 

«Neil viletsail on hirm! Kurat võtku, ma tahan neile näidata!» 

Rusika ja saapatallaga trummeldasin raamatukaupmehe uksele ja karjusin: 

«Hei, va vennas! Denis Saulsoy, pagan võtku! Ma lõhun kõik maha! Tee ometi lahti! 
Tee lahti, kohikukk, mina olen — Breugnon!» 

Otsekohe nagu imeväel (nagu oleks mõni haldjas oma näpuotsaga aknaid puudutanud) 
avanesid kõik luugid ja ma nägin, kuidas piki Turu tänavat igast aknast pead paistma 
hakkasid nagu ritta pandud sibulad. Kohkunud näod vahtisid mind. Nad vahtisid 
mind, vahtisid ja vahtisid... Ma ei teadnud, et olin nii ilus; kobasin end kätega. 

Siis äkki hakkasid nende pinevile kistud näod sulama. Nad näisid rahul olevat. 
«Tublid inimesed, kuidas nad mind armastavad!» mõtlesin ma ega öelnud endale, et 
nende rõõm tuli sellest, et minu nägemine sel tunnil ses paigas neid pisut julgustas. 
Siis algas vestlus Breugnoni ja sibulate vahel. Kõik rääkisid korraga, ja mina vastasin 
— üks kõigi vastu. 

«Kust sa tuled? Mis sa tegid? Mis sa nägid? Mis sa tahad? Kuidas sa sisse said? Kust 
sa läbi pääsesid?» 

Ma ütlesin: 

«Tasa! Tasa! Ärgem ärritugem! Näen heameelega, et keel on teil veel alles, kuigi te 
südame ja kindred olete kaotanud. Mis te's seal ülal teete? Tulge alla, hea on hingata 
õhtujahedust. Ons teil püksid jalast varastatud, et te toas peidus olete?» 

Kuid selle asemel, et vastata, küsisid nad: 

«Breugnon, keda sa tulles tänaval kohtasid?» 

«Lollid,» ütlesin ma, «keda ma pidin kohtama, kui te kõik pesas olete?» 


«Röövleid.» 

«Röövleid?» 

«Nad riisuvad, põletavad kõik.» 

«Kus?» 

«Beyant'is.» 

«Lähme, võtame nad kinni! Mis asja te oma kanakuutides istute?» 

«Me kaitseme maja.» 

«Parim viis oma maja kaitseda on see, kui kaitstakse teiste maju.» 

«Mis tähtsam, seda tuleb enne teha. Igaüks hoiab oma.» 

«Tunnen seda laulu: Naabrid on mulle armsad, kuid mis puutuvad nad minusse!... Oh 
teid õnnetuid! Te ju töötate röövlite kasuks. Enne teised, siis teie. Ikka kordamööda.» 
«Härra Racguin ütles, et ses ohus on kõige parem vakka olla, tulele tule osa anda ja 
oodata, kuni kord jälle majja tuleb.» 

«Kes selle toob?» 

«Härra de Nevers.» 

«Selle ajani voolab veel palju vett silla alt läbi. Härra de Nevers'il on oma asjad. Enne 
kui ta teie asjadele mõtleb, põletatakse teid kõiki maha. Tulge, lapsed, kähku! Kes 
oma nahka ei kaitse, see[ ,nole oma nahka väärt.» 

«Neid on palju ja nad on relvastatud.» 

«Hirmul suured silmad.» 

«Meil pole enam juhte.» 

«Hakkame ise juhtideks.» 

Ühelt aknalt teisele vadistasid nad edasi nagu linnud õrrel; nad vaidlesid omavahel, 
kuid keegi ei liikunud paigast. Ma kaotasin kannatuse: 

«Kas pean öö otsa tänaval tõlgendama, nina taeva poole, kael õieli? Ma pole tulnud 
serenaadi laulma, kuna teie hambaid lõgistate. See, mis mul teile öelda on, pole laul- 
miseks ega tänaval kogu maailmale kuulutamiseks. Laske mind sisse! Laske mind 
jumalapärast sisse, või ma panen teile tule räästasse. Noh, tulge alla, mehed (kui seal 
ülal veel mehi on), jätkub kanadest, et kõrt kaitsta.» 

Poolnaerdes, poolvandudes avanes üks uks praokile, siis pisteti ettevaatlikult nina 
välja, järgnes kogu elukas. Niipea kui nähti ühte lammast väljaspool tarandikku, siis 
väljusid ka kõik teised. Igaüks tuli mulle näkku vahtima: 

«Kas oled päris terveks saanud?» 

«Terve kui purikas.» 

«Ja keegi ei kippunud sulle kallale?» 

«Ei keegi. Ainult hanekari susises mu kannul.» 

Nähes, et ma puutumatult olin väljunud segasest ohust, hingasid nad kergemalt ja 
armastasid mind veel rohkem. Ma ütlesin: 

«Vaadake hästi. Ei puudu must kildugi. Kõik on alles. Ei, mitte midagi ei puudu. Kas 
tahate mu prille?. .. Noh, küllalt nüüd! Homme näete selgemini. Aeg on kiire, jäägu 
nüüd. tühised asjad kus see ja teine. Kus me võime kõnelda?» 

Gangnot ütles: 

«Minu sepapajas.» 

Gangnot sepapajas, kus tundus sarvehaisu ja kus muld oli hobusekapjadest ära 
sõtkutud, surusime endid pimedas hunnikusse nagu kari. Uks pandi kinni. Põrandale 
asetatud küünlajupp pani mustal võlvil me suured, kaelast kahekorra käänatud varjud 
tantsima. Kõik vaikisid. Ja äkki hakkasid kõik korraga rääkima. Gangnot võttis oma 
vasara ja lõi alasile. Hoop käis häältekõminast üle, tekkis vaikus. Kasutasin seda ja 
ütlesin: 


«Ei maksa asjata kõri kulutada. Ma tean juba kogu lugu. Röövlid on meil! Hea küll. 
Viskame nad välja.» Nad ütlesid: 

«Nad on liiga tugevad. Parvetajad on nende poolt.» 

Ma ütlesin: 

«Parvetajail on janu. Kui nad näevad, kuidas teised joovad, siis ei taha nad pealt 
vaadata. Saan neist väga hästi aru. Ei tohi iial kiusata jumalat, veel vähem parveta-jat. 
Kui te lubate riisuda, siis ärge imestage, et ka mitte-varas näeb varga saaki 
meelsamini oma taskus kui naabri taskus. Peale selle on igal pool häid ja halbu. 
Peame nagu õpetaja lahutama sikud talledest.» 

«Aga raevanem härra Racguin ei luba meil ennast liigutada!» ütlesid nad. «Tema 
kohuseks on linnas korra järele valvata, kui pole kohal maavalitsejat ja prokuraatorit.» 
«Teeb ta seda?» 

«Ta ütleb, et... » 

«Teeb ta seda, jah või ei?» 

«Seda näeb niigi!» 

«Noh, siis teeme seda meie!» 

«Härra Racguin tõotab, et kui me vakka oleme, siis meisse keegi ei puutu. Mäss 
piirdub eeslinnadega.» 

«Kust tema seda teab?» 

«Küllap on nendega teinud lepingu — sunnitult ja vägisi!» 

«Kuid selline leping on kuritegu!» 

«Ta ütleb, et see olevat nende uinutamiseks!» 

«Uinutada neid — või teid?» 

Gangnot lõi uuesti alasile (see oli tema viis; ta tegi seda, nagu mõni teine mees 
rääkides annab endale laksu kintsu pihta) ja ütles: 

«Õigus!» 

Kõigi näod olid häbelikud, kartlikud ja vihased. Denis Saulsoy laskis nina longu: 
«Tuleks kaua rääkida, kui peaks ütlema kõik, mis mõtled. » 

«Ja miks sa ei ütle?» sõnasin ma. «Miks te ei räägi? Oleme omavahel. Mida te 
kardate?» 

«Seintel on kõrvad.» 

«Mis? Nii kaugel olete juba?... Gangnot, võta oma vasar ja astu ukse ette, mu poeg! 
Löö pea puruks igaühel, kes tahab sisse tulla või välja minna! Olgu seintel kõrvu 
nuuskimiseks või mitte, selle eest ma vastutan, et neil pole keelt kuuldu 
edasikandmiseks. Sest kui me siit väljume, siis selleks, et kohe teoks teha, mis siin on 
otsustatud. Ja nüüd rääkige! Kes vaikib, on reetur!» 

Nüüd alles läks kära lahti. Kogu varjatud vihkamine ja 

hirm paiskus välja kui püssist lastult. Rusikaid näidates arjusid nad: 

«See Racguin-kaabakas hoiab meid pihus. See juudas müüs meid ära ühes me varaga! 
Kuid mis teha! Meil pole oimu. Tema poolt on seadus, tema käes on jõud, tema on 
käskija.» 

Ma ütlesin: 

«Kus ta pesitseb?» 

«Raekojas. Seal ta elab päeval ja öösel. Et asi julgem leks, ümbritseb teda vahtkond 
lurjustest, kes teda kaitsevad, aga võib ka olla, et valvavad sama suurel määral kui 
kaitsevad.» 


«Ühesõnaga: ta on vang? Väga hea,» ütlesin ma, «me läheme kõigepealt ja vabastame 
ta. Gangnot, ava uks!» Näis, nagu ei suudaks nad ikka veel otsusele jõuda. «Mis teid 
kinni peab?» Saulsoy ütles kukalt kratsides: 

«See pole naljaasi. Hoope me ei karda. Kuid, Breugnon, eil pole ju õigust midagi 
teha. See mees on seadus. Kes äheb seaduse vastu, see võtab endale ränga... » Ma 
ütlesin: 

«Vas-tu-tu-se? .. . Noh, ma võtan selle enda peale, mina 

e! Ära muretse. Kui ma näen, Saulsoy, et mõni kelm kelmust teeb, siis kõigepealt löön 
ta maha; alles siis küsin talt, mis ta nimi on; olgu ta siis prokuraator või paavst — 
mulle üks kama kõik! Sõbrad, tehke niisama! Kui kord on korratus, siis peab 
korratuses korda looma ja seaduse päästma.» 

Gangnot ütles: 

«Tulen sinuga.» 

Vasar õlal, sarnanes ta kõndivale tornile oma tohutu uurte kätega (vasakul oli neli 
sõrme; lömastatud nimetis-õrm puudus), kõõrdi vahtiva teise silmaga, musta nahaga, 
irge kerega, mis oli jäme kui tõrs. Teised tunglesid tema aga, kõndides ta selja varjus 
kui valli taga. Igaüks jooksis oma koju, et võtta oma arkebuus, hakknuga või puuhaa- 
mer. Noh, ma ei või vanduda, et iga kojumineja sel ööl kar jälle välja tuli; põhjuseks 
oli muidugi see, et mõni vaene mees ei leidnud oma sõjariistu. Õigust öelda oli meid 
üsna hõredalt, kui jõudsime peaplatsile. Kuid need, kes jäävad, — need on kõige 
tublimad. 

Õnneks oli raekoja uks lahti: karjane oli nii kindel, et lambad viimaseni lasevad endid 
paljaks pügada ilma 

määgimata. Tema ja ta koerad magasid sügavat süütuse-und pärast väga head 
õhtusööki. Meie rünnakus — pean tunnistama — polnud siis midagi kangelaslikku. 
Meil tarvitses ainult harakas pesast välja noppida, nagu öeldakse. Pesast me ta välja 
kiskusimegi: paljalt ja ilma püksteta, nagu nülitud jänese. Va Racguin oli rammus 
mees ümmarguse ja roosa näoga, lihapadjakestega laubal silmade kohal, tal oli 
magus-imal ilme, hea ta ei olnud, rumal ka mitte. Seda ta meile näitaski. Esimesest 
hetkest peale taipas ta, kuidas lood olid. Ainult korraks välgatas hirm ja viha ta 
väikestes hallides silmades, mis peitusid pondunud laugude all. Kuid otsekohe toibus 
ta ja küsis meilt käskival häälel, missuguse õigusega me tungivat seadusemajja. 
Ütlesin talle: 

«Et sa seal enam ei magaks.» 

Ta vihastus. Saulsoy ütles talle: 

«Isand Racguin, nüüd pole enam ähvardamise aeg. Te olete siin süüalune. Tuleme 
teilt aru pärima. Kaitsege ennast.» 

Subito muutis ta tooni. 

«Kuid, kallid kaaskodanikud,» ütles ta, «ma ei mõista, mis te minust tahate. Kes 
kaebab? Ja mille üle? Kas ei jäänud ma oma elu kaalule pannes siia, et teid kaitseda? 
Kui kõik teised põgenesid, siis pidin mina üksinda võitlema mässu ja katkuga. Mida 
heidetakse mulle ette? Kas olen mina süüdi hädades, mida ma püüan arstida?» 

Ma ütlesin: 

«Ettevaatlik arst laseb haava mädanema minna — nii lausub vanasõna. Nii teed 
sinagi, Racguin, linna arst. Sa nuumad mässu ja söödad katku, ja siis lüpsad oma 
kahte loomakest. Sa oled varastega ühes nõus. Sa paned me majadele tule otsa. Sa 
reedad neid, keda sa peaksid kaitsma. Sa juhid neid, keda sa peaksid lööma. Kuid ütle 
meile, äraandja, kas pead seda häbistavat ametit hirmust või ahnusest? Mis me peame 
sulle kaela riputama? Missuguse pealiskirja? Siin on mees, kes müüs oma linna 


kolmekümne hõbeseekli eest... Kolmekümne hõbeseekli eest? Sa pole nii rumal! 
Iskariotist saadik on hinnad tõusnud. Või kirjutame: Siin on raevanem, kes oma naha 
päästmiseks müüs enampakkumise teel oma kaaskodanike nahku?» 

Ta vihastus ja ütles: 

«Tegin, mis ma tegema pidin; tegin, mis mu õigus oli teha. Põletan majad, kust katk 
on läbi käinud. Seda käseb seadus.» 

«Ja sa paned katku maksu alla. Sa märgid ristiga kõigi nende majad, kes pole sinu 
poolt. Kes oma koera uputada tahab. .. Muidugi, eks ole katku vastu võitlemine seegi, 
kui sa lased riisuda katkust nakatatud maju?» 

«Ma ei saa seda takistada. Ja mis on teil sellest, kui riisujad hiljem kärvavad nagu 
rotid? Nii taban kaks kärbest ühe hoobiga. Seda kergem teil on!» 

«Ta tahab meile selgeks teha, et võitleb katku vastu riisujate varal ja riisujate vastu 
katku varal! Nii jääb ta vähehaaval võitjaks hävitatud linna üle. Kas ma ei öelnud? 
Kui haige surnud ja haigus surnud, siis jääb järele ainult arst. 

... Noh, isand Racguin, tänasest peale ei vaja me enam sinu hoolitsust — hoolitseme 
endi eest ise. Ja kuna iga töö väärib palka, siis anname sulle ... » 

Gangnot ütles: 

«Aseme kalmistul.» 

Nüüd näis, nagu oleks koerakarja sekka kont visatud. Ulgudes sööstsid kõik saagi 
kallale. Keegi karjus: «Paneme lapse magama!» 

Jahiloom õnneks põgenes seina-tühimikku; selga seina vastu toetades vahtis ta 
metsikul pilgul lõustu, mis valmis olid hammustama. Mina keelasin koeri: 

«Vakka! Las mina toimetan!» 

Nad peatusid. Õnnetu lõdises hirmust ja külmast, ise paljas ja roosa kui põrsas. Mul 
hakkas tast kahju. Ütlesin talle: 

«Noh, tõmba püksid jalga! Oleme küllalt su tagumikku näinud, sõbrake.» 

Teised hakkasid naerma kui pöörased. Kasutasin ajutist tuulevaikust, et neile aru pähe 
rääkida. Lojus puges vahepeal oma nahasse, hambaid lõgistades ja tigedaid pilke 
heites, sest ta tundis, et oht eemaldus. Kui ta oli riietunud ja kindel, et tänaval jänest ei 
püüta, siis muutus ta uuesti vahvaks ja hakkas meid sõimama; ta nimetas meid mäs- 
sajateks ja ähvardas meid karistada lasta ametliku isiku teotamise, eest. Ma ütlesin 
talle: 

«Sa pole enam ametlik isik. Raevanem, ma tagandan su.» 

Siis pöördus ta viha minu poole. Kättemaksuiha oli 

tugevam kui ettevaatus. Ta ütles, et tunneb mind hästi, et minu nõuanded olidki 
mässajate nõrgad pead segi ajanud, et ta laseb minu peale langeda nende süükoorma 
ja et ma olen riivatu roimar. Oma vihases vuristamises paiskas ta terava ja vilistava 
häälega mu turjale terve koormatäie sõimu. Gangnot ütles: 

«Kas löön ta maha?» 

Ma ütlesin: 

«Tegid hästi, et mu laostasid, Racguin. Tead küll, lurjus, et ma ei saa sind puua lasta, 
ilma et mind kahtlustataks kättemaksus oma maja põletamise eest. Ja ometi sobiks 
kanepist kaelus nii hästi su ilusa näo juurde. Kuid me jätame teiste mureks sinu 
ehtimise selle kaelusega. Oodates ei kaota sa midagi. Peaasi, et sa meil käes oled! Sa 
ei ole enam midagi. Kisume sul su ilusa raevanema-kuue seljast. Võtame oma kätte 
aeru ja tüüri.» 

Ta halises: 

«Kas tead, Breugnon, mis sa kaalule paned?» Ma vastasin talle: 


«Ma tean, mu poiss, — oma pea. Panen selle mängu. Kes kaotab, see võidab. Kui 
mina kaotan pea, siis võidab linn.» 

Ta viidi vanglasse. Seal sai ta sooja koha vana seersandi asemele, kes kolme päeva 
eest oli kinni pandud, sest et ta keeldus tema käsku täitmast. Kohtutäiturid ja raekoja 
uksehoidja ütlesid nüüd, kui töö oli tehtud, otsekui ühest suust: see oli hästi tehtud, 
sest nemad olid alati arvanud, et Racguin on äraandja. Mis kasu on mõtlemisest, kui 
midagi ei tehta! 


»* 


Seni oli meie kavatsus teostunud nagu libedat lauda mööda, kus höövel ühegi 
oksakoha taha kinni ei jää. Ja see pani mu imestama. Ma küsisin: 

«Kuhu on siis röövlid peidetud?» 

Äkki karjus keegi: 

«Tuli lahti!» 

Tuhat ja tuline! Röövlid olid mujal rüüstamas. 

Tänaval teatas meile hingeldav mees, et kogu salkkond riisus Pierre Paullard'i 
kaubaladusid Petlemmas, väljaspool Lordeaux torni väravat, purustades, põletades ja 
meeletult purjutades. Ütlesin kaaslastele: 

«Kui nad vajavad mängumehi tantsuks, siis siin me oleme!» 

Jooksime Mirandole'ile. Astangult avanes vaade alllinnale, kust pimedas kuuldus 
põrgukära. Püha-Mardi tornis mürises hingeldav hädakell. 

«Sõbrad,» ütlesin ma, «tuleb laskuda sellesse lõõma. See annab sooja. Kas oleme 
valmis? Kuid kõigepealt on peameest vaja. Kes saab peameheks? Kas sina, Saulsoy?» 
«Ei, ei, ei, ei,» ütles see ja astus kolm sammu tagasi. «Ei mina taha. Jätkub sellestki, 
et ma keskööajal olen sunnitud siin hulkuma oma vana musketiga. Mis nõutakse ja 
mis tarvis, seda ma teen, — ainult käske andma ma ei hakka. Hoidku jumal! Ma pole 
iialgi osanud midagi otsustada ... » 

Ma küsisin: 

«Kes siis tahab?» 

Kuid keegi neist ei liigatanud. Tunnen neid linde! Rääkida, käia — see veel kuidagi 
läheb. Kui aga tuleb otsustada, siis pole enam kedagi. Harjumus eluga väikekodanlase 
kombel riugelda, kõhelda ja viiskümmend korda kobada, enne kui sa riidetüki ära 
ostad; harjumus tingida, iga asjaga oodata, kuni hea juhus möödas on! Võimalus oli 
olemas, ma sirutasin käe: 

«Kui keegi ei taha, noh, siis juhin mina!» 

Nad ütlesid: 

«Olgu!» 

«Aga tingimusel, et minu sõna kuuldaks ilma vastu vaidlemata, kogu öö otsa! Muidu 
oleme kadunud. Hommikuni olen mina ainus käskija. Homme mõistate mu üle kohut. 
Kas jääb nii?» 

Nad ütlesid kõik: 

«Jääb nii.» 

Läksime mäest alla. Mina käisin ees. Minu vasakul käel kõndis Gangnot. Paremat kätt 
panin Bardet, linna teadete-hüüdja, ühes ta trummiga. Juba eeslinna sissekäigu juures, 
Barrieres'i väljakul, kohtasime õige lõbusat rahvasumma, mis ilma kurja mõtteta läks 
tervete perekondade kaupa — naised, poisid ja tüdrukud — sinnapoole, kus riisuti. 
Just nagu pidule. Mõned perenaised olid korvid kaasa võtnud nagu turupäeval. Jäädi 
seisma, et vaadata meie salgakese möödumist. Read hõrenesid viisakalt meie ees. Nad 


ei saanud asjast aru ja hakkasid meie järel tulles tahtmata taktis astuma. Üks nendest, 
juuksur Perruche, 

kes paberist laternat kandis, lähendas selle mu näole, tundis mu ära ja ütles: 

«Ah! Breugnon, hea poiss! Sa oled tagasi tulnud õigel ajal. Võime koos juua.» 

«Igal asjal oma aeg, Perruche,» vastasin ma. «Homme joome.» 

«Jääd vanaks, Colas. Janu jaoks pole kindlat tundi. Homseks on viin joodud. Teised 
on kraanid juba lahti keeranud. Peame ruttama! Või on sulle viin vastikuks läinud?» 
Ma ütlesin: 

«Jah, varastatud viin küll.» 

«Varastatud see ei ole,» ütles ta, «vaid päästetud. Kui maja põleb, kas peab siis 
laskma head asjad juhmilt raisku minna?» 

Lükkasin ta teelt kõrvale: 

«Varas!» 

Ja möödusin. 

«Varas!» kordasid Gangnot, Bardet, Saulsoy ja teised. Nad möödusid. Perruche jäi 
löödult seisma. Siis kuulsin teda vihaselt karjuvat. Ümber pöördudes nägin, et ta 
jooksis ja meile rusikat näitas. Ükski meist ei tundunud teda kuulvat ega nägevat. Kui 
ta meile järele jõudis, siis jäi ta äkki vait ja marssis ühes meiega. 

Kui me jõudsime Yonne'i kaldale, silla otsa juurde, siis oli võimata edasi minna. Nii 
tihedalt oli seal rahvast. Ma lasksin trummi lüüa. Esimesed read avanesid, ilma et nad 
isegi õieti oleksid teadnud, miks. Tungisime kiiluna inimeste vahele, kuid jäime sinna 
kinni. Nägin kaht parve-tajat, keda ma hästi tundsin, isa Joachimi, keda Kalaabria 
kuningaks kutsuti, ja Gadini, kelle ,, hüüdnimeks oli Gueurlu. Nad ütlesid mulle: 
«No-noh, meister Breugnon, mis pagan teie siia tulete oma trummiga ja kõigi nende 
relvastatud meestega, kõik tõsised kui eeslid? Kas teete nalja või läheb sõjaks?» 
«Ütlesid päris Õieti, vanataat,» vastasin ma. «Säärasena nagu sa mind näed, olen ma 
seks ööks Clamecy pealik ja lähen linna vaenlaste vastu kaitsma» 

«Vaenlaste vastu?» ütles ta. «Ega sa hull ole? Kes need vaenlased on?» 

«Need, kes seal allpool põletavad.» 

«Mis sinul sellest enam on,» ütlesid nad, «sinu maja on ju põlenud. (Sellest on kahju, 
see oli eksitus, tead.) Kuid 

Poullard'i oma, selle meie vaevast rasva läinud võllaroa oma, selle kekatsi oma, kes 
uhkeldab meie seljast pügatud villades ja kes oma vooruse kõrguselt halvustab meid, 
keda ta ise on paljaks kiskunud! . .. Kes temalt varastab, see läheb kindlasti otse 
taevasse. See on õnnistatud leib. Lase meid toimetada. Mis puutub see sinusse? Olgu 
veel, et inimene ise ei riisu! Kuid seda takistada! . .. Kaotada pole midagi, võita on 
palju.» 

Ütlesin (sest mul oli kahju neid vaeseid mehi peksma hakata, ilma et ma oleksin 
katsunud enne neile mõistust pähe rääkida): 

«Kaotada võib kõik, vanaätt. Peame päästma oma au.» 

«Oma au! Sinu au!» ütles Gueurlu. «Kas saab seda juua? Või saab seda süüa? Homme 
oleme ehk surnud. Mis meist järele jääb? Mitte midagi ei jää. Mida meist mõeldakse? 
Mitte midagi ei mõelda. Au — see on toreduseasi rikastele: neile lollidele, keda 
maetakse hauakirjadega. Meid visatakse kõiki koos ühishauda nagu tursatükke. Mine 
otsi siis sealt, kel on au hais juures, kel rooja hais!» 

Ma ei vastanud Gueurlule, vaid ütlesin Joachimile: 

«Igaüks üksikult ei ole midagi, see on tõsi, mu Kalaabria kuningas, kuid kõik koos on 
palju. Sada väikest kokku on üks suur. Kui kaovad tänased rikkad, kui ühes nende 


hauakirjadega kõdunevad nende haudade valed ja nende suguvõsade nimed, siis 
räägitakse ikka veel Clamecy parveta-jatest; nendest räägitakse meie linna ajaloos kui 
karedate kätega ja sama kõva peaga ülikatest. Ma ei taha, et nende kohta öeldakse, et 
nad olid kelmid.» 

Gueurlu ütles: 

«Mina vilistan selle peale.» 

Kuid Kalaabria kuningas sülitas ja ütles siis: 

«Kui sa selle peale vilistad, siis oled närakas. Breug-nonil on õigus. Ka minule teeks 
tuska teadmine, et sedasi öeldakse. Ja püha Nigula nimel, seda ei öelda! Au pole 
rikaste pärisoma. Seda me neile näitame. Olgu härra või suurhärra, meie vääriline 
pole neist ükski!» 

Gueurlu ütles: 

«Kas peame siis ennast segada laskma? Kas nemad endid segada lasevad? Kas on 
veel suuremaid õgijaid kui need printsid, hertsogid, Conded, Soissonid, meie Nevers 
ja paks Epernon?- Kõik nad ajavad oma kirstud ja maod täis ja nuumava:1. endid siis 
(need sead!) veel miljonitega lõhkemiseni. J,,1 hui kuningas on surnud, siis riisuvad 
nad tema 

vara! Säärane on nende au! Tõesti oleksime väga lollid, kui me järele ei teeks, mis 
nemad ees teevad.» Kalaabria kuningas vandus: 

«Seda nad on. Kord tuleb meie Henri hauast tagasi ja paneb nad oksendama, või me 
ise praeme neid, kullaga otsani täidetuid. Kui suured teevad sigadusi, kurat võtku, siis 
tuleb neid veristada, mitte neile järele teha. Eeskuju anname meie. Parveta ja kintsus 
on rohkem au kui aristo-kraapija südames.» 

«Sa siis tuled kaasa, kuningas?» 

«Tulen. Ja see Gueurlu seal tuleb kah.» 

«Ei, kurat võtku!» 

«Tuled, ma ütlen, või. . . seal on jõgi, ma viskan su jõkke. Noh, kähku, läki. Ja teie, 
maugud, andke teed. Mina tulen!» 

Ta hakkas minema, rahvast oma nuiadest-kätega eest ära tõrjudes. Ja meie käisime ses 
veekeeres ta järel, nagu kalamaim ujub suure kala sõiduvees. Need, keda me nüüd 
kohtasime, olid liialt «juua täis», et nendega vaidlema hakata. Iga asi oma kohal: enne 
keele varal tõendada, siis rusikatega pihta anda. Püüdsime neid ainult maha sirutada, 
ilma neile liiga tegemata: purjus mees on puutumatu. 

Lõpuks jõudsime kaubalao usteni. Riisujate pilv kihas meister Pierre Poullard'i majas 
nagu täid kasukas. Ühed tassisid kaste ja pakke, teised olid riietunud varastatud 
vanadesse rõivaisse; mõned lõbusad vembumehed pildusid naljaviluks ülemise 
korruse aknaist anumaid ja potte alla. Keset õue veeretati veinivaate. Nägin, kuidas 
üks mees jõi, suu punniaugu küljes, kuni ta punase joa alla siruli kukkus. Vein 
moodustas loike, mida lapsed larpisid. Ja et paremini näha, olid riisujad õue majariistu 
kuhjanud ja need leegitsema pannud. Keldrite põhjast kuuldus puu-haamrite tagumist: 
seal löödi aamidel ja aamikestel põhju alt. Kuuldus lõugamist, kisa, lämbuvat 
köhimist: maja kõmises maa alt, nagu oleks sel kari põrsaid vatsas olnud. Ja siit-sealt 
tõusis keldriaknaist juba suitsukeeli, mis nilp-sasid varbu. 

Me tungisime hoovi. Meist ei hoolitud. Igaühel oli oma tegemine. Ma ütlesin: «Löö 
trummi, Bardet!» 

Bardet hakkas trummeldama. Ta kuulutas võimu, mille linn mulle oli andnud; siis 
tõstsin mina omakorda häält ja manitsesin riisujaid, et nad minema hakkaksid. Trum- 

mipõrina peale kogunesid nad kokku nagu kärbseparv katlaga kolistamise peale. Kui 
aga meie kära vaikis, siis hakkasid nad kõik jälle vihaselt sumisema ja tormasid meie 
kallale, vilistades ja uilates ja meid kividega loopides. Ma katsusin keldriust sisse 
lüüa, kuid pööningu akendest pilluti telliskive ja aampalke. Me läksime siiski sisse, 
ieid närukaelu tagasi tõrjudes: Gangnot'1 kisti veel kaks sõrme ära ja Kalaabria 
kuningal löödi vasak silm välja. Mul oga jäi sulguvat ust lahti rõhudes pöial hingede 
Vahele nagu rebane raudade vahele. Oh sa sinine! Pidin minestama nagu naine ja 
välja oksendama kõik, mis mul kõhus oli. Õnneks märkasin avatud vaati, selles oli 
kange oletatud viin, loputasin sellega ennast seestpoolt ja uju-tasin selles oma pöialt. 
Vannun, et mul seepeale kadus ' imu silmi pahempidi pöörata. Kuid vihaseks sain siis 
minagi. Sinep oli mulle ninna tõusnud. 

Võitlesime nüüd trepiastmeil. Tuli lõpetada. Sest need sarvilised saatanad tühjendasid 
oma musketid meile näkku, ja nii lähedalt, et Saulsoy habe läks põlema. Gueurlu 
kustutas selle oma mõhnaliste käte vahel. Õnneks nägid need joomarid kahekordselt, 
kui nad sihtisid, muidu poleks ükski meist eluga pääsenud. Pidime trepist uuesti üles 
minema ja taganemisteele asuma. Aga kui me sissekäigu juurde laagrisse jäime — 
märkasin ma salakavalat tuld, mis ühest ja teisest tiivast hiilis maja keskpaiga poole, 
kus asetses kelder, siis käskisin ma sissekäigu nabani ulatuva kivide- ja risuvalliga 
sulgeda. Selle kohal aga sihtisid läbipääsu sulgedes meie jahiorad ja pootshaagid — 
otsekui kerratõmbunud siili okkad. Ja ma hüüdsin: 

«Röövlid! Ah teie armastate tuld! Noh, siis sööge seda!» 

Enamik mõistis ohtu alles liiga hilja, vedeldes joobnult keldripõhjas. Kui aga suured 
leegid panid seinad raksuma ja hakkasid oma lõugadega talasid purema, siis tõusis 
maa alt põrgu ja esile kerkis terve närukaelte voog — mõned neist leegitsesid — nagu 
kobrutav viin, mis prundi eest ära lööb. Nad põrkasid meie valli vastu; teised tõukasid 
selja tagant ja moodustasid tropi, mis sissekäigu ummistas. Kaugemalt augupõhjast 
kuuldus tule ja taunitute ulgumist. Võite uskuda, et see muusika ei teinud meile lõbu! 
Pole mõnus kuulata, kuidas piinatav liha kannatab ja valu ärast lõugab. Ja kui ma 
oleksin olnud lihtne eraisik — igapäevane Breugnon, siis ma oleksin öelnud: 
«Päästame nad!» 

Ent kui oled peamees, siis pole sul enam õigust omada südant ega kõrvu. Siis olgu sul 
silmad ja vaim. Näe ja taha ja tee ilma nõrkemata, mida tegema pead. Neid röövleid 
päästa — see tähendas linna hävitada: kui nad oleksid väljunud, siis oleksid nad 
arvukamad ja tugevamad olnud kui meie, nende valvurid; ei oleks need võllaroad 
lasknud endid siis hõlpsasti tabada. Herilased olid pesas, jäägu nad sinna!. .. 

Ja ma nägin, kuidas mõlemad tuletuvad ühinesid maja keskmise osa kohal sulgusid, 
raksudes ja endi ümber suit-susulgi lennutades .. . 

Just sel hetkel märkasin trepi-kõrri kuhjunud esimeste, üksteise vastu litsutud ridade 
tagant, kus midagi ei saadud liigutada peale ripsmete, silmade ja möirgavate suude, 
märkasin oma vana sõbrakest Eloi'd, hüüdnimega Gambi, seda logelejat — paha ta ei 
olnud; oli vaid lakard (kuidas tema küll sattus sellesse herilaste-pessa, tule taevas 
appi!). Ta nuttis ja naeris juhmilt ega saanud millestki aru. Paras talle päevavargale, 
vedelvorstile! Siiski — ma ei suutnud näha tema küpsemist.. . Lastena mängisime 
koos ja Püha-Mardi kirikus sõime koos jumala-ihu: olime leerivennad ... 

Ma lükkasin orad kõrvale, hüppasin üle valli, kõndisin mööda vihast märatsevaid päid 
(nad hammustasid) ja mööda suitsevat inimtaignat, jõudsin oma Gambi juurde 
haarasin tal kaelusest kinni. «Kirevase päralt! Kuidas kiskuda ta pihtide vahelt?» 
mõtlesin temast kinni haarates. «Tuleks ta puruks raiuda, et tükki kätte saada ... » Ja 
näe haruldast õnne (ütleksin meelsasti, et joomareü on oma jumal, kuigi ta nende 


kõikide vastu pole nii helde) — mu Gambi seisis ühe astme serval ja vankus 
tahapoole, kui ülestulijad ta oma õlgadele tõstsid, nii et ta enam maasse ei puutunudki, 
vaid rippus nagu pähkel, mida näppude vahel pigistatakse. Päkkade varal tõukasin ta 
külgede vastu litsutud õlgu paremale ja pahemale poole ja kiskusingi ta suurema 
vaevata inimeste-karja lõugade vahelt nagu pähkli oma tupest. Oli aeg! Tuli tõusis 
keerisena trepi õõnest nagu korstnast üles. Kuulsin, kuidas kehad ahju põhjas 
surisesid: tõmbusin küüru, astusin suurte sammudega, ilma et ma oleksin vaadanud, 
millesse mu saapad vajusid, ja jõudsin tagasi, Gambfd ta rasvaseid juukseid pidi järel 
vedades. Me väljusime kuristikust ja eemaldusime sellest, jättes tule hooleks töö 
lõpetamise. Et oma erutust lämmatada, müksisime Gambi'd, seda lojust, kes 

veel surmasuus oli mõlema käega kõvasti südame vastu litsunud kaht vaabatud liuda 
ja värvilist kulpi, mis ta jumal-teab kust oli näpanud... Ja kaineks muutunud Gambi 
nuttis, loopis liuad maha, vahtis ringi, laskis vett nagu purskkaev ja karjus: 

nu«d!M» itte midagi ei taha ma sellest, mis ma olen varasta- 

ki 

Koidu ajal ilmus prokuraator, härra Guillaume Courtignon Robinet' saatel, kes teda 
juhtis trummipõrinaga. Ta kaasas oli kolmkümmend relvastatud meest ja salkkond 
talupoegi. Päeva jooksul tuli veel teisigi, need tõi meile raevanem. Järgmisel päeval 
saatis hea hertsog veelgi lisa. Nad kobasid kuuma tuhka, koostasid kah j ude-nimistu, 
tegid sellest kokkuvõtte, lisasid oma reisi- ja sealviibimiskulud juurde ja läksid ilma 
pikema jututa tagasi sinna, kust nad olid tulnud ... 

Õpetus sellest kõigest on: 

«Aita ennast ise, siis aitavad sind teised.» 


XI PIKK NINA HERTSOGILE 


Septembri lõpul. 

Kord oli tagasi tulnud, tuhk jahtunud, haigusest ei kuuldud enam midagi. Kuid linn oli 
esialgu nagu lömastatud. Kodanikud mäletsesid oma hirmu. Nad kobasid jalaga maa- 
pinda; nad ei uskunud veel kindlasti, et nad olid peal, mitte all. Kõige sagedamini 
pugesid nad peitu; tänaval lasksid nad jalga, hiilisid mööda seinaääri, kõrvad lontis ja 
saba jalge vahel. Ah! nad ei olnud uhked, ei juletud peaaegu üksteisele näkku vaadata 
ega tahetud hea meelega peeglist iseendale näkku vaadata: üksteist oldi liiga hästi 
nähtud, ennast tunti liiga hästi, inimese loomust oli nähtud ilma särgita — sellisena 
pole see ilus! Tunti häbi ja umbusku. Mina omapoolt ei tundnud end kuigi hästi: mind 
jälgis veresaun ja inimeste praadimine, kõige enam aga mälestus alatusest ja 
julmusest, mida ma olin lugenud tuttavailt nägudelt. Nad teadsid seda, salaja olid nad 
mulle pahased. Saan sellest aru; mul oli veel piinlikum kui neil; oleksin ma saanud, 
ma oleksin neile öelnud: «Andestage, sõbrad. Ma pole näinud midagi... » Ja ränk 
septembripäike lasus masendatud linna kohal. Suvelõpu ärevus ja tardumus. 

Meie Racguin oli tubli saatesalga seltsis läinud Nevers'i, kus hertsog ja kurüngas 
vaidlesid selle üle, kummal pidi au olema tema üle kohut mõista, nii et ta juba lootis 
nende mõtete lahkuminekut kasutades nende käest ära lipsata. Mis puutub minusse, 
siis olid meie lossivanemad nii lahked ja sulgesid silmad mu käitumise kohta. Näis, et 
ma Clamecyd päästes olin teinud kaks või kolm suurt kuritegu, millede eest mind 
oleks võidud mõista vähimalt galeeridele. Kuna aga need kuriteod poleks võinud 
toimuda, kui need härrad poleks plehku pistnud, vaid oleksid jäänud meie juhtideks, 
siis ei tehtud mu kuritegudest suurt juttu; vaikisin minagi. Ma ei armasta kohtutega 


tegemist teha. Tunned ennast küll vägagi süütuna, kuid — mine tea! Kui oled kord 
näppupidi selle neetud masina vahele jäänud, siis jumalaga käsivars! Lase aga maha 
lõigata, ära punni vastu, 

muidu jääd kogu kerest ilma. .. Nii toimus nende ja meie vahel vaikiv kokkulepe, et 
ma polnud midagi teinud, et nemad polnud midagi näinud, et nemad olid korda 
saatnud selle, mis tol ööl toimus minu juhtimisel. Aga taha kuidas-tahad — ei saa ühel 
hoobil unustada seda, mis on juhtunud. Inimene mäletab ja see on häiriv. Lugesin 
seda kõigist silmadest: mind kardeti ja ma kartsin ennast ise, oma kange-"astegusid, 
toda tundmatut, veidrat Colas Breugnon'i, kelleks ma olin olnud. Käigu kuradile see 
Caesar, see Attila, see suur nina! Viinanina — jah, olgu pealegi! Kuid suur nina sõjas 
— ei, ei, see pole minu ala!... Ühesõnaga: me olime häbelikud, roidunud ja väsinud; 
meil kahetses süda ja kõht. 

Hakkasime kõik tööle kui pöörased. Töö imeb häbi ja vaeva endasse nagu käsn. Töö 
annab hingele uue naha ja uue vere. Tööst polnud puudust: kui palju oli igal pool 
varemeid! Kõige suuremaks aitajaks aga oli meile maa. Iialgi enne polnud nähtud nii 
suurt puu- ja põlluviljasaaki; ja kõige tipuks oli viinamarjasaak. Näis tõesti, nagu 
tahaks hea emake maa meile viina kujul tagasi anda vere, mille ta oli ära joonud. Ja 
miks ka mitte? Miski ei lähe kaotsi, ei tohi kaotsi minna. Kuhu see jääks, kui see 
kaoks? Vesi tuleb taevast ja läheb sinna tagasi. Miks ei peaks viin niisama tegema ja 
edasi-tagasi käima maa ja meie vere vahet? Sama mahl on see kõik. Ma olen 
viinapuu — või olen olnud — või saan olema. Mulle meeldib see mõte; tahan seda 
olla, igasugusele muule surematusele eelistaksin viinamäeks või puuviljaaiaks 
muutumist, et ma tunneksin oma liha sirutuvat ja paisuvat ilusateks, õige ümmargus- 
teks ja täidlasteks viinamarjadeks, mustadeks ja udusulg-seteks kobarateks, millede 
nahk suvepäikese käes praksudes pakataks ja — mis kõige parem — mida inimesed 
sööksid. Olgu, kuidas on: sel aastal on viinamägedel mahla ülevoolavalt; igast 
higiaugust ajas maa verd välja. Eks tulnud puudus vaatidest, anumate puudusel jäeti 
marjad tõrtesse, pandi pesutoobritesse, ilma et neid oleks surutud või kuivatatud! 
Jah, juhtus koguni säärane lugu (sellist asja' polnud veel keegi kuumud!) et üks vana 
Andries kodanik, isa Coullemard, oma marjadest jagu ei saanud ja neid müüs 
kolmekümne souga toober, — selle tingimusega, et nad otse viinamäelt ära viidi. 
Kujutlege meie meeleliigutust, me ei suuda ju külmavereliselt näha, kui jumala puhas 
veri raisku läheb. 

Pigemini ära juua, kui ära visata! Igaüks ohverdas ennast, oleme kohusetundlikud 
inimesed. Kuid see oli Herkulese töö; ja enam kui kord puudutas Herkules maad, 
mitte Antaios. Heaks küljeks kogu asja juures oli, et see muutis meie mõtete kuube; 
laubalt kadusid kortsud ja näod läksid selgeks. 

Kõigest hoolimata jäi veel midagi klaasipõhja. — nagu pärmikord või kõntsa maik; 
hoiduti ikka teatavas kauguses üksteisest; uuriti üksteist. Inimestel oli küll jälle juba 
pisut endausaldust (tuigerdades), kuid ei julgetud naabrile läheneda; igaüks jõi üksi, 
naeris üksi: see on väga ebatervislik. Nii oleks see võinud kaua kesta; ei teatud, kuidas 
olukorrast välja saada. Kuid juhus on kaval. Ta oskab leida õige vahendi, ainsa, mis 
inimesed kokku tinutab: ta võimaldab neil kellegi vastu ühineda. Ka armastus lähen- 
dab, üheks meheks aga muudab kõiki vaenlane. Ja vaenlane — see on meie peremees. 
Sel sügisel juhtus, et hertsog Charles tahtis meile keelata ringtantsud. See oli natuke 
liig! Otsekohe polnud enam jooksvahaiget, jalutut ega käsitut, kel sipelgad poleks 


nahal kipitama hakanud. Vaidluse põhjustas Pre-le-Comte'i aas nagu alati. See on 
tolleks tindipotiks, kust me välja ei saa. See ilus aas Croc Pineoni jalal linna väravate 
juures see ilus aas, mille servale "näib hagu sirp hooletult asetatud olevat looklev 
Beuvron — see ilus aas on kolmsada aastat juba vaidluse põhjuseks: siia-sinha rebi- 
takse seda härra de Nevers'i suure suu ja meie suu vahel, mis pole nii suur, kuid oskab 
kinni hoida sellest, mille see kord on hammaste vahele haaranud. Ei mingit vaenu 
ühelt ega teiselt poolt; naerdakse, ollakse viisakas, mõeldakse: «Mu sõber, me sõbrad, 
mu härra ...» Ei jäeta siiski oma jonni; kumbki pool pole nõus tolli võrdki järele 
andma. Tõtt öelda, pole me oma protsessides veel iialgi õigust saanud. Kohtud, 
ametikohtud, peakohtud on teinud otsuse otsuse peale, kinnitades, et meie aas pole 
meie aas. Nagu teada, on õigusemõistmine kunst raha eest nimetada mustaks seda, 
mis on valge. See ei teinud meid kuigi rahutuks. Mis tähendab kohtuotsus; peaasi on 
omamine. Olgu lehm valge või must — kui aga lehm on su oma! Aas oli meie oma ja 
jäi meie omaks. See on nii mõnus! Mis seal's ikkagi! See on ainus aas, mis Clamecys 
pole kellegi üksiku oma. Kuna see on hertsogi oma, siis on see kõigi oma. Meil pole 
siis mingit südametunnistuse piina seda rikkudes. Ja 

seda me teemegi! Seal tehakse kõike, mida kodus ei võiks teha: seal töötatakse, seal 
puhastatakse, seal kraasitakse aluskotte, seal klopitakse vanu vaipu, sinna loobitakse 
rämpsu, seal mängitakse, seal jalutatakse, seal karjatatakse kitsi, seal tantsitakse 
viiulimängu saatel, seal harjutatakse arkebuusi ja trummi käsitsemist; ja öösiti seal 
armatsetakse paberitükke täis olevas rohus, sosistava Beuvroni ääres, keda miski ei 
pane imestama (ta on veel muudki näinud!). 

Seni kui hertsog Louis elas, läks kõik hästi: ta teeskles, nagu ei näeks ta midagi. See 
oli mees, kes oma alamatele vabadust andis, et neid paremini vaos hoida. Mis oli 
temal sellest, et me kujutlesime endid vabadena ja mängisime kangeid mehi, kui 
tegelikult tema oli peremees? Tema poeg aga on edev, armastab rohkem näida kui olla 
(tähendab, et ta ei ole mitte midagi) ja ajab kohe jalad harki, kui keegi pead tõstab. 
Prantslane aga peab laulma ja oma isandaid pilkama. Kui ta ei pilka, siis ta mässab: 
tal pole himu selle sõna kuulata, kes tahab, et teda alati võetaks tõsiselt. Meie 
armastame ainult seda, mille üle me saame naerda. Sest naer teeb meid kõiki 
üheväärseteks. See lind aga tuli mõttele keelata meil Pre-le-Comte'i aasal mängimine, 
tantsimine, sõtkumine, rohu tallamine. Leidis õige aja! Pärast kõiki me õnnetusi — 
kui ta oleks pigemini pidanud meid maksudest vabastama!... Ah! Kuid me näitasime 
talle, et Clamecy rahvas pole tollest puust, millest hagu tehakse, vaid kõvast 
tammekännust, kuhu kirvel raske on sisse tungida ja kust kirvel on veel raskem välja 
pääseda, kui ta kord sees on. Ei tarvitsenud kokku rääkidagi. Üksmeel oli ilus. Meilt 
võtta meie aas! Tagasi võtta kingitus, mis meile oli tehtud'— või mille me ise olime 
võtnud (see on seesama: varastatud väärtus, mis kolmeks-sajaks aastaks kellegi kätte 
jääb, muutub kolmekordselt pühaks ja pühitsetud omanduseks); võtta vara, mis meile 
oli seda kallim, et see polnud meie oma ja et me olime selle teinud omaks toll-tollilt, 
päev-päevalt aeglase vallutamise ja visadusega, — ainus vara, mis polnud meile 
midagi maksnud peale võtmisvaeva! Nii võisime ju kaotada himu üldse midagi võtta! 
Ja milleks siis veel elada? Kui oleksime järele andnud — me surnudki oleksid hauast 
välja tulnud! Linna au tegi meid üksmeelseks. 

Sama päeva õhtul, mil linna trummimees sünge viisi saatel (nagu oleks ta mõnda 
hukkamõistetut saatnud Sembert*i 

kaagile) oli teatanud saatuslikust käsust, kogunesid turu sammaste alla kõik 
mõjuvõimsad mehed, vennaskondade ja meistri-ühingute esimehed ja lipukandjad. 


Minagi olin seal; esindasin — nagu see olema pidigi — oma püha kaitsjat, Joakimi 
emandat, Jeesukese vanaema, püha Annat. Mõtted läksid lahku selle kohta, kuidas 
tegutseda; kuid et tegutsema pidi, seda tunnistasid kõik. Gangnot püha Egiliuse ja 
Kalaabria kuningas püha Nigula nimel pooldasid otsustavat teguviisi: nad tahtsid, et 
otsekohe pandaks väravad põlema, et purustataks vallid ja valvurite pead ja et 
niidetaks aas purupaljaks kuni nahani. Kuid püha Honoriust esindav pagar Florimond 
ja püha Fiacre'it esindav aednik Maclou — sama leebed mehed kui nende pühakud — 
olid heatahtlikud ja soovisid arukalt, et jäädaks paberise sõja juurde: platooniliste 
palvete ja hertsoginna anumise juurde (muidugi ahju ja aia mitte just muidu saadud 
saaduste saatel). Õnneks oli meid kolm meest — mina, Jean Bobin püha Crispinuse 
esindajana ja Emond Poifon püha Vincentiuse esindajana, kes soovisid hertsogile 
õpetust andes sama vähe ta tagumikku suudelda kui tümaks teha. In medio stat 
voorus. Hüva gallialane teab, kui ta inimesi pilgata tahab, kuidas seda teha rahulikult, 
otse nina all, kuid ilma ninasse'puutumata, ja mis peaasi: ilma et see midagi maksma 
läheks. Vähe on sellest, kui saab kätte maksta; peab ka kättemaksust hästi lõbu 
tundma. Ja ennäe, mis me leiutasime. .. Aga ega ma ometi enne ära ütle, missuguse 
hea tüki ma välja mõtlesin; jutustada tuleb järjepannu. Ei, ei, enneaegu ei maksa asja 
tuuma paljastada! Jätkub, kui ma meie kõigi auks nimetan, et meie suurt saladust 
kogu linn tervelt kaks nädalat teadis ja varjas. Ja kui mõtte leidsin mina (olen uhke 
sellele), siis lisas igaüks mu mõttele mõne ilustise, — üks kohendas kõrva, teine lisas 
siia-sinna mõne lindi või kihara, nii et laps oli hästi ehitud: isadest polnud jü puudust. 
Raevanemad ja linnapea küsisid tagasihoidlikult ja salaja iga päev järele, kuidas 
põngerjas arenes. Isand Delavau käis nina mantlisse varjates öösiti meiega asjast juttu 
ajamas, näidates meile, kuidas seadusest üle astuda, seda siiski austades; 
võidurõõmsalt võttis ta taskust mõne kavalasti koostatud ladinakeelse kirjutise, 
mis ülistas 


In medio stat — keskel asetsev. 

hertsogit ja meie kuulekust, mis võis aga tähendada ka otse vastupidist. 

kd 

Lõpuks saabus suurpäev. Püha-Mardi väljakul ootasime raevanemaid, meistreid ja 
selle. Kõik olid korralikult habet ajanud ja parimad riided selga pannud. Ilusti reas- 
tatult seisid nad me lippude ümber. Täpselt kell kümme hakkasid tornikellad 
helisema. Otsekohe avanesid kummaski väljaku otsas raekoja ja Püha-Mardi kiriku 
uksed pärani; kummalegi trepile ilmusid (nagu kellaaega näitavad mehikesed) ühelt 
poolt preestrite valged rüüd, teiselt poolt raevanemad: kollased ja rohelised nagu 
papagoid. Üksteist nähes vahetasid nad üle meie peade pidulikke tervitusi. Siis 
laskusid nad väljakule. Preestrite ees käisid säravad kirikuteenrid punastes kuubedes 
ja punaste ninadega, raevanemate ees linna täiturid kitsastes kuubedes, kõlksuvad 
ketid kaelas ja pikad sauad käes, sauade otsad kõmisesid sillutisel. Meie seisime 
ümber väljaku ja piki maju, moodustades sõõri; otse keset väljakut asetsevad võimud 
kujutasid naba. Kõik olid koos. Ükski ei jäänud hiljaks. Kirjutajad, asjatoimetajad ja 
notar püha Yves'i, Taeva Isa asjadeajaja lipu all; apteekrid, soolapuhujad ja arstid, 
targad kusetundjad (igaühele meeldib oma viinapuu lõhn) ja pärasoole-puhastajad 
püha Cosmose kaitse all (kes paradiisi sooli kosutab) moodustasid linnapea ja vana 
peapreestri ümber püha kaitsjaskonna sule ja süstla nimel. Härradest kodanikest 
puudus — usun — üksainus: see oli prokuraator, hertsogi esindaja, kuid raevanema 
tütre mees, hea clamecy'lane ja majaomanik, kes teadis, mis meil nõuks oli võetud, ja 


eelmisel päeval targasti oskas ära sõita, kuna ta midagi nii.väga ei kartnud kui 
vajadust ükskõik kumma poole kasuks otsustada. 

Tükk aega muliseti väljakul. See oli nagu tõrs, milles käärib viinamarjamahl. 
Mäherdune lõbus lärm! Igaüks rääkis, naeris, häälestati viiuleid, koerad haukusid. 
Oodati.. . Keda siis? Kannatust — see on üllatus ... Sealt see tulebki. Veel enne kui 
see paistma hakkab, jookseb häältekõmin selle ees ja kuulutab selle tulekut; kõigi kae- 
lad pöörduvad äkki ühele poole õieli nagu tuulelipud tuule puhudes. Väljakule ilmub 
Turu tänavalt kaheksa tugeva mehe õlgadel kantuna ja rahvasumma kohal õõtsuvana 
püramiidikujuline puuehitis: kolm mitmes suuruses lauda 

üksteise peal, jalad kõigil paeltega ja karraga ehitud, heledasse siidriidesse mähitud. 
Ja ülal kõige tipus mingi looritud kuju suletuttidega kaunistatud ja värviliste lintide 
korraga ilustatud troonikatuse all. Kellelgi ei tulnud pähe imestada, sest kõik olid 
saladusse pühendatud. Igaüks võttis õige viisakalt mütsi peast; kuid endamisi me 
vanad kavalpead naersime. 

Niipea kui see kaadervärk väljakule toodi, just keskele, linnapea ja preestri vahele, 
möödusid vennaskonnad" — muusika käis ees —, tehes enne täie ringi ümber 
liikumatu keskuse, ja suundusid siis kõrvaltänavasse, mis kiriku peauksest möödudes 
laskub Beuvroni väravate poole. 

Esimesena kõndis püha Nigul, nagu see olema peabki. Kirikukuube riietunud 
Kalaabria kuningas seljaletikitud kuldse päikesega just nagu sitasitikaga hoidis oma 
mustade ja pahklike käsivartega jõepühaku lippu, mis oli kahest otsast kõverdatud 
laeva kujuline ja millel Nigul oma sauaga õnnistab kolme astjas istuvat lapsukest. 
Neli vana laevnikku käis temaga kaasas, kandes nelja kollast küünalt, mis olid 
reiejämedused ja kõvad kui kaikad, mil-ledena mehed valmis olid neid esimesel 
vajadusel tarvi-tamagi. Kalaabria kortsutas kulme, tõstis pühaku poole oma ainust 
silma, kõndis harkisjalu ja kõhtu õieli hoides, — nii palju kui tal seda oli. 

Järgnesid tinakruusi sõbrad, püha Elygiuse pojad, — noategijad, lukksepad, 
vankritegijad ja sepad; nende ees käis vigase käega Gangnot ja hoidis oma kahe 
sõrmega pihus risti, mille varrele oli nikerdatud alasi ja vasar. Ja puupillid mängisid 
«Hea kuningas Dagoberfi pahempidi pükse». 

Siis tulid viinamarjakasvatajad ja aamissepad, lauldes kiitust viinale ja selle pühakule, 
Vincentiusele, kes kepi otsas seistes hoidis ühes käes kaanega kannu, teises, käes 
kobarat. Siis tislerid ja laudsepad, püha Anna väimees ja ämm; tublide joojatena 
kõndisime kõrtsmike pühaku järel, keelt naksutades ja keelekaste poole silmi 
kõõritades. Ja püha Honoriuse lihavad, jahust valged kaitsealused hoidsid ahingu 
otsas ümmargust leiba heleda pärjaga nagu rooma võidumärki. Valgete järel 
sammusid mustad — pigised saa-bassepad, liiste loksutades ja püha Crispinuse ümber 
kareldes. Lõpuks ja kõige tipuks tuli püha Fiacre üleni lilledes. Mees- ja naisaednikud 
kandsid raamil näälikesi ja levkoisid; roosivanikud olid neil kübarate, labidate ja 

rehade ümber. Sügisetuules laksus nende punasest siidist lipp, mis kujutas Fiacre'it 
paljaste säärtega ja tagumikuni üles kääritud rõivastega, tüse varvas mullasse surutud 
labida kohal kõveras. 

Kõige viimaks hakkas riiete alla varjatud kaadervärk liikuma. Selle ees tipsivad 
tütarlapsed näugusid kiituslaule. Linnapea ja kolm raevanemat käis kummalgi pool, 
hoides troonikatuse tipult alla rippuvate paelte otstes olevaid suuri tutte. Nende ümber 
kõndisid ahelikus püha Yves ja püha Cosmos. Järel käis šveitsar ähvardava ilmega, 
pugu õieli nagu kukel; peapreester liikus kahe papi vahel (neist oli teine pikk nagu 
päev ilma leivata, teine lai ja lame nagu leib ilma pärmita) ja laulis iga kümne sammu 


tagant oma sügava bassiga tükikese litaneiat, kuid ilma ennast väsitamata, rohkem 
teisi laulda lastes, maigutas suud, hoidis käsi kõhu peal ja magas püstijalu. Lõpuks tuli 
kohinal kogu muu rahvas tiheda lainena nagu plink ja tüma taigen. Ja meie olime 
paisusilmaks. 

Väljusime linnast. Suundusime otse aasa poole. Tuul lennutas plataanide lehti. Nende 
ratsaväe-salk kihutas päikese-paistesel teel. Ja aeglaselt liikuv jõgi viis nende kuldsed 
soomussärgid minema. Tõkkepuu juures teeskles kolm politseiseersanti ja uus 
lossipealik, nagu ei lubaks nad meid edasi minna. Ent kui mitte arvestada äsja 
saabunud pealikut (kes meie linna ei tundnud ja kõike puhta rahana võttis — vaene 
mehike oli jooksnud nii et hing kinni ja pööritas vihaselt silmi), siis olime kõik ühes 
nõus nagu vargad laadal. Kuid sellepärast ei vannutud ega rüseldud sugugi vähem: see 
käis kõik asja juurde, mängiti täiesti tõetruult, kuigi väga raske oli tõsiseks jääda. Ei 
võinud siiski liiga kaua jääda kometit mängima, sest Kalaabria kuningas ja ta 
kaaslased hakkasid liialt hästi mängima; püha Nigul oma vaia otsas muutus 
ähvardavaks ja küünlad vabisesid rusikates — seersantide seljad tõmbasid neid ligi. 
Siis astus linnapea ette, võttis mütsi peast ja hüüdis: 

«Pead paljastada!» 

Samal hetkel langes eesriie, mis oli varjanud kuju trooni-katuse all, ja linna täiturid 
karjusid: «Teed hertsogile!» 

Kära lõppes otsekohe. Püha Nigul, püha Elygius, püha Vincentius, püha Joosep ja 
püha Anna, püha Honorius, püha Fiacre jäid kahele poole seisma ja andsid au; 

politseiseersandid ja paks kohkunud pealik paljastasid pead ja andsid teed; nende 
vahelt möödus kandjate õlgade kohal õõtsudes hertsogi kuju, loorberipärg peas, müts 
teise kõrva peal ja mõõk kõhul. Isand Delavau allkiri igatahes teatas urbi et orbi, et 
see oli hertsogi kuju; kuid, tõtt öelda, — ja see on kõige naljakam — ei olnud meil 
aega ega võimalusi sarnanevat kuju teha ja me võtsime lihtsalt raekoja pööningult 
mingi vana kuju (ei saadud iialgi teada, keda see kujutas või kelle tehtud see oli; 
alusel seisis ainult poolkustunud nimi «Balthazar»; hiljem hakati seda hüüdma 
Balduciks). Kuid mis sellest? Usk teeb õndsaks. Kas hea pühaku Elygiuse, püha 
Nigula või Jeesuse kujud rohkem sarnanevad? Tarvitseb vaid uskuda, siis nähakse 
igal pool seda, keda tahetakse. Jumalust on vaja? Kui tahan, jätkub mulle puutükist, 
millesse ma kätken nii jumaluse kui ka oma usu. Tol päeval oli hertsogit vaja. Leitigi 
hertsog. 

Langetatud lippude eest möödus hertsog. Kuna aas oli tema oma, siis läks ta aasale. Ja 
et teda austada, olime meie talle kõik saatjaskonnaks tuules lehvivate lippudega, 
põrisevate trummidega, pasunate- ja sarvedepuhumisega ning püha sakramendiga. 
Kes oleks võinud selles midagi paha leida? Ainult mõni hertsogi õel alam, mõni sünge 
inimene. Kas tahes või tahtmata pidi pealik asja heaks kiitma. Tal jäi ainult valida: kas 
peatada hertsog või ühineda saatjaskonnaga. Ta marssis meie järel. 

Kõik läks kõige paremini, kuni sadama lähedale jõudes kogu värk pidi uppi minema. 
Sissekäigu juures põrkas püha Elygius püha Nigula vastu ja püha Joosep läks ämmaga 
nokkapidi kokku. Igaüks tahtis esimesena minna, küsimata teise vanusest või 
viisakusnõuetest. Ja kuna tol päeval kõik olid kokku tulnud sõjakas tujus ja võitlus- 
himulise meelega, siis kihelesid kõigil rusikad. Õnneks mina, kes ma nimepidi kuulun 
püha Nigula juurde ja ametilt püha Joosepi ja Anna juurde, rääkimata oma 
piimavennast, viinamarjakobarat imevast pühast Yineen-tist, =-— mina, kes olen kõigi 
pühakute poolt, kui aga nemad on minu poolt, mina märkasin mööda teed edasi 
minevat viinamarjanoppijate vankrit ja selle kõrval komberdavat Gambi'd, oma 
sõbrakest, ja hüüdsin: 


«Sõbrad! Meie seas pole esimesi. Kaelustagem üksteist! Seal on see, kes teeb meid 
kõiki üksmeelseks, meie ainus isand (peale hertsogi muidugi). Ta on tulnud. 
Teretagem teda! Kiidetud olgu Bakchos!» 

156 

Ja ma haarasin oma Gambi tuharatest kinni ja hiivasin ta vankrisse, kus ta libises ja 
lendas kukerpalli suurde, viinamarjadega täidetud surutõrde. Siis haarasin ohjadest 
kinni, ja meie astusime esimestena Pre-le-Comte'i aasale; Bakchos ligunes 
taguotsapidi marjamahlas, siputas jalgu ja naeris, viinapuulehtedest pärg peas. 
Käsikäes järgnesid kõik mees- ja naispühakud, kepseldes võiduka Bakchose tagumiku 
taga. Hea oli rohu peal! Tantsiti, söödi, mängiti, lebati päev otsa ümber hea hertsogi... 
Ja järgmisel hommikul oli aas nagu sigade tallermaa. Ei ühtki rohuliblet enam. Meie 
saapatallad olid märgitud õrna pinnasesse ja kõnelesid agarusest, millega linn oli 
austanud hertsogihärrat. Arvan, et ta oli sellega väga rahul. Ja meie — noh! olime ka 
rahul... Tõtt öelda, pidas prokuraator järgmisel päeval tagasi jõudes vajalikuks 
pahanduda, ähvardada, protestida. Ta ei teinud aga mitte kui midagi. Jah, ta alustas 
küll uurimist, hoidus aga seda lõpule viimast: targem on jätta uksed lahti. Keegi ei 
tahtnud midagi leida. 

Nii näitasime, et Clamecy elanikud võivad ühtaegu olia kuulekad hertsogi ja kuninga 
alamad ja siiski talitada omapead: nende pead on puust. Ja kui see katse oli tehtud, siis 
tuli rõõm paljukannatanud linna tagasi. Tundsime endid uuesti elustuvat. Üksteist 
nähes pilgutati silmi, kae-lustati üksteist naerdes ja mõteldi: 

«Meie vempude-kott pole veel tühi. Kõige paremat nad meilt ära ei võtnud. Kõik 
läheb hästi.» 

Ja me õnnetuste mälestus lendas ära. 


XII TEISTE MAJAS 


Oktoobris 

Mul tuli lõpuks otsustada, kuhu elama minna. Viivitasin niikaua kui sain. Inimene 
taandub, et paremini hüpata. Sest saadik, kui mu koduks oli vaid tulease, elasin täna 
siin, homme seal, kord ühe sõbra, kord teise sõbra juures; polnud puudust inimestest, 
kes mu esialgu ööks või paariks oma juurde võtsid. Seni'kui ühise ohu mälestus lasus 
kõigi kohal, moodustasime ühe karja; igaüks tundis end teiste juures kodus olevat. 
Kuid see ei võinud igavesti kesta. Oht eemaldus. Igaüks tõmbas oma keha oma teo- 
karpi. Peale nende, kel polnud enam keha, ja minu, kel polnud enam karpi. 
Võõrastemajja ei võinud ma ometi elama asuda. Mul on kaks poega ja üks tütar 
Clamecy kodanikud, — nemad poleks seda lubanud. Mitte sellepärast, et noormehed 
oleksid suurt kannatanud oma poja-armastuses! Kuid mis oleksid teised inimesed 
öelnud!... Neil polnud siiski ruttu minu kutsumisega. Ja mina ei rutanud ka mitte 
sugugi. Minu avameelsus on liiga suures vastuolus nende silmakirjalikkusega. Kumb 
neist kahest ennast ohverdab? Vaesed poisid! Nad olid sama suures segaduses kui 
minagi. Nende õnneks armastab Martine, mu tubli tüdruk, mind vist tõesti. Ta nõudis 
mind iga hinna eest endale ... J ah, kuid on olemas mu väimees. Saan aru, et sel mehel 
pole põhjust mind enda juurde tahta. Ja kõik jälgisid häiritud pilkudega üksteist, 
jälgisid mind. Ja mina põgenesin nende eest; mul oli tunne, nagu tahetaks mu vana 
keha enampakkumisel ära müüa. 

Ajutiseks läksin elama oma «couto'sse» Beaumont'i nõlvakul. Seal ma, vana vemmal, 
magasin juulikuus katkuga. Sest kõige naljakam kogu loo juures on see, et need juh- 


mid, kes tervislikel põhjustel maha põletasid mu puhta maja, jätsid puutumata tolle 
onni, kust surm läbi käis. Mina teda, ninatut emandat, enam ei karda; mul oli päris hea 
meel, kui leidsin oma muldpõrandaga hurtsiku, kus 

vedelesid surmaeelse õhtusöögi anumad. Avameelselt rääkides — ma teadsin, et ei 
suudaks talvitada selles augus. Uks lõhki pakatanud, aknaruut purustatud, katusest 
jooksid taeva-veed sisse nagu juustukorvist. Kuid täna ei sadanud, ja homme oleks 
aega küll homsele mõelda. Mulle ei meeldi tundmatu tuleviku kallal peamurdmine. 
Pealegi: kui ma ei saa mõnd kimbatust lahendada oma rahulduseks, siis aitan ennast 
sellega, et lükkan otsustamise järgmiseks nädalaks. «Mis sellest kasu?» võidakse 
mulle öelda. «Kord tuleb kibe suutäis ikkagi alla neelata.» — «See on nii, kuidas see 
on,» vastan ma. «Kes teab, kas nädala pärast maailma enam olemas ongi. Küll oleks 
pauk, kui mul kibe suutäis oleks alla neelatud ja siis viimsepäeva pasunad hakkaksid 
puhuma, — milleks mu ruttamine? Sõber, ära õnnega viivita tundigi, õnne peab 
rõõmsalt jooma. Ebameeldiv aga võib oodata. Kui see vahepeal peaks liisuma, seda 
parem.» 

Nii siis ootasin, või pigemini lasksin oodata sel tüütaval otsusel, mille kord pidin 
tegema. Ja et vahepeal miski" ei tuleks mind segama, siis panin ukse riivi ja enda 
tõkkeval-lide taha. Mu mõtiskelud polnud mulle koormaks. Ma kaevasin oma aeda, 
rehitsesin teid, katsin külvid kuivanud lehtedega, lõikasin artišokke ja arstisin vanade 
haavatud puude hädasid; ühesõnaga: ma tegin tualetti proua Maale, mis hakkas talve 
sulgvaiba alla magama minema. Et selle eest midagi saada, läksin ja kobasin mõne 
puu otsa unustatud ruske või kollasekirju pirni külgi... Jumal! kui hea on lasta seda 
sulada kogu pikkuses piki oma neelu, suu täis lõhnavat mahla!... Linna läksin vahel 
ainult selleks, et uuendada tagavarasid (ma ei mõtle mitte ainult sööki-jooki, vaid ka 
uudiseid). Hoidusin kohtamast oma järeltulijaid. Olin nad uskuma pannud, et viibin 
reisil. Ma ei hakka vanduma, et nad seda uskusid, kuid aupaklike poegadena ei 
tahtnud nad mind valelikuks teha. Nii näisime peitust mängivat nagu väikesed 
põngerjad, kes üksteisele karjuvad: «Hunt, kus sa oled?» Et mäng kauem kestaks, 
oleksime veel tükk aega võinud vastata: «Hunti pole siin ... » Kuid me ei arvestanud 
Martine'i. Kui naine kaasa mängib, siis tüssab ta alati. Martine oli umbusklik, Marune 
tunneb mind; Martine sai varsti mu kavaluste jälile. Tema ei naljata sellega, mida 
üksteisele võlgnevad isad ja lapsed,-vennad, õed et caetera. 

Kord õhtul coutä'st väljudes nägin, et ta tuli teed mööda 

üles ja lähenes. Ma läksin sisse ja panin ukse kinni. Siis ei liigutanud ma enam, 
lümitades seina juures. Ta saabus, koputas, hõikas, tagus vastu ust. Mina olin 
liikumatu kui koltunud leht. Hoidsin hinge kinni (ja mul oli just kange himu köhida). 
Tema ei väsinud, karjus aina: 

«Kas teed lahti! Tean, et sa seal oled.» 

Ja kord rusikaga, kord puukingaga tagus ta ust. Ma mõtlesin: «Küll on vahva eit! Kui 
uks vastu ei pea, siis on mu laul lauldud.» Ja peaaegu pidin avama, et teda suudelda. 
Kuid see ei käinud mängu sisse.Ja mina olen säärane: kui ma mängin, siis tahan alati 
võita. Olin jonnakalt vait. Martine karjus veel, jättis siis viimaks järele. Kuulsin, 
kuidas ta sammud kõheldes eemaldusid. Ma väljusin oma peiduurkast ja hakkasin 
naerma... naerma ja köhima... naersin, nii et pidin lämbuma. Olin himu täis naernud, 
kuivatasin silmi, kui oma tagant müüri pealt kuulsin häält: 

«Kas sul häbi ei ole?» 


Pidin ümber kukkuma. Võpatades pöörasin pead ja nägin, et Martine rippus müüri 
küljes ja vahtis mind. Range pilk silmades, ütles ta: 

«Oled mul peos, vana tembutaja.» 

Vastasin jahmunult: 

«Olen lõksus.» 

Seepeale pahvatasime mõlemad naerma. Häbelikult läksin ust avama. Ta astus sisse 
nagu Caesar, jäi mu ette seisma ja ütles mu habemest kinni võttes: «Palu andeks.» Ma 
ütlesin: «Mea culpa.» 

(Kuid see oli niisama kui pihil; endamisi tead, et homme algad jälle.) 

Ta hoidis mul ikka habemetutist kinni, sikutas ja torises: 

«Häbi! Häbi! Habemik, hall habe lõua otsas, kuid peas pole rohkem oidu kui 
poisikesel!» 

Kaks, kolm korda sakutas ta nagu kella lüües — vasakule, paremale, üles, alla, andis 
mulle siis laksukese põse pihta ja suudles mind: 

«Miks sa ei tulnud, sa paha?» ütles ta. «Tead küll, et ma sind ootasin, sa paha!» 

«Mu tütreke,» ütlesin, «las ma seletan sulle ... » 

«Seletad minu kodus. Noh, kähku, lähme!» 

«Jah, aga ma pole valmis! Lase ma pakin oma pambud!» 

«Su pambud! Helde aeg! Aitan neid pakkida.» 

Ta viskas mulle mu vana mantli õlgadele, vajutas mulle mu kulunud viltkübara pähe, 
pani mu nööbid-aasad kinni, raputas mind ja ütles: 

«Valmis! Nüüd teele!» 

«Veel silmapilk!» ütlesin ma. 

Istusin astmele. 

«Mis!» ütles ta pahaselt. «Sa hakkad mulle vastu? Sa ei taha tulla minu juurde?» 
«Ma ei hakka vastu,» ütlesin ma, «pean ju sinu juurde tulema — midagi pole parata.» 
«Oled sina aga lahke,» ütles ta, «see siis on su armastus!» 

«Armastan sind väga, mu hea tütar,» vastasin ma, «armastan sind väga. Kuid ma 
armastaksin sind meelsamini oma kodus; ennast teiste juures näha ma ei armasta.» 
«Mina olen siis teised,» ütles ta. 

«Oled teise teine pool.» 

«Ah, no seda mitte,» ütles ta. «Ei pool ega veerand. Olen mina, täitsa tervelt; olen 
mina peast jalgadeni. Olen ta naine — jah! Kuid tema on minu mees. Ja ma tahan 
sedasama, mis tema tahab, kui ta tahab seda, mida mina tahan. Vöid rahul olla; ta on 
vaimustatud, et sa minu juurde elama tuled. Tahaksin näha, missugune ta oleks, kui ta 
vaimustatud ei oleks.» 

Ma ütlesin: 

«Seda ma usun! See on niisama kui härra de Nevers, kui ta oma väeosad meie juurde 
elama saadab. Olen neid palju majutanud. Kuid ma pole harjunud olema nendeks, 
keda majutatakse.» 

«Küllap harjud,» ütles ta. «Ära vaidle enam vastu! Hakkame minema!» 

«Olgu. Kuid ühel tingimusel.» 

«Juba tingimused? Harjud ruttu.» 

«Majutatagu mind nii, kuidas mina tahan.» 

«Mängid võimumeest, nagu ma näen! Noh, olgu.» 

«Sa vannud seda?» 

«Vannun.» 

«Ja peale selle...» 


«Küllalt, lobasuu. Kas hakkad astuma!» Ta haaras mu käsivarrest kinni — oh hoidku, 
kuidas ta näpistab! Ei aidanud midagi — tuli liikuma hakata. 

Kui me pärale jõudsime, näitas ta mulle tuba, mille ta mulle oli määranud: see oli poe 
taga, hästi soe, ja tema tiiva all. Hea tütar kohtles mind kui imikut. Voodi oli valmis: 
pehmed sulgpadjad ja värsked linad. Ja laual klaasis oli kanarbikukimp. Südames 
naersin; olin lõbustatud ja liigutatud. Et teda tänada, mõtlesin endamisi: 

«Tubli Martine, vihastan ta nahast välja.» 

Ja ütlesin ilma pikema jututa: 

«See ei sobi mulle.» 

Solvunult näitas ta mulle teisi alumise korra tube.» Ma ei tahtnud ühtegi neist; valisin 
väikese katusealuse kambrikese. Ta tõstis kisa, kuid mina ütlesin talle: 

«Kuidas soovid, mu kaunike. Kas võta või jäta. Mina kas jään siia kambrisse või 
lähen coutä'sse tagasi.» 

Tal tuli järele anda. Kuid iga jumalapäev ja iga tund ajas ta sestsaadik oma joru: 

«Sa ei või sinna jääda; all oleks sul parem; ütle mulle, mis sulle ei meeldi; ütle ometi, 
puupea, miks sa ei taha?» 

Mina vastasin vallatult: 

«Sellepärast, et ma ei taha.» 

«Sa teed mu hulluks,» karjus ta ärritatult. «Aga ma tean küll, miks... Oled uhke! 
Uhke! Ei taha midagi võlgneda oma lastele — minule! Minule! Tahaksin sind 
peksta!» 

«Sellega sunniksid mind endalt vähemalt lööke vastu võtma,» ütlesin ma. 

«Sul pole südant,» ütles tema. 

«Mu tütreke!» 

«Jah, mängi nüüd meelitajat! Käpad eemale, va paharet!» 

«Mu suur tüdruk, mu magusake, mu kullake, mu illike!» 

«Kas hakkad nüüd amelema, mesisuu? Libitseja, kiitleja, valetaja! Ütle, millal sa 
lõpetad mulle suu sisse naermise, sa kõvermokk?» 

«Vaata mulle näkku. Sa naerad ise ka.» 

«Ei.» 

«Sa naerad.» 

«Ei! Ei! Ei!» 

«Ma ju näen ... Näe, seal.» 

Ja ma vajutasin näpuga ta põsele, mis naerust paisus: ta turtsatas. 

«Liiga loll on see,» ütles ta. «Olen su peale kuri, vihkan sind, ja mul pole isegi õigust 
pahane olla! See vana ahv peab mu vastu tahtmist naerma ajama oma tempudega!.. 

Tea, et ma ei salli sind silma otsasid. Kiusakas, laostunud kerjus etendab Artabani, 
mängib uhket oma laste vastu! SuLpole selleks õigust.» 

«See on ainus õigus, mis mulle on jäänud.» 

Ta ütles mulle veel palju teravaks ihutud sõnu. Ja mina andsin talle vastu teisi sõnu, 
mis olid niisama torkavad. Meil on mõlemal noateritaja keeled, me ihume sõnu käia- 
kivil. Õnneks ütleb just siis, kui me kõige kurjemad oleme, teine meist mõne hea 
nalja; siis naerame, — ei saa kuidagi naeruhimule vastu panna. Ja kõike tuleb uuesti 
otsast peale alustada. 

Kui ta oma keele-kara küllalt oli lõksutanud (mina ei kuulanud juba hulgal ajal enam), 
siis ütlesin: 

«Jätkub tänaseks. Homme hakkame jälle peale.» 


Ta ütles mulle: 

«Head ööd. Sa siis ei taha ... » 

Minu suu jäi kinni. 

«Uhke! Uhke!» kordas ta. 

«Kuule, mu kullake. Olen uhke, olen Artaban, olen paabulind, — kõik, mis sa tahad! 
Kuid ütle mulle avameelselt: kui sina oleksid minu asemel, mis sa teeksid?» 

Ta mõtles järele ja ütles: 

«Teeksin niisama.» 

«Näed nüüd! Suudle mind sellepeale. Head ööd.» Ta suudles mind tusaselt ja läks 
minema, ise pomisedes: «Küll on häda, kui taevas annab inimestele säärased 
peakolud!» 

«Nii jah,» ütlesin ma, «õpeta taevast, mu kaunike, mitte mind.» 

«Seda ma teen,» ütles ta. «Aga ega sina sellepärast õpetamata jää.» 

Ma ei jäänudki. Järgmisel hommikul algas ta uuesti. Ma ei tea, kui suur oli taeva osa, 
kuid minu oma oli vägagi suur. 

ki 

Esimesil päevil elasin nagu sulavõis. Igaüks hellitas mind; isegi Florimond oli väga 
lahke ja väljendas mu vastu rohkem lugupidamist, kui ta mulle võlgnes. Martine 
varitses teda, olles minu pärast umbusklikum kui ma ise. Glodie rõõmustas mind oma 
lapseliku lobisemisega. Mulle anti parim iste. Lauas teeniti mind esimesena. Mind 
kuulati, kui ma tahtsin rääkida. Mul oli väga hea, väga 

hea... Uhh! Ma ei suutnud enam. Mul oli ebamugav, ma ei püsinud paigal. Läksin 
üles, tulin alla, läksin jälle üles, — kakskümmend korda tunnis käisin oma pööningu- 
trepist üles-alla. See tüütas kõiki. Martine (ta pole loomult kannatlik) võpatas 
tummana ja ärritatuna, kui kuulis treppi mu jalge all naksuvat. Kui vähemalt suvi 
oleks olnud, siis oleksin rändama läinud. Nüüd rändasin mööda maja. Sügis oli väga 
külm; paks udu kattis nurmi; vihma sadas ja sadas — päevad ja ööd läbi. Olin kohale 
naelutatud. Ja see koht polnud minu oma, pagan võtku! Vaesel Florimond'il oli rumal, 
kuid nõudlik maitse; Martine sellest ei hoolinud; mind piinas majas kõik: iga 
mööblitükk, iga asi. Ma kannatasin; oleksin tahtnud kõike muuta, igale esemele uue 
kuju või koha anda; mu käed kihelesid. Kuid omanik oli valvel: kui ma näpuotsaga 
puudutasin midagi tema varast, siis algas ilmatu jant. Kõigepealt oli söögitoas 
veekruus, mida ehtis kaks suudlevat tuvikest ja magus neitsi oma hälbi kallimaga. 
Minul pani see südame läikima, palusin Florimond'i, et see laualt võetaks vähemalt 
seks ajaks, kui ma sõin, suutäied jäid mulle kurku kinni, ma lämbusin. Kuid elajas 
keeldus kannu kõrvaldamast (tal oli selleks õigus). Ta oli uhke oma aardele, kujudega 
asi oli tema meelest ülim kunst. Ja minu näomoonutused ainult lõbustasid 
majarahvast. 

Mis teha? Iseenda üle naerda. Olin loll, see oli kindel. Kuid öösiti pöörlesin asemel 
nagu lihatükk pannil; katusel mu pea kohal aga särises vihm lakkamatult. Ja ma ei jul- 
genud kõndida oma pööningul, mille mu rasked sammud panid värisema. Lõpuks — 
kui ma jälle kord paljajalu voodil istusin ja mõtisklesin, ütlesin iseendale: «Minu 
Colas Breugnon, ma ei tea millal või kuidas, aga oma maja ehitan ma uuesti üles.» 
Sellest hetkest peale olin rõõmsam: mul oli kavatsusi. Ma ei hakanud neist rääkima 
oma lastele: nad oleksid öelnud, et hullumaja on mulle kõige kohasemaks elamuks. 
Ent kust leida raha? Orphausest ja Amphionist saadik ei tee kivid enam ringtantsu, ei 
hakka enam üksteisel käest kinni ega ehita iseendist seinu ja maju; nüüd peab neile 
rahakotti kõlistama. Minu rahakott oli kaotanud hääle, mis iialgi just ilus polnud. 


Ilma kõhklemata läksin sõber Paillard'i rahakotilt abi paluma. Tõtt öelda, see tubli 
mees mulle oma abi küll ei pakkunud. Aga kuna mulle lõbuasjaks on sõpradelt mõnd 
teenet paluda, siis usun, et neile mu palve täitmine on 

sama lõbus. Kasutasin natuke selgemat ilma ja läksin Dornecysse. Taevas oli madal ja 
hall. Niiske ja väsinud tuul lendas kui märjakssaanud suur lind. Muld hakkas jalgade 
kühAe kinni; nurmedele langes hõljudes pähklipuude kollaseid lehti. Mu esimeste 
sõnade juures katkestas Paillard rahutult mu jutu, ägades töö vähesuse, maksude 
mittelaekumise, rahapuuduse, halbade klientide üle, nii et mul muud polnud teha kui 
öelda: 

«Kas tahad, et laenan sulle krossi, Paillard?» 

Olin haavunud. Tema veel rohkem. Ja me jäimegi mossi-tama, jäise häälega rääkides 
ühest ja teisest, mina vihaselt, tema häbelikult. Ta kahetses oma kitsidust. Vaene vana 
pole paha inimene; ta armastab mind, tean seda küll, pagan võtku; rõõmuga oleks ta 
mulle andnud oma raha, kui see talle mitte midagi poleks maksnud. Peale käies 
oleksin talt saanudki, mis tahtsin. Ei ole ju tema süü, et ta nahas istub kolm sajandit 
ihnuskoisid. Inimene võib olla kodanlane ja siiski helde, selle juures pole kahtlust; 
seda näeb mõnikord või seda on nähtud, nagu räägitakse; kuid iga hea kodanlase 
esimeseks liigutuseks on «ei» öelda, kui puudutatakse ta rahapunga. Sõber Paillard 
oleks nüüd paljugi andnud, et «jah» öelda; kuid selleks oleksin mina pidanud taas 
endist juttu alustama; ma ei mõtelnudki seda teha. Mul on oma uhkus; kui ma sõbralt 
midagi palun, siis usun, et teen talle suurt heameelt; kõhkleb ta, siis ei taha ma enam, 
— seda halvem temale! Nii siis rääkisime muist asjust; me hääled torisesid, me 
südamed valutasid. Ma keeldusin einetamast (temale oli see südantlõhestav). Ma 
tõusin. Pea norgus, saatis ta mind läveni. Kuid ukse avamise hetkel ei suutnud ma 
enam vihane olla, panin käsivarre ta vana kaela ümber ja suudlesin teda sõna 
lausumata. Ta vastas südamliku suudlusega. Aralt ütles ta: 

«Colas, — Colas, kas tahad ... » 

«Ärgem rääkigem sellest enam,» ütlesin ma. 

(Olen kangekaelne.) 

«Colas,» jätkas ta häbelikult, «eineta vähemalt.» «Noh,» ütlesin, «see on teine asi. 
Einetagem, mu Paillard.» 

Sõime nelja eest; kuid ma jäin kaljukindlaks ega muutnud oma otsust. Tean küll, et 
ma sellega kõigepealt ennast karistasin. Aga ka teda. 

Läksin Clameeysse tagasi. Tuli uuesti ehitada maja ilma töölisteta ja ilma rahata. See 
mind ei takistanud. Mis ma 

kord olen pähe võtnud, seda ei raiuta sealt välja rauagagi. Algasin sellega, et uurisin 
hoolikalt tulekahju kohta, kokku korjates kõik, millest kasu võis olla: poolpõlenud 
palgid, mustaks suitsenud telliskivid, vana raua, neli vankuvat seina, mis olid mustad 
kui korstnapühkija müts. Siis hakkasin salaja käima Chevroche'i kivimurrus, 
uuristades, kratsides ja närides maa luid — ilusaid punaseid kive, mis rõõmustavad 
silma ja millede soonekohtades oleks nagu tardunud verd. Võib-olla aitasin teel läbi 
metsa isegi mõne vana, elu lõpul seisva tamme puhkusele. Võib-olla on see keelatud; 
ka see on võimalik. Aga kui inimene teeks ainult seda, mis on lubatud, siis oleks elu 
liiga kerge. Puud on linna päralt ja selleks, et neid tarvitataks. Neid tarvitataksegi: 
igaüks teeb seda muidugi käratult. Ja neid tarvitatakse mõõdukalt; igaüks mõtleb: 
«Peab ka teistele jätma.» Kuid võtmine oli tühine asi. Tuli ka ära viia. Naabrite abil 
sain sellegagi hakkama; üks laenas mulle vankri, teine oma härja või tööriistad, 


kolmas aitas jõuga, sest see ei maksa midagi. Kõike võib oma ligimeselt paluda, kas 
või ta naist, ainult raha ära palu. Saan sellest aru: raha on see, mis sul võib olla, mis 
sul saab olema, mis sul võiks olla, — raha on kõik, millest sa unistad; kõik muu sul 
on, see on sama hea, nagu polekski seda. 

Tol päeval, mil me lõpuks — mina ja mu Robinet ehk teise nimega Binet — võisime 
hakata esimesi tellinguid püsti ajama, tol päeval tulid külmad. Minule vaadati kui 
hullule. Mu lapsed tegid mulle stseene (iga päev!) ja kõige hoolivamad inimesed 
soovitasid mul oodata vähemalt kevadeni. Aga ma ei kuulanud midagi; kõige rohkem 
meeldib mulle, kui saan inimesi või ülemusi vihastada. Oh, ma teadsin küll, et ma 
üksipäini ei saa talveajal maja valmis ehitada! Kuid mulle jätkus onnistki, 
katusealusest, jäne-sekuudist. Seltskonda ma armastan jah; kuid ainult siis, kui ma 
tahan, ainult siis, kui ma võin ka mitte tahta. Armastan lobiseda, armastan teistega 
vestelda, jah; kuid ma tahan, et saaksin ka ihuüksinda iseendaga vestelda omal ajal. 
Kõigist kaaslastest olen ise see kõige parem ja kallim; et iseennast leida, läheksin 
paljajalu ja puksata välja külma kätte. Just selleks, et segamatult iseendaga juttu ajada, 
ma ehitasingi nii kangekaelselt oma maja kiuste kõigele, mis teised rääkisid. Ise 
naersin habemesse oma laste ilusate manitsuste üle ... 

Ah, kuid viimaseks naerjaks polnud mina... Ühel oktoobri-lõpu hommikul, kui linn oli 
enda härmatisse mässinud ja kõnniteedel läikis kiilasjää hõbedane ila, libisesin 
tellingutele ronides ühel põikpuul ja olin raksti! maas, — rutemini, kui ma maast üles 
olin jõudnud. Binet karjus: 

«Ta kukkus surnuks!» 

Inimesi jooksis kokku mind aitama. Olin tusane. Ma ütlesin: 

«Tühja ka! Tegin seda meelega ... » 

Tahtsin ise jalule tõusta. Ai, pahkluu, pahkluu! Kukkusin tagasi... Pahkluukene oli 
katki läinud. Kanderaamil viidi mind ära. Martine käis kõrval ja ajas käsi taeva poole, 
naabrid käisid järel, hädaldasid ja arutasid kogu lugu; me sarnanesime pühapildiga: 
Jumalapoja haudaviimine. Ja Mariad ei olnud kokkuhoidlikud karjumisega, käte- 
vehki-misega ega jooksmisega. Nad oleksid võinud surnu äratada. Mina polnud 
surnud, kuid ma teesklesin surnut; muidu oleks kogu see vihm sadanud minu turjale. 
Leebe näoga lamasin liikumatult, pea kuklas ja habemetutt taeva poole; südames 
raevutsesin, teeseldes kukupaikest... 


IIIX PLUTARCHOSE LUGEMINE 


Oktoobri lõpul. 

Nüüd olen siis käppapidi kinni... Käppapidi! Armas Jumal, kas ei võinud sa — kui see 
sulle lõbu tegi — purustada mõne küljeluu või käsivarre ja mu jalad rahule jätta? 
Äganud oleksin sama palju, kuid ma poleks äganud lööduna. Ah, sind paha, sind 
neetut! (Õnnistatud olgu tema püha nimi!) Näib, nagu tahaks ta inimest aina 
vihastada. Ta teab, et kallim kui kõik maised varandused, kui töö, lõbutsemine, 
armastus ja sõprus, on see, kelle ma vallutasin — mitte jumalate, vaid inimeste tütar 
— mu vabadus! Sellepärast ta siduski mu jalgapidi kongi külge (muidu naerab ta ise, 
see riivatu!) Ja seljali lamades vaatlen nüüd pööningu talasid kui sitasitikas 
ämblikuvõrke. Seal on mu vabadus! ... Kuid veel pole ma sul näpus, mehike! Ahelda 
mu kere, seo, köida, nööri mind; veel üks tiir — kääna nagu kanapoega praevardal! ... 
Kas nüüd olen sul käes? Aga vaim — mis sa sellega teed? Näe, juba see lippaski 


minema mu kujutlusvõime abil! Katsu nad kinni püüda. Sul peaksid head jalad olema. 
Mu vaderikesel kujutlusvõimel pole koivad katki. Noh, jookse, sõber! ... 

Pean ütlema, et ma algul olin kole halvas tujus. Keel oli mulle alles jäetud, kasutasin 
seda vandumiseks. Neil päevil polnud hea mulle läheneda. Ometi teadsin, et ainult ma 
ise olin kukkumises süüdi. Eh, teadsin seda liigagi hästi. Igaüks, kes mind vaatama 
tuli, pasundas mu kõrvadesse: 

«Kas sulle ei öeldud! Milleks oli sul vaja ronida nagu kassil! Sinuvanune habemik! 
Sind hoiatati. Aga sina ei taha midagi kuulda. Alati on sul tuli takus. Noh, jookse 
nüüd veel! Paras sulle ...» 

Ilus lohutus. Kui sa oled õnnetu, siis lõbustatakse sind sellega, et pealekauba püütakse 
igaviisi tõendada, sa olevat ka loll! Martine, mu väimees, mu sõbrad, kõrvalised 
inimesed, — kõik, kes mind vaatama tulid, rääkisid kui ühest 

suust aina sedasama. Ja mina pidin taluma nende noomitusi ilma liigutamata, lõksu 
puutuna ja vihast lõhkevana. Isegi kelm Glodie ütles: 

«Sa ei käitunud hästi, vanaisa, paras sulle!» 

Ma virutasin ta pihta oma öömütsi ja karjusin: 

«Käige kus kurat!» 

Siis jäin üksi, ja see polnud lõbusam. Martine, hea tütar, nõudis, et mu ase viidaks 
alla, poetagusesse ruumi. Kuid mina (möönan, et see mulle õieti oleks vägagi 
meeldinud), kuid mina — kui ma kord olen «ei» öelnud, siis kirevase päralt on see ka 
ei. Pealegi ei taha inimene ennast teiste ees abituna näidata. Martine rääkis väsimatult 
ikka sellestsamast: ta kiusas, nagu kiusavad kärbsed ja naised. Kui ta poleks nii palju 
rääkinud, ma arvan, et oleksin järele andnud. Kuid ta ajas asja ülearu kangekaelselt: 
kui ma oleksin nõustunud, siis oleks ta hommikust õhtuni pasun-danud oma võitu. 
Saatsin ta seenele. Siis jäeti mind rahule; lasti mind igavust tunda mu pööningul. Ära 
kurda, Colas, ise sa seda tahtsid!. .. 

Kuid põhjust, õiget põhjust oma jonniajamisele ma ei öelnud. Kui sa enam oma kodus 
pole, kui sa teiste juures oled, siis kardad teisi tülitada, sa ei taha midagi nendele 
võlgneda. Halb arvestus, kui tahad teisi panna ennast armastama! Kõige pahem 
rumalus on see, kui lased enese unustada . .. Mind unustati hõlpsasti. Mind ei nähtud 
enam. Siis ei tuldud mind ka vaatama. Isegi Glodie jättis mu maha. Kuulsin, kuidas ta 
all naeris; ja südames naersin teda kuuldes. Kuid ühtlasi ohkasin ka, sest ma oleksin 
väga tahtnud teada, miks ta naeris.. . Tänamatu laps! Süüdistasin teda ja mõtlesin, et 
mina tema asemel oleksin teinud niisama... . Lõbutse, mu kaunike! ... Ent kui sa enam 
liikuda ei saa, siis pead küll ajaviiteks natuke mängima Hiiobit, kes vannub kurja oma 
asemel. 

Kord, kui ma tusaselt oma asemel lamasin, tuli Paillard. Noh, liiga hästi ma teda vastu 
ei võtnud. Seal ta oli mu ees, seal ta istus mu voodijalutsis. Hoolikalt hoidis ta mingit 
sissepakitud raamatut. Ta püüdis vestelda, katsus tagajärjetult rääkida kord ühest, 
kord teisest asjast. Üheainsa sõnaga käänasin igal katsel kaela kahekorra; näost olin 
tulivihane. Ta ei osanud enam midagi öelda, köhatas, patsutas mu voodiotsa. Palusin 
teda lakata. Siis jäi ta vait ega julgenud enam liigutadagi. Mina naersin endamisi. Ma 
mõtlesin: 

«Nüüd vaevab sind sisetunne, mu mehike. Kui sa oleksid mulle laenanud raha, mida 
ma palusin, siis poleks mul tarvitsenud müürseppa mängida. Murdsin oma jalaluu — 
paras sulle! Sina oled süüdi! Sinu kitsidus tegi must selle, mis ma olen.» 


Nii siis ei julgenud ta mulle lausuda enam sõnagi; ka mina sundisin ennast suud 
pidama, kuigi ma hea meelega oleksin keelt lõksutanud. Viimaks käratasin: 

«Räägi ometi! Kas arvad, et istud surija päitsis? Inimeste juurde ei tulda vaikima, 
kurat võtku! Räägi, — või mine minema! Ära pöörita silmi. Ära käperda seda raama- 
tut. Mis raamat see on?» 

Vaene mees tõusis: 

«Näen, et ärritan sind, Colas. Ja lähen ära. Tõin sulle raamatu . .. See, näed sa, on 
Plutarchose «Kuulsate meeste elulood», prantsuse keelde tõlkis selle Auxerre'i 
piiskop, kõrgeauline härra Jacgues Amyot. Ma mõtlesin...» 

(Ta ei suutnud ikka veel lõplikult otsustada.) 

«... et sulle ehk teeks lõbu ...» 

(Issand! kui raske see talle oli!) 

«... tahtsin öelda, et sulle ehk oleks lohutuseks see kaaslane... » 

Ma ju teadsin, kui ränk oli vanal varadekogujal (kes oma raamatuid veel rohkem 
armastas kui oma raha) raamatuid teistele laenata, — puudutasid sa üht neist ta raa- 
matukogus, siis tegi ta näo nagu kohmetu armunu, kes näeb, kuidas räpane soldat 
haarab ta kallima rinnast kinni. Mind liigutas ohvri suurus. Ma ütlesin: 

«Vana sõber, sa oled parem kui mina; ma olen lojus. Olin õige halb su vastu. Noh, 
tule ja kaelusta mind.» 

Suudlesin teda. Võtsin raamatu. Ta oleks selle nüüdki veel meelsasti mult jälle ära 
võtnud. 

«Kas hoiad seda hästi?» 

«Ole rahul,» ütlesin ma, «sellest saab mu peapadi.» Vastu tahtmist läks ta ära; ta näost 
oli näha, et ta polnud kuigi rahul. 

ki 

Ja ma jäin Koroneia Plutarchose seltsi. See oli väike kõhukas raamat, paksus suurem 
kui pikkus; selles oli tuhat kolmsada lehekülge, kõik tihedad ja ääreni täis: sõnad olid 
Virna laotud nagu viljaterad kotti. Ma mõtlesin: 

«Siin on toitu kolmeks aastaks kolmele eeslile.» 

Esiti silmitsesin ajaviiteks iga peatüki algul olevaid ümmargusi medaljone kuulsuste 
peadega, mis olid otsast ära lõigatud ja loorbereisse pakitud. Puudus ainult peterselli 
kimbuke ninas. Ma mõtlesin: 

«*Mis puutuvad minusse need kreeklased ja roomlased? Nad on surnud; nad on 
surnud, ja meie elame. Mis oleks neil mulle jutustada, mida ma ei teaks niisama hästi 
kui nemad? Et inimene on väga kuri, kuigi huvitav lojus; et viin muutub vananedes 
paremaks, naine mitte; et igal maal suured õgivad väikesi ja väikesed naeravad suuri, 
kui neid endid hakatakse õgima? Kõik need rooma hooplejad peavad pikki kõnesid. 
Mulle küll meeldib ilukõne, kuid ütlen neile juba ette, et ma ei lase neid üksi rääkida; 
panen neil suud kinni... » 

Selle peale lehitsesin raamatut heatahtlikul pilgul; hajameelselt heitsin sinna oma 
igavust-tundvaid pilke, nagu õnge heidetakse jõkke. Ja otsekohe olin rabatud, mu sõb- 
rad ... sõbrad, missugune kalapüük!... Vaevalt puudutas kork vett, kui see juba 
vajuski; ja mäherdusi karpkalu ma püüdsin, mäherdusi hauge! ... Tundmatuid kalu, — 
kuldseid, hõbedasi, vikerkaarevärvilisi, kalliskividest säravaid, mis endi ümber 
külvasid sädemete-vihma... Nad elasid, nad tantsisid, tõmbusid pingule, liigutasid 
oime ja peksid sabaga!... Ja mina pidasin äsja neid surnuks ... Sellest hetkest peale 
oleks võinud maailm kokku variseda, mina poleks midagi märganud. Ma vahtisin oma 
õngenööri: kalad võtsid, võtsid!... Mäherdune peletis kerkib seekord veest? ... Säuh, 
ilus kala rippus nööri otsas oma valge kõhuga ja soomuskuuega — roheline kui 


viljapea või sinine kui ploom, päikeses läikiv! ... Päevad, mis nüüd tulid (kas päevad 
või nädalad?), on mu elu pärlid. Õnnistatud olgu mu haigus! 

Ja õnnistatud olgu mu silmad, millede kaudu minusse tungivad raamatuisse suletud 
imelised nägemused! Minu nõiasilmad, mis lehekülje kahe valge serva nagu kahe 
kraavi vahel kõndiva musta karja lihavate ja tihedate märgikeste tikandi varal ellu 
kutsuvad ammukadunud sõjavägesid, hävinenud linnu, Rooma suuri kõnemehi ja 
karme võitlejaid; kangelasi ja kaunitare, kes kangelasi ninapidi vedasid; vaba tuult 
lagendikel, päikesepaistelist merd, Hommikumaa päikest ja mineviku lund!... 

Mu eest möödub Caesar, kahvatu, habras ja väike, ta lebab oma kandetoolis keset 
vanu sõjamehi, kes urisedes 

ta järel käivad. Möödub õgija Antonius, kes reisib kõigi oma puhvetite, sööginõude ja 
hooradega, prassib mõne halja salu harvikul, joob, oksendab ja joob jälle, sööb lõu- 
naks kaheksa küpsetatud metssiga ja püüab õnge otsa vana soolase kala. Möödub 
tasakaalukas Pompeius, keda Flora armastusest hammustab, ja Poliorcetes oma laia 
kübara ja kuldse kuuega, millesse on kootud maailma ja taevaringide pildid; möödub 
suur Artakserkses, valitsedes otsekui sõnn oma neljasaja valge ja musta naise üle, ja 
Bakchosena riietatud ilus Aleksander, kes Indiast tagasi tuleb värskete okste ja 
purpurvaipadega ehitud sõidukil, mida veab kaheksa hobust, viiulite, vilede ja 
puupasunate mängides; ta joob ja pidutseb oma marssalitega, lilled kübaratel, ja 
sõjavägi järgneb klaase kokku lüües, ja naised hüppavad kui kitsed.. . Kas ei ole see 
ime? Kuninganna Kleopatra, vilepuhuja Lamia ja Statira — nii kaunis, et valus oli 
vaadata. Antoniuse, Aleksandri ja Artakserksese habeme juures: nad on minu omad, 
— kui tahan, siis naudin neid, evin neid. Ma siirdun Ekbatanasse, mu 
joomakaaslaseks on Thais, mind magatab Roxane, ma kannan oma õlal riietesse 
mässitud Kleopatrat, ühes punastava ja Stratonice järele põleva Antiochosega ihkan 
oma ämma (kummaline lugu!), ma hävitan gallialasi, ma tulen, näen, võidan, ja kõike 
seda (see meeldib mulle vägagi), ilma et mul tarvitseks tilkagi verd valada. 

Ma olen rikas. Iga lugu on karavell, mis toob mulle Indiast või barbarite maalt 
väärtuslikke metalle, vanu veine nahklähkreis, imelikke loomi, vangistatud orje. .. 
mäher-dused tublid mehed! Missugused hobuserinnad! missugused härjaturjad! ... See 
kõik on minu oma. Riike elas, kasvas ja suri minu lõbuks ... 

Missugune vastlapidu! Mul on tunne, nagu oleksin kordamööda igaüks lõustaks. Ma 
poen nende naha sisse; ma ehin ennast nende jäsemetega, nende kirgedega; ja ma 
tantsin. Ühtaegu olen tantsujuht, juhatan muusikat, olen hüva Plutarchos; mina — 
mina jah! —mina ise panin kirja (see oli hea mõte, eks?) need väikesed naljalood... 
Kui hea on tunda, kuidas sõnade muusika ja lausete ringmäng sind kaasa viib, ruumis 
kepseldes ja naerdes," vaba olles ihusi-demeist, tõbedest ja vanadusest! ... Vaim — 
see on jumal ise! Kiidetud olgu püha vaim! ... 

Mõnikord peatun keset lugu ja kujutlen järge; siis võrdlen oma kujutlusvõime teost 
sellega, mis elu või kunst on 

loonud. Kui see on kunsti loodud, siis saan sageli asjast aru: olen ma ju vana rebane, 
tunnen kõiki riukaid ja naeran habemesse, et jõudsin nende jälile. Kui aga loojaks on 
elu*, siis jään sageli jänni. Elu, ajab meie konksud nurja, tema kujutlused ületavad 
meie omi. On see alles hull keelepeksja! ... Ainult ühes asjas ei too ta oma juttudesse 
kunagi vaheldust: nimelt siis, kui on tarvis lugu lõpetada. Sõjad, armuasjad, 
naljatembud, — kõik lõpeb vana tuttava sukeldusega augu põhja. Ses suhtes korrutab 
ta aina sedasama. Otsekui tujukas laps, kes oma mänguasjad purustab, kui ta neist on 
tüdinenud. Olen vihane, karjun talle: «Vastik juhmur, kas jätad selle mulle! .. .» Võtan 


mänguasja tal käest ära... Liiga hilja! see on katki... Ja ma äiutan härdalt kilde — nagu 
Glodie oma nukkude kilde. Lõpuks muutub ta kauniks kui ikka jälle korduv lauluviis, 
see surm, mis aina kordub nagu kellalöömine iga tunni tagant. Helisege, kellad suured 
ja väikesed; helisege kõll-kõll, pomm-põmm! 

«Olen Küros; see, kes võitis Aasia; Pärsia kuningas; ja, ma palun sind, mu sõber, et sa 
ei kadestaks mind seii6 mullanatukese pärast, mis katab mu vaest ihu... » 

Loen seda hauakirja, seistes Aleksandri kõrval, kes võpatab oma lihas, mis on valmis 
temast lahkuma, sest tal on juba tunne, nagu kuuleks ta iseenda häält mulla alt tõus- 
vat. Oh Küros, Aleksander, kui palju lähemad olete mulle, kui ma näen teid 
surnutena!... 

Kas näen neid — või on see unenägu? .. . Näpistan ennast, ütlen: «Kuule, Colas, kas 
magad?» Oma voodi juurest öölaua servalt võtan mõlemad medaljonid (möödunud 
aastal leidsin nad oma viinamäelt), mis kujutavad Herku-leseks riietunud karvast 
Commodust ja Crispina Augustat oma lihava lõuaga ja riiaka naise ninaga. Ma 
mõtlen: «Ei näe ma und, mu silmad on lahti, ma hoian Roomat pihu-pesas... » 
Mäherdune lõbu kaduda mõtisklusse kõlbluseasjade üle, vaielda iseendaga, taas 
küsitavaks teha väevõimuga lahendatud maailma-probleemid, minna üle Rubiconi... 
ei, jääda kaldale. .. kas läheme üle või ei lähe? . .. Heidelda ühes Erutusega või ka 
Caesariga, olla temaga ühel arvamisel, siis vastupidisel arvamisel, — ja nii kõnekalt: 
segi minna nii põhjalikult, et lõpuks enam isegi ei tea, kelle poolt sa oled! See on 
kõige lõbusam: andud kogu hingega asjale, süvened kõnedesse, tõestad, oled peaaegu 
tõestamas, 

vastad, vaidled vastu; keha kehas kinni, esilesööst, hoop, — eks löö vastu! ja lõpuks 
lased ennast läbi puurida. Ise ennast lüüa! See on pahandav... Plutarchos on selles 
süüdi. Tal on nii kuldne keel ja ta ütleb nii heasüdamlikult «Mu sõber», et alati, alati 
pooldad tema arvamist, — arvamisi aga on tal sama palju kui lugusid. Lühidalt: 
kõigist ta kangelastest eelistan ikka seda, kelle eluiga ma kõige viimaks lugesin. 
Kangelased ise aga alistuvad kõik üheainsale naiskangelasele; kõik nad on rakendatud 
selle ühe võidukaariku ette... Mis on selle kõrval Pompeiuse võidud? Üksainus jõud 
juhib ajalugu. Fortuna muidugi, kelle ratas tiirleb, tiirleb ega püsi iialgi «ühes olekus, 
niisama vähe kui kuu», nagu Sophoklese teoses ütleb petetud Menelaos. Ja seegi on 
väga lohutav — neile, kes pole veel esimesest veerandist kaugemale jõudnud. 
Aeg-ajalt ütlen enesele: «Aga, Breugnon, mu sõber, miks pagan see kõik sind 
huvitab? Ütle, mis on sul tegemist rooma kuulsusega? Või koguni nende suurte 
kiitlejate lollustega? Sulle jätkub su enda lollustest, need vastavad sinu suurusele. 
Näha on, et oled jõudeinimene, ega sa muidu tegeleks tuhande kaheksasaja aasta eest 
surnud inimeste pahede ja viletsustega! Pead ometi isegi tunnistama, mu poiss (nii 
jutlustab isand Breugnon, korralik ja arukas Clamecy kodanik), et päevavargad on 
kõik su Caesarid ja Antoniused ühes Kleopatrast lipakaga; kõik su pärsia printsid, kes 
tapavad oma poegi ja naituvad oma tütardega. Nad on surnud; see on parim, mis nad 
oma elus on teinud. Jäta rahule nende põrm. Kuidas võib elatanud mees lõbu leida 
selliseist meeletusist? Vaata korraks oma Aleksandrit. Kas ei tekita see sinus 
põlastust, kui näed teda terve rahva varandust raiskavat Ephestioni — selle ilusa 
lemmiku matusteks? Olgu veel tapmistega kuidas on! Inimeste tõug on halb tõug. 
Kuid raha tuulde pilduda! Näha kohe, et neil mehikestel ei tarvitsenud vaeva näha 
selle kogumisega. Ja sinu meelest on see lõbus? Sa ajad silmad pärani, sa paisud 
uhkusest, nagu oleksid ise neid kuldtükke kulutanud. Kui sa neid kulutanud oleksid, 
siis oleksid suur lollpea. Ja veel suurem lollpea oled, kui sulle rõõmu teevad lollused, 
milledega hakkama said teised, mitte sina.» 


Ma vastan: «Breugnon, sa räägid kuldseid sõnu, sul on alati õigus. Ja sellegipärast 
laseksin endale kas või kere peale anda kõige selle tuuletallamise pärast; ja sellegipä- 
rast on neis juba kahe tuhande aasta eest surnud kehatuis 

varjudes rohkem verd kui elavais inimestes. Tunnen neid ja armastan neid. Lepiksin 
meelsasti sellega, et Aleksander mu tapaks, kui ta minu pärast nutaks nagu Clytose 
pärast. Mj.11 on kurgus kibe, kui ma näen, kuidas Caesar senatis meeleheitel rabeleb 
ähvardavate põueodade vastu, nagu koerte ja ajuküttide käes hätta jäänud loom. Ma 
vahin ammuli sui, kui möödub Kleopatra oma kullatud laevas köiestiku najale 
toetuvate merejumalannadega ja ilusate väikeste kannupoistega, kes on alasti nagu 
aamorid; ma ajan oma tüseda nina sõõrmed laiali, et sisse hingata lõhnastatud 
tuulekest. Ma nutan nagu vasikas, kui lõpuks üleni verist, surevat ja kinniseotud 
Antoniust ta kallim üles vinnab, oma torni aknast alla kummardudes ja kõigest jõust 
vedades (mees on raske! hoidku, et ta teda alla ei pilla!) õnnetut meest, kes talle käed 
vastu sirutab ... 

Mis mind siis liigutab ja mis mind seob nende külge nagu omaste külge? See, et nad 
ongi mu omaksed; nad on mina — nad on Mnimesed. 

Kuidas haletsen vaeseid õnnetuid, kes ei tunne naudinguid, mida pakub raamat! On ju 
selliseid, kes upsakalt halvustavad minevikku ja ripuvad oleviku küljes. Nad on kui 
emapardid, kes ei näe oma ninast kaugemale!... Jah, olevik on hea. Kuid hea on kõik; 
ma võtan kummagi käega ega noruta kaetud laua ees. Te ei räägiks minevikust halba, 
kui te minevikku tunneksite. Või aga, sõbrad, on teil vilets seedimine. Ma saan aru, et 
inimene embab seda, mis tal on käte vahel. Kuid te ei emba üldse, ja teie kallike on 
lahja. Mina eelistan paljut ja head. .. Olevikuga rahulduda, sõbrad, see oli hea vana 
Aadama ajal, kes riiete puudusel käis alasti ega võinud midagi armastada peale oma 
küljeluu, sest et ta midagi polnud näinud. Meie aga, kellele õnneks on antud elada 
täies majas, kuhu meie isad, isaisad ja esiisad on kuhjanud ja virna ladunud kõik, mis 
nad on kogunud, — meie oleksime hullud, kui põletaksime oma aidad ettekäändel, et 
me põllud kannavad veel vilja!. .. Vana Aadam oli vaid laps. Mina ise olen vana 
Aadam, sest olen sama inimene ja vahepeal suuremaks kasvanud. Oleme sama puu, 
kuid mina olen kõrgemale tõusnud. Iga hoop, mis paneb verd jooksma mõne okstest, 
kajastub mu lehestikus. Kogu maailma piinad ja rõõmud on minu omad. Kui keegi 
kannatab, siis on minul valus; on keegi õnnelik, siis naeran. Palju selgemini kui elus, 
tunnen oma raamatute kaudu vendlust, mis seob meid 

kõiki, nii koormakandjaid kui ka kroonikandjaid, sest ei neist ega teistest jää muud 
järele kui tuhka ja see leek, mis meie hinge tuumast jõudu ammutades kerkib üksikult 
ja mitmekordselt taeva poole, lauldes oma verdjooksva suu tuhandete keeltega kiitust 
Kõikvõimsale ...» 

ki 

Nii unistan ma pööningul. Tuul vaikib. Valgus kustub. Lumi riivab aknaruutu oma 
tiivaotsaga. Pimedus hiilib lähemale. Mu silmad ei näe enam. Ma kummardun raa- 
matu kohale ja jälgin juttu, mis põgeneb öhe. Mu nina puudutab paberit: nagu jälgi 
ajav koer nuusutan inimeste lõhna. Saabub öö. öö on käes. Ja mu saak põgeneb, kaob 
kaugusse. Siis peatun keset metsa ja jään kuulatama, südame tuksudes jälgimisest ja 
põgenemisest. Sulen silmad, et pimedas paremini näha. Ja ma unistan — liikumatuna, 
voodis lamavana. Ma ei maga, ma mäletsen oma mõtteid; aeg-ajalt vaatan taevast läbi 
akna. Kui ma käe sirutan, siis puutub see vastu ruutu; ma näen eebenipuust kuplit, 
millele langev täht joonistab vereva kriipsu .. . Neid langeb veelgi... Sajab tuld 


novembri-ööl... Ja ma mõtlen Caesari sabatähele. Võib-olla on see tema veri, mida 
niriseb taevast alla ... 

Taas algab päev. Ma unistan ikka veel: On pühapäev. Kellad laulavad. Nende 
suminast joobub mu kujutlusvõime. See täidab maja keldrist pööninguni. See katab 
raamatu (ah, vaene Paillard!) mu sissekirjutistega. Mu tuba kumiseb kaarikute 
rattakärast, vägede jalaastumisest, pasuna-puhumisest ja hirnumisest. Aknaruudud 
värisevad, mu kõrvad huugavad, mu süda praksub, ma tahaksin hüüda: «Ave, 
Caesar, Imperator!» 

Mu väimees Florimond aga, kes mind vaatama on tulnud, heidab pilgu aknast välja, 
haigutab valjusti ja ütleb: 

«Täna pole tänaval inimese hingegi näha.» 


XIV KUNINGAS JOOB 


Mardipäeval (11. novembril). 

Sel hommikul valitses äärmine mahedus. Mahedust liikus õhus, mis oli soe nagu 
siidise naha kallistus. Mahedus hõõrus ennast inimeste vastu nagu kass. Mahedust 
voolas mööda aknaid nagu kuldset muskaatviina. Taevas oli kergitanud pilvede-lauge 
ja vaatas mind oma rahuliku kahvatusinise silmaga; ja katusel nägin ruuget päikese- 
kiirt. 

Ma vana loll tundsin ennast raugena ja unistavana nagu nooruk. (Olen loobunud 
vananemisest, lähen järjest nooremaks; kui see nii edasi kestab, siis saab must varsti 
väike poisiklutt.) Mu süda oli täis mõttetut ootust; olin nagu hea Roger, kes igatses 
Alcine'i. Vaatasin kõiki asju härda pilguga. Sel päeval poleks ma paha teinud kärbse- 
legi. Ja mu õelusekott oli tühjaks saanud. 

Uskusin end üksi olevat, kui äkki märkasin, et Martine istus nurgas. Ma polnud ta 
tulekut tähele pannud. Vastu oma harjumust ei olnud ta mulle midagi öelnud; ta istus, 
näputöö käes, ega vaadanud mind. Tundsin vajadust teistele teatada, kui hea mul on. 
Ja ma ütlesin huupi (kõne alustamiseks on iga aine hea küllalt): 

«Miks helistati täna hommikul suurt kella?» 

Ta kehitas õlgu ja ütles: 

«Mardipäeva auks.» 

Langesin kui pilvedest alla. Oma unistlemises olin unustanud (tohoo hullu!) 
kodulinna pühaku. Ma ütlesin: «Täna on siis mardipäev?» 

Ja otsekohe kerkis Plutarchose isandate ja emandate, mu uute sõprade sekka vana 
sõber (ta on sama suur kui nemad) — rüütel, kes mõõgaga pooleks lõikas oma 
ülekuue. 

«Oi, Mardikene, mu vana vader, kas tõesti unustasin sinu aastapäeva?» 

«Sa imestad selle üle?» ütles Martine. «Olekski aeg imestada! Sa unustad kõik: 
jumala, oma perekonna, kura- 

did ja pühakud, Mardikese ja Martine'i; sinu jaoks pole midagi olemas peale su neetud 
raamatute.» 

Ma naersin; olin varemgi märganud ta kurja pilku, kui ta hommikul üles tuli ja nägi, 
et ma Plutarchosega magasin. Naised ei armasta iialgi raamatuid erapooletu armas- 
tusega; nad näevad nendes võistlejaid või armukesi. Kui tüdruk või naine loeb, siis 
andub ta ja petab meest. Sellepärast ta hädaldabki reetmise üle, kui näeb, et meie 
loeme. 


«Mart ise on süüdi,» ütlesin ma, «teda pole enam näha. Ometi jäi talle pool ülekuube. 
Ta hoiab seda enesele, See pole ilus. Mu hea tütar, mis parata? Ei tohi lasta ennast 
unustada. Kes laseb ennast unustada, seda unustatakse. Pea see õpetus meeles.» 
«Mul pole seda tarvis,» ütles ta. «Olen ma, kus ma olen, mind ei unusta keegi.» 

«See on tõsi; sind näeb väga hästi, sind kuuleb veel paremini. Erandiks on tänane 
hommik, mil ma asjata ootasin su igapäevast riidu. Miks jätsid mu sellest ilma? See 
puudub mul. Hakka aga pihta.» 

Kuid tema ütles ilma pead pööramata: «Sinusse ei hakka miski. Ja ma vaikin.» Ma 
silmitsesin ta kangekaelset nägu; vaatasin, kuidas ta huult hammustas, riidetükki 
palistades. Tal oli kurb ja löödud ilme; ja mu võit oli mulle koormaks. Ütlesin: 
«Tule, suudle mind vähemalt. Kuigi ma unustasin Mardi, siis Martine'i ma ei - 
unustanud. On sinu nimepäev; noh, mul on kingitus su jaoks. Tule võta see.» Ta 
kortsutas kulme ja ütles: «Teed halba nalja!» 

«Ma ei tee nalja,» ütlesin ma. «Tule, tule ometi, siis näed.» 

«Mul pole aega.» 

«Oh sind ebaloomulikku tütart! Sul pole aega mind kaelustama tulla?» 

Ta tõusis vastu tahtmist ja lähenes mulle umbusklikult. 

«Missuguse Villoni' vembu, missuguse vingerpussi sa mulle jälle mängid?» 
Sirutasin talle käed. 

«Noh,» ütlesin ma, «suudle mind.» 

«Ja kingitus?» ütles ta. 

«Saad selle, saad selle. See olen mina ise... 

1 Frangois Villon (sünd. 1431) — prantsuse keskaegne luuletaja, 

elas seiklusrikast elu. 

«Kena kingitus! Pole midagi öelda!» 

«Kena või mitte, — annan sulle kõik, mis mul on; vannun alla ilma igasuguste 
tingimusteta, jätan ennast sinu hä*Lastuse hooleks. Tee minuga, mis tahad.» 

«Sa oled nõus alla tulema?» 

«Alistun jalust ja käsist seotuna.» 

«Ja sa oled nõus mu sõna kuulama? Sa lased ennast armastada, juhtida, hellitada, 
põetada, lased endaga tõrelda, ennast alandada?» 

«Ütlen lahti oma tahtmisest.» 

«Ah, kuidas ma kätte maksan! Ah, mu kallis vana! Sa paha poiss! Kui hea sa oled! 
Vana jonnija! Kuidas sa mind vihastasid!» 

Ta kaelustas mind, raputas mind nagu pundart, surus mind oma rinna vastu nagu 
imikut. 

Ta ei tahtnud tundigi oodata. Mind mässiti riietesse. Florimond ja ta pagaripoisid, 
peas puuvillased mütsid lükkasid mu kitsast trepist alla, jalad ees, pea järel, ja pistsid 
mu laia voodisse valges toas, kus Martine ja Glodie mind poputasid, mu ümber 
sokutasid, kakskümmend korda ühtejärgi kokutasid: 

«Nüüd oled meil käes, oled käes, hästi käes ja kõvasti käes, sa hulkur!» 

Kui hea see on! 

Ja nüüd olen vangis; oma uhkuse viskasin metsa; alistun Martine'ile, ma vana 
ahvinägu... Ja ilma et seda märgata oleks, olen mina see, kes majas juhib kõike ... 
Martine istub nüüd sageli mu kõrvale. Ja me vestleme. Meenutame väga kauget aega, 
mil me kah istusime teineteise kõrval. Siis aga oli käpast seotud tema, kuna ta oma 
jala oli nikastanud, ühel ööl (oi seda armunud kassikest!) aknast välja hüpates, et oma 
kallima juurde lipata. Nikas-tusest hoolimata kolkisin teda õige tublisti. Nüüd naerab 
ta selle üle ja ütleb, et ma oleksin pidanud veel parema nahatäie andma. Tol ajal aga 


võisin teda vemmeldada ja valvata nii palju kui tahtsin — ja ometi olen nutikas mees 
—, tema oli ikka minust kavalam, see kavalpea, ja lipsas mul käte vahelt minema. 
Lõppude lõpuks polnud ta nii rumal, kui ma arvasin. Pead ta ei kaotanud (kuidas 
kõige muuga oli, seda ma ei tea); pea kaotas tema kallike, sest kallikesest sai ta mees. 
Martine naerab ühes minuga nende narruste üle ja ütleb siis ränga ohkega, et naeruaeg 
on möödas, loorberid lõigatud, 

metsa enam ei minda. Ja me räägime ta mehest. Tubli naisena arvustab ta teda 
õiglaselt; ütleb, et ta on rahuldav, kuigi mitte meeltlahutav. Abielu pole loodud 
lõbuasjaks.. . 

«Seda teab igaüks,» ütleb ta, «sina tead seda paremini kui keegi muu. Nii see on. 
Tuleb aru pähe võtta. Abikaasa juurest armastust otsida on sama rumal kui sõelaga 
vett kanda. Ma pole hull, ei hakka pisaraid valama selle üle, mida mul ei ole. Olen 
rahul sellega, mis mul on; see, mis on, on hea niigi. Ei mingit kahetsust... Nüüd 
mõistan siiski, kui suur vahe on selle vahel, mida tahad ja mida võid; selle vahel, mida 
nooruses unistad ja millega vanas või vanemas eas lepid. On see liigutav või 
naeruväärne — kes seda teab. Kõik need lootused ja meeleheited, kõik see kirglikkus 
ja raugus, kõik need ilusad soovid ja leegit-semised, et lõpuks leemepada keema ajada 
ja leemest magu tunda!... Hea see leem ju on, meie jaoks küllalt hea: paremat me ei 
väärigi. .. Aga kui mulle seda toona oleks öeldud!... Igatahes jääb meile naer, mis 
leemele maitset lisab, naer on tore sool, — paneb sööma kas või kive. Suur lohutus; 
puudunud pole see kunagi ei mul ega sul, oskame iseendi üle nalja heita, kui oleme 
rumalad olnud ja sellest aru saame.» 

Seda lõbu me endile ei keelanud, veel vähem keeldusime teiste pilkamise lõbust. 
Mõnikord vaikisime unistelles ja mälestusi sorides, minul nina raamatus, temal 
näputöös; kuid keeled jätkasid tasakesi liikumist: nagu kaks oja, mis voolavad maa all 
ja äkki jälle hüpeldes päevavalgele tulevad. Martine hakkas keset vaikust valjusti 
naerma — ja keeled jätkasid oma kepslemist! 

Katsusin Plutarchose meie seltskonda sokutada. Tahtsin Martine'i õpetada nautima ta 
kauneid lugusid ja mu enda pateetilist lugemisviisi. Kuid meil polnud mingit menu. 
Kreekast ja Roomast hoolis Martine sama vähe, kui kala hoolib õunast. Isegi siis, kui 
ta viisakusest püüdis kuulata, oli ta hetke pärast ei tea kus ja ta vaim rändas 
kauguses— või pigemini tegi oma ringkäiku läbi maja, pööningust keldrini. Mu 
jutustuse põnevaimal kohal — kui ma osavasti varuks hoidsin erutust ja hääle 
värisedes ette valmistasin lõpu mõju — katkestas ta mind, et hõigata midagi Glo- 
die'le või Florimond'ile teises majaotsas. Ma haavusin. Ja loobusin. Ei maksa tahta, et 
naised jagaksid meie unistusi. Naine on mehe teine pool. Kuid mäherdune pool? 

Ülemine või — too teine? Peaaju igatahes pole neil ühine: kummalgi on oma 
narrustetoos. Nagu kaks ühest tüvest võrsunud võsu, on nad ühenduses südame kaudu. 
Inimesi on mu ümber küllalt. Kuigi laostunud ja vigane vana habemik, olen kaval 
küllalt, et peaaegu iga päev end ümbritseda ilusaist ja noortest naabrinaistest koosneva 
valvurkonnaga, mis mu voodi ümber ritta asetatuna mulle lõbusat seltsi pakub. Nad 
tulevad öeldavasti mõnd tähtsat uudist tooma või mõnd heategu paluma või mõnd 
riista laenama. Igasugune ettekääne on hea küllalt — tingimusel, et see majja astudes 
kohe unustatakse. On nad kord seal, siis võtavad nad mõnusasti istet nagu turul: 
lõbusate silmadega Guillemine, ilusa ninaga Huguette, tark Jacguotte, Margueron, 
Alizon ja Gillette ja Macette — kõik asetuvad teki all lebava vasika ümber ja siis 
lobiseme — siis lobiseme — oi-oi-01! nagu kellakarad liiguvad me keeled ja naer 
heliseb kui kellademäng. Mina olen suur kell. Mul on alati mõni magus jutt 


tagavaraks; see kõditab just õigest kohast: ilus on vaadata, kuidas kuulajad on 
rõõmust pöörased. Tänavale kuuldub nende naer. Ja Florimond, keda mu menu 
pahandab, küsib mult pilgates mu saladuse võtit. Ma vastan: 

«Saladuse võti? Ma olen noor, kulla vanamees.» 

«Ja lisaks,» ütleb ta haavunult, «on sul halb kuulsus. Vana seelikuküti järel jooksevad 
naised alati.» 

«Muidugi,» vastan ma. «Kas ei austata vana sõdurit? Kõik tahavad teda näha. 
Inimesed ütlevad: «Ta tuleb kuul-susemaalt.» Naised aga ütlevad: «Colas on 
armastuse-maal sõjaretkedel käinud. Ta tunneb seda maad, tunneb meid... Ja kes teab 
— võib-olla mõtleb ta veel sõdidagi...» 

«Vana riivatu!» hüüatab Martine, «kuula aga! Või tema kipub veel armastama!» 

«Ja miks mitte? See on alles mõte! Kui kord nii on, siis võtan teie kiuste veel kord 
naise.» 

«Noh, võta aga võta, mu poiss, see kulub sulle ära. Noortel noorte tembud! ... » 

kd 

Nigulapäeval (6. detsembril). 

Nigulapäeval võeti mind voodist ja veeretati tugitoolile laua ja akna vahel. Jalgade 
alla anti soojendaja. Mu ette pandi puust pult; sel oli auk sees küünla jaoks. 

Kell kümme marssis laevnike vennaskond — «parvetegi-jad» ja töölised, «jõesellid», 
viiulimehed ees — meie majast mööda, üksteise käe alt kinni hoides ja oma lipu järel 
hüpeldes. Enne kirikusse minekut käisid nad mööda kõrtse. Mind nähes hüüdsid nad 
mulle «elagu». Ma tõusin, kummardusin oma kaitsepühakule, tema kummardus 
minule. Läbi akna pigistasin meeste musti kappi ja valasin nende kõridesse klaasitäisi 
nagu lehtrisse (sama hästi oleksin võinud viina maha kallata!). 

Keskpäeval tuli mu neli poega mind õnnitlema. Saadagu hästi läbi või mitte — kord 
aastas peab läbisaamine hea olema; isa nimepäev on püha päev: see on tugi, mille 
ümber ripub perekond otsekui sülem; isa nimepäeva pühitsedes tõmbub perekond 
koomale, sunnib ennast selleks. Ja mina nõuan seda. 

Niisiis: sel päeval kogunes mu neli poega minu juurde. Suurt rõõmu nad sellest ei 
tundnud. Üksteist nad ei armasta; usun, et mina olen ainsaks sidemeks nende vahel. 
Meie päevil kaob kõik, mis varem inimesi omavahel sidus: kodu, perekond ja usk; 
igaüks arvab, et ainult temal on õigus; igaüks elab omaette. Mina ei hakka mängima 
rauka, kes põlastab ja toriseb ja usub, et maailm hukkub, kui teda enam pole. Küllap 
maailm hakkama saab; ja minu arvates teavad noored paremini kui vanad, mis neile 
hea on. 

Vanade osa on tänamatu osa. Maailm nende ümber muutub; kui vana ise samuti ei 
muutu, siis ei jätku talle ruumi! Kuid mind see ei hirmuta. Mina istun oma tugitoolis. 
Sinna ma jään! Ja kui kohale jäämiseks peab meelt muutma, siis noh muudan ma 
meelt, — jäädes (iseenesest mõistetavalt) ikka endiseks. Vahepeal aga vaatan oma 
tugitoolist, kuidas maailm muutub, ja kuulan, kuidas noored vaidlevad. Ma imetlen 
neid ja ootan tagasihoidlikult parajat hetke, et juhtida neid sinna, kuhu mina tahan.. . 
Mu vahvad poisid asetusid mu ette ümber laua: vagatseja Jean-Francois paremat kätt, 
ja vasakut kätt hugenott Antoine, kes elab Lyonis. Nad istusid mõlemad ilma' teine- 
teise poole vaatamata, pead õlgade vahel, kaelad kanged ja kered tooli küljes kinni. 
Õitsev, punnpõskne, kalgi pilgu ja naervate huultega Jean-Francois rääkis lakkamatult 
oma asjust, kiitles, uhkustas oma rahaga ja eduga, kiitis oma kaleveid ja jumalat, kes 
tal aitas neid müüa. Paljaks aetud huulega ja terava habemega Antoine — tusane, 
otsekohene ja külm — rääkis otsekui enesele oma raamatu 

kauplusest, reisidest Genfi, ärilistest ja usulistest suhetest; ka tema kiitis jumalat, kuid 
see polnud sama jumal. Kumbki rääkis kordamööda, ilma teise laulu kuulamata, oma 
viisi korrates. Kuid lõpuks hakkasid mõlemad haavuses käsitama kõneaineid, mis 
võisid kuulajat vihastada; nad rääkisid õige usu edust, õige usu menudest. Ja ikkagi 
püüdsid nad kangekaelselt teeselda, nagu ei näekski nad teineteist. Vähimagi 
liigutuseta — nagu oleks mõlemal kramp kaela löönud — klähvisid nad oma põlgust 
vastase jumala pihta; nende näod olid maruvihased, hääled kiljuvad. 

Püsti nende vahel seisis neid vaadeldes, õlgu kehitades ja naerda turtsudes mu poeg 
Aimon-Michel, Sacermore'i rügemendi allohvitser, va tühipaljas (ta pole paha poiss). 
Ta ei püsinud paigal, vaid tiirles kui hunt puuris, trummeldas aknaruutudele või laulis 
üminal, jäi siis seisma, et kaht vaidlevat vanemat venda silmitseda, naeris neile otse 
näkku või rääkis neile toorelt vahele, seletades, et kaks lammast on alati väärt loomad, 
kui nad rasvased on, olgu nad siis märgitud sinise või punase ristiga või hoopis 
märkimata ... Ta lubas neile veel näidata. «Oleme teistsuguseidki lambaid söönud!» 
ütles ta. 

Anisse, mu noorim poeg, vahtis teda õudusega. Anisse pole just püssirohtu leiutanud. 
Vaidlused teevad ta rahutuks. Miski maailmas ei huvita teda. Ta on õnnelik, kui võib 
terve jumalapäev läbi rahus haigutada ja igavust tunda. Kuratlikud asjad on seepärast 
ta meelest poliitika ja usuküsimused, mis selleks ongi leiutatud, et segada mõistlike 
inimeste und või uniste inimeste mõistust... «Milleks muuta seda, mis on, olgu see hea 
või halb? Asemesse magatud lohk on mu oma tehtud, mulle endale tehtud. Ma ei taha 
uusi asemeriideid... » Aga kas ta tahtis või mitte — ta aluskotti saputati. Ja oma 
meelepahas oli see heasüdamlik mees valmis kõiki unesegajaid timuka kätte andma, 
et rahu saada. Praegu kuulas ta ehmunud näoga teiste kõnelusi; niipea kui need häält 
kõvendasid, tõmbas ta pea õlgade vahele. 

Mina kuulasin ja jälgisin neid suurima huviga; mulle tegi lõbu selgitada, mil määral 
need neli mu ees olid minusse läinud, olid minu omad. Nad on ometi mu pojad; selle 
eest ma vastutan. Aga kui nad minust on tulnud, siis on nad küll minust väga kaugele 
läinud; ja kust pagan nad mu sisse said? Koban ennast: kuidas ma küll võisin endas 

kanda seda jutlustajat, seda variseri ja seda hulluksläinud lammast? (Seiklejaga olgu 
veel kuidas on!). ,. Oh, sa reetlik loodus! Nad olid siis minus? Jah, minus olid nende 
idud; ma tunnen ära mõned liigutused, mõned kõnekäänud, isegi mõned mõtted; ma 
leian end nende seest maskeerituna; mask paneb mu imestama, kuid maski all on 
sama inimene. Seesama — üksainus ja mitmekordne. Iga inimene kannab endas 
kahtkümmet erisugust inimest: üht, kes naerab; üht, kes nutab; üht, kes on ükskõikne 
nagu känd vihma ja päikesepaiste vastu; iga inimene kannab endas hunti, koera ja 
karjast, paipoissi ja päevavarast; kuid üks neist kahekümnest on kõige tugevam, võtab 
sõnaõiguse endale ja paneb teistel suu kinni. Sellest tulebki, et teised teevad sääred, 
niipea kui näevad, et uks on lahti. Mu neli poega on sääred teinud. Vaesed poisid. 
Mea culpat Nii kaugel minust, on nad ometi lähedased!.. .Nad on ikkagi mu lapsed. 
Kui nad räägivad rumalusi, siis on mul himu neilt andeks paluda, et tegin neist 
lollpead. Õnn, et nad rahul on ja endid ilusaks peavad! ... Imetlegu iseendid — mul on 
sellest hea meel. Kuid seda ma ei suuda taluda, et nad ei taha teistel lubada inetud 
olla, kui teised inetud olla soovivad. 

Kaelad ähvardavalt õieli, silmad ja nokad vihased, sarnanesid kõik neli tülinorivaile 
kukkedele, kes valmis on hüppama. Vaatlesin targa rahuga, siis ütlesin: 

«Braavo! Braavo, mu tallekesed. Näen, et te ei lase endid pügada. Veri on hea (noh, 
see on ju minu oma!) ja hääl veel parem. Teid on nüüd küllalt kuuldud; kord on minu 
käes. Mu keel sügeleb. Teie aga puhake.» 


Kuid neil polnud just ruttu sõnakuulamisega. Kellegi sõna oli pannud kõue 
kärgatama. Jean-Francois tõusis püsti ja haaras tooli. Aimon-Michel paljastas oma 
pika mõõga, Antoine oma noa; Anisse (ta oskab karjuda kui vasikas, see on ta tugev 
külg) röökis: «Appi! Tulekahju! Veeuputus!» Nägin, et lähenes hetk, mil need neli 
lojust kargavad üksteisele kõrri kinni. Haarasin esimese kättejuhtunud asja (kogemata 
just tuvikestega veekannu, mis oli minu meeleheiteks ja Florimond'i uhkuseks); 
pikema mõtlemiseta lõin selle vastu lauda kolmeks tükiks. Samal ajal jooksis Martine 
sinna, lingutas auravat katelt ja ähvardas selle sisu neile kaela kallata. Nad karjusid 
nagu eeslikari; aga kui mina häält tõstan, siis laseb iga eesel saba longu. Ma ütlesin: 

«Siin olen mina peremees ja kasutan. Jääge vait. Kas olete hullud? Kas me selleks 
kokku oleme tulnud, et vaielda Nikea usutunnistuse üle? Mulle meeldib, kui inimesed 
asju arutavad, jah; kuid olge lahked, sõbrakesed, valige uuemaid arutusaineid. 
Nendest olen tüdinenud, ei taha neist enam kuuldagi. Pagan võtku, kui vaidlemine 
teie tervisele kasulik on, siis vaielge selle burgundia viina või nende vorstide üle, 
asjade üle, mida võib näha või juua või käega katsuda või süüa; meie sööme siis ja 
joome, et otsustada, kel õigus on. Kuid vaielda jumala üle (jumal hoidku!) ja püha 
vaimu üle, — see näitab, mu sõbrad, et inimesel pole vaimukust olemaski! ... Ma ei 
ütle midagi paha nende kohta, kes usuvad; ka mina usun — meie usume, teie usute 
... kõike, mis soovite. Kuid kõnelgem muist asjust; kas neid maa peal ei ole? Igaüks 
teist on kindel, et saab taevasse. Väga hea, olen sellest vaimustatud. Teid oodatakse 
seal ülal, kohad on valmis kõigile valituile; teised jäävad ukse taha; seda me teame . .. 
Noh, las jumal taevas ise majutab oma külalisi: see on tema amet, ärge teie segage 
ennast tema asjusse. Igaühele jäägu tema kuningriik. Jumalale taevas, meile maa. 
Meie ülesandeks on maad elamiskõlblikumaks teha, kui võimalik. Selle töö jaoks pole 
keegi ülearune. Kas arvate, et saab läbi ilma ühetagi teie seast? Olete kõik neli 
kodumaale kasulikud. Kodumaa vajab niihästi sinu usku, Jean-Francois, sellesse, 
mis on olnud, — kui ka sinu usku, Antoine, sellesse, mis peaks olema; kodumaa 
vajab sinu seiklushimulist vaimu, Aimon-Michel, ja ka sinu paigalpüsimist, Anisse. 
Te olete neli sammast. Kui üksainus murdub, siis variseb maja kokku. Järele jääb 
kasutu ahervare. Kaste seda tahategi? Tõepoolest, arukas soov! Mis te ütleksite 
nelja laevniku kohta, kes merel tormiga hakkaksid vaidlema, selle asemel, et laeva 
juhtida? ... Mäletan vanasti kuulnud olevat kõnelust kuningas Henri ja meie hertsogi 
vahel. Nad kurtsid oma prantslaste üle, kes kõigest väest püüavad üksteist hävitada. 
Kuningas ütles: «Kuradi pihta! Et neid rahule sundida, tahaksin kõik märatsevad 
mungad ja pöörased evangeeliumi-jutlustajad kahekaupa koos kottidesse õmmelda ja 
Loire'i visata nagu kassipojad.» Ja Nevers'i oma ütles naerdes: «Mina lepiksin 
sellega, et saadaksin nad pakkides tollele-saarekesele, kuhu kuuldavasti Berni 
elanikud viivad riiakaid abielumehi ja -naisi, keda kuu aja pärast, kui laev neid läheb 
jälle ära tooma, leitakse 

õrnast armastusest kudrutavaina nagu turteltuvikesi.» Teie vajaksite just samasugust 
arstimist! Teie urisete, põngerjad! Pöörate üksteisele selja?... Ei noh, vaadake ometi 
üksteist, lapsed! Asjata usute, et olete küpsetatud, igaüks ise taignast ja paremini kui 
teised vennad; olete neli jah-vatist ejusdem farinae,' neli ühesugust Breugnoni, neli 
tublit burgundlast. Vaadake seda suurt ülbet nina, mis laiutab keset nägu; vaadake 
seda sügavalt kooresse lõigatud suud, seda lehtrit, kuhu jooki valada; vaadake neid 
põõsasse-kasvanud silmi, mis tahaksid kurjad olla ja-mis ometi naeravad! Te olete ju 
märgitud! Kas te ei näe, et te üksteisele kahju tehes iseendid hävitate? Kas poleks 
parem üksteisele kätt anda? ... Te ei mõtle ühteviisi. Mis sellest? Seda paremgi! Kas 


tahaksite siis viljelda kõik ühte põldu? Mida rohkem on perekonnal põlde ja mõtteid, 
seda õnnelikumad ja tugevamad me oleme. Levinege ja paljunege; vallutage nii palju 
maad ja mõtteid kui te suudate. Igaüks omaette ja kõik koos (noh, mu pojad, 
kaelustagem üksteist!), et suur Breugnonide nina heidaks põldudele oma varju ja 
haistaks maailma ilu!» 

Nad vaikisid tusaste nägudega ja litsusid huuled kokku; kuid näha oli, et nad vaevaga 
naeru tagasi hoidsid. Äkki purskas Aimon-Michel suure käraga naerma, pakkus Jean- 
Francois'le kätt ja ütles: «Noh, kõige vanem nina, bene! Tehkem rahu, sõbrad!» Nad 
kaelustasid üksteist. 

«Martine, hei! Meie terviseks!» 

Sel hetkel märkasin, et ma äsja oma vihas veekannu 'puruks lüües olin käe katki 
lõiganud. Laual oli natuke verd. Antoine — pidulik nagu alati — tõstis mu käe, hoidis 
oma klaasi selle all, kogus mu soonte verevat mahla klaasi ja ütles toredalt: 

«Oma lepingu kinnitamiseks joogem kõik neljakesi sellest klaasist!» 

«Mis sa'nd, mis sa'nd, Antoine,» ütlesin ma, «jumala veini solkima! Sa rikud mu isu! 
Viska ära see segu. Kes tahab mu verd juua puhtalt, see joogu puhast veini!» 

Selle peale jõime ja vaidlesime veini maigu üle. 

Kui nad läinud olid, sidus Martine mu käe kinni ja ütles: 

«Vana riivatu, sa jõudsid siis lõpuks oma eesmärgile?» 


1 Ejusdem jarinae — samast jahust. 

«Missugusest eesmärgist sa räägid? Et ma nad lepitasin?» 

«Ma ei räägi sellest.» 

«Millest siis?» 

Ta näitas veekannu kilde laual. 

«Mõistad mind väga hästi. Ära teeskle süütut.. . Tunnista oma süüd ... Küllap sa 
tunnistad . .. Noh, minu kõrva sisse! Ta ei saa seda teada... » 

Ma etendasin imestust, pahameelt, rumalust! Ma salgasin. Kuid ma turtsusin naerda... 
ja pidin lämbuma. Ta kordas: 

«Riivatu! Riivatu!» 

Ma ütlesin: 

«Kann oli liiga inetu. Kuule, mu hea tütar, teine meist pidi kaduma — kas kann või 
mina.» Martine ütles: «See, kes jäi, pole ilusam.» 

«See linnuke võib nii inetu olla, kui ta tahab! Selle peale ma vilistan. Teda ma ei 


näe.» 
* 


Jõululaupäeval. 

Aasta pöördub õlitatud hingedel. Uks läheb kinni ja taas lahti. Nagu kokkupandav 
riie, nii kukuvad päevad ööde pehmesse kirstu. Nad lähevad ühelt poolt sisse ja 
tulevad teiselt poolt jälle välja, pikenedes juba kirbu-hüppe võrra püha Luutsia 
päevast saadik. Läbi pilu näen juba, kuidas särab uue aasta pilk. 

Jõuluööl suure kamina simsi ette istudes näen ma nagu kaevupõhjast tähist taevast, ta 
pilguta vaid silmalauge, ta lõdisevaid südamekesi. Ja ma kuulen, kuidas kellad tule- 
vad, kuidas nad siledas õhus lendavad ja lendavad, kesköisele jumalateenistusele 
kutsudes. Armas on mulle, et lapsuke sündis sel öisel tunnil, sel pimedaimal tunnil, 
mil maailm näib lõppevat. Ta hääleke laulab: «Oh päev, sa tuled tagasi! Sa tulidki 
juba! Seal sa- oled, uus aasta!» Ja lootus varjab jäise talveöö oma soojade tiibade alla 
ja leevendab seda. 


Olen üsna üksinda kodus; mu lapsed on kirikus; on esimene kord, mil mina sinna ei 
lähe. Olen kodus oma koera Citroniga ja oma halli kassipoja Pataponiga. Me 
unistleme ja vaatame, kuidas tuli lakub kollet. Ma mõtlen 

tänasele õhtule. Äsja oli mu pesakond mu juures; ma jutustasin silmi pärani ajavale 
Glodie'le muinasjutte haldjatest, pardipojast ja paljaks näpitud kanapojast, poisist, kes 
rikkaks saab oma kuke varal, müües teda inimestele, kes läksid oma kaarikutega 
päevavalgust otsima, et seda koormas koju viia. Meil oli väga lõbus. Teised kuulasid 
ja naersid, ja igaüks lisas omalt poolt midagi juurde. Aegajalt vaikisid kõik ja 
kuulasid, kuidas vesi kees, puud praksusid, valged helbed vastu aknaklaase kahisesid 
ja kilk tuha sees laulis. Ah, neid mugavaid talveöid, seda vaikust, väikese, tihedasti 
kokku litsutud inimestekarja soojust, hiliste õhtutundide unistusi, kus vaim armastab 
kaugustesse rännata, seda ise teab ja naerab, kui ta ära eksib. .. 

Nüüd võtan kokku aasta arveid ja nendin, et ma kuue kuuga kaotasin kõik: oma naise 
jamaja, oma raha ja jalad. Kõige lõbusam aga on see, et ma arveid tasakaalu viies 
leian end sama rikka olevat kui ennegi! Te ütlete, et mul ei ole enam midagi? Jah, 
kanda ei ole mul enam midagi. Pallast on välja laotud. Iialgi pole ma ennast tundnud 
värskemana ega vabamana; iialgi pole ma nii kergena ujunud oma kujutlusvõime 
hoovusel.. . Kes oleks mulle möödunud aastal öelnud, et ma võtan seda nii lõbusalt! 
Kas ma vähe vandusin, et tahan jääda surmani peremeheks oma kodus, iseenda 
peremeheks, — iseseisvaks meheks, kes ainult enesele võlgneb oma ulualuse ja 
toiduse eest ega tarvitse kellelegi aru anda oma veidrustest. Inimene mõtleb ... Lõpuks 
läheb kõik hoopis teisiti kui sa tahtsid; ja nii just peabki asi olema. Kõike kokku 
võttes on ju inimene siiski tubli elukas. Kõigega ta lepib. Ühteviisi hästi kohaneb ta 
õnne ja õnnetusega, külluse ja piskuga. Andke talle neli jalga või võtke talt need 
kakski; tehke ta kurdiks, pimedaks, tummaks, — ta oskab vastavalt muganduda ja 
omal viisil ikkagi näha, kuulda ja rääkida. Ta on kui vaha, mida saab venitada ja 
kgkku litsuda; hing sõtkub teda oma tulel. Ja ilus on tunda, et sul on sellist painduvust 
vaimus ja põlveõnnaldes, et sa võid sama hästi olla kala vees ja lind õhus kui tules 
salamander või maa peal inimene, kes rõõmsalt võitleb nelja loodus j õuga. Nii oled 
seda rikkam, mida vaesemaks sind tehakse, sest vaim loob endale ise selle, mis tal 
puudub: kui tihedat puud harvendada, siis kasvab ta seda kõrgemale. Mida vähem mul 
on, seda enam ma olen.. 

Kesköö. Kell lööb... «Sündinud on jumalik laps ...» Ma laulan jõululaulu, «guhuge 
viled, ja helise, kannel, Kui kaunis ta on ja kui hea! .. .» 

Ma tukastan, teen väikese uinaku. Enne istun õige sügavale tugitooli põhja, et mitte 
koldesse kukkuda ... «Ta sündis . .. Puhuge, viled ... Olge rõõmsad . .. Jõululaps 


sündis ... » Mida vähem mul on, — noh, seda rohkem ma olen... 
> 


Kolmekuningapäeval. 

Tembutaja olen ma küll! Sest mida vähem mul on, seda rohkem ma oman. Ja ma tean 
seda väga hästi. Olen avastanud, kuidas olla rikas, ilma et mul midagi oleks, — olla 
rikas teiste varaga. Mul on võim, kuid pole kohustusi. Mis te räägite vanadest isadest, 
kes puupaljaks tehtuina — kui nad kõik oma tänamatuile lastele on andnud: särgi ja 
püksid — elavad hüljatuina ja mahajäetuma, kelle surma ootab igaüks! Need on 
saamatud tobud. Mind pole (tõesõna!) iialgi rohkem armastatud ja hellitatud kui mu 
vaesuses. Sest ma pole nii rumal, et annaksin kõik ära ega jätaks midagi endale. Kas 
inimesel siis muud pole anda kui rahakott? Mina, kui olen kõik andnud, säilitan kõige 


parema: säilitan oma lõbusa meeleolu; säilitan kõik, mis ma olen kogunud 
viiekümneaastasel jalutusel piki ja põiki mööda elu; säilitan oma hea tuju ja kelmuse, 
oma hullu tarkuse või targa hulluse. Ja tagavara ei mõtlegi veel lõppeda. Avan oma 
varaaidad kõikidele; võtku sealt igaüks! Kas see pole midagi? Kui ma oma lastelt 
saan, siis annan ka vastu; me oleme tasa. Ja kui juhtub, et üks pool annab natuke 
vähem kui teine, siis täidab armastus puudujäägi. Ja arve vastu ei esita keegi kaebust. 
Kes tahab näha kuningat ilma kuningriigita, taluperemeest ilma taluta ja õnnelikku 
inimest, kes tahab näha Gallia Breugnoni, see vaadaku mind tänasel õhtul troonil 
istuvana ja käratsevat pidustust juhtivana! Täna on kolmekuningapäev. Pärast lõunat 
läks läbi meie tänava kolm hommikumaist kuningat oma tõldadega, valge karjaga, 
kuue laulva karjusega ja kuue laulva karjapiigaga; ja kogu ümbruse koerad haukusid. 
Ja täna õhtul istume 

lauas: kõik mu lapsed ja mu laste lapsed. Kui mind kaasa arvata, siis kokku 
kolmkümmend. Ja kõik kolmkümmend hüüavad koos: «Kuningas joob!» 

Kuningas — see olen mina. Mu peas on kroon: plekist koogivorm. Ja mu 
kuningannaks on Martine: nagu mehed pühades raamatuis, võtan naiseks oma tütre. 
Iga kord, kui ma klaasi suu juurde .tõstan, hõisatakse mu auks; ma naeran, veini läheb 
mul kurku; kuid nii või teisiti neelan selle alla ega kaota midagi. Mu kuninganna joob 
ka, paljastab rinna ja joodab punasest nisast oma punetavat imikut, mu noorimat 
lapselast — röökivat, juua-kaanivat, ilastavat ja oma tagumikku paljaks ajavat 
poisipõngerjat. Ja koer laua all klähvib ja lõmpsib napakesest. Kass aga turtsub, ajab 
selja küüru ja põgeneb kondiga. 

Ja ma mõtlen (muidugi valjusti, tasa mõtelda ma ei armasta): 

«Elu on hea. Oh mu sõbrad! Elu ainsaks puuduseks on see, et ta on lühike; saad 
vähem kui tahad. Te ehk ütlete: «Ole aga rahul, sinu osa oli hea ja sulle anti kuhjaga!» 
Selle vastu ma ei vaidle. Kuid ma tahaksin veel rohkem. Kes teab! Kui ma liiga 
valjusti ei karju, siis ehk saangi teise koogitüki veel.. . Kurb aga on see, et kui mina 
veel olemas olen, siis pole enam paljusid teisi häid inimesi, keda ma tundsin. Issand! 
kuidas aeg möödub ja inimesed mööduvad ühes ajaga! Kus on kuningas Henri, ja hea 
hertsog Louis? ...» 

Ja juba ma kõnningi minevikuteedel, nopinmälestuste, närtsinud lilli, jutustan oma 
lugusid, — ei tüdine ma sellest, kuigi kordan iseenda sõnu. Mu lapsed ei sega mind, ja 
kui mul mu lugudes mõni sõna vajaka jääb või ma sassi lähen, siis ütlevad nad ette, 
kuidas lugu lõppes. Ja ma ärkan oma unistusest nende kelmikate pilkude ees. 

«Noh, vanaisa,» ütlevad nad. «Hea oli elada kahekümneaastasena! Naistel oli tol ajal 
rind ilusam ja lopsakam; ja meestel oli süda oma kohal ja kõik muu kah. Maksis 
vaadata kuningas Henri'd ja ta kaaslast, hertsog Louis'd! Sellest puust enam mehi ei 
tehta ... » 

Ma vastan: 

«Te naerate, õelused? Teete hästi, naerda on hea. Ei ole ma nii rumal, et arvaksin, 
nagu oleks meie maal puudust viinamarjadest või meestest, kes viinamarju nopivad. 
Tean väga hästi, et ühe lahkuja kohta tuleb kolm uut, ja 

et puid, milledest valmistatakse vahvaid gallia mehi, kasvab sama tihedalt, sirgelt ja 
lopsakalt kui ennegi. Kuid neist puudest ei tehta enam endisi mehi. Raiutagu või tuhat 
sülda puid — ei iialgi enam tehta neist Henri*d, mu kuningat, ega minu Louis'd! Neid 
aga mina armastasin . .. Noh, mu Colas, nonoh, ära halemeelseks mine! Pisarad sil- 
mis? ... Kas sa, va rumal, mõtled kurtma hakata selle üle, et sa kogu eluaeg ei saa 


mäletseda aina ühte pala? Vein pole enam endine? Ega ta sellepärast halvem ei ole! 
Joogem! Elagu kuningas, kes joob! Ja elagu ta alamad, need joomavennad! ... 

Ent kui omavahel tõtt öelda, mu lapsed, siis on hea kuningas küll hea, kuid kõige 
parem olen ma ise. Olgem vabad, õilsad prantslased, ja saatkem oma käskijad kus 
seda ja teist! Mina ja mu maa — me oleme sõbrad, ja sellest jätkub. Milleks mulle 
vaja veel kuningat taevas või maa peal? Ei ole mulle tarvis trooni siin all ega seal ülal. 
Igaühele ta koht päikesepaistel — ja ta vari! Igaühele ta tükk maad ja käsivarred, et 
seda kaevata! Rohkem me ei nõua. Ja kui kuningas tuleks mu juurde, siis ütleksin 
talle: 

«Sa oled mu külaline. Sinu terviseks! Istu sinna. Üks kuningas on teise vääriline, mu 
kallis sõtsepoeg! Iga prantslane on kuningas. Ja iga mees on oma kodus peremees.» 

